GREEK SUPREME COURT DECISION

Decision ID: 33/2024
Decision Number: 33
Decision Year: 2024
Department: Ποινικό (ΣΤ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ - ΣΕ ΣΥΜΒΟΥΛΙΟ Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή και Λεωνίδα Χατζησταύρου - Εισηγητή, Αρεοπαγίτες. Συνήλθε σε συμβούλιο στο Κατάστημά του στις 14 Νοεμβρίου 2023, με την παρουσία του Αντεισαγγελέα του Αρείου Πάγου Αριστοτέλη Χριστόπουλου (γιατί κωλύεται η Εισαγγελέας) και του Γραμματέα Χαράλαμπου Αθανασίου, για να δικάσει την αίτηση του Εισαγγελέα Εφετών Κρήτης, περί αναιρέσεως του 128/2023 βουλεύματος του Συμβουλίου Εφετών Κρήτης. Με κατηγορούμενους τους: 1.Γ. Λ. του Σ., 2.Χ. Λ. του Α., 3. Γ. Σ. του Κ., 4. Α. Μ. του Ι., 5.Δ. Α. του Ε. και 6. Ε. Ρ. - Φ.. Το Συμβούλιο Εφετών Κρήτης, με το ως άνω βούλευμά του διέταξε όσα λεπτομερώς αναφέρονται σ' αυτό, και ο αναιρεσείων Εισαγγελέας Εφετών Κρήτης ζητά τώρα την αναίρεση αυτού, για τους λόγους που αναφέρονται στην με αριθμό και ημερομηνία 6/14-8-2023 έκθεση αναιρέσεως, η οποία συντάχθηκε ενώπιον της Γραμματέως του Εφετείου Κρήτης Ειρήνης Κοζωνάκη, και καταχωρίστηκε στο οικείο πινάκιο με τον αριθμό 809/23. Έπειτα ο Αντεισαγγελέας του Αρείου Πάγου Αριστοτέλης Χριστόπουλος εισήγαγε για κρίση στο Συμβούλιο τη σχετική δικογραφία με την πρόταση του Αντεισαγγελέα του Αρείου Πάγου Κωνσταντίνου Τζαβέλλα με αριθμό 191/2-10-2023, στην οποία αναφέρονται τα ακόλουθα: "Εισάγω στο Συμβούλιο Σας, σύμφωνα με τις διατάξεις του άρθρου 485§1 του ΚΠΔ, την υττ' αριθμ. 6/14-08-2023 αίτηση - έκθεση αναίρεσης της Εισαγγελέα Εφετών Κρήτης, με την οποία ζητά να αναιρεθεί, εν μέρει, για εσφαλμένη ερμηνεία και εφαρμογή των ουσιαστικών ποινικών διατάξεων του άρθρου 187§§1 - 2 ΠΚ (άρθρο 484§1 στοιχ. β' ΚΠΔ), το υπ' αριθμ. 123/2023 βούλευμα του Συμβουλίου Εφετών Κρήτης, που εκδόθηκε την 13-07-2023, για τους λόγους, που αναφέρονται και αναπτύσσονται στην ανωτέρω, συνημμένη στην παρούσα αίτηση - έκθεση αναίρεσης. Η ανωτέρω αναίρεση ασκήθηκε, νομότυπα, εμπρόθεσμα και παραδεκτά, σύμφωνα με τις κείμενες διατάξεις και για τους διαλαμβανόμενους, σ' αυτή, νόμιμους και βάσιμους λόγους, στους οποίους και αναφέρομαι. Επομένως, η ως άνω αναίρεση πρέπει να γίνει τυπικά και ουσιαστικά δεκτή, να αναιρεθεί, εν μέρει και ως προς τα προσβαλλόμενα μέρη του, το προσβαλλόμενο βούλευμα και να παραπεμφθεί η υπόθεση στο αυτό συμβούλιο, με άλλη σύνθεση, αφού αυτό είναι δυνατό.?

Judges: Ελένη Κατσούλη, Γεωργία Κατσιμαγκλή, Λεωνίδα Χατζησταύρου -

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ - ΣΕ ΣΥΜΒΟΥΛΙΟ Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή και Λεωνίδα Χατζησταύρου - Εισηγητή, Αρεοπαγίτες. Συνήλθε σε συμβούλιο στο Κατάστημά του στις 14 Νοεμβρίου 2023, με την παρουσία του Αντεισαγγελέα του Αρείου Πάγου Αριστοτέλη Χριστόπουλου (γιατί κωλύεται η Εισαγγελέας) και του Γραμματέα Χαράλαμπου Αθανασίου, για να δικάσει την αίτηση του Εισαγγελέα Εφετών Κρήτης, περί αναιρέσεως του 128/2023 βουλεύματος του Συμβουλίου Εφετών Κρήτης. Με κατηγορούμενους τους: 1.Γ. Λ. του Σ., 2.Χ. Λ. του Α., 3. Γ. Σ. του Κ., 4. Α. Μ. του Ι., 5.Δ. Α. του Ε. και 6. Ε. Ρ. - Φ.. Το Συμβούλιο Εφετών Κρήτης, με το ως άνω βούλευμά του διέταξε όσα λεπτομερώς αναφέρονται σ' αυτό, και ο αναιρεσείων Εισαγγελέας Εφετών Κρήτης ζητά τώρα την αναίρεση αυτού, για τους λόγους που αναφέρονται στην με αριθμό και ημερομηνία 6/14-8-2023 έκθεση αναιρέσεως, η οποία συντάχθηκε ενώπιον της Γραμματέως του Εφετείου Κρήτης Ειρήνης Κοζωνάκη, και καταχωρίστηκε στο οικείο πινάκιο με τον αριθμό 809/23. Έπειτα ο Αντεισαγγελέας του Αρείου Πάγου Αριστοτέλης Χριστόπουλος εισήγαγε για κρίση στο Συμβούλιο τη σχετική δικογραφία με την πρόταση του Αντεισαγγελέα του Αρείου Πάγου Κωνσταντίνου Τζαβέλλα με αριθμό 191/2-10-2023, στην οποία αναφέρονται τα ακόλουθα: "Εισάγω στο Συμβούλιο Σας, σύμφωνα με τις διατάξεις του άρθρου 485§1 του ΚΠΔ, την υττ' αριθμ. 6/14-08-2023 αίτηση - έκθεση αναίρεσης της Εισαγγελέα Εφετών Κρήτης, με την οποία ζητά να αναιρεθεί, εν μέρει, για εσφαλμένη ερμηνεία και εφαρμογή των ουσιαστικών ποινικών διατάξεων του άρθρου 187§§1 - 2 ΠΚ (άρθρο 484§1 στοιχ. β' ΚΠΔ), το υπ' αριθμ. 123/2023 βούλευμα του Συμβουλίου Εφετών Κρήτης, που εκδόθηκε την 13-07-2023, για τους λόγους, που αναφέρονται και αναπτύσσονται στην ανωτέρω, συνημμένη στην παρούσα αίτηση - έκθεση αναίρεσης. Η ανωτέρω αναίρεση ασκήθηκε, νομότυπα, εμπρόθεσμα και παραδεκτά, σύμφωνα με τις κείμενες διατάξεις και για τους διαλαμβανόμενους, σ' αυτή, νόμιμους και βάσιμους λόγους, στους οποίους και αναφέρομαι. Επομένως, η ως άνω αναίρεση πρέπει να γίνει τυπικά και ουσιαστικά δεκτή, να αναιρεθεί, εν μέρει και ως προς τα προσβαλλόμενα μέρη του, το προσβαλλόμενο βούλευμα και να παραπεμφθεί η υπόθεση στο αυτό συμβούλιο, με άλλη σύνθεση, αφού αυτό είναι δυνατό.?

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Η υπό κρίση, με αριθμό 6/14-8-2023 αίτηση της Αντεισαγγελέως Εφετών Κρήτης, ενώπιον της γραμματέως του Εφετείου Κρήτης, για αναίρεση του υπ` αριθμ. 128/13-7-2023 βουλεύματος του Συμβουλίου Εφετών Κρήτης, ασκήθηκε νομότυπα και εμπρόθεσμα (άρθρα 473 παρ. 1 εδ. δ', 477, 483, 484, 485 ΚΠΔ). Είναι, συνεπώς, παραδεκτή και πρέπει να ερευνηθεί περαιτέρω κατ' ουσίαν. Κατά την έννοια του άρθρου 27 παρ.1 ΠΚ, με άμεσο δόλο ενεργεί όποιος επιδιώκει την παραγωγή του εγκληματικού αποτελέσματος (άμεσος δόλος α' βαθμού), καθώς και αυτός που δεν το επιδιώκει, αλλά προβλέπει ότι τούτο αποτελεί την αναγκαία συνέπεια της πράξης ή παράλειψής του και δεν αφίσταται αυτής (αναγκαίος δόλος - άμεσος δόλος β' βαθμού), ενώ με ενδεχόμενο δόλο πράττει εκείνος ο οποίος προβλέπει ως ενδεχόμενο το εγκληματικό αποτέλεσμα και το αποδέχεται (Ολ. ΑΠ 4/2010, ΑΠ 1372/2020). Κατά τη διάταξη δε του άρθρου 299 παρ. 1 του Π.Κ., όπως ισχύει από την 1-7-2019, μετά την κύρωση του νέου Ποινικού Κώδικα με το νόμο 4619/2019, πριν την τροποποίησή του με το άρθρο 63 του ν. 4855/12-11-2021, που προβλέπει ότι "Όποιος σκότωσε άλλον, τιμωρείται με ισόβια κάθειρξη ή κάθειρξη τουλάχιστον δέκα ετών", προκύπτει ότι, για να στοιχειοθετηθεί το έγκλημα της ανθρωποκτονίας με δόλο, απαιτείται αντικειμενικώς μεν η αφαίρεση της ζωής άλλου ανθρώπου με θετική ενέργεια ή με παράλειψη ενέργειας, που οφείλεται από το νόμο, υποκειμενικά δε δόλος άμεσος ή ενδεχόμενος, που συνίσταται, ο μεν άμεσος στη γνώση και θέληση των στοιχείων της πράξης, δηλαδή της αφαίρεσης της ζωής του άλλου ανθρώπου, ο δε ενδεχόμενος στην αποδοχή του ενδεχόμενου αποτελέσματος της θανάτωσης του άλλου (ΑΠ 951/2022, ΑΠ 1409/2020). Εξάλλου, στη διάταξη του άρθρου 310 παρ.1 του Π.Κ., πριν την ισχύ του νέου ΠΚ, οριζόταν ότι "αν η πράξη του άρθρου 308 είχε επακόλουθο τη βαριά σωματική ή διανοητική πάθηση του παθόντος, επιβάλλεται φυλάκιση τουλάχιστον δύο ετών". Στο ίδιο άρθρο και στην παράγραφο 2 οριζόταν ότι "βαριά σωματική ή διανοητική πάθηση υπάρχει ιδίως αν η πράξη προξένησε στον παθόντα κίνδυνο ζωής ή βαριά και μακροχρόνια αρρώστια ή σοβαρό ακρωτηριασμό ή αν τον εμπόδισε σημαντικά και για πολύ χρόνο να χρησιμοποιεί το σώμα ή τη διάνοιά του". Τέλος, στο ίδιο άρθρο και στην παράγραφο 3 οριζόταν ότι "αν ο υπαίτιος επιδίωκε το αποτέλεσμα που προξένησε, τιμωρείται με κάθειρξη μέχρι δέκα ετών". Ήδη ο νέος ΠΚ επέφερε αλλαγές στην εν λόγω διάταξη και προβλέπεται πλέον ένα ενιαίο έγκλημα βαριάς σωματικής βλάβης με δόλο στο πρώτο εδάφιο της πρώτης παραγράφου, ενώ απειλείται η ίδια ως άνω αυξημένη ποινή στην περίπτωση που διαπιστώνεται άμεσος δόλος πρώτου βαθμού, οπότε η πράξη διώκεται σε βαθμό κακουργήματος (άρθρο 310 παρ.1 εδ. α' και β' ΠΚ, όπως η διάταξη αυτή ίσχυε πριν την αντικατάστασή της με το άρθρο 66 του ν. 4855/2021). Για τη στοιχειοθέτηση του τελευταίου, ως κακουργήματος, απαιτείται: α) ο υπαίτιος να επεδίωκε την πρόκληση σε άλλον βαριάς σωματικής βλάβης της υγείας του από αυτές, που ενδεικτικώς προσδιορίζονται στην παρ.2 του αρ.310 του ΠΚ και β) να υπάρχει στον υπαίτιο άμεσος δόλος, κατ' άρθρο 27 παρ.1 εδ. α' (πρώτου βαθμού) (ΑΠ 962/2022). Διαζευκτικός δόλος υπάρχει όταν ο δράστης κατευθύνει την εγκληματική του ενέργεια στην πραγμάτωση περισσότερων άδικων αποτελεσμάτων (αντικειμενικών υποστάσεων), ενώ ένα μόνο από αυτά μπορεί (εν τέλει) να επέλθει (ΑΠ 881/2014). Σε περίπτωση δε που ο δράστης ενήργησε με τον διαζευκτικό δόλο της βαριάς σκοπούμενης σωματικής βλάβης του παθόντος ή της θανάτωσης αυτού με ενδεχόμενο δόλο, ως επακόλουθο των προκληθεισών σωματικών βλαβών, ευθύνεται αυτός ως υπαίτιος του βαρύτερου εγκλήματος, που τελέσθηκε, ήτοι της ανθρωποκτονίας, ενώ το έγκλημα της σκοπούμενης πρόκλησης σωματικών απορροφάται από το τελευταίο (ΑΠ 1772/2010). Περαιτέρω, σύμφωνα με τη διάταξη του άρθρου 187 παρ. 1 του ισχύσαντος μέχρι 30-6-2019 ΠΚ, "Με κάθειρξη μέχρι δέκα ετών τιμωρείται όποιος συγκροτεί ή εντάσσεται ως μέλος σε δομημένη και με διαρκή δράση ομάδα από τρία ή περισσότερα πρόσωπα (οργάνωση) που επιδιώκει τη διάπραξη περισσότερων κακουργημάτων που προβλέπονται στα άρθρα ...299 (ανθρωποκτονία με πρόθεση), 310 (βαριά σωματική βλάβη)... ". Κατά την αντίστοιχη διάταξη του ισχύοντος νέου ΠΚ, "Όποιος συγκροτεί ή εντάσσεται ως μέλος σε επιχειρησιακά δομημένη και με διαρκή εγκληματική δράση οργάνωση τριών ή περισσότερων προσώπων, που επιδιώκει την τέλεση περισσότερων κακουργημάτων, τιμωρείται με κάθειρξη έως δέκα έτη και χρηματική ποινή". Από τη σύγκριση των ως άνω διατάξεων προκύπτει ότι η ισχύουσα διάταξη του άρθρου 187 παρ. 1 του νέου ΠΚ είναι δυσμενέστερη ως προς το ύψος της απειλούμενης ποινής, αφού, πέραν της απειλούμενης και από τις δύο διατάξεις ποινής κάθειρξης έως δέκα ετών, προσθέτει και τη χρηματική ποινή, ενώ, ως προς τα στοιχεία της αντικειμενικής υπόστασης της πράξης, είναι εν μέρει δυσμενέστερη, καθόσον, για τη στοιχειοθέτηση του εγκλήματος αρκεί η επιδίωξη τέλεσης οποιουδήποτε κακουργήματος και όχι ορισμένων, που αναφέρονται στην αντίστοιχη διάταξη του προϊσχύσαντος ΠΚ και εν μέρει ευμενέστερη, δεδομένου ότι, για την πλήρωση της αντικειμενικής υπόστασης του εγκλήματος α) δεν αρκεί η συγκρότηση ή ένταξη σε " δομημένη ομάδα", αλλά απαιτείται η συγκρότηση ή ένταξη σε "επιχειρησιακά δομημένη οργάνωση" και β) δεν αρκεί η οργάνωση να έχει οποιαδήποτε διαρκή δράση, αλλά απαιτείται να διακρίνεται για τη διαρκή εγκληματική της δράση. Για τη στοιχειοθέτηση του εγκλήματος του άρθρου 187 παρ.1 του νέου ΠΚ, που είναι υπαλλακτικώς μικτό και, ειδικότερα, για τη στοιχειοθέτηση του εγκλήματος της συγκρότησης και ένταξης σε εγκληματική οργάνωση, πρέπει να πληρούνται τρία κριτήρια (εννοιολογικά γνωρίσματα), που συνθέτουν την εικόνα της εγκληματικής οργάνωσης, ήτοι ένα ποιοτικό (επιχειρησιακά δομημένη οργάνωση), ένα ποσοτικό (τρία ή περισσότερα πρόσωπα) και ένα χρονικό (διάρκεια εγκληματικής δράσης). Το έγκλημα μπορεί να πραγματωθεί είτε με τη συγκρότηση εγκληματικής ομάδας (στιγμιαίο έγκλημα), είτε με την ένταξη σε ήδη δομημένη εγκληματική ομάδα νέων μελών (διαρκές έγκλημα). Συγκρότηση εγκληματικής οργάνωσης είναι η καθοδηγητική και κατευθυντήρια συμβολή στη δημιουργία της. Οι συγκροτούντες την οργάνωση δεν είναι αναγκαίο να είναι και οι ίδιοι μέλη, ούτε όμως αρκεί μόνη η ιδιότητα του μέλους στο στάδιο της συγκρότησης της οργάνωσης. Μέλος της οργάνωσης είναι εκείνος, που υποτάσσει τη βούλησή του σ' αυτήν, χωρίς να είναι αναγκαία και η προσωπική συμμετοχή του στις κατ' ιδίαν πράξεις της οργάνωσης. Ως δομημένη οργάνωση νοείται εκείνη, η οποία έχει εσωτερική διάρθρωση και ιεραρχική δομή, με την έννοια ότι τα νεότερα ή κατώτερα μέλη υποτάσσουν τη βούλησή τους στα παλαιότερα ή ανώτερα και όλοι μαζί, αδιαφόρως αν αυτό επιτυγχάνεται ελεύθερα ή με την καλλιέργεια σχέσεων επιβολής - υποταγής, διαμορφώνουν μια νέα, ενιαία βούληση, αυτήν της οργάνωσης, που κατευθύνεται στην επίτευξη ενός κοινού σκοπού. Επιπλέον, η οργάνωση αυτή δεν σχηματίζεται περιστασιακά, για την άμεση διάπραξη ενός εγκλήματος, αλλά διακρίνεται για τη διαρκή εγκληματική της δράση και όχι απλώς για τη διαρκή της δράση, όπως υπό τον προϊσχύσαντα ΠΚ. Ως "επιχειρησιακή" νοείται η δομή της οργάνωσης, της οποίας τα μέλη αναλαμβάνουν διακριτούς και αλληλοϋποστηριζόμενους ή αυτοτελείς ρόλους, ή διακριτούς και συνδυασμένους ή ανεξάρτητους στόχους, με σκοπό να αυξήσουν την αποτελεσματικότητά τους είτε ατομικά είτε στο πλαίσιο της συλλογικής τους δράσης. Με τον όρο "επιχειρησιακά" επίσης αποδίδεται ο "πραγματοπαγής" χαρακτήρας της οργάνωσης (βλ. αιτιολογική έκθεση νέου ΠΚ). Αναφορικά με τον κοινό σκοπό, ήδη αρκεί η επιδίωξη τέλεσης οποιουδήποτε κακουργήματος και όχι ορισμένων, που περιλαμβάνονταν στον κατάλογο της προϊσχύσασας διάταξης (ΑΠ 1058/2022, ΑΠ 954/2022). Υποκειμενικά απαιτείται δόλος, που περιλαμβάνει τη γνώση και τη θέληση του κάθε μέλους να συγκροτηθεί η οργάνωση ή να ενταχθεί σ' αυτήν, επιπλέον δε, περιλαμβάνει και τον σκοπό (επιδίωξη) αυτού για τη διάπραξη περισσότερων του ενός κακουργημάτων. Συνεπώς, εφόσον η τέλεση των σχεδιαζόμενων κακουργημάτων δεν ανήκει στην αντικειμενική υπόσταση του εγκλήματος, πρόκειται για έγκλημα με υπερχειλή υποκειμενική υπόσταση. Ο ειδικός δε αυτός δόλος νοείται ως συνολικός (ενιαίος), δηλαδή τα μέλη πρέπει να έχουν αποφασίσει, ήδη κατά την ίδρυση της οργάνωσης ή την ένταξή τους σ' αυτήν, ότι η δράση τους θα εκδηλωθεί με την τέλεση περισσότερων κακουργημάτων, χωρίς όμως να είναι απαραίτητο να έχουν καθοριστεί αυτά ειδικά, να έχουν καταστρωθεί σχέδια, να έχουν αποφασισθεί οι λεπτομέρειες κλπ. Συνακόλουθα, το έγκλημα στοιχειοθετείται πλήρως μόλις συντελεσθεί, κατά τα ανωτέρω, η συγκρότηση της οργάνωσης ή η ένταξη κάποιου ως μέλους της, έστω και αν δεν τελέσθηκαν τελικώς τα σκοπούμενα κακουργήματα, ούτε έγινε απόπειρα τέλεσής τους (ΑΠ 954/2022, ΑΠ 1377/2020). Εξάλλου, εφόσον στον νόμο αναφέρεται ότι ο δράστης πρέπει να επιδιώκει, γενικώς, την τέλεση περισσότερων κακουργημάτων από τα ορισμένα του προϊσχύσαντος ΠΚ και ήδη, κάθε είδους, υπό τον ισχύοντα ΠΚ, αυτά μπορεί να τελούνται με οποιασδήποτε μορφής δόλο, που, κατά τον νόμο, απαιτείται για τη στοιχειοθέτηση των σχετικών παράνομων συμπεριφορών ως κακουργημάτων, καθόσον η προβλεπόμενη στον νόμο επιδίωξη (σκοπός) αναφέρεται στην τέλεση (διάπραξη) και όχι στο είδος του δόλου των σχεδιαζόμενων κακουργημάτων. Για παράδειγμα, εάν η εγκληματική οργάνωση επιδιώκει την τέλεση βαριών σωματικών βλαβών, ο υπερχειλής δόλος του δράστη του ανωτέρω αδικήματος μπορεί να περιλαμβάνει μόνο την τέλεση εγκλημάτων βαριάς σκοπούμενης σωματικής βλάβης, που τελούνται, δηλαδή, με άμεσο δόλο α' βαθμού (άρθρ. 310 παρ. 1 εδ. α' και β' ΠΚ). Όμως, αν επιδιώκεται από την οργάνωση η τέλεση εγκλημάτων ανθρωποκτονίας, αδικήματος που λαμβάνει κακουργηματικό χαρακτήρα όταν τελείται με δόλο οποιασδήποτε μορφής (άρθρο 299 ΠΚ), η αξιόποινη πράξη του άρθρου 187 παρ. 1 ΠΚ στοιχειοθετείται όχι μόνο όταν σκοπήθηκε η τέλεση ανθρωποκτονιών με άμεσο δόλο α' βαθμού, αλλά και όταν επιδιώχθηκε η τέλεσή τους υπό περιστάσεις αναγκαίου δόλου (δόλου β' βαθμού), ακόμη όμως και όταν, κατά τον σχεδιαζόμενο τρόπο δράσης (modus operandi) της οργάνωσης, συνακόλουθα δε και του δράστη - μέλους της οργάνωσης, καθίσταται ενδεχόμενη η πραγμάτωση της αντικειμενικής υπόστασης εγκλημάτων ανθρωποκτονίας και αυτός την αποδέχεται. Τέλος, το έγκλημα της, κατά το άρθρο 187 παρ.1 του ΠΚ, εγκληματικής οργάνωσης, τελεί σε αληθινή πραγματική συρροή με τα λοιπά εγκλήματα, που τυχόν διαπράττουν, στη συνέχεια, τα μέλη της εγκληματικής οργάνωσης, προς υλοποίηση των σκοπών της (ΑΠ 534/2018). Εσφαλμένη ερμηνεία ουσιαστικής ποινικής διάταξης υπάρχει όταν το συμβούλιο αποδίδει σ' αυτήν διαφορετική έννοια από εκείνη που πραγματικά έχει, ενώ εσφαλμένη εφαρμογή υφίσταται όταν το συμβούλιο δεν υπήγαγε ορθώς τα πραγματικά περιστατικά, που δέχθηκε, στη διάταξη που εφαρμόσθηκε. Περίπτωση δε εσφαλμένης εφαρμογής ουσιαστικής ποινικής διάταξης, που αποτελεί λόγο αναίρεσης, κατ' άρθρο 484 παρ. 1 στοιχ. β' του ΚΠΔ, υπάρχει και όταν η παραβίαση αυτής γίνεται εκ πλαγίου, δηλαδή όταν δεν αναφέρονται στο βούλευμα κατά τρόπο σαφή, πλήρη και χωρίς κενά τα προκύψαντα πραγματικά περιστατικά ή, κατά την έκθεση αυτών, υπάρχει αντίφαση είτε στην ίδια την αιτιολογία είτε μεταξύ αυτής και του διατακτικού, με αποτέλεσμα να καθίσταται ανέφικτος ο έλεγχος για την ορθή ή μη εφαρμογή της ουσιαστικής ποινικής διάταξης και να μην έχει το βούλευμα νόμιμη βάση (Ολ. ΑΠ 9/2001, ΑΠ 514/2023). Στην προκειμένη περίπτωση, το Συμβούλιο Πλημμελειοδικών ..., με το υπ' αριθμ. 200/2023 βούλευμα του, παρέπεμψε στο ακροατήριο του αρμόδιου Τριμελούς Εφετείου Κακουργημάτων Κρήτης τους κατηγορουμένους: 1) Γ. Λ. του Σ., κάτοικο ..., 2) Χ. Λ. του Α., κάτοικο ..., 3) Γ. Σ. του Κ., κάτοικο ..., 4) Α. Μ. του Ι., κάτοικο ..., 5) Δ. Α. του Ε., κάτοικο ... και 6) Ε. Ρ. - Φ. του Ι., κάτοικο ..., για να δικαστούν για τις αξιόποινες πράξεις α] της διεύθυνσης εγκληματικής οργάνωσης, (όσον αφορά την 1η κατηγορούμενη), β] της συγκρότησης εγκληματικής οργάνωσης (όσον αφορά τους 1η, 2η και 3° κατηγορούμενους) και της ένταξης και της συμμετοχής σε εγκληματική οργάνωση (όσον αφορά άπαντες τους ως άνω κατηγορουμένους) και γ] της ανθρωποκτονίας από πρόθεση και δη με ενδεχόμενο δόλο, σε ήρεμη ψυχική κατάσταση, τελούμενης με πράξεις και με παραλείψεις, κατά συρροή, τετελεσμένης και κατά συναυτουργία, στο πλαίσιο συσταθείσας εγκληματικής οργάνωσης, αναφορικά με 32 πρόσωπα (όσον αφορά άπαντες τους ως άνω κατηγορουμένους, εξαιρουμένου του 4ου εξ αυτών στις υπό στοιχεία 1, 2, 3 και 32 περιπτώσεις και εξαιρουμένων των 3ου, 5ης και 6ης των κατηγορουμένων στην υπό στοιχείο 32 περίπτωση), ήτοι για παράβαση των διατάξεων των άρθρων 1, 12, 14, 15, 16, 17, 18, 19, 26 εδ. α, 27 παρ. 1, 45, 50, 51, 52, 57, 79, 80, 94 παρ. 1, 187 παρ. 1 και 2, 299 παρ. 1 του ισχύοντος ΠΚ, σε συνδυασμό με τις διατάξεις των άρθρων 1 περ. β και 12 της υπ' αριθ. Π1 γ/2007 Υπουργικής Απόφασης και της υπ' αριθ. Γ2Γ/2020 Υπουργικής Απόφασης. Συγκεκριμένα, τους παρέπεμψε για να δικαστούν ως υπαίτιοι του ότι: "Α) Στα ..., κατά το χρονικό διάστημα από την 5η.05.2009 έως την 5η.05.2021, και στους ειδικότερους κάτωθι αναφερόμενους χρόνους, ενεργώντας με πρόθεση, με περισσότερες πράξεις τους, τέλεσαν περισσότερα - συρρέοντα μεταξύ τους - εγκλήματα, που προβλέπονται στον νόμο και τιμωρούνται με στερητική της ελευθερίας ποινή, και ενίοτε και με χρηματική ποινή, και, συγκεκριμένα: 1] Στα ..., ενεργώντας με πρόθεση, κατόπιν συναπόφασης και με κοινό δόλο, την 5η.05.2009, οι μεν 1η, 2η και 3ος κατηγορούμενοι συγκρότησαν επιχειρησιακά δομημένη και με διαρκή εγκληματική δράση ομάδα από περισσότερα των τριών πρόσωπα (οργάνωση), στην οποία εντάχθηκαν και συμμετείχαν την αυτή ημέρα [05.05.2009] τόσο οι ίδιοι τους όσο και οι 5η και 6η κατηγορούμενες, ως μέλη αυτής, ενώ ο 4ος κατηγορούμενος εντάχθηκε και συμμετείχε σε αυτή, ως μέλος, από τις αρχές του έτους 2016, με τη συμμετοχή απάντων να εκτείνεται έως την 5η.05.2021, με σκοπό την διάπραξη κακουργημάτων που προβλέπονται στον Ποινικό Κώδικα. Ειδικότερα, στον ως άνω τόπο, την 5η.05.2009, κατόπιν συναπόφασης και με κοινό δόλο, οι 1η, 2η και 3ος κατηγορούμενοι δημιούργησαν, με την καθοδηγητική και κατευθυντήρια συμβολή τους, επιχειρησιακά δομημένη ομάδα με διαρκή εγκληματική δράση, χαρακτηριζόμενη από εσωτερική διάρθρωση και ιεραρχική δομή, με διαμοιρασμένους ρόλους. Εν συνεχεία, την αυτή ημέρα, ήτοι την 5η.05.2009, οι μεν 1η, 2η και 3ος κατηγορούμενοι, όπως και οι 5η και 6η κατηγορούμενες, εντάχθηκαν σε αυτή, ως μέλη, ενώ ο 4ος κατηγορούμενος εντάχθηκε σε αυτή, ως μέλος, περί τις αρχές του έτους 2016. Άπαντες οι κατηγορούμενοι συμμετείχαν ως μέλη στην εν λόγω οργάνωση, η οποία απαρτίζονταν εν τέλει συνολικά από έξι (6) άτομα [έως και το 2015 απαρτίζονταν από πέντε (5) και εν συνεχεία από τις αρχές του έτους 2016 και μετέπειτα, από έξι (6) άτομα, αφού εισήλθε σε αυτή και ο 4ος κατηγορούμενος], ήτοι άπαντες τους εδώ κατηγορούμενους, έως την 5η.05.2021, και κατά τη δράση και διάρκεια της οποίας διέπραξαν, από κοινού, το κακούργημα της ανθρωποκτονίας από πρόθεση και, δη, με ενδεχόμενο δόλο, ευρισκόμενοι σε ήρεμη ψυχική κατάσταση, κατά συρροή, τελούμενης με πράξεις και παραλείψεις, τετελεσμένης, όπως η πράξη αυτή περιγράφεται αναλυτικά στην κάτωθι αναφερόμενη υπό στοιχείο "3" κατηγορία. Στην δε ως άνω πράξη τους προέβησαν με δόλο, δεδομένου του ότι είχαν προαποφασίσει τόσο κατά την ίδρυση της οργάνωσης, οι 1η, 2η και 3ος, όσο και κατά την ένταξή τους και συμμετοχή τους σε αυτήν, άπαντες οι εδώ κατηγορούμενοι, ότι η δράση της οργάνωσης θα εκδηλωθεί σε βάθος χρόνου με την τέλεση περισσότερων κακουργημάτων, δίχως να έχουν καταστρωθεί εκ των προτέρων λεπτομέρειες των εγκλημάτων αυτών, γεγονός που αποδέχονταν. 2] Στα ..., κατά το χρονικό διάστημα από την 5η.05.2009 έως την 5η.05.2021, η εδώ 1η κατηγορούμενη, ενεργώντας με πρόθεση, διηύθυνε εγκληματική οργάνωση, ήτοι επιχειρησιακά δομημένη και με διαρκή εγκληματική δράση ομάδα, συγκροτηθείσα από περισσότερα των τριών προσώπων (οργάνωση), η οποία απαρτίζονταν έως και το 2015 από πέντε (5) άτομα, ενώ από τις αρχές του έτους 2016 και μετέπειτα από έξι (6) άτομα. Ειδικότερα, στον ως άνω τόπο και χρονικό διάστημα, η 1η κατηγορούμενη κατηύθυνε με εντολές και οδηγίες και καθόριζε τις ειδικότερες ενέργειες και τους στόχους, τις κινήσεις και τις εργασίες όλων των μελών της εγκληματικής οργάνωσης, την οποία είχε η ίδια συγκροτήσει εκ των προτέρων από κοινού με τους 2η και 3° κατηγορούμενους, Λ. Χ. του Α. και Σ. Γ. του Κ. και στην οποία εν τέλει εντάχθηκε και συμμετείχε και η ίδια, ως μέλος, από κοινού, τόσο με τους προαναφερόμενους 2η και 3° κατηγορούμενους, όσο και με τις 5η και 6η κατηγορούμενες, Α. Δ. του Ε. και Ρ. ή Φ. Ε. του Ι., ενώ ο 4ος κατηγορούμενος, Μ. Α. του Ι., εντάχθηκε και συμμετείχε σε αυτή λίγο μετέπειτα και για μικρότερο χρονικό διάστημα, όπως αυτή (η εγκληματική οργάνωση) περιγράφεται αναλυτικά στην ως άνω υπό στοιχείο "1" κατηγορία. Επιπροσθέτως δε όλα τα ως άνω μέλη της οργάνωσης ήταν υπόλογα σε αυτή [την εδώ 1η κατηγορούμενη], υποτάσσοντας τη βούλησή τους στην ίδια, αλλά και στον σκοπό της οργάνωσης, προκειμένου να υλοποιηθεί ο εγκληματικός αυτός σκοπός, που δεν ήταν άλλος από τη διάπραξη της κατωτέρω αναλυτικά περιγραφόμενης στην κάτωθι υπό στοιχείο "3" κατηγορία πράξης, ήτοι της εκτέλεσης της μεθόδου διαχείρισης των φιλοξενούμενων στη Μ.Φ.Η. με τον διακριτικό τίτλο "...", με σκοπό την πρόκληση βαριάς σωματικής βλάβης σε αυτούς δια της σημαντικής και για πολύ χρόνο παρεμπόδισης χρήσης του σώματος και της διάνοιάς τους, με τρόπο ικανό να προκαλέσει, ως αμέσως αιτιωδώς συναπτόμενο αποτέλεσμα, τον θάνατο τους, τον οποίον διέβλεπαν και αποδέχονταν ως ικανό να επέλθει, έχοντας ενδεχόμενο ως προς αυτόν δόλο, σε ήρεμη ψυχική κατάσταση, κατά συρροή, με πράξεις και παραλείψεις, τετελεσμένα και σε απόπειρα. Στην δε ως άνω πράξη της η 1η κατηγορούμενη προέβη με δόλο, αφού, ούσα η ιθύνων νους, ήτοι εκείνη που όριζε αντικειμενικά τον σκοπό και την ταυτότητα της οργάνωσης, επεδίωκε να ελέγχει και να καθορίζει την εκάστοτε μορφή δραστηριοποίησης των μελών της, έτσι ώστε αυτή να λειτουργεί σε βάθος χρόνου. 3] Στα ..., κατά το χρονικό διάστημα από την 5η.05.2009 έως την 5η.05.2021 και στους ειδικότερους κάτωθι αναφερόμενους χρόνους, άπαντες οι εδώ 1η, 2η, 3ος, 4ος, 5η και 6η κατηγορούμενοι, κατόπιν συναπόφασης και έχοντας κοινό δόλο, ευρισκόμενοι σε ψυχική ηρεμία που τους επέτρεπε τη σκέψη, τόσο κατά την απόφαση, όσο και κατά την εκτέλεση της πράξης, με πρόθεση, συνιστάμενη σε ενδεχόμενο δόλο, σκότωσαν άλλους. Ειδικότερα, στον ως άνω τόπο και στους κάτωθι αναλυτικά αναφερόμενους χρόνους, τόσο με πράξεις όσο και με παραλείψεις τους, σκότωσαν άλλους και, ήτοι, έχοντας: η μεν 1η κατηγορούμενη, την ιδιότητα της ετερόρρυθμης εταίρου της ετερόρρυθμης εταιρείας, που λειτουργεί ως Μονάδα Φροντίδας Ηλικιωμένων (Μ.Φ.Η.) με την επωνυμία "... Ε.Ε." και τον διακριτικό τίτλο "..." και η οποία εδρεύει στο Δ.Δ. ... Δ.Ε. ... Δήμου ..., η δε 2η κατηγορούμενη, την ιδιότητα της νόμιμης εκπροσώπου και φαινομενικά διαχειρίστριας, ως ομορρύθμου εταίρου, της ως άνω Μ.Φ.Η., καθώς, εν τοις πράγμασι 1η και 2η κατηγορούμενες ασκούσαν από κοινού την διαχείριση της εταιρείας, ο δε 3ος κατηγορούμενος, την ιδιότητα του συμβεβλημένου ... και υγειονομικού υπευθύνου της ίδιας ως άνω Μ.Φ.Η. έως την 5η.05.2021, ο δε 4ος κατηγορούμενος την ιδιότητα του συμβεβλημένου ... της ίδιας ως άνω Μ.Φ.Η, οι δε 5η και 6η κατηγορούμενες, αμφότερες την ιδιότητα της υπεύθυνης βάρδιας - νοσηλεύτριας της Μ.Φ.Η. και έχοντας συνάμα άπαντες μεν ιδιαίτερη νομική υποχρέωση να εξασφαλίζουν 1ον. τη συνεχή φροντίδα για την ατομική καθαριότητα των περιθαλπόμενων, καθώς και την καθαριότητα των χώρων της Μονάδας, 2ον. την προσφορά και διευκόλυνση απασχόλησης, ψυχαγωγία, ψυχολογική βοήθεια, ανάλογα με την ηλικία, κατάσταση και περίπτωση του περιθαλπόμενου, 3ον. τη φυσικοθεραπεία με την εφαρμογή απλών φυσιοθεραπευτικών ή κινησιοθεραπευτικών μεθόδων, 4ον. την έγκαιρη και κατάλληλη για κάθε περιθαλπόμενο ιατροφαρμακευτική βοήθεια και πρόσκαιρη νοσηλεία και 5ον. τον οφειλόμενο στην ανθρώπινη αξία σεβασμό και ενδιαφέρον, ανεξαρτήτως της σωματικής ή πνευματικής κατάστασης του περιθαλπόμενου, ενώ, οι μεν 1η και 2η κατηγορούμενες επιπλέον ιδιαίτερη νομική υποχρέωση να εξασφαλίζουν: 6ον. την υγιεινή διαμονή, προσαρμοσμένη μάλιστα στις ανάγκες κάθε κατηγορίας περιθαλπόμενων, καθώς και ασφαλή και άνετη διαβίωσή τους, 7ον. την υγιεινή και επαρκή διατροφή, ανάλογη με την κατάσταση της υγείας του κάθε περιθαλπόμενου, με ελάχιστο ημερήσιο όριο τις 1.600 θερμίδες τροφής και με την σωστή ποιοτική σύνθεση, 8ον. την τακτική ιατρική παρακολούθηση, 9ον. τη μέριμνα έγκαιρης εισαγωγής στο ενδεδειγμένο νοσηλευτήριο, 10ον. τη δυνατότητα αυτοεξυπηρέτησης και αυτοπροστασίας με τη λήψη των κατάλληλων μέτρων διευκόλυνσης των περιθαλπόμενων (χειρολαβές, χειρολισθήρες, απλά και ειδικά μπαστούνια, περιπατητήρες κ.λπ.), 11ον. τη μέριμνα για την περαιτέρω ειδική θεραπεία σε φυσικοθεραπευτήρια, αν κριθεί απαραίτητο, με σκοπό τη βελτίωση των δυνατοτήτων αυτοεξυπηρέτησης τους, εφόσον αυτή κρίνεται επιστημονικά εφικτή και 12ον. την απασχόληση καταρτισμένου και επαρκούς αριθμητικά νοσηλευτικού, αλλά και βοηθητικού προσωπικού, ενώ οι δε 3ος και 4ος κατηγορούμενοι, ως γιατροί, επιπλέον ιδιαίτερη νομική υποχρέωση: 6ον. να προβαίνουν σε τακτική ιατρική παρακολούθηση, έκαστος σύμφωνα με την ειδικότητά του, 7ον. να μεριμνούν για τη νοσηλεία των φιλοξενούμενων, που θα πρέπει μάλιστα να συνοδεύεται από έγκαιρη διάγνωση της ασθένειας καθώς και για την έγκαιρη εισαγωγή στο ενδεδειγμένο νοσηλευτήριο, εφόσον τούτο τυγχάνει απαραίτητο, 8ον. να χορηγούν τις ενδεδειγμένες φαρμακευτικές αγωγές και να ελέγχουν την τήρηση αυτών και εάν οι φιλοξενούμενοι ανταποκρίνονται σε αυτές και 9ον. να συστήνουν την υγιεινή και επαρκή διατροφή, ανάλογη με την κατάσταση της υγείας του κάθε περιθαλπόμενου και σε περίπτωση που αυτή δεν χορηγείται, να την καταγγέλλουν, ως παράλειψη επικίνδυνη για την υγεία και αντίθετη με τις ιατρικές τους οδηγίες, ιδιαίτερη νομική τους υποχρέωση που πηγάζει αφενός μεν, από το νόμο και, δη, από το αρ. 1 παρ. 1 περ. β της υπ' αρ. Π1 γ/οικ. 81551/25-6-2007 Απόφαση του Υφυπουργού Υγείας και Κοινωνικής Ασφάλισης (ΦΕΚ 1136/Β/6-7-2007) "Τροποποίηση και συμπλήρωση των υπ' αρ. ΓΊ4Β/οικ. 3176/6.6.1996 (ΦΕΚ 455/τ. Β'/1996) και Π4β/οικ. 4690/30.8.1996 (ΦΕΚ 833/τ. Β /1996) υπουργικών αποφάσεων "Προϋποθέσεις ίδρυσης και λειτουργίας Μονάδων Φροντίδας Ηλικιωμένων (Μ.Φ.Η.) από ιδιώτες κερδοσκοπικού χαρακτήρα, και Μ.Φ.Η. μη κερδοσκοπικού χαρακτήρα", αντίστοιχα", αφετέρου δε, από τα συναλλακτικά ήθη και την καλή πίστη, κατά την κρατούσα κοινωνική αντίληψη, από την οποία εκπορεύεται η γενική υποχρέωση πρόνοιας και προστασίας των εννόμων αγαθών, εντούτοις, στο πλαίσιο της συσταθείσας - κατά τα αναφερόμενα ανωτέρω στις υπό στοιχείο "1" και "2" κατηγορίες- εγκληματικής οργάνωσης προέβαιναν από κοινού, με διαδοχικές και συντονισμένες ενέργειές τους και παραλείψεις τους και σύμφωνα με τους ρόλους που έκαστος από αυτούς είχε - κατόπιν εντολών της 1ης κατηγορούμενης, ως διευθύντριας της εγκληματικής οργάνωσης- σε μία συγκεκριμένη "διαχείριση" των ηλικιωμένων, φιλοξενούμενων της ανωτέρω Μ.Φ.Η., η οποία οδηγούσε αιτιακά στη θανάτωση των ηλικιωμένων τροφίμων, και δη: 1ον. Παρέλειπαν να χορηγούν την κατάλληλη τροφή, ποιοτικά και ποσοτικά στους ηλικιωμένους φιλοξενούμενους της Μ.Φ.Η., δεδομένου του ότι, η χορήγηση τροφής σε καθημερινή βάση σε αυτούς ήταν ελάχιστη έως ανύπαρκτη, η δε ποιότητα ιδιαίτερα χαμηλή, ενώ η χορήγησή της γινόταν ταχύτατα σε ελάχιστο χρονικό διάστημα, ενόψει του ότι, η παροχή κρέατος ήταν ιδιαίτερα σπάνια με συχνότερη τη χορήγηση οσπρίων ή ζυμαρικών, οι μερίδες φαγητού ήταν πολύ μικρές και ειδικά η ποσότητα του αλεσμένου φαγητού, που χορηγούταν στους μη αυτοεξυπηρετούμενους φιλοξενουμένους ηλικιωμένους, ήταν ελάχιστη (π.χ. ένα φλυτζάνι του καφέ, δυο με τρείς κουταλιές κ.λ.π ), η χορήγηση φρούτων, γλυκισμάτων ή ψωμιού γινόταν σπάνια και σε ελάχιστη ποσότητα τεμαχίων του εκάστοτε αντικειμένου (π.χ. δυο φέτες πορτοκαλιού, μια φέτα ψωμί), η χορήγηση γαλακτοκομικών προϊόντων, όπως του γάλακτος, γινόταν με αραίωση αυτού με νερό, υπήρχε συστηματική χορήγηση υπολειμμάτων προηγούμενων γευμάτων στα νέα γεύματα καθώς και ακατάλληλων και επικίνδυνων για την υγεία των φιλοξενουμένων ηλικιωμένων τροφών, όπως π.χ. εντόσθια ζώων, τα οποία παρέχονταν δωρεάν στη Μ.Φ.Η. από επιχειρηματίες του είδους, η χορήγηση της τροφής στους μη αυτοεξυπηρετούμενους φιλοξενουμένους ηλικιωμένους γινόταν σε ελάχιστο χρονικό διάστημα από τους υπαλλήλους, με αποτέλεσμα να παρατηρούνται περιστατικά εισροφήσεων τροφής (πνιγμών) και θανάτων σε ηλικιωμένους ή χορήγησης ελάχιστης τροφής, λόγο ελλείψεως χρόνου (δυο με τρείς κουταλιές αλεσμένη τροφή) και προσωπικού. 2ον. Παρέλειπαν να παρέχουν την δέουσα ενυδάτωση στους φιλοξενούμενους στην ως άνω Μ.Φ.Η. ηλικιωμένους, αφού η χορήγηση υγρών σε αυτούς, και ειδικά στους μη αυτοεξυπηρετούμενους, ήταν ελλιπής έως ανύπαρκτη και επικίνδυνη για την υγεία τους, δεδομένης της χρήσης για μεγάλο χρονικό διάστημα των ίδιων πλαστικών μπουκαλιών, στα οποία ήταν εμφανής η ρυπαρότητα σε διάφορα σημεία τους. 3ον. Παρέλειπαν να χορηγούν την απαραίτητη ποσότητα αναλώσιμων υλικών, και παρέλειπαν συστηματικά να εξασφαλίζουν αφενός μεν την καθαρότητα, υγιεινή και τακτική απολύμανση των χώρων και των ευρισκόμενων στους χώρους αντικειμένων, καθώς και την απαραίτητη ποσότητα αναλώσιμων για να επιτευχθεί η καθαριότητα, αφετέρου δε την υγιεινή των φιλοξενούμενων ηλικιωμένων, αφού η μεν χορήγηση αναλώσιμων υλικών (πάνες ακράτειας, είδη υγιεινής όπως σαμπουάν, ξυραφάκια, πετσέτες, χτένες κ.λ.π.) προς τους ηλικιωμένους ήταν ελάχιστη έως ανύπαρκτη, η δε παροχή νερού χρήσης για την υγιεινή και καθαριότητα των φιλοξενουμένων ηλικιωμένων και δη ζεστού ήταν ελάχιστη, η καθαριότητα των αντικειμένων (ρούχων κ.λ.π.) των ηλικιωμένων φιλοξενουμένων, ενώ η καθαριότητα και απολύμανση των εγκαταστάσεων από το προσωπικό με χρήση ανάλογων αναλώσιμων (καθαριστικά, απολυμαντικά, αντισηπτικά κ.λ.π.) ήταν σπάνια - γι' αυτό δε το λόγο άλλωστε το προσωπικό της Μ.Φ.Η., με την είσοδο των ηλικιωμένων προς φιλοξενία, τους αφαιρούσε τον ρουχισμό τους και τους έντυνε με ευμεγέθεις ρόμπες και με τα επονομαζόμενα ως "κοινά" ρούχα της Μ.Φ.Η. (ευτελή ενδύματα ιδιοκτησίας της Μ.Φ.Η. διαφόρων μεγεθών, με τα οποία ενδύονταν οι ηλικιωμένοι), τα οποία ομοίως καθαριζόταν σπάνια, όπως ομοίως αραιά ήταν και η πραγματοποίηση της φροντίδας της υγιεινής και της καθαριότητας (μπάνιο, ξύρισμα, κούρεμα) των φιλοξενουμένων ηλικιωμένων (π.χ. μπάνιο μια φορά στις δυο εβδομάδες), χρησιμοποιώντας μάλιστα τα ίδια αναλώσιμα υλικά (ίδιες πετσέτες, ξυραφάκια, σαπούνια), δίχως να υφίστανται μάλιστα η προσήκουσα φροντίδα και αλλαγή πάνας στους μη αυτοεξυπηρετούμενους ηλικιωμένους φιλοξενούμενους, η οποία και ελάμβανε χώρα μόνο το ανώτερο τρείς φορές την ημέρα και, δη, στις αλλαγές της βάρδιας, ενώ συνήθης τακτική τους αποτελούσε η τοποθέτηση στους ηλικιωμένους προχείρως της ίδιας ακάθαρτης πάνας ακράτειας, ακόμη και στους διαδρόμους της Μ.Φ.Η., ή, σε χειρότερες περιπτώσεις ακόμα, η μη τοποθέτηση σε αυτούς πάνας ακράτειας, αλλά, αντιθέτως, η εναπόθεσή τους γυμνών πάνω σε υποσέντονα ή πετσέτες, τα οποία αλλαζόταν ανά αραιά χρονικά διαστήματα. 4ον. Προέβαιναν - με την εισαγωγή των ηλικιωμένων προς φιλοξενία, και ειδικά αυτών που έπασχαν από έκπτωση των νοητικών τους λειτουργιών ένεκα παθολογικών ή ψυχιατρικών αιτίων - στην τακτική της "μηχανικής καθήλωσης", ήτοι της πλήρους ακινητοποίησης των ηλικιωμένων καθ' όλο το εικοσιτετράωρο στις κλίνες τους ή σε αναπηρικά αμαξίδια, με χρήση ιμάντων περίδεσης και ζωνών ασφαλείας στα αμαξίδια, αφού οι ηλικιωμένοι φιλοξενούμενοι, στην πλειοψηφία τους, μετά την εισαγωγή τους στην Μ.Φ.Η. και μέσα σε σύντομο χρονικό διάστημα, ακινητοποιούταν πλήρως και μόνιμα στις κλίνες τους με χρήση ιμάντων περίδεσης, οι οποίοι τοποθετούνταν στα αντιβράχια των χεριών των ηλικιωμένων και στα πόδια τους, στο ύψος των αστραγάλων, ενώ, κατά τη διάρκεια της ημέρας, τοποθετούνταν σε αναπηρικά αμαξίδια ή καρέκλες, στις οποίες ακινητοποιούνταν ομοίως με ζώνες περίδεσης. 5ον. Προέβαιναν - μετά την εισαγωγή των ηλικιωμένων στη Μ.Φ.Η και στην πλειοψηφία αυτών - σε "χημική καθήλωση" των φιλοξενούμενων ηλικιωμένων, μέσω της χορήγησης σε αυτούς, άμεσα και σε σταθερή βάση, ισχυρών κατασταλτικών ψυχιατρικών φαρμακευτικών σκευασμάτων (ισχυρά ηρεμιστικά), προκειμένου να αδρανοποιούνται οι πνευματικές τους λειτουργίες και να κάμπτεται η κινητικότητά τους, γεγονός που είχε ως αποτέλεσμα οι ηλικιωμένοι φιλοξενούμενοι σταδιακά να χάνουν την επαφή τους με το περιβάλλον, να είναι μονίμως "ληθαργικοί" και καθηλωμένοι σε καρέκλες και αναπηρικά "αμαξίδια", μη μπορώντας να ελέγξουν το σώμα τους και την κίνησή τους, αλλά και αδυνατώντας να αντιδράσουν στη μόνιμη ακινητοποίησή τους και καθήλωσή τους σε ένα σημείο, αφού ήταν μόνιμα ευρισκόμενοι σε αυτήν την κατάσταση "καταστολής". 6ον. Προέβαιναν - προς επίτευξη της "καθήλωσης" των φιλοξενουμένων ηλικιωμένων και, ειδικά αυτών που έπασχαν από έκπτωση των νοητικών τους λειτουργιών - σε "τεχνική καθήλωση" των ηλικιωμένων, μέσω της τοποθέτησης ιατρικών συσκευών για την παροχέτευση τροφής (π.χ. ρινογαστρικός καθετήρας -λεβάιν) και για την ούρηση (π.χ. ουροκαθετήρες), οι οποίες όμως δεν ήταν ιατρικά απαραίτητες, καθόσον οι ηλικιωμένοι, τουλάχιστον κατά την είσοδό τους στη Μ.Φ.Η., μπορούσαν να σιτιστούν και να ουρήσουν αυτοβούλως και, συγκεκριμένα, προέβαιναν στην τοποθέτηση, άμεσα και σε σταθερή βάση, ουροκαθετήρων στους ηλικιωμένους, προκειμένου να αποφεύγεται η ανάγκη τους για κίνηση και η μετάβασή τους στην τουαλέτα, καθώς και ρινογαστρικών σωλήνων (levine), έτσι ώστε να καθίσταται εύκολη και ταχύτατη η χορήγηση από μέρους τους αλεσμένης τροφής, παρόλο που πρόκειται μάλιστα για ιατρική πράξη, η οποία έπρεπε να λαμβάνει χώρα από τον ιατρό της Μ.Φ.Η. και όχι από το λοιπό προσωπικό. 7ον. Παρέλειπαν συστηματικά να εξασφαλίζουν και να προσλαμβάνουν [οι εδώ μόνο 1η και 2η κατηγορούμενες] το κατάλληλο σε αριθμό προσωπικό και δη νοσηλευτών και φροντιστών των ηλικιωμένων σε σχέση με τον αριθμό των φιλοξενούμενων στη ΜΦΗ ηλικιωμένων, οι οποίοι κατά κανόνα ήταν υπεράριθμοι σε σχέση με το επιτρεπόμενο όριο της άδειας που είχε η ΜΦΗ, δεδομένου του ότι, για μεν μεγάλο χρονικό διάστημα και δη έως το έτος 2019, η άδεια ήταν μόλις για 16 άτομα, εκ των οποίων μάλιστα οι 3 μόνο μη αυτοεξυπηρετούμενοι, ενώ η ΜΦΗ φιλοξενούσε άνω των 40 ατόμων και δη από 40 έως 60 άτομα ηλικιωμένους, για δε το χρονικό διάστημα από το έτος 2019 έως την 05.05.2021, η άδεια ήταν για 46 άτομα, ενώ η ΜΦΗ πάλι ξεπερνούσε τον αριθμό αυτό, φιλοξενώντας πάγια άνω των 55 ατόμων, ενώ, για τους ως άνω φιλοξενούμενους [40 έως 60 άτομα] απασχολούσε προσωπικό 2 - 3 μόλις άτομα - νοσηλευτές στην πρωινή βάρδια, 2 μόλις άτομα στην απογευματινή βάρδια και 1 μόλις άτομο στην βραδινή βάρδια, ήτοι κατά πολύ λιγότερο σε σχέση με την προβλεπόμενη νομοθεσία. 8ον. Παρέλειπαν συστηματικά [οι εδώ 1η, 2η, 3ος και 4ος κατηγορούμενοι] τη διακομιδή των φιλοξενούμενων στη Μ.Φ.Η., που είχαν ανάγκη είτε άμεσης είτε τακτικής νοσηλείας σε νοσηλευτικό ίδρυμα, στο τελευταίο, μιας και εφάρμοζαν ως τακτική "διαχείρισης" των ηλικιωμένων φιλοξενουμένων την μη διακομιδή αυτών σε νοσηλευτικό ίδρυμα, καίτοι είχαν ανάγκη άμεσης διακομιδής σε αυτό, ενόψει του ότι, αφενός μεν, απέφευγαν συστηματικά να ενημερώνουν τους συγγενείς των ηλικιωμένων, που είχαν επιτακτική ανάγκη νοσηλείας σε νοσηλευτικό ίδρυμα, συνεχίζοντας να τους φιλοξενούν στη ΜΦΗ και παρέχοντάς τους μόνο τα απολύτως απαραίτητα από πλευράς ιατροφαρμακευτικής περίθαλψης, παρόλο που γνώριζαν ότι μπορεί να επέλθει ακόμη και ο θάνατός τους, γεγονός που αποδέχονταν, αφετέρου δε, φρόντιζαν, σε περίπτωση που τα οικεία συγγενικά πρόσωπα των ηλικιωμένων αντιλαμβανόταν την σοβαρότητα της κατάστασης της υγείας αυτών, με ιδιαίτερα μάλιστα πειστικό και φορτικό τρόπο, να τους καθησυχάζουν, αναφέροντάς τους ψευδώς ότι δεν συντρέχουν λόγοι για τη διακομιδή τους σε νοσηλευτικό ίδρυμα, με αποτέλεσμα να επιτυγχάνουν εν τέλει την εξαπάτηση των συγγενών και την παραμονή των ηλικιωμένων στη Μ.Φ.Η. καθώς και 9ον. Εκδήλωναν σταθερά απάνθρωπη και εξευτελιστική συμπεριφορά σε βάρος των ηλικιωμένων φιλοξενουμένων της Μ.Φ.Η., ασκώντας ακόμη και σωματική βία εις βάρος τους, τραβώντας τους βιαίως ή κρατώντας τους σφικτά τα χέρια ή τα πόδια τους ή χτυπώντας τους σε απόκρυφα σημεία τους σώματος τους, χλευάζοντάς τους και κοροϊδεύοντάς τους, δίχως μάλιστα οι εδώ 1η και 2η κατηγορούμενες, ως ιδιοκτήτριες της ΜΦΗ να λαμβάνουν κάποιο μέτρο για την εξάλειψη των ανωτέρω καταστάσεων, καίτοι είχαν ιδία αντίληψη γι' αυτές. Ούτε βέβαια οι 3ος και 4ος κατηγορούμενοι, ως ιατροί και υποχρεωμένοι εκ τους Κώδικα Ιατρικής Δεοντολογίας επιπλέον, να προβαίνουν σε κάποια ενέργεια, προκειμένου να προστατέψουν τους φιλοξενούμενους ηλικιωμένους. Κατά δε μάλιστα την ως άνω δράση τους, έκαστος είχε το δικό του ρόλο, υπό τις οδηγίες της 1ης κατηγορούμενης και δη η μεν 2η κατηγορούμενη φρόντιζε να εφαρμόζεται και να τηρείται κατά γράμμα από τα υπόλοιπα μέλη και το λοιπό προσωπικό η προαναφερθείσα τακτική "διαχείρισης" των φιλοξενουμένων ηλικιωμένων, έχοντας ως αποκλειστικό σκοπό, αφενός μεν την συγκάλυψη της παράνομης δραστηριότητας, αφετέρου δε τη μεγιστοποίηση του παράνομου οικονομικού οφέλους, επιδεικνύοντας καθολικά ιδιαίτερα σκληρό και απάνθρωπο πρόσωπο και δείχνοντας πρωτοφανή και πλήρη απαξίωση προς τα θεμελιώδη ανθρώπινα δικαιώματα των προς φιλοξενία ευάλωτων ατόμων της τρίτης και τέταρτης ηλικίας και, ειδικά, προς το υπέρτατο έννομο αγαθό της ζωής, ο δε 3ος κατηγορούμενος διαδραμάτιζε στην τέλεση των ανωτέρω πράξεων και παραλείψεων κεντρικό ρόλο, καθώς, ως ιατρός, προσερχόταν στις εγκαταστάσεις της Μ.Φ.Η., προκειμένου να ασκήσει τα καθήκοντά του, μόνο δυο φορές την εβδομάδα, συνήθως κατά τις ημέρες Τρίτη και Πέμπτη τις μεσημβρινές ώρες και για χρονικό διάστημα το οποίο κυμαίνονταν από μισή έως μία ώρα περίπου, δίδοντας περαιτέρω ιατρικές οδηγίες στο νοσηλευτικό προσωπικό δια τηλεφώνου, παρόλο που όφειλε να βρίσκεται καθημερινά και για περισσότερες ώρες εκεί, παρέχοντας ουσιαστική και ενδελεχή ιατρική φροντίδα και παρακολούθηση, ενώ, επιπλέον, σε περίπτωση θανάτου ηλικιωμένου φιλοξενουμένου, ουδόλως προσερχόταν στις εγκαταστάσεις της Μ.Φ.Η., προκειμένου, ως όφειλε, να εξετάσει το πτώμα και τον Ιατρικό Φάκελο του αποβιώσαντα ηλικιωμένου, προσδίδοντας τοιουτοτρόπως, κατόπιν συνεννόησης με τις εδώ 1η και 2η κατηγορούμενες, την απαραίτητη συγκάλυψη στην παράνομη δραστηριότητα της εγκληματικής οργάνωσης, μέσω της πιστοποίησης - απόδοσης, δια πιστοποιητικών που εξέδιδε ψευδώς, του θανάτου του εκάστοτε ηλικιωμένου "θύματος" στον ποιο κοινό μηχανισμό και όχι σε αιτία θανάτου (ανακοπή καρδιάς ή καρδιακή παύση), αντί των πραγματικών αιτίων (μη παροχή σωστής ιατροφαρμακευτικής περίθαλψης, μη διακομιδή σε κατάλληλο νοσηλευτικό ίδρυμα κ.λ.π.), ούτως ώστε, σε κάθε περίπτωση, να καθίσταται επιτυχής με αυτό τον τρόπο η αποφυγή περαιτέρω διερεύνησης των αιτιών του θανάτου από τις εισαγγελικές και προανακριτικές αρχές (παραγγελία για διενέργεια Ιατροδικαστικών εξετάσεων από αρμόδιους Ιατροδικαστές κ.λ.π.), να διασφαλίζεται με αυτό τον τρόπο απρόσκοπτα η συνέχιση της λειτουργίας της οργάνωσης και να μπορούν αυτά [τα εικονικά ιατρικά πιστοποιητικά θανάτου] να χρησιμοποιηθούν από τις ιδιοκτήτριες της ΜΦΗ [εδώ 1η και 2η κατηγορούμενες], προκειμένου να παρουσιαστεί ο θάνατος του εκάστοτε ηλικιωμένου φιλοξενουμένου στα οικεία συγγενικά του πρόσωπα ως φυσιολογικός και αναμενόμενος, λόγω και του προχωρημένου της ηλικίας του, αλλά και για να καταστεί εφικτή η έκδοση των απαραίτητων διοικητικών εγγράφων, όπως έκδοση ληξιαρχικής πράξης θανάτου και έκδοση άδειας ταφής στα κατά τόπους ληξιαρχεία, χωρίς να ενημερωθούν οι δικαστικές και αστυνομικές αρχές, ο δε 4ος κατηγορούμενος, αν και υποχρεούνταν να παρίσταται σε αυτή και να ασκεί τα καθήκοντά του μια φορά την εβδομάδα, αντιθέτως προσερχόταν στις εγκαταστάσεις της Μ.Φ.Η. σε πολύ αραιά χρονικά διαστήματα και ασχολούταν μόνο με την συνταγογράφηση φαρμάκων, χωρίς να εξετάζει καν τους ηλικιωμένους φιλοξενουμένους, ενώ μάλιστα προέβαινε στην συνταγογράφηση πληθώρας ισχυρών ψυχιατρικών φαρμακευτικών σκευασμάτων στους Α.Μ.Κ.Α. των ηλικιωμένων φιλοξενουμένων, τα οποία χρησιμοποιούταν στην συνέχεια με υπερδοσολογία για να καταστεί εφικτή η "χημική καθήλωση" των φιλοξενουμένων ηλικιωμένων, και ειδικά αυτών που έπασχαν από έκπτωση των νοητικών του λειτουργιών (ανοιακοί, ψυχικά ασθενείς, κ.λ.π.), οι δε 5η και 6η κατηγορούμενες φρόντιζαν να εφαρμόζεται και να τηρείται κατά γράμμα από τα υπόλοιπα μέλη και το λοιπό προσωπικό η προαναφερθείσα "μέθοδος διαχείρισης" των φιλοξενουμένων ηλικιωμένων, έχοντας ως αποκλειστικό σκοπό τη συγκάλυψη της παράνομης δραστηριότητας, και ήλεγχαν τα επισκεπτήρια των φιλοξενούμενων ηλικιωμένων, έτσι ώστε να μη δύνανται οι συγγενείς να έχουν άμεση πρόσβαση και αντίληψη για την υγεία και την κατάσταση των ηλικιωμένων, επιδεικνύοντας και αυτές καθολικά ιδιαίτερα σκληρό και απάνθρωπο πρόσωπο και δείχνοντας πρωτοφανή και πλήρη απαξίωση προς τα θεμελιώδη ανθρώπινα δικαιώματα των προς φιλοξενία ευάλωτων ατόμων της τρίτης και τέταρτης ηλικίας, προέβαιναν σε εξευτελιστικές πρακτικές σε βάρος των ηλικιωμένων φιλοξενουμένων, υποβάλλοντάς τους σε "βασανιστήρια", προκειμένου να επιτευχθούν οι σκοποί της οργάνωσης. Συνεπεία δε των ανωτέρω πράξεων και παραλείψεων των ανωτέρω, ί. γενικά ήταν 1] οι ηλικιωμένοι να υποσιτίζονται σε υπερθετικό βαθμό, συνεπεία του οποίου να χάνουν άμεσα μεγάλο μέρος του σωματικού τους βάρος και σταδιακά να αποστεώνονται, 2] να δημιουργούνται σε μόνιμη βάση κάκιστες συνθήκες υγιεινής, να υφίσταται διάχυτη και έντονη δυσοσμία από τις ακαθαρσίες και, συνεπεία τούτου, να δημιουργείται αποπνικτική ατμόσφαιρα, να υπάρχουν συχνά εξάρσεις μεταδιδόμενων λοιμωδών νοσημάτων, όπως δερματικών παθήσεων (π.χ. ψώρα), και συχνές λοιμώξεις από μικρόβια, όπως ουρολοιμώξεις κ.λ.π., τόσο στους φιλοξενουμένους ηλικιωμένους, όσο και στο προσωπικό, καθώς και να προκαλείται μόλυνση στους ηλικιωμένους από παθογόνους μικροοργανισμούς των δερματικών ελκών από πίεση (κατακλίσεις), από τα οποία ήδη υπέφεραν λόγο της ακινησίας τους οι ηλικιωμένοι, 3] να δημιουργούνται άμεσα στα σώματα των ηλικιωμένων ευμεγέθη έλκη από πίεση (κατακλίσεις), τα οποία, σε συνδυασμό με τη συνεχή ακινησία τους και την ύπαρξη, απουσία κατάλληλων συνθηκών υγιεινής, πληθώρας παθογόνων μικροοργανισμών, οδηγούσαν στην δημιουργία σηπτικών καταστάσεων στους ηλικιωμένους και ευλόγως στη ραγδαία επιδείνωση της ήδη επιβαρυμένης υγείας τους, 4] οι φιλοξενούμενοι ηλικιωμένοι να μην σιτίζονται επαρκώς, αλλά και να προσβάλλονται συχνότατα από λοιμώξεις (ουροποιητικού και αναπνευστικού συστήματος), γεγονός που οδηγούσε σταδιακά στην επιδείνωση της ήδη επιβαρυμένης υγείας τους, 5] οι ηλικιωμένοι εν τέλει να μην εξυπηρετούνται και φροντίζονται επαρκώς και προσηκόντως και 6] σε οργανωμένο νοσηλευτικό ίδρυμα και σταδιακά να αποβιώνουν εντός οι ηλικιωμένοι να μην λαμβάνουν την απαραίτητη για την επιβίωσή τους ιατρική φροντίδα της Μ.Φ.Η, παρόλο μάλιστα που άπαντες γνώριζαν πλήρως την κλινική εικόνα του συνόλου των ηλικιωμένων της Μ.Φ.Η. και μπορούσαν να προβλέψουν το γεγονός ότι η παγιωμένη συμπεριφορά τους, ήτοι η μη διακομιδή των ηλικιωμένων φιλοξενουμένων σε κατάλληλα νοσηλευτικά ιδρύματα, ενώ υφίστατο σχετική ανάγκη, θα οδηγούσε πιθανότατα στο αξιόποινο αποτέλεσμα της σταδιακής θανάτωσής τους, ενώ, ii. ειδικά ήταν να επέλθει, κατά περίπτωση, ο θάνατος των: 1ον. Τ. Μ. του Δ. και της Μ., γεννηθέντος το έτος ... στα ... ..., ο οποίος φιλοξενήθηκε στην Μ.Φ.Η. για βραχύχρονη φιλοξενία 20 περίπου ημερών και δη κατά το χρονικό διάστημα από ….2009 έως ….2009, ο οποίος υπέστη ασιτία, εξαιτίας της μη χορηγήσεως επαρκούς τροφής, σε τέτοιο βαθμό μάλιστα, που απώλεσε σχεδόν το 40% του σωματικού του βάρους, αφυδάτωση, λόγω έλλειψης ενυδάτωσής του, κατακλίσεις, ένεκα της πλήρους ακινησίας του - συνεπεία της καθήλωσής του με ιμάντες - η οποία προκάλεσε επιδείνωση της μυϊκής του αδυναμίας, ακόμη δε και μυϊκή του ατροφία, σωματικό περιορισμό με ιμάντες παρατεταμένα, που επέφερε αδιαμφισβήτητα επιδείνωση της ψυχικής του υγείας και προκάλεσε την ανησυχία του, συνεπεία των οποίων, σε συνδυασμό με τη μη αντιμετώπιση της λοίμωξής του, τη χορήγηση ουσίας που αντενδείκνυται στη λοίμωξη και τη μη έγκαιρη διακομιδή του στο ΓΝ ..., επήλθε η οποία αιτιακά ο θάνατος του, την ….2009, εντός του Γενικού Νοσοκομείου ..., ο οποίος θάνατος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. [Σημειωτέον ότι για τον εν λόγω θάνατο ευθύνονται άπαντες πλην του 4ου κατηγορούμενου]. 2ον. Π. Α. του Δ. και της Α., γεννηθείσας τη ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από την ….2014 έως την ….2017, ακουσίως, παρά τη θέλησή της και χωρίς να συντρέχει νόμιμος προς τούτο λόγος, ήτοι χωρίς τη συγκατάθεση συγγενικών της προσώπων ή την ύπαρξη νόμιμης εισαγγελικής ή δικαστικής εντολής και η οποία, πάσχουσα από άνοια (διαταραχή μνήμης και προσοχής, διαταραχή προσανατολισμού, και διαταραχή στη δομή της σκέψης και της αντίληψης), καταστάλθηκε άμεσα με χορήγηση ηρεμιστικών και άλλων ψυχιατρικών φαρμάκων, της τοποθετήθηκε συσκευή ουροκαθετήρα, καίτοι δεν έχρηζε τούτου, καθόσον εισήλθε εντός της ΜΦΗ περιπατητική και αυτοεξυπηρετούμενη, υπέστη ασιτία, συνεπεία της οποίας απώλεσε σημαντικό ποσοστό βάρους και έχασε πλήρως τη δομή της σκέψης και της αντίληψής της, αδυνατώντας παντελώς να αναγνωρίσει πρόσωπα και να προσανατολιστεί στον χώρο και στον χρόνο, ήταν μόνιμα κατακεκλεισμένη με την κατάσταση της υγείας της να επιδεινώνεται συνεχώς, γεγονότα τα οποία, σε συνδυασμό με τη μη χορήγηση σε αυτή οξυγόνου, με ανάλογη ιατρική συσκευή εντός της Μ.Φ.Η. (συμπυκνωτής οξυγόνου από …..2017), καίτοι από την ….2017 ήταν εμπύρετη, με αίσθημα κακουχίας και κόπωσης, και τη μη διακομιδή της από την Μ.Φ.Η. σε κατάλληλο νοσηλευτικό ίδρυμα για νοσηλεία, αλλά και τη μη εν γένει παροχή της με κατάλληλη ιατροφαρμακευτική περίθαλψη εντός αυτής, επέφεραν αιτιακά το θάνατο της εντός της Μ.Φ.Η. την …2017 3ον. Ρ. Ε. του Δ. και της Μ., γεννηθείσας τη …. στα ..., η οποία κατά το χρονικό διάστημα από τον Μήνα … του έτους 2014 έως τη ….2015 φιλοξενήθηκε στην Μ.Φ.Η., ούσα σε καλή πνευματική κατάσταση και η οποία, από την εισαγωγή της και κατά τη διάρκεια αυτής, κατέστη σε μόνιμη ακινησία, εξαιτίας της μηχανικής της καθήλωσης με τη χρήση ιμάντων, γεγονός που επιδείνωσε την ήδη υπάρχουσα μυϊκή της αδυναμία, τη ψυχική της κατάσταση και προκάλεσε έλκη κατάκλισης, τα οποία ουδέποτε αντιμετωπίστηκαν, ουδόλως σιτίστηκε και ενυδατώθηκε επαρκώς και προσηκόντως, υφίστατο πλημμελή φροντίδα, με αποτέλεσμα την κακή στοματική της υγιεινή, η οποία μάλιστα συνέβαλε στην λοίμωξη της στοματικής κοιλότητας που οδήγησε εν τέλει στη νοσηλεία της στο Γενικό Νοσοκομείο ..., ένεκα και αναπνευστικής της δυσχέρειας και η καταστολή της με χορήγηση ηρεμιστικών χαπιών, γεγονότα τα οποία σε συνδυασμό με την μη ορθή αντιμετώπιση της λοίμωξής της και τη μη έγκαιρη μεταφορά της στο ΓΝ ... οδήγησαν αιτιακά στο θάνατο της ανωτέρω εντός του ΓΝ ..., όπου παρέμεινε για νοσηλεία έως την ….2015, ημερομηνία κατά την οποία απεβίωσε, με αιτία θανάτου, όπως αυτή προκύπτει από το από ...2015 Ιατρικό Πιστοποιητικό θανάτου ... του Γ.Ν.Ν. ..., "Σηπτικό shock- πολυοργανική ανεπάρκεια - αναιμία - πτώση αρτηριακής πίεσης - πρόσφατο Α.Ε.Ε.". [Σημειώνεται ότι για τον εν λόγω θάνατο ευθύνονται άπαντες πλην του 4ου κατηγορουμένου], 4ον. Α. Μ. του Δ. και της Σ., γενηθείσας την …. στα ..., η οποία κατά το χρονικό διάστημα από ….2016 έως ….2016 φιλοξενήθηκε στη Μ.Φ.Η., ούσα αυτοεξυπηρετούμενη και περιπατητική, χωρίς κατακλίσεις, με καλή ακοή και όραση και με αντιμετωπίσιμα προβλήματα υγείας και η οποία υπέστη σταδιακή ακινητοποίηση και σωματικό περιορισμό στην κλίνη της, με χρήση ιμάντων, χημική καθήλωση μέσω της χορήγησης ηρεμιστικών χαπιών, και δη ..., σε δοσολογία μάλιστα συνεχώς αυξανόμενη, ανεπαρκή σίτιση και ενυδάτωση αυτής - άπαντα τα οποία μάλιστα συνδυαστικά είχαν ως αποτέλεσμα την απώλεια μεγάλου σωματικού βάρους της ασθενούς - γεγονότα τα οποία, σε συνδυασμό με τη μη ρύθμιση, μέσω φαρμακευτικής αγωγής, του σακχαρώδη διαβήτη της και την αναιτιολόγητη και παρά την αντίθετη γνώμη ιδιώτη ..., που προσέρχονταν στην εν λόγω ΜΦΗ και παρακολουθούσε τη συγκεκριμένη ηλικιωμένη, μόνιμη τοποθέτηση συσκευής ουροκαθετήρα, η οποία μάλιστα συνέβαλε στον αποικισμό της με πολυανθεκτικά μικρόβια και στην τελική εμφάνιση σήψης από ουρολοίμωξη, συνεπεία της οποίας προκλήθηκε πολυοργανική ανεπάρκεια [αποτέλεσμα] - η οποία δεν ήταν δυνατό να αντιμετωπιστεί από το ΓΝ ..., καθόσον δε διακομίσθηκε σε αυτό εγκαίρως, αλλά μόλις την ….2016 και τούτο κατόπιν εξέτασης της ηλικιωμένης από ιδιώτη ιατρό, ο οποίος διαπίστωσε ότι η ηλικιωμένη βρισκόταν σε σηπτικό σοκ, χωρίς καμία επαφή με το περιβάλλον, εμπύρετη και αφυδατωμένη, παρά τη ρητώς διατυπωμένη αντίθετη άποψη των υπευθύνων της ΜΦΗ [εδώ 1ης και 2ης κατηγορούμενες], αλλά και του ... της ΜΦΗ, εδώ 3ος κατηγορούμενος, που διαβεβαίωναν ότι η ανωτέρω ηλικιωμένη είναι καλά στην υγεία της - οδήγησαν αιτιακά στο θάνατο της την …2016 εντός της Β' Παθολογικής κλινικής του Γ.Ν.Ν. ..., ο οποίος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. 5ον. Α. Ι. του Β. και της Κ., γεννηθέντος την …. στην ..., ο οποίος, κατά το χρονικό διάστημα από ….2016 έως …..2016, φιλοξενήθηκε στην ως άνω Μ.Φ.Η., όντας αυτοεξυπηρετούμενος και χωρίς ιδιαίτερα σοβαρά προβλήματα υγείας και ο οποίος υπέστη την ως άνω αναλυτικά περιγραφόμενη "μέθοδο διαχείρισης", χωρίς να του παρέχεται η δέουσα φροντίδα, με αποτέλεσμα σταδιακά να αποκτήσει ευμεγέθη και μεγάλου βάθους (έως το οστό) έλκη κατάκλισης στο σημείο της πλάτης, χωρίς ποτέ να διακομισθεί από τη Μ.Φ.Η. σε κατάλληλο νοσηλευτικό ίδρυμα, καίτοι τούτο ήταν απαραίτητο, γεγονότα που οδήγησαν στο θάνατό του την ...2016, εντός της ΜΦΗ, χωρίς να αναγράφεται στο πιστοποιητικό θανάτου του η ακριβής αιτία, αλλά ανακοπή καρδιάς, που αποτελεί σύμπτωμα - αποτέλεσμα και όχι αιτία θανάτου. 6ον. Κ. Σ. του Ε. και της Μ., γεννηθείσας την ....... στον ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2016 έως την ....2016, ούσα κατά την εισαγωγή της μερικώς κινητική με καλή κλινική εικόνα και η οποία υπέστη την ανωτέρω αναλυτικά εκτεθείσα μέθοδο "διαχείρισης", γεγονός που είχε ως αποτέλεσμα την πλήρη κατάπτωσή της, που σε συνδυασμό με το γεγονός της μη διακομιδής της από την Μ.Φ.Η. σε κατάλληλο νοσηλευτικό ίδρυμα για νοσηλεία, αν και η θυγατέρα της αιτήθηκε προς τη διοίκηση της Μ.Φ.Η. τη διακομιδή της, και παρόλο που η ίδια είχε λοίμωξη του αναπνευστικού, οδήγησαν αιτιακά στον θάνατό της εντός της Μ.Φ.Η. την ....2016, με το πιστοποιητικό θανάτου, εκδοθέν από τον 3° κατηγορούμενο, να αναγράφει ως αιτία θανάτου "Παρατεινόμενος εμπύρετος Λοίμωξη Αναπνευστικού - Καρδιακή Ανεπάρκεια", ήτοι ουσιωδώς διαφορετική από αυτή που ψευδώς δηλώθηκε στην θυγατέρα της, ήτοι "καρκίνος", χωρίς ωστόσο να της επιδείξουν ποτέ αποτελέσματα των εξετάσεων που υποτιθέμενα πραγματοποιούνταν καθημερινά στην ηλικιωμένη, μόνο και μόνο για να παρατείνουν τη νοσηλεία της και να βγάλουν κέρδος από αυτή. 7ον. Μ. Κ. του Ι. και της Δ., γεννηθέντος τη ...... στα ..., ο οποίος, κατά το χρονικό διάστημα από τις αρχές του μηνός ... του έτους 2016 έως την ...2018, φιλοξενήθηκε στην ως άνω Μ.Φ.Η, για βραχύχρονη φιλοξενία, με σκοπό αποκλειστικά την αποκατάσταση με φυσικοθεραπείες προβλήματος που αντιμετώπιζε στην βάδιση, ένεκα τροχαίου ατυχήματος και επόμενου μικρού σε έκταση εγκεφαλικού επεισοδίου που υπέστη το καλοκαίρι του ίδιου έτους, δίχως οιουδήποτε άλλου προβλήματος υγείας, παρά μόνο λήψη φαρμακευτικής αγωγής για την καταπολέμηση της αρτηριακής πίεσης, για τις θρομβώσεις του αίματος, καθώς και για τη νόσο πάρκινσον, και ο οποίος καταστάλθηκε, μέσω της χορήγησης ηρεμιστικών χαπιών, εξαιτίας των οποίων κατέστη ληθαργικός και σταδιακά εξέπεσαν οι σωματικές και πνευματικές του λειτουργίες, ακινητοποιήθηκε μηχανικά και περιορίστηκε σωματικά, με τη χρήση ιμάντων, με αποτέλεσμα να μη μπορεί να κινήσει ούτε τα χέρια, ούτε τα πόδια του, ουδόλως σιτίστηκε επαρκώς, με αποτέλεσμα μάλιστα να απωλέσει ποσοστό μεγαλύτερου του 40% του σωματικού του βάρους, σε σημείο μάλιστα που αποστεώθηκε πλήρως, γεγονότα που σε συνδυασμό με τη μη πραγματοποίηση των απαιτούμενων σε αυτόν φυσιοθεραπειών, για την αποκατάσταση του προβλήματος βάδισής του, τις απαράδεκτες συνθήκες υγιεινής και τη μη μετάβασή του σε νοσηλευτικό ίδρυμα, καίτοι φέρεται, κατά τις τελευταίες μέρες της ζωής του, να έπασχε από κάποια λοίμωξη, η οποία ούτε καν αντιμετωπίστηκε, συνδυαστικά επέφεραν το θάνατο του, που επήλθε εντός της ΜΦΗ την ...2018, με τον 3° κατηγορούμενο να εκδίδει εικονικό πιστοποιητικό θανάτου, όπου ως αιτία θανάτου ανέγραφε "Ανακοπή Καρδιάς", πλην όμως αυτό τυγχάνει το αποτέλεσμα, το οποίο είναι διάφορο από την αιτία, την οποία προφανώς και απέκρυψαν, συνεπεία των επαναλαμβανόμενων παραλείψεών τους. 8ον. Μ. Ι. του Ν. και της Α., γεννηθείσας το έτος ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2017 έως τη ....2019, ένεκα ατυχήματος που είχε υποστεί και περιόριζε μόνο την κίνησή της, χωρίς άλλα κατά τα λοιπά προβλήματα υγείας και η οποία, ένεκα της ανωτέρω εκτεθείσας μεθόδου "διαχείρισης", σταδιακά αποστεώθηκε, αφού έφτασε να ζυγίζει περί τα είκοσι (20) κιλά μόνο και απέκτησε ευμεγέθη και μεγάλου βάθους έλκη κατάκλισης στο σημείο των οπίσθιων, ενώ ουδέποτε διεκομίσθη από την Μ.Φ.Η. σε κατάλληλο νοσηλευτικό ίδρυμα για νοσηλεία, με αποτέλεσμα εν τέλει τη ....2019 να αποβιώσει εντός της Μ.Φ.Η. 9ον. Σ. Α. του Ε. και της Ε., γεννηθέντος την ... στα ..., ο οποίος φιλοξενήθηκε στην Μ.Φ.Η. από τις αρχές του μηνός ... του έτους 2017 έως τη ....2018, όντας πλήρως κινητικός και αυτοεξυπηρετούμενος, δίχως ιδιαίτερα παθολογικά προβλήματα υγείας, πέραν των συνηθισμένων της ηλικίας του, πλην όμως βρισκόταν σε αρχικό στάδιο άνοιας, και ο οποίος υπέστη την ανωτέρω εκτεθείσα μέθοδο "διαχείρισης", αφού και αυτός σταδιακά έχασε την επαφή με το περιβάλλον και απώλεσε μεγάλο μέρος του σωματικού του βάρους, ενώ επιπλέον παρατηρήθηκε ακινητοποιημένος στην κλίνη του ή σε αναπηρικό αμαξίδιο, ακάθαρτος, ασίτιστος, και χτυπημένος στο πρόσωπο, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τούτο ήταν απαραίτητο, γεγονότα που αιτιακά οδήγησαν την ....2018 στον θάνατό του, εντός της ΜΦΗ. 10ον. Χ. Α. του Π. και της Ε., γεννηθέντος την ... στα ..., ο οποίος φιλοξενήθηκε στην Μ.Φ.Η. από τα τέλη του έτους 2017 έως την ….2018, ένεκα ατυχήματος που του προκάλεσε πρόβλημα στην σταθερότητα του βαδίσματος του, όντας όμως, κατά την εισαγωγή του, κινητικός και αυτοεξυπηρετούμενος, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του και της άνοιας από την οποία έπασχε, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και έφερε ίχνη από άσκηση έντονης σωματικής βίας στο πρόσωπό του (σκισμένα χείλη, και χτυπήματα), χωρίς μάλιστα ποτέ να διακομισθεί στο Νοσοκομείο για περίθαλψη, ενώ σταδιακά απώλεσε τις νοητικές του λειτουργίες και περιήλθε σε άσχημη κατάσταση, γεγονότα τα οποία αιτιακά οδήγησαν, την ...2018 στον θάνατό του εντός της Μ.Φ.Η. 11ον. Π. Σ. του Ε. και της Α., γεννηθείσας τη ....... στα ..., η οποία φιλοξενήθηκε στην Μ.Φ.Η. από την ...2018 έως την ....2018, πάσχουσα μόνο από άνοια, λαμβάνουσα γι' αυτή μόνο το ηρεμιστικό φαρμακευτικό σκεύασμα "...", χωρίς άλλα παθολογικά προβλήματα, ενώ επίσης ήταν εύσωμη, και η οποία, κατά την περίοδο της φιλοξενίας της, υπέστη και αυτή την ανωτέρω εκτεθείσα μέθοδο "διαχείρισης", αφού, μέσα σε σύντομο σχετικά χρονικό διάστημα, έχασε πλήρως την επαφή με το περιβάλλον και αποστεώθηκε σε υπερθετικό βαθμό, χωρίς ποτέ, καίτοι έπρεπε, να μεταφερθεί από τη Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ....2018 στον θάνατο της εντός της ΜΦΗ. 12ον. Π. Ι. του Κ. και της Β., γεννηθέντος την ...... στα ..., ο οποίος φιλοξενήθηκε στην Μ.Φ.Η. από την ...2018 έως τη ...2021, μη πάσχοντος από παθολογικά προβλήματα υγείας, πέραν του γεγονότος ότι είχε κολοστομία (παρά φύση έδρα), πάσχοντος όμως από ψυχική νόσο, για την οποία μάλιστα ελάμβανε ψυχιατρική φαρμακευτική αγωγή και έχρηζε ανάλογης φροντίδας, και ο οποίος ομοίως υπέστη την ανωτέρω εκτεθείσα μέθοδο "διαχείρισης", αφού σταδιακά απώλεσε ιδιαίτερα μεγάλο μέρος του σωματικού του βάρους, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τη χρειαζόταν, ενώ μάλιστα σταθερά δέχονταν απάνθρωπη, εξευτελιστική και βίαιη συμπεριφορά, γεγονότα που αιτιακά οδήγησαν, τη ...2021 στον θάνατό του. 13ον. Μ. Α. του Ε. και της Ά., γεννηθέντος την ... στην ... ..., ο οποίος φιλοξενήθηκε στην Μ.Φ.Η. από την ....2018 έως την ...2018, πάσχοντος, κατά το χρόνο της εισαγωγής του, μόνο από άνοια, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του, ενώ κατά τα λοιπά τύγχανε μερικώς κινητικός και αυτοεξυπηρετούμενος, και ο οποίος υπέστη την ανωτέρω εκτεθείσα μέθοδο "διαχείρισης", δεδομένων της εκπτώσεως πλήρως των νοητικών του λειτουργιών και της εμφάνισης ελκών κατακλίσεως, χωρίς ποτέ να διακομισθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ...2018, στον θάνατό του. 14ον. Σ. Κ. του Π. και της Χ., γεννηθέντος το έτος ... στην ... ..., ο οποίος φιλοξενήθηκε στην Μ.Φ.Η. κατά το χρονικό διάστημα από το έτος 2018 έως την ...2019, όντας, κατά την εισαγωγή του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", καθόσον σταδιακά ακινητοποιήθηκε πλήρως στην κλίνη του και αποστεώθηκε σε υπερθετικό βαθμό, δίχως ποτέ να δέχεται τη δέουσα φροντίδα και καθαριότητα, καθώς και επαρκή σίτιση και ενυδάτωση, με αποτέλεσμα τη συνεχή προσβολή του από ουρολοιμώξεις, γεγονότα που αιτιακά οδήγησαν, την ….2019, στον θάνατό του εντός της Μ.Φ.Η. 15ον. Κ. Κ. του Σ. και της Μ., γεννηθέντος την ... στα ..., ο οποίος φιλοξενήθηκε στην Μ.Φ.Η. από τις αρχές του έτους 2019 έως την ….2019, όντας, κατά τον χρόνο της εισαγωγής του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά την πρόοδο της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και από πολύ νωρίς άρχισε να χάνει την επαφή με το περιβάλλον και να καταπέφτει σωματικά και πνευματικά, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, ενώ επιπλέον υπέστη βίαιη συμπεριφορά από το προσωπικό της Μ.Φ.Η., γεγονότα που αιτιακά οδήγησαν, την ….2019, στον θάνατό του εντός της ΜΦΗ. 16ον. Χ. Α. του Χ. και της Ρ., γεννηθείσας την ... στα ..., η οποία φιλοξενήθηκε στην Μ.Φ.Η. από τον μήνα ... του έτους 2019 έως την ….2019, ούσα σε καλή κατάσταση σωματικά και πνευματικά, εκτός της ύπαρξης ενός κατάγματος στον γοφό της ένεκα ατυχήματος, το οποίο περιόριζε την κίνησή της και είχε ανάγκη από φυσικοθεραπείες, και η οποία, κατά την πρόοδο της φιλοξενίας της, υπέστη την ανωτέρω εκτεθείσα μέθοδο "διαχείρισης", μιας και σταδιακά περιήλθε σε άθλια κατάσταση από τη δημιουργία ελκών κατακλίσεως, τα οποία ουδέποτε φροντίστηκαν, και απώλεσε την επαφή της με το περιβάλλον (ληθαργική), χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ….2018 στον θάνατό της εντός της ΜΦΗ. 17ον. Σ. Α. του Κ. και της Α., γεννηθείσας την …. στην ... ..., η οποία φιλοξενήθηκε στην Μ.Φ.Η. από τον βραδινές ώρες της …2019 έως πρώτες πρωινές ώρες της ….2019, ούσα, κατά την εισαγωγή της, μερικώς αυτοεξυπηρετούμενη και χωρίς ιδιαίτερα σοβαρά προβλήματα υγείας, και η οποία ομοίως υπέστη την ανωτέρω εκτεθείσα μέθοδο "διαχείρισης", με αποτέλεσμα μέσα σε συντομότατο χρονικό διάστημα να εμφανίσει ιδιαίτερα χαμηλό αιματοκρίτη και να υποστεί καρδιακό επεισόδιο, για το οποίο της χορηγήθηκε μόνο οξυγόνο, δίχως να μεταφερθεί σε νοσηλευτικό ίδρυμα για νοσηλεία, καθόσον η διοίκηση της Μ.Φ.Η. δεν το έκρινε απαραίτητο, ενημερώνοντας μάλιστα ψευδώς την θυγατέρα της ηλικιωμένης ότι η τελευταία καλυτέρευσε, γεγονότα που αιτιακά οδήγησαν, την ….2019 στο θάνατο της εντός της ΜΦΗ. 18ον. Α. Ε. του Ε. και της Ό., γεννηθείσας τη ... στις ..., η οποία φιλοξενήθηκε στην Μ.Φ.Η. από την ....2019 έως τη ....2020, πάσχουσα από άνοια, χωρίς ιδιαίτερα σοβαρά προβλήματα υγείας και μερικώς αυτοεξυπηρετούμενη και η οποία ομοίως υπέστη την ανωτέρω εκτεθείσα μέθοδο "διαχείρισης", συνεπεία της οποίας σταδιακά αποστεώθηκε και εμφάνισε και έλκη κατακλίσεως, χωρίς ποτέ, καίτοι έπρεπε, να διακομιστεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ....2020 στον θάνατό της, εντός της ΜΦΗ. 19ον. Φ. Σ. του Ε. και της Χ., γεννηθέντος τη ... στα ..., ο οποίος φιλοξενήθηκε στην Μ.Φ.Η. κατά το χρονικό διάστημα από την ....2019 έως την ....2020, όντας σε καλή γενική κατάσταση με αναφερόμενο βάρος 90 κιλά, με καλές εργαστηριακές εξετάσεις, με κινητικά προβλήματα και προβλήματα λόγω άνοιας, χωρίς άλλα όμως ιδιαίτερα παθολογικά προβλήματα υγείας και ο οποίος υπέστη την ως άνω αναλυτικά εκτεθείσα μέθοδο "διαχείρισης", ήτοι σωματικό περιορισμό και σταδιακή πλήρη ακινητοποίησή του στην κλίνη του, μέσω της χρήσης ιμάντων - που σε συνδυασμό με την απουσία οιασδήποτε προσπάθειας καθημερινής ακινητοποίησής του, είχαν σαν αποτέλεσμα να του προκληθούν, αφενός μεν, έλκη κατακλίσεων, τα οποία ουδέποτε έτυχαν περιποίησης, αφετέρου δε, μυϊκή αδυναμία - ανεπαρκή φροντίδα της ψυχικής και σωματικής του υγείας, χημική καθήλωση, μέσω της χρήσης ηρεμιστικών χαπιών, ασιτία και αφυδάτωση, με αποτέλεσμα να απωλέσει πάνω από το 40% του σωματικού του βάρους, αφού από 90 κιλά έφθασε να ζυγίζει μόλις 53 κιλά, ενώ η όποια σίτισή του σε ύπτια θέση, ένεκα της ακινητοποίησής του, προκαλούσε εισροφήσεις, που συνέβαλαν στην κατάπτωση του, την υποθρεψία καθώς και στις συχνές αναπνευστικές λοιμώξεις, γεγονότα που, σε συνδυασμό με τη μη άμεση μεταφορά του στο Νοσοκομείο, καίτοι χρειάζονταν νοσηλεία, παρά μόνο πολύ μεταγενέστερα, ήτοι την ....2020 και τούτο, ύστερα από τις έντονες παραινέσεις των συγγενικών του προσώπων, οδήγησαν την …..2020 αιτιακά στον θάνατό του, εντός του Γ.Ν.Ν. ..., με αιτία θανάτου "Σηπτική καταπληξία - Βαριά Λοίμωξη Αναπνευστικού - Οξεία Αναπνευστική Ανεπάρκεια - Κρίσεις "Ε" υπό αγωγή". 20ον. Μ. - Π. Μ. του Ι. και της Β., γεννηθείσας την… στις ... ..., η οποία κατά το χρονικό διάστημα από ....2019 έως ....2020 φιλοξενήθηκε στη Μ.Φ.Η., ένεκα σοβαρής ψυχικής νόσου, και δη σχιζοφρένειας, χωρίς άλλα οργανικά προβλήματα, πλην του βάρους της, το οποίο ανέρχονταν στα 90 κιλά περίπου, το οποίο όμως της επέτρεπε να είναι πλήρως κινητική και αυτοεξυπηρετούμενη και η οποία, κατά τη διάρκεια της φιλοξενίας της, υπέστη ομοίως την ανωτέρω εκτεθείσα μέθοδο "διαχείρισης", μιας και ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδείνωσε την ήδη βεβαρημένη ψυχική υγεία της, ουδέποτε υπεβλήθη σε σχετικές εξετάσεις, προκειμένου να διερευνηθεί και εν τέλει να ανευρεθεί το αίτιο της κατάπτωσής της, γεγονός που ενέτεινε τη συναισθηματική και ψυχική της φόρτιση, με αποτέλεσμα την ακόμη μεγαλύτερη επιβάρυνση της υγείας της, καταστάλθηκε χημικά με τη χορήγηση ισχυρών κατασταλτικών φαρμάκων και της τοποθετήθηκε ουροκαθετήρας και ρινογαστρικός καθετήρας, απουσία όμως περιγραφόμενων συμβάντων που να δικαιολογούν τα ανωτέρω, ουδόλως υποβλήθηκε σε σχετικές εξετάσεις, προκειμένου να διαγνωσθεί η αιτία της πανκυτταροπενίας, γεγονός που της δημιούργησε σωματικές βλάβες, χωρίς να λάβει χώρα μάλιστα η διακομιδή της στο Νοσοκομείο, παρόλο που υπέφερε από σοβαρή αδιάγνωστη πανκυτταροπενία με ταυτόχρονη λοίμωξη αναπνευστικού, ουδόλως σιτίζονταν και ενυδατώνονταν επαρκώς, γεγονός που είχε ως αποτέλεσμα την σημαντική απώλεια βάρους της ασθενούς σε επίπεδο αποστέωσης και την πλήρη αφυδάτωσή της και της μεταγγίστηκε 2 φορές αίμα - δίχως να υπάρχει είτε γραπτή συναίνεση της θυγατέρας της ασθενούς, είτε γραπτή ενημέρωση της τελευταίας για τη διαδικασία και τους κινδύνους της μετάγγισης, χωρίς να υπάρχει έγγραφο διασύνδεσης της Αιμοδοσίας με την ΜΦΗ, ούτε έγκριση του Εθνικού Κέντρου Αιμοδοσιών για την πραγματοποίηση μεταγγίσεων στην Μ.Φ.Η., και χωρίς να υφίσταται μάλιστα αποχρών λόγος, μιας και η πανκυτταροπενία που ανευρίσκεται στις τελευταίες εργαστηριακές εξετάσεις αποτελούσε μια ανησυχητική κατάσταση για την υγεία της ασθενούς ήδη από την ....2020, η οποία, σε συνδυασμό με τη διαπιστωθείσα λοίμωξη του αναπνευστικού συστήματος, η οποία θα έπρεπε να αντιμετωπιστεί σαν ενδονοσοκομειακή λοίμωξη και, ως εκ τούτου, να χορηγηθεί ισχυρότερη θεραπευτική αγωγή και όχι μόνο ... (Metlay et. al., 2019) - γεγονότα που σε συνδυασμό με τη μη παραπομπή της στο Γ Ν ... ή σε άλλο κατάλληλο νοσηλευτικό ίδρυμα, ενόψει και της διαπιστωθείσας σε αυτή ολιγουρίας [μείωση κατά 1000 ml] οδήγησαν αιτιακά, την ....2020 στον θάνατο της ανωτέρω ασθενούς εντός της ΜΦΗ. 21ον. Ψ. Α. του Χ. και της Ε., γεννηθείσας την.... στη ..., η οποία φιλοξενήθηκε στην Μ.Φ.Η. κατά το χρονικό διάστημα από τη ….2019 έως την …2020, ούσα, κατά την εισαγωγή της, καίτοι έπασχε από άνοια και από αρτηριακή πίεση, πλήρως αυτοεξυπηρετούμενη, περιπατητική και έχοντας καλή επικοινωνία με το περιβάλλον και η οποία, κατά το διάστημα της φιλοξενίας από την ως άνω ΜΦΗ, υπέστη και αυτή την ανωτέρω εκτεθείσα μέθοδο "διαχείρισης", καθόσον ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που της προκάλεσε αφενός μεν μυϊκή ατροφία και έλκη κατάκλισης, αφετέρου δε επιδείνωση της ήδη βεβαρημένης ψυχικής υγείας της ουδόλως υποβλήθηκε σε εργαστηριακές εξετάσεις από τη….2020 έως τη ….2020 - γεγονός που, σε συνδυασμό με τη μη συστηματική καταγραφή των ζωτικών σημείων και της κλινικής κατάστασής της, την αλλαγή της φαρμακευτικής της αγωγής με ισχυρά κατασταλτικά φάρμακα και την τοποθέτηση ουροκαθετήρα και ρινογαστρικού καθετήρα, απουσία περιγραφόμενων συμβάντων που να δικαιολογούν τα ανωτέρω - οδήγησαν στην καθυστερημένη διάγνωση της επιδείνωσης της υγείας της, που περιλαμβάνει αναιμία στις εργαστηριακές εξετάσεις, γεγονότα που σε συνδυασμό με την απουσία οιαδήποτε προσπάθειας διάγνωσης της αιτίας της εμμένουσας αναιμίας - η οποία είναι εμφανής από τις εργαστηριακές εξετάσεις την ….2020 και σε όσες ακολούθησαν, γεγονός που της δημιούργησε σωματικές βλάβες και, συγκεκριμένα, επιμόλυνση της κατάκλισης της ασθενούς, που έφτασε σε βαθύτερους ιστούς οδηγώντας σε οστεομυελίτιδα - και τη μη διακομιδή της στο Νοσοκομείο - καίτοι υπέφερε από σοβαρή αδιάγνωστη αναιμία ήδη από τη ….2020 με επιδείνωση την ….2020, με την απόφαση να μην μεταγγιστεί, αν και στην από ....2020 γενική εξέταση αίματός της φαίνεται αιμοσφαιρίνη κάτω από τα όρια μετάγγισης, ταυτόχρονα με χαμηλά αιμοπετάλια, με τη μη διερεύνηση της έλλειψης σιδήρου, βιταμίνης Β12 ή φυλλικού οξέως και παρά ταύτα χορηγήσεως στην ηλικιωμένη μη ενδεδειγμένης θεραπείας με σίδηρο και με βιταμίνη Β12, με ενέσεις και με φυλλικό οξύ από του στόματος - καθώς και με το γεγονός ότι της χορηγήθηκε την ....2020 φάρμακο για την υπόταση (...….2021), ταυτόχρονα με διουρητικό (...), το οποίο προκαλεί μείωση της πίεσης και το οποίο μπορεί να προκαλέσει περαιτέρω επιδείνωση των τιμών του νατρίου, καίτοι η εν λόγω ηλικιωμένη εμφάνιζε και σημαντική υπονατριαιμία από τις ....2020 (Νa 121 mEq), για την οποία δεν έγινε κανένας διαγνωστικός ή θεραπευτικός χειρισμός προς τούτο, οδήγησαν αιτιακά την ….2020 στο θάνατό της εντός της Μ.Φ.Η. 22ον. Χ. Δ. του Ι. και της Χ., γεννηθείσας την .... στις ... ..., η οποία φιλοξενήθηκε στην Μ.Φ.Η. από την ….2020 έως την ….2020, πάσχουσα, κατά το χρόνο εισαγωγής της, από άνοια, δίχως άλλα προβλήματα υγείας και η οποία, κατά την πρόοδο της φιλοξενίας της, ομοίως υπέστη την ανωτέρω εκτεθείσα μέθοδο "διαχείρισης", μιας και ακινητοποιήθηκε, μέσω της παρατεταμένης μηχανικής καθήλωσης, με τη χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδεινώθηκε η ήδη βεβαρημένη ψυχική υγεία της, δεν υποβάλλονταν σε κλινική και εργαστηριακή εξέταση τακτικά, απεναντίας δε υποβλήθηκε αναιτιολόγητα σε αλλαγή της φαρμακευτικής της αγωγής, δεν φροντίζονταν επαρκώς ως προς την υγιεινή της, με αποτέλεσμα την εμφάνιση πληθώρας κατακλίσεων, γεγονότα που σε συνδυασμό με τη διακομιδή της στο Νοσοκομείο τουλάχιστον την ….2020, ενόψει και του ότι από τον εργαστηριακό έλεγχο διαπιστώθηκαν αναιμία, οξεία νεφρική βλάβη με αύξηση της κρεατινίνης και σοβαρή υπερνατριαιμία με τιμή νατρίου 159 mEq/L και παρά το γεγονός ότι ήδη προηγουμένως, ήτοι την ....2020 είχε πέσει από την κλίνη της με αποτέλεσμα να υποστεί κρανιοεγκεφαλικές κακώσεις, σε συνδυασμό και με την αναιμία που συνοδεύεται σχεδόν πάντα σε εσωτερική αιμορραγία, αιτιακά οδήγησαν την ….2020 στο θάνατο της ηλικιωμένης εντός της Μ.Φ.Η.. 23ον. Τ. Μ. του Μ. και της Κ., γεννηθέντος την .... στον ..., ο οποίος φιλοξενήθηκε στην Μ.Φ.Η. κατά το χρονικό διάστημα από τη ….2020 έως την …..2020, όντας μη αυτοεξυπηρετούμενος, ένεκα αγγειακού εγκεφαλικού επεισοδίου, που υπέστη τον ... του έτους 2019 και το οποίο του προκάλεσε ημιπληγία στο δεξιό μέρος του σώματος και πάσχων από κολπική μαρμαρυγή, αρτηριακή υπέρταση και καλοήθη υπερπλασία προστάτη, για τα οποία ελάμβανε φαρμακευτική αγωγή, με καλή, ωστόσο, ακοή, όραση και επικοινωνία καθώς και ψυχική και διανοητική κατάσταση, ενώ, παρότι κατακεκλιμένος, ουδόλως είχε κατακλίσεις και ο οποίος υπέστη και αυτός την ανωτέρω εκτεθείσα μέθοδο "διαχείρισης", αφού κακοποιούνταν σωματικά, ήταν μονίμως ακινητοποιημένος και δεμένος με ιμάντες είτε στην κλίνη του είτε σε αναπηρικό αμαξίδιο, δέχονταν εξευτελιστική και απάνθρωπη συμπεριφορά από το προσωπικό της ΜΦΗ, με αποτέλεσμα να σταματήσει να σιτίζεται και να απωλέσει σωματικό βάρος σε μεγάλο βαθμό, γεγονότα που σε συνδυασμό με το ότι δεν διακομίστηκε άμεσα στο Γ.Ν. ... την ….2020 - καίτοι είχε ανεβάσει πυρετό συνεπεία λοίμωξης του αναπνευστικού, η οποία προήλθε από εισρόφηση τροφής - με το πρόσχημα ότι θα λαμβάνει την ίδια φαρμακευτική αγωγή και στην Μ.Φ.Η, αλλά ούτε και την ….2020, παρότι συνέχιζε να παραμένει εμπύρετος - κάτι που ουδόλως γνωστοποίησαν στους οικείους του, απεναντίας δε, απαγόρευσαν κάθε επικοινωνία μαζί του, προφασιζόμενοι το πρωτοκόλλο ασφαλείας για την αντιμετώπιση της πανδημίας που προκάλεσε η νόσος "COVID 19"-, οδήγησαν αιτιακά, την …..2020, στον θάνατό του εντός της ΜΦΗ. 24ον. Π. Ε. του Ι. και της Μ., γεννηθέντος την ... στις ..., ο οποίος κατά το χρονικό διάστημα από την …...2020 έως την ….2020 φιλοξενήθηκε στην Μ.Φ.Η., όντας περιπατητικός με χρήση βοηθητικού πλαισίου-περιπατητήρα "Π" και αυτοεξυπηρετούμενος, όσον αφορά στη λήψη τροφής, έχοντας επαρκή επικοινωνία με το περιβάλλον, καίτοι έπασχε από άνοια αγγειακού τύπου, μετρίου έως σοβαρού βαθμού και ο οποίος, κατά τη διάρκεια της παραμονής του στη ΜΦΗ, υπέστη την ανωτέρω εκτεθείσα μέθοδο "διαχείρισης", δεδομένου του ότι δεν εξετάστηκε και δεν υποβλήθηκε σε εργαστηριακές εξετάσεις από τον ιατρό της μονάδας, εδώ 3° κατηγορούμενο, δεν αντιμετωπίστηκε η υποκαλιαιμία του, παρά τη διαπίστωσή της, ουδόλως σιτίστηκε και ενυδατώθηκε επαρκώς, του χορηγούνταν ..., καίτοι ο ηλικιωμένος εμφάνιζε υπνηλία, ουδόλως τηρήθηκαν τα απαραίτητα μέτρα πρόληψης λοίμωξης, απεναντίας δε, τον άφηναν στην ίδια θέση για περισσότερο των 24 ωρών, με αποτέλεσμα τη δημιουργία συνθηκών πρόσφορων για εισρόφηση ή υποστατική πνευμονία, γεγονότα που, σε συνδυασμό με τη διενέργεια ακτινολογικού ελέγχου και μη μεταφορά του στο ΓΝ ..., καίτοι έχρηζε νοσηλείας, αφού ήταν εμπύρετος και με πολύ χαμηλό οξυγόνο - μεταφορά που εν τέλει πραγματοποιήθηκε την ….2020, κατόπιν επιμονής της κόρης του - του προκάλεσαν βαριά λοίμωξη του αναπνευστικού, αφυδάτωση και οξεία νεφρική βλάβη, τα οποία οδήγησαν σε παρατεταμένη νοσηλεία του στο ΓΝ ..., και δη έως την …..2020, με αποτέλεσμα να προσβληφθεί από νοσοκομειακό μικρόβιο της ουροδόχου κύστης, το οποίο, σε συνδυασμό με τα έλκη που παρουσίαζε από τις κατακλίσεις, ενόψει της προαναφερόμενης μη αλλαγής της θέσης του αλλά και της μακροχρόνιας χορήγησης ισχυρών αντιβιοτικών, για την αντιμετώπιση των λοιμώξεων, οδήγησαν σε λοίμωξη από μύκητες και αυτή σε αλλεπάλληλες εισαγωγές στο Νοσοκομείο, με αποτέλεσμα εν τέλει αν αποβιώσει τη …..2020 εντός της οικίας του. 25ον. T. (ον.) G. του I. και της Μ., γεννηθείσας την .... στην ..., η οποία φιλοξενήθηκε στην Μ.Φ.Η. από ....2020 έως ....2021, ούσα πλήρως αυτοεξυπηρετούμενη, δίχως ιδιαίτερα σοβαρά προβλήματα υγείας, πλην της άνοιας από την οποία έπασχε, και η οποία υπέστη την ανωτέρω εκτεθείσα μέθοδο "διαχείρισης", καθόσον σταδιακά αποκόπηκε πλήρως η δια ζώσης επικοινωνία αυτής με τα οικεία συγγενικά της πρόσωπα με επίκληση του πρωτοκόλλου ασφαλείας για την προστασία της δημόσιας υγείας από τον κίνδυνο περαιτέρω διασποράς του κορωνοϊού COVID-19, επιτρέποντας αρχικά στο γαμπρό της και τον υιό του, μόνο ολιγόλεπτη επικοινωνία χωρίς σωματική επαφή σε ειδικά διαμορφωμένο χώρο, έτσι ώστε να μην μπορεί να δει την κατάστασή της, δεν σιτίζονταν επαρκώς, με αποτέλεσμα να αποστεωθεί πλήρως και να απωλέσει σταδιακά την επαφή της με το περιβάλλον και την κινητικότητα της, δεν της παρέχονταν η απαραίτητη φροντίδα, απεναντίας δε κακοποιούνταν, με αποτέλεσμα να της προκληθεί τραύμα (αιμάτωμα) στην περιοχή της κεφαλής κροταφικά καθώς και αποξηραμένη ποσότητα αίματος στα χέρια της, ενώ, καίτοι υφίστατο επείγουσα ανάγκη μεταφοράς της στο Γενικό Νοσοκομείο ... ή άλλο κατάλληλο νοσηλευτικό ίδρυμα για νοσηλεία, εντούτοις ουδέποτε διεκομίσθη, με αποτέλεσμα, ένεκα των ως άνω πράξεων και παραλείψεων των εδώ κατηγορούμενων συνδυαστικά να επέλθει ο θάνατός της την …..2021 εντός της Μ.Φ.Η. 26ον. Λ. Μ. του Α. και της Α., γεννηθείσας την ... στον..., η οποία φιλοξενήθηκε στη Μ.Φ.Η. από τη ….2020 έως την …..2020, για βραχύχρονη φιλοξενία 15 ημερών περίπου, προκειμένου να ξεπεράσει φοβία που της δημιουργήθηκε σχετικά με την βάδιση από προηγούμενη πτώση στην οικία της, πάσχουσα από γεροντική άνοια, χωρίς να έχει άλλα σοβαρά προβλήματα υγείας, αυτοεξυπηρετούμενη, δίχως να έχει προβλήματα σίτισης και μη συνεργασίας ή κατακλίσεις και η οποία ομοίως υπέστη την ως άνω εκτεθείσα μέθοδο διαχείρισης και, δη, καθηλώθηκε πλήρως χημικά και μηχανικά, γεγονός που, σε συνδυασμό με την απαγόρευση κάθε διά ζώσης επικοινωνίας της με τα συγγενικά της πρόσωπα, οδήγησαν άμεσα στην σωματική και πνευματική της κατάπτωση, ενώ επιπλέον δεν σιτίστηκε επαρκώς αλλά ούτε και φροντίστηκε, ενόψει της μη τήρησης των κανόνων υγιεινής για την ίδια, γεγονότα που σε συνδυασμό με το ότι ουδέποτε διεκομίσθη εγκαίρως στο Γ.Ν. ... ή άλλο κατάλληλο νοσηλευτικό ίδρυμα για νοσηλεία, καίτοι, κατά το τέλος της φιλοξενίας της στην Μ.Φ.Η., βρισκόταν σε ημικωματώδη κατάσταση, σε καταστολή, χωρίς να αντιδράει σε εξωτερικά ερεθίσματα, επιπλέον δε είχε καρδιακή αρρυθμία και ρενχάζοντες ήχους στο πνευμονικό πεδίο με εφίδρωση και υποξυγοναιμία, - παρά μόνο εν τέλει την ….2020 μεταφέρθηκε στο Γ.Ν. ... και τούτο κατόπιν επίμονης απαίτησης του υιού της- οδήγησαν αιτιακά στο θάνατο της την …..2020 εντός του Γ.Ν. .... 27ον. Γ. Α. του Ν. και της Σ., γεννηθείσας το έτος ... στον..., η οποία φιλοξενήθηκε στη Μ.Φ.Η. από την …..2020 έως τη …..2020, πάσχουσα από αναιμία και άνοια σε αρχικό στάδιο, ενώ επιπλέον αντιμετώπιζε κινητικά προβλήματα, με καλή ωστόσο ακοή, όραση, επικοινωνία καθώς και διανοητική και ψυχική κατάσταση, χωρίς κατακλίσεις, και πρόβλημα υποθρεψίας (δεν υπάρχει καταγραφή βάρους κατά την εισαγωγή) ή άρνησης τροφής και η οποία, από την αρχή της παραμονής της στην ως άνω ΜΦΗ, υπέστη την ανωτέρω εκτεθείσα μέθοδο "διαχείρισης", μιας και ουδόλως φροντίστηκε επαρκώς μέσω της υποβολής σε τακτική κλινική και εργαστηριακή εξέταση, υποβλήθηκε σε τροποποίηση της φαρμακευτικής της αγωγής δίχως να υπάρχει υπογραφή του θεράποντος και δίχως να προκύπτει σχετικός λόγος, ακινητοποιήθηκε στην κλίνη της με χρήση ιμάντων, χωρίς κανένα σύμπτωμα που να τη δικαιολογεί, με αποτέλεσμα να δημιουργηθούν έλκη κατακλίσεως στο σώμα της και, συγκεκριμένα, στον κόκκυγα και στις πτέρνες των ποδιών, της χορηγούνταν μειωμένη τροφή, με αποτέλεσμα να χάσει απότομα σωματικό βάρος, σε σημείο μάλιστα πλήρους αποστέωσης, της χορηγούνταν συγκεκριμένο φάρμακο που της κατέβαζε την αρτηριακή της πίεση, καίτοι την ….2020 υπήρξε οδηγία από τους θεράποντες ...ς εξωτερικού ιατρείου στο Γ. Ν. Ν. ..., όπου μεταφέρθηκε, να υπάρξει διακοπή αυτού, ενώ επίσης δεν της χορηγούνταν ειδική φαρμακευτική αγωγή που της είχε συνταγογραφηθεί για την αναιμία από την οποία έπασχε, καθόσον ο αιματοκρίτης της ήταν σε ιδιαίτερα χαμηλά επίπεδα, χωρίς μάλιστα να διεκομίσθη στο Γ.Ν. ... ή σε άλλο κατάλληλο νοσηλευτικό ίδρυμα για την νοσηλεία, γεγονότα που οδήγησαν αιτιακά τη …..2020 στον θάνατό της εντός της ΜΦΗ 28ον. Κ. Π. του Γ. και της Χ., γεννηθέντος την ….. στα ..., ο οποίος κατά το χρονικό διάστημα από την ….2020 έως την …...2021 φιλοξενήθηκε στην Μ.Φ.Η., πάσχων από προχωρημένη άνοια, χωρίς άλλα ιδιαίτερα παθολογικά προβλήματα, όντας περιπατητικός, με σωματικό βάρος περί τα 70 κιλά, και έχοντας πλήρη επικοινωνία με το περιβάλλον και ο οποίος ομοίως υπέστη, κατά την διάρκεια της παραμονής του στην Μ.Φ.Η., την ανωτέρω εκτεθείσα μέθοδο "διαχείρισης", αφού ακινητοποιήθηκε, μέσω της παρατεταμένης μηχανικής καθήλωσης, γεγονός που αφενός μεν του προκάλεσε επανειλημμένες λοιμώξεις του αναπνευστικού συστήματος, αφετέρου δε, οδήγησε την επιδείνωση της ήδη βεβαρημένης ψυχικής υγείας του, δεν υποβάλλονταν σε τακτική κλινική και εργαστηριακή εξέταση, υποβλήθηκε σε αλλαγή της φαρμακευτικής αγωγής του, δίχως λόγο και αιτία που να τη δικαιολογεί, του τοποθετήθηκε ουροκαθετήρας, μόλις 6 μέρες μετά την εισαγωγή του στην Μ.Φ.Η, δίχως να υφίσταται η οιαδήποτε καταγραφή συμβάντος που να δικαιολογεί τούτο, ενόψει και του ότι ο ίδιος τύγχανε περιπατητικός, χωρίς κινητικά προβλήματα., ουδέποτε εξετάστηκε από ψυχίατρο, πολλώ δε περισσότερο δεν υφίσταται διάγνωση ότι πάσχει από σχιζοφρένεια και παρά ταύτα του αλλάχθηκε η αγωγή, την ….2021 του συνταγογραφήθηκε αναπηρικό αμαξίδιο, χωρίς όμως να προκύπτει πότε επιδεινώθηκε η κατάστασή του, ώστε να χρειάζεται αμαξίδιο, ενώ δεν υπάρχει αναφορά κινητικών προβλημάτων σχετιζόμενων με το αναφερόμενο εγκεφαλικό επεισόδιο, ούτε και την μετέπειτα περίοδο νοσηλείας του στην Μ.Φ.Η., και τη …..2021, καίτοι ήταν εμπύρετος και υπέστη - κατά τη ΜΦΗ - επεισόδιο καρδιακής ανακοπής, εντούτοις δεν υποβλήθηκε σε καμία εξέταση, ούτε μέτρηση των ζωτικών του σημείων και δεν διακομίστηκε στο Γ.Ν. ..., παρά μόνο 5 μέρες μετέπειτα και, δη, την …...2021, με αποτέλεσμα τα ανωτέρω, ήτοι η μη διακομιδή του στο Νοσοκομείο μετά από αναφερόμενες επιληπτικές κρίσεις, αγγειακό εγκεφαλικό επεισόδιο, επανειλημμένες λοιμώξεις του αναπνευστικού και καρδιακή ανακοπή, σε συνδυασμό, αφενός μεν, με την καθυστερημένη παραπομπή του ασθενούς στο Γ.Ν. ..., πέντε (5) ημέρες μετά την αναφερόμενη καρδιακή ανακοπή αλλά, και το αναφερόμενο εμπύρετο που επί της ουσίας ήταν εμπύρετο, ένεκα επεισοδίου εισρόφησης σε ύπτια θέση λόγω ακινητοποίησης στο κρεβάτι του και μη λήψεως κατάλληλης φαρμακευτικής αγωγής, αφετέρου δε, με την έλλειψη επαρκούς σίτισης και ενυδάτωσης, σε σημείο ο εν λόγω ηλικιωμένος να αποστεωθεί και να αφυδατωθεί πλήρως, να οδηγήσουν αιτιακά την …..2021 στον θάνατό του εντός του ΓΝ ..., στο οποίο μεταφέρθηκε μόλις την …..2021 και κατόπιν επιμονής των οικείων του, 29ον. Κ. Ε. του Δ. και της Π., γεννηθείσας την …., που φιλοξενήθηκε στη Μ.Φ.Η κατά το χρονικό διάστημα από την …..2018 έως την …..2018, και η οποία προ της εισαγωγής της είχε υποβληθεί σε χειρουργική αντικατάσταση μιτροειδούς βαλβίδας και βρισκόταν σε αρχικό στάδιο άνοιας. Κατά τη διάρκεια της φιλοξενίας της στη Μ.Φ.Η., υπέστη και αυτή την ανωτέρω εκτεθείσα μέθοδο διαχείρισης, στο πλαίσιο της οποίας, παρότι είχε χτυπήσει το πόδι της λόγω πτώσης, δεν διεκομίσθη και δεν υποβλήθηκε σε ακτινογραφία, παρά τις αναληθείς προς τούτο διαβεβαιώσεις της 1ης κατηγορουμένης προς τον υιό της, και συνεπεία της οποίας (μεθόδου διαχείρισης) απώλεσε πλήρως την κινητικότητά της και την επαφή της με το περιβάλλον, καταστάσα ληθαργική, σε σημείο που δεν ανταποκρίνονταν στα ερεθίσματα και πιθανότατα βρίσκονταν σε κώμα, οπότε, την …..2018, όλως καθυστερημένα, κατόπιν ειδοποίησης του υιού της και σχετικού αιτήματος του ιδίου, μεταφέρθηκε εσπευσμένα στο Γ.Ν.Χ. όπου παρέμεινε έως τη …..2018, οπότε μεταφέρθηκε σε ιδιωτικό θεραπευτήριο (Κεντρική Κλινική ... ΑΕ) για μια ημέρα, διεκομισθείσα εκ νέου στο Γ.Ν.Χ. τη ….2018, όπου παρέμεινε έως την …..2018, αποβιώσασα εν τέλει την ….2018 εντός της οικίας της λόγω οξέως πνευμονικού οιδήματος, προσθετικής μιτροειδούς, βαρείας ανεπάρκειας αορτής και πνευμονικής υπέρτασης, συνεπεία, αμέσως αιτιωδώς, της προπεριγραφείσας μεθόδου διαχείρισης, που υπέστη εντός της Μ.Φ.Η., 30ον. Μ. Π. - Α. του Ε. και της Μ., που γεννήθηκε την .... και ο οποίος κατά την εισαγωγή του στη Μονάδα έπασχε από άνοια και εκινείτο με αναπηρικό αμαξίδιο, ένεκα κινητικών προβλημάτων που αντιμετώπιζε. Φιλοξενήθηκε στη Μ.Φ.Η. κατά το χρονικό διάστημα από ....2018 έως ....2018, οπότε, κατόπιν τυχαίας διαπίστωσης της κόρης του ότι είχε υψηλό πυρετό, εξήλθε αυτής για να μεταφερθεί στο Γ.Ν.Χ., όπου παρέμεινε για νοσηλεία έως την ….2018, μεταφερθείς κατόπιν στο Δημοτικό Γηροκομείο ..., όπου παρέμεινε έως τον μήνα ... του ίδιου έτους, οπότε απεβίωσε. Η αναγκαιότητα νοσηλείας του, η οποία ήταν αποτέλεσμα της μεθόδου διαχείρισής του, που τον κατέβαλε σωματικά και δημιούργησε της προϋποθέσεις νόσησής του, για την οποία (νοσηλεία) δεν μερίμνησαν οι υπεύθυνοι της Μονάδας, αποδεικνύεται από το γεγονός της παραμονής του στο Νοσοκομείο για χρονικό διάστημα είκοσι έξι (26) ημερών. Ο δε επελθών θάνατός του, σε ελάχιστο χρόνο μετά την έξοδό του από το Νοσοκομείο, αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας του λόγω της ευαλωτότητάς του εξαιτίας της μεθόδου διαχείρισής του εντός της Μονάδας και της κατάληξής του, αφού από κανένα στοιχείο δεν προκύπτει η επαναφορά της κατάστασής του στα δεδομένα της εισαγωγής του στη Μονάδα και η επίδραση νέου, πρωτογενούς παράγοντα οδήγησης στον θάνατό του, 31ον. Κ. Σ. του Θ. και της Σ., που γεννήθηκε την .... και η οποία φιλοξενήθηκε στη Μ.Φ.Η. κατά το χρονικό διάστημα από ....2019 έως ....2020. Κατά την εισαγωγή της στη Μονάδα ήταν πνευματικά υγιής, μερικώς κινητική και μη αυτοεξυπηρετούμενη. Κατά την διάρκεια όμως της φιλοξενίας της στη Μ.Φ.Η. υπέστη και αυτή την ανωτέρω εκτεθείσα μέθοδο διαχείρισης, αφού ακινητοποιήθηκε στην κλίνη της με την χρήση ιμάντων περίδεσης και μετά τον πρώτο κιόλας μήνα φιλοξενίας της απώλεσε πλήρως την κινητικότητά της και την επαφή της με το περιβάλλον, καταστάσα ληθαργική. Επιπλέον, εμφάνισε χαμηλό αιματοκρίτη, οπότε της χορηγήθηκε αίμα διά μεταγγίσεως εντός της Μ.Φ.Η., παρότι η τελευταία δεν ήταν συμβεβλημένη προς τούτο. Εξαιτίας της κατάστασης αυτής, αποφασίστηκε από την κόρη της η εξαγωγή της από τη Μονάδα και η εισαγωγή της στο Ίδρυμα Χρόνιων Παθήσεων ..., όπου διαπιστώθηκε από τους θεράποντες ...ς ότι έπασχε από μεταδιδόμενη δερματική πάθηση. Εν τέλει, απεβίωσε εντός του ανωτέρω Ιδρύματος την …..2020, σε ελάχιστο χρόνο μετά την εξαγωγή της από τη Μ.Φ.Η., γεγονός που αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας της λόγω της ευαλωτότητάς της εξαιτίας της μεθόδου διαχείρισής της εντός της Μονάδας και της κατάληξής της, αφού από κανένα στοιχείο δεν προκύπτει η επαναφορά της κατάστασής της στα δεδομένα της εισαγωγής της στη Μ.Φ.Η. και η επίδραση νέου, πρωτογενούς παράγοντα οδήγησης στον θάνατό της και 32ον. Κ. Κ. του Γ. και της Σ., που γεννήθηκε την ... και η οποία φιλοξενήθηκε στη Μ.Φ.Η. από την …..2016 έως τη ….2020, πάσχουσα κατά την εισαγωγή της από αρχικό στάδιο της νόσου "ALZHEIMER", πλην όμως αυτοεξυπηρετούμενη. Η συγκεκριμένη φιλοξενούμενη υπέστη πνιγμό εντός της Μονάδας εξαιτίας γρήγορης και άτακτης χορήγησης σε αυτήν του ημερήσιου γεύματος της, όχι από νοσηλεύτρια, αλλά από τη μαγείρισσα της Μ.Φ.Η., κατ' εντολή της διεύθυνσης, για ταχύτερη διεκπεραίωση της διαδικασίας, με αποτέλεσμα τον θάνατό της τη …..2020, οπότε ενημερώθηκε τηλεφωνικά ο υιός της ότι απεβίωσε αιφνιδίως από ανακοπή καρδιάς, ενώ βρισκόταν σε μεσημβρινή κατάκλιση. Η εντολή στην απολύτως αναρμόδια και ακατάλληλη μαγείρισσα της Μονάδας, Μ. Λ. (σε βάρος της οποίας ασκήθηκε ποινική δίωξη για θανατηφόρα έκθεση στο πλαίσιο της με ΑΒΜ Γ22/52 ποινικής ανακριτικής δικογραφίας, χωρίς να καταστεί δυνατή η συσχέτισή της με την προκείμενη δικογραφία) να χορηγήσει γεύμα στην πάσχουσα από "ALZHEIMER" φιλοξενούμενη, ελλείψει διαθέσιμης νοσηλεύτριας προς τούτο και για ταχεία διεκπεραίωση της όλης διαδικασίας χορήγησης τροφής στους φιλοξενουμένους, εντάσσεται ακριβώς στο πλαίσιο διαχείρισης των τελευταίων, που επέτασσε ελαχιστοποίηση του κόστους δια της μη πρόσληψης του αναγκαίου αριθμητικά κατάλληλου προσωπικού φροντίδας των ηλικιωμένων και αντιμετώπιση αυτών ως αναλώσιμων μέσων πλουτισμού, χωρίς το παραμικρό ενδιαφέρον για τις ενδεχόμενες επιπτώσεις της διαχείρισης αυτής στη ζωή τους. Η γνώση εκ μέρους της 1ης και της 2ης των κατηγορουμένων ότι η έλλειψη του αναγκαίου για τη λειτουργία της Μονάδας νοσηλευτικού προσωπικού, σε συνδυασμό με την ανάθεση σε ακατάλληλα πρόσωπα ευθυνών φροντίδας των ηλικιωμένων, με ενδεχόμενες μη αναστρέψιμες επιπτώσεις στη ζωή τους, εντασσόμενες στο πλαίσιο του τρόπου με τον οποίον είχαν αποφασίσει να διαχειρίζονται τους φιλοξενούμενους στη Μονάδα, που αμφότερες εν τοις πράγμασι διοικούσαν, αποτελεί την αιτία που οδήγησε στον θάνατο την Κ. Κ., την οποία δεν διέκοψε η μεμονωμένη πράξη της Μ. Λ., που, εντασσόμενη στη μέθοδο διαχείρισης των ηλικιωμένων, συνιστά έκφραση αυτής, ώστε, δεδομένης της γνώσης της 1ης και της 2ης των κατηγορουμένων ότι η, ελλείψει διαθέσιμου νοσηλευτικού προσωπικού, ανάθεση χορήγησης τροφής σε ασθενούσα από "ALZHEIMER" φιλοξενούμενη, σε ακατάλληλο και ανειδίκευτο πρόσωπο, ενδέχετο να επιφέρει ακόμα και τον θάνατο της φιλοξενούμενης, εξαιτίας πνιγμού λόγω του τρόπου χορήγησης της τροφής, καθιστά αυτές υπαίτιες του θανάτου της, τον οποίον προέβλεψαν ως πιθανό και αποδέχθηκαν. Εξαιτίας, ωστόσο, της στενής έκφανσης εν προκειμένω της μεθόδου διαχείρισης των φιλοξενουμένων εντός της Μ.Φ.Η., ανεξαρτήτως του ότι στην ευρεία μορφή της συμμετείχαν όλοι οι κατηγορούμενοι, στην υπό κρίση περίπτωση οι 3ος, 4ος, 5η και 6η κατηγορούμενοι δεν συνετέλεσαν, με πράξεις ή παραλείψεις τους, στον θάνατο της Κ. Κ., ώστε δεν πρέπει να απαγγελθεί κατηγορία σε βάρος τους". Στην κρίση του αυτή κατέληξε το Συμβούλιο Πλημμελειοδικών ... από το σύνολο του αποδεικτικού υλικού, που συγκεντρώθηκε κατά την διάρκεια της προδικασίας, αξιολογούμενου κατά την αρχή της ηθικής απόδειξης (άρθρο 177 νέου ΚΠΔ) , δεχόμενο, κατά την ανέλεγκτη κρίση του, ότι προέκυψαν τα ακόλουθα πραγματικά περιστατικά: "Η ετερόρρυθμος εταιρεία με την επωνυμία "... Ε.Ε." και τον διακριτικό τίτλο "...", που εδρεύει στο Δ.Δ. ... Δ.Ε. ... Δήμου ..., ιδρύθηκε τη ….2006 δυνάμει του από …..2006 "Ιδιωτικού Συμφωνητικού Σύστασης Ετερόρρυθμης Εμπορικής Εταιρείας" με καταστατικό σκοπό την ίδρυση και λειτουργία μονάδας φροντίδας ηλικιωμένων, καθώς και ασθενών πασχόντων από χρόνιες παθήσεις (ενδεικτικά: άνοιες, εγκεφαλικά περιστατικά, νόσος αλτσχάιμερ, πάρκινσον κ.λ.π). Η εν λόγω Μ.Φ.Η., η οποία ξεκίνησε να λειτουργεί το έτος 2009 χωρίς να διαθέτει την εκ του νόμου απαιτούμενη άδεια και εξακολούθησε τη λειτουργία της με πολεοδομικές και οικοδομικές παραβάσεις, καθώς και καθ' υπέρβαση του αριθμού των φιλοξενουμένων, για τον οποίο της χορηγήθηκε για κάποιο διάστημα άδεια λειτουργίας, αλλά και χωρίς να διαθέτει, καθ' όλο το διάστημα της εν τοις πράγμασι λειτουργίας της, επαρκές για τις ανάγκες της προσωπικό, και μάλιστα ειδικά καταρτισμένο, σύμφωνα με τις οικείες νομοθετικές προβλέψεις, διαφημιζόταν ως μονάδα "πρότυπο" στον τομέα διαχείρισης ηλικιωμένων ατόμων, και ιδίως πασχόντων από έκπτωση των νοητικών τους λειτουργιών (ανοιακών, ψυχασθενών κλπ.), παρουσιαζόταν δε στους συγγενείς των υποψήφιων φιλοξενούμενων, κυρίως από την 1η κατηγορουμένη, που είχε αναλάβει την επικοινωνία μαζί τους δια ζώσης και τηλεφωνικά, ως πλήρως ανταποκρινόμενη στις απαιτητικές ανάγκες φιλοξενίας τους και ως διασφαλίζουσα άριστες από κάθε άποψη συνθήκες διαβίωσης σε αυτούς. Ωστόσο, κατά τη διάρκεια της λειτουργίας της τελέστηκαν εντός των εγκαταστάσεών της εγκληματικές πράξεις και παραλείψεις σε βάρος πολλών των φιλοξενουμένων από αυτήν ηλικιωμένων προσώπων και, μάλιστα, κατά τρόπο διαρκή και επιχειρησιακά δομημένο από τους κατηγορούμενους, έκαστος των οποίων, βάσει της ιδιότητας και του κατωτέρω αναφερόμενου ρόλου του, εν γνώση και με θέληση αλληλοϋποστήριξης, συμμετείχε σε αυτές, με σκοπό τον πορισμό παράνομου οικονομικού οφέλους, που συνίστατο στην εισροή κεφαλαίων από τα τροφεία των φιλοξενουμένων, οι οποίοι αντιμετωπίζονταν ως αναλώσιμα μέσα πλουτισμού, λόγω της μεγάλης ζήτησης κλινών φιλοξενίας, με το ελάχιστο δυνατό κόστος, σε βάρος της ποσότητας και της ποιότητας των παρεχόμενων υπηρεσιών (από άποψη ανθρώπινου δυναμικού, σε αριθμό και σε επίπεδο κατάρτισης, υλικοτεχνικού εξοπλισμού και αναλώσιμων ειδών, συμπεριλαμβανομένης, πρωτίστως, της τροφής) και σε βάρος, κατ' αποτέλεσμα, της σωματικής και ψυχικής υγείας των φιλοξενουμένων, αλλά και της ζωής τους ακόμα, σε μη ευάριθμες περιπτώσεις. Το περίγραμμα του τρόπου λειτουργίας της Μονάδας διαγράφεται στο από ...2022 έγγραφο της ομάδας Πραγματογνωμόνων που διορίστηκε νόμιμα στο πλαίσιο της προκαταρκτικής εξέτασης, και καταδεικνύει φάσμα πλημμελούς έως εγκληματικής δράσης, επιρρωνύεται από τις ένορκες καταθέσεις πρώην υπαλλήλων και συγγενών φιλοξενουμένων και καταφάσκεται και από την κατ' οίκον έρευνα στις εγκαταστάσεις της Μονάδας, που διενεργήθηκε την ….2021, σε χρόνο, δηλαδή, που είχε ήδη διαρρεύσει η κινητοποίηση των αρχών σε σχέση με τη Μονάδα, οπότε, κατά την κοινή πείρα, η λειτουργία της πρέπει να είχε, τουλάχιστον κατ' επίφαση, βελτιωθεί. Ειδικότερα, από τον συνδυασμό των επιμέρους ως άνω στοιχείων του συνόλου του αποδεικτικού υλικού, προκύπτει ότι δεν καταγραφόταν η κλινική κατάσταση των φιλοξενουμένων της Μονάδας κατά τον χρόνο εισαγωγής τους σε αυτήν και δεν καταγράφονταν συστηματικά τα ζωτικά τους σημεία και η κλινική τους κατάσταση καθ' όλη της διάρκεια της παραμονής τους εκεί, ενώ οι υπάρχουσες καταγραφές συχνά δεν συμφωνούν με την αναμενόμενη εικόνα των ασθενών, βάσει των εργαστηριακών τους εξετάσεων. Δεν τηρείτο βιβλίο συμβάντων, δεν δικαιολογείτο η εκάστοτε αλλαγή φαρμακευτικής αγωγής, ούτε τίθεντο υπογραφές θεραπόντων ιατρών και νοσηλευτικού προσωπικού. Διαπιστώνεται συχνά ασυμφωνία μεταξύ χορηγηθείσας και συνταγογραφείσας φαρμακευτικής αγωγής, τόσο ως προς το είδος σκευάσματος, όσο και ως προς τους χρόνους. Τα ιατρικά αρχεία παραποιούντο (π.χ. η καταγραφή ζωτικών σημείων είναι σε πολλές περιπτώσεις με τον ίδιο γραφικό χαρακτήρα όλο το εικοσιτετράωρο). Σε κάποιες περιπτώσεις γινόταν μηχανική καθήλωση των φιλοξενουμένων χωρίς να καταγράφονται συμπτώματα (πχ επιθετική συμπεριφορά), που να δικαιολογούν αυτή την πρακτική, ούτε τηρείτο πρωτόκολλο άρσης της ακινητοποίησης (βλ. σχετικά και με αριθμ. …. από …..2021 Ιατροδικαστική Έκθεση της Ιατροδικαστικής Υπηρεσίας Κρήτης αναφορικά με ευρήματα καθήλωσης και κατά τον χρόνο της προαναφερθείσας κατ' οίκον έρευνας στους φιλοξενούμενους Κ. Α., Ζ. Κ., Ι. Π.). Οι φιλοξενούμενοι ακινητοποιούνταν ακόμα και σε περιπτώσεις που αυτό δεν κρινόταν απαραίτητο, με κριτήριο την ευχέρεια στην τυπική φροντίδα τους (π.χ. φύλαξη, σίτιση), αλλά με αυτόν τον τρόπο εμφάνιζαν απώλεια της μυϊκής τους μάζας και κατακλίσεις, όπως προκύπτει από την εκτέλεση συνταγών για επιθέματα κατακλίσεων ολικού πάχους και από τις καταθέσεις πρώην υπαλλήλων και συγγενών φιλοξενουμένων (και όπως επιβεβαιώνεται από τη με αριθμ. ... από ….2021 Ιατροδικαστική Έκθεση της Ιατροδικαστικής Υπηρεσίας Κρήτης αναφορικά με ευρήματα κατακλίσεων κατά τον χρόνο της προαναφερθείσας κατ' οίκον έρευνας στις φιλοξενούμενες Α. Β., Α. Φ., Χ. Β.). Υψηλό ποσοστό καθήλωσης επιτυγχάνονταν δια της χορήγησης κατασταλτικών φαρμάκων, που αδρανοποιούσαν πλήρως τους λήπτες αυτών ηλικιωμένους, όπως αναλυτικότερα αναφέρεται κατωτέρω. Πέρα από τις βλάβες από την καθήλωση, οι φιλοξενούμενοι εμφανίζονται πολλές φορές αφυδατωμένοι και φέροντες στοιχεία υποθρεψίας, συχνά δε πάσχοντες από λοιμώξεις σχετιζόμενες με τη σίτιση σε ύπτια θέση ή τη συστηματική σίτιση με ρινογαστρικό καθετήρα, που ήταν κοινή πρακτική ακόμα και σε ασθενείς με επαρκή κατάποση, για την ταχεία διεκπεραίωση της τροφοδοσίας τους με απασχόληση του ελάχιστου δυνατού νοσηλευτικού προσωπικού. Για τον ίδιο λόγο, άλλωστε, καθηλώνονταν συχνά και με ουροκαθετήρες, σε περιπτώσεις που η τοποθέτησή τους δεν ήταν απαραίτητη. Η ίδια η παροχή τροφής δεν ήταν ενδεδειγμένης ποσότητας, με αποτέλεσμα πολλοί φιλοξενούμενοι, έκαστος των οποίων θα έπρεπε να λαμβάνει ημερησίως γεύματα συνολικής θερμιδικής αξίας 1600 θερμίδων, να είναι υποσιτισμένοι και, συνεπεία του γεγονότος αυτού, να επιδεινώνεται η κατάσταση της υγείας τους. Χαρακτηριστικό είναι το γεγονός ότι από τα φορολογικά δεδομένα που αντλήθηκαν κατά την προκαταρκτική έρευνα (βλ. με αριθμό ... από …..2021 διαβιβαστικό έγγραφο της ΑΑΔΕ/ΔΗΛΕΔ) συνάγεται πως για τα φορολογικά έτη 2015 έως 2019, που οι δηλωθείσες δαπάνες της Μ.Φ.Η. για σίτιση ανήλθαν στο ποσό των 10.385,34 ευρώ, 8.669,66 ευρώ, 9.606,58 ευρώ, 11.653,27 ευρώ και 10.475,19 ευρώ, αντιστοίχως, και ο αριθμός φιλοξενουμένων ανερχόταν σε 40 έως το έτος 2016 και σε 55 με 60 έως το έτος 2019, η ημερήσια δαπάνη που καταβαλλόταν για τη σίτιση εκάστου φιλοξενούμενου ανερχόταν σε μόλις 0,55 ευρώ κατά μέσο όρο, ενώ για το φορολογικό έτος 2020, που οι δηλωθείσες δαπάνες της Μ.Φ.Η. για σίτιση ανήλθαν στο ποσό των 14.869,45 ευρώ και ο αριθμός φιλοξενούμενων ανερχόταν σε 50, η ημερήσια δαπάνη που καταβαλλόταν για τη σίτιση εκάστου φιλοξενούμενου ανερχόταν σε μόλις 0,81 ευρώ κατά μέσο όρο, συμπεριλαμβανομένων, μάλιστα, στα σχετικά παραστατικά στοιχεία και τροφίμων όλως ακατάλληλων για τους ηλικιωμένους φιλοξενούμενους, τα οποία δεν προορίζονταν, προφανώς, για αυτούς (σοκολατοειδή κλπ). Ας σημειωθεί, δε, ότι η αριθμητικά ως άνω αποτυπωθείσα κατάσταση επιβεβαιώνεται και φωτογραφικά από το υλικό που αποκτήθηκε κατά την κατ' οίκον έρευνα στις εγκαταστάσεις της Μ.Φ.Η., από το οποίο προκύπτει ότι εντός των αποθηκών και των ψυγείων της υφίσταντο ελάχιστα τρόφιμα (π.χ. στα ψυγεία υπάρχουν αυγά, ελάχιστα λαχανικά, γιαούρτι). Από σωρεία μαρτυριών συνάγεται ότι και τα αναλώσιμα υλικά υγιεινής και καθαριότητας παρέχοντο με υπερβολική φειδώ, με αποτέλεσμα τη μη τήρηση βασικών κανόνων προσωπικής υγιεινής και καθαριότητας των ατομικών και κοινόχρηστων χώρων και την εξ αυτού του λόγου έξαρση μεταδιδόμενων λοιμωδών νοσημάτων (κυρίως δερματολογικής φύσης) και λοιμώξεων, τόσο στους φιλοξενούμενους όσο και σε μέλη του προσωπικού (κυρίως ουρολογικής φύσης). Περαιτέρω, σημαντική παράλειψη αποτελεί η μη αξιολόγηση και διάγνωση σημαντικών κλινικών και εργαστηριακών ευρημάτων και η μη παραπομπή των ασθενών φιλοξενουμένων σε Νοσοκομείο, παρά τα οξέα προβλήματα υγείας που εμφανίζονταν (εμμένουσα αναιμία, λοιμώξεις συχνά υποτροπιάζουσες κτλ. - βλ. περιπτώσεις, Σ. Κ., Ι. Π., Μ. Α., Κ. Κ., Α. Σ., Α. Ψ., Μ. Τ., Ε. Π., T. G., Γ. Α.), ενώ η Μ.Φ.Η. δεν είχε τη δυνατότητα αντιμετώπισης των καταστάσεων αυτών (προέβαινε, για παράδειγμα, σε μεταγγίσεις αίματος χωρίς κατάλληλες υποδομές και προσωπικό και χωρίς πρωτόκολλο διασύνδεσης με νοσοκομειακή δομή, όπως απαιτείται). Σύμφωνα με τη διαπίστωση της προαναφερθείσας πραγματογνωμοσύνης, η μη παραπομπή ατόμων σε κατάλληλη νοσοκομειακή δομή, παρά τη διαπίστωση εξαιρετικά επικίνδυνων κλινικών και εργαστηριακών προβλημάτων, στέρησε από τους ασθενείς τη δυνατότητα πρόσβασης σε Νοσοκομεία για την αντιμετώπιση των προβλημάτων υγείας τους και σε πολλές περιπτώσεις συνέβαλε σημαντικά ώστε να οδηγηθούν σε πρόωρο θάνατο (βλ. παραπάνω αναφερόμενες περιπτώσεις Σ. Κ., Ι. Π., Μ. Α., Κ. Κ., Α. Σ., Α. Ψ., Μ. Τ., Ε. Π., T. G., Γ. Α.). Οι προπεριγραφείσες συνθήκες, τις οποίες πλαισιώνει επαναλαμβανόμενα μαρτυρούμενη απαξιωτική και εξευτελιστική αντιμετώπιση και συμπεριφορά σε βάρος των ηλικιωμένων, καταδεικνύουν σταθερό και επαναλαμβανόμενο τρόπο αντιμετώπισης και διαχείρισης των φιλοξενούμενων στη Μ.Φ.Η., ο οποίος είχε μεθοδευτεί και οργανωθεί με μόνο σκοπό τον πορισμό του μεγαλύτερου δυνατού κέρδους σε βάρος της ψυχικής και σωματικής υγείας των ηλικιωμένων, η οποία προσβάλλετο βαριά με σκοπό την για πολύ χρόνο σημαντική παρεμπόδιση χρήσης του σώματος και της διάνοιάς τους, με αποδεκτό το ενδεχομένο επέλευσης θανάτου τους εξαιτίας του, ο οποίος συνοψίζεται επιγραμματικά σε παράλειψη ενυδάτωσης και σίτισης, με ποσοτική επάρκεια και σε ενδεδειγμένη ποιότητα, σε παράλειψη εξασφάλισης προϋποθέσεων τήρησης βασικών κανόνων προσωπικής υγιεινής και καθαριότητας, σε μηχανική καθήλωση δια χρήσης ιμάντων περίδεσης και ζωνών ασφαλείας, σε χημική καθήλωση δια χορήγησης ισχυρών κατασταλτικών ψυχιατρικών φαρμακευτικών σκευασμάτων, σε τεχνική καθήλωση δια τοποθέτησης ρινογαστρικών καθετήρων και ουροκαθετήρων, σε παράλειψη τήρησης του μέγιστου προβλεπόμενου αριθμού φιλοξενούμενων, σε παράλειψη εξασφάλισης του ελάχιστου αναγκαίου νοσηλευτικού, και μάλιστα ειδικά καταρτισμένου, και λοιπού βοηθητικού προσωπικού, σε παράλειψη χορήγησης πραγματικής, ουσιαστικής και εξατομικευμένης βασικής ιατρικής φροντίδας και επίβλεψης, στο πλαίσιο έλλειψης της οποίας παραλείπετο συστηματικά η διακομιδή των φιλοξενουμένων σε κατάλληλο νοσηλευτικό ίδρυμα, όταν απαιτείτο. Η συνθήκη του σταθερά επαναλαμβόμενου τρόπου αντιμετώπισης και διαχείρισης των ηλικιωμένων φιλοξενουμένων συνιστά μελετημένη και αποφασισμένη μέθοδο διαχείρισης (modus operandi), σύλληψης και διεύθυνσης της 1ης κατηγορουμένης, την οποία συγκρότησε με τους 2η και 3ο κατηγορούμενους και στην οποία οργανώθηκαν επιχειρησιακά και εντάχθηκαν οι 4ος, 6η και 7η κατηγορούμενοι, έκαστος με την ιδιότητά του κατά τα αμέσως κατωτέρω αναφερόμενα, αλλά με κοινή γνώση και θέληση και κοινό σκοπό τον πορισμό παράνομου περιουσιακού οφέλους σε βάρος των ηλικιωμένων τροφίμων, με κοινή επιδίωξη την πρόκληση βαριάς σωματικής βλάβης σε βάρος τους, ικανής να προξενήσει την για πολύ χρόνο σημαντική παρεμπόδιση χρήσης του σώματος ή της διάνοιας τους ή, ακόμα, κίνδυνο για τη ζωή τους, με αμοιβαία αποδεκτό το ενδεχόμενο επέλευσης του θανάτου τους, ως αμέσως αιτιωδώς συναπτόμενου με αυτή τούτη τη μέθοδο. Όσον αφορά στο οικονομικό κίνητρο των κατηγορουμένων σημειώνεται ότι, με αριθμό φιλοξενουμένων από 40 έως 60 και μηνιαία τροφεία περί τα 1.000 ευρώ κατά μέσο όρο, για μεγάλο μέρος των οποίων δεν εκδίδοντο αποδείξεις είσπραξης, υπολογίζονται ακαθάριστα έσοδα τουλάχιστον 500.000 ευρώ ετησίως, τα οποία, αποψιλωμένου του κόστους δαπανών (στην κατά το δυνατόν ελαχιστοποίηση του οποίου στόχευε η προπεριγραφείσα μέθοδος διαχείρισης των φιλοξενουμένων) και φορολογικής επιβάρυνσης, προσέγγιζαν τα καθαρά ετήσια έσοδα. Ο ισχυρισμός, δε, ότι η κατάληξη των ηλικιωμένων δεν συνέφερε οικονομικά τη Μονάδα, αφού είχε ως συνέπεια την απώλεια των τροφείων τους, κρίνεται παρελκυστικός, καθόσον η ζήτηση κλινών ήταν από ενάρξεως λειτουργίας της διαρκής - εξ ου και η υπέρβαση του προβλεπόμενου αριθμού φιλοξενουμένων -, ώστε η επέλευση θανάτου τινών εξ αυτών επέφερε μηδενική ζημία, ενώ η κατατείνουσα στην ελαχιστοποίηση των δαπανών μέθοδος διαχείρισής τους, στο πλαίσιο της οποίας η επέλευση του θανάτου τους ήταν αποδεκτή, ήταν ιδιαιτέρως επικερδής. Ως προς την εν γνώση και με τη θέληση των κατηγορουμένων δημιουργία, με τις ανωτέρω πράξεις και παραλείψεις τους, συνθηκών ικανών να επιφέρουν τον θάνατο και την αποδοχή του ενδεχομένου πρόκλησης αυτού, ιδιαίτερα αποκαλυπτικά εμφανίζονται τα στατιστικά στοιχεία, σύμφωνα με τα οποία εντός της πενταετίας από ….2015 έως …..2019 απεβίωσαν εντός της Μ.Φ.Η. 213 φιλοξενούμενοι, με αιτία θανάτου, ειδικά κατά τα έτη 2018 - 2019 σχεδόν αποκλειστικά την καρδιακή ανακοπή. Για την ορθότερη ανάγνωση του αριθμού των 213 θανάτων σημαντική είναι η παράμετρος του επιτρεπτού αριθμού των φιλοξενουμένων, ο οποίος μέχρι τη …..2019 ανερχόταν σε 16 μόλις άτομα (αντί των τουλάχιστον 40 που φιλοξενούντο πραγματικά, υπό συνθήκες, όμως, υλικοτεχνικά και από άποψη αριθμού νοσηλευτών και λοιπών εργαζομένων, που αντιστοιχούσαν σε φιλοξενία 16 ατόμων). Κατά το χρονικό διάστημα από ….2020 έως ....2021 απεβίωσαν συνολικά 73 φιλοξενούμενοι της Μονάδας (64 εντός των εγκαταστάσεών της και 9 μετά τη διακομιδή τους από αυτήν στο Νοσοκομείο) με πιστοποιούμενη μόνη αιτία των εντός της Μ.Φ.Η. θανάτων την καρδιακή ανακοπή και σε ελάχιστο ποσοστό (15% επί των 64 θανάτων εντός της Μ.Φ.Η.) αναφερόμενη ως δεύτερη άλλη αιτία θανάτου. Κατά το χρονικό αυτό διάστημα ο επιτρεπτός αριθμός φιλοξενουμένων ανερχόταν σε 46, αλλά στην πραγματικότητα ανερχόταν σταθερά σε 55 έως 60 άτομα, με τις προαναφερθείσες συνέπειες. Βάσει των ανωτέρω στοιχείων, κατά το χρονικό διάστημα των ετών 2015 - 2021 το ετήσιο ποσοστό θνησιμότητας των φιλοξενουμένων στη Μ.Φ.Η. κυμαίνεται από 131% έως 381%, σε σχέση με τη δυναμικότητα φιλοξενίας αυτής, και από 50% έως 120% σε σχέση με τον εκτιμούμενο πραγματικό αριθμό φιλοξενουμένων, ενώ ειδικά για το έτος 2020 το ποσοστό θνησιμότητας ανέρχεται σε 145% σε σχέση με τη δυναμικότητα φιλοξενίας και σε 120% σε σχέση με τον εκτιμούμενο πραγματικό αριθμό φιλοξενουμένων. Για την εξαγωγή των παραπάνω ποσοστών, πλέον των (213 + 73) 286 φιλοξενούμενων, ο θάνατος των οποίων έλαβε χώρα εντός των εγκαταστάσεων της Μονάδας ή αμέσως μετά τη διακομιδή τους από αυτήν σε Νοσοκομείο, έχουν προστεθεί 7 επιπλέον θάνατοι, οι οποίοι επισυνέβησαν μεταξύ των ετών 2015 - 2021 και εκτιμήθηκε ότι συνδέονται με τη Μ.Φ.Η. Η προσθήκη, ωστόσο, αυτή δεν αλλοιώνει ουσιωδώς το αποτέλεσμα, ούτε αναιρεί το εξαιρετικά υψηλό ποσοστό θνησιμότητας εντός της Μονάδας, ειδικά αν ληφθεί υπόψιν συγκριτικά ότι στο Δημοτικό Γηροκομείο ..., η δυναμικότητα του οποίου ανέρχεται σε 110 άτομα, το χρονικό διάστημα από 01.01.2020 έως 23.04.2021 απεβίωσαν 29 φιλοξενούμενοι, εκ των οποίων οι 18 το έτος 2020, οπότε το ποσοστό θνησιμότητας εντός αυτού ανήλθε σε 16%. Περαιτέρω, αναφορικά με το ότι οι προπεριγραφείσες συνθήκες φιλοξενίας των ηλικιωμένων εντός της Μονάδας οφείλονται στη μελετημένη και αποφασισμένη μέθοδο διαχείρισης αυτών, σύλληψης της 1ης κατηγορουμένης, για την εκτέλεση της οποίας συγκρότησε με τους 2η και 3ο κατηγορουμένους επιχειρησιακά δομημένη οργάνωση με διαρκή εγκληματική δράση υπό τη διεύθυνσή της και στην οποία εντάχθηκαν οι λοιποί κατωτέρω αναφερόμενοι κατηγορούμενοι, έκαστος με την ιδιότητά του, με διακριτούς αλλά αλληλοϋποστηριζόμενους μεταξύ τους ρόλους, με κοινή επιδίωξη την για πολύ χρόνο σημαντική παρεμπόδιση χρησιμοποίησης του σώματος ή της διάνοιας των ηλικιωμένων φιλοξενουμένων, ώστε να απαιτείται η ελάχιστη δυνατή φροντίδα τους και να ελαχιστοποιείται έτσι το κόστος φιλοξενίας τους, με αμοιβαία αποδεκτό το ενδεχόμενο της επέλευσης του θανάτου τους, ως αμέσως αιτιωδώς συναπτόμενου με αυτή τούτη τη μέθοδο διαχείρισής τους, λεκτέα ειδικότερα τα εξής, όσον αφορά σε έναν έκαστο των κατηγορουμένων: Ομόρρυθμη εταίρος και νόμιμη εκπρόσωπος της Μ.Φ.Η. προς τις δημόσιες υπηρεσίες και τους ιδιωτικούς φορείς είναι η 2η κατηγορουμένη, που έχει γνώσεις λογιστικής και η οποία από ιδρύσεώς της έχει αναλάβει τη διοικητική της εποπτεία και την επιχειρηματική - οικονομική της διαχείριση, ούσα καθημερινά σε ιδιαίτερο γραφείο που διατηρούσε στις εγκαταστάσεις της, από όπου συνεπικουρούσε, συναποφάσιζε και συνδιηύθυνε τη Μονάδα με τη μητέρα της, 1η κατηγορουμένη, υπό την καθοδήγηση αυτής, εμφανιζόταν δε σε διαφημιστικές της καμπάνιες δίνοντας συνεντεύξεις σε τοπικά μέσα ενημέρωσης για την προώθηση του σκοπού της. Από τις μαρτυρικές καταθέσεις αναδεικνύεται η απόλυτη αδιαφορία της προς τους φιλοξενούμενους, με τους οποίους δεν είχε καμία επαφή σε κανένα επίπεδο, ούτε καν μέσω των συγγενών τους. Η ίδια απολογούμενη καταθέτει ότι ούτε στα δωμάτια δεν έμπαινε, πήγαινε αμέσως στο γραφείο της στις εννέα το πρωί και έφευγε στη μία το μεσημέρι. Ωστόσο, αυτή, ως εκπρόσωπος και διαχειρίστρια της Μονάδας, που λειτουργούσε χωρίς άδεια ή καθ' υπέρβαση αυτής, τηρούσε όλα τα διοικητικά και λογιστικά της αρχεία γνωρίζοντας (και συνεπιδιώκοντας) ότι ο αριθμός των φιλοξενουμένων ήταν υπερδιπλάσιος ή πολύ μεγαλύτερος της δυναμικότητας αυτής, ότι τα παραστατικά εξόδων σίτισης και λοιπών αναλώσιμων ήταν αντιστρόφως ανάλογα του αριθμού των τροφίμων, ότι το απασχολούμενο νοσηλευτικό προσωπικό δεν ήταν επαρκές αριθμητικά ούτε στο σύνολο του ειδικά καταρτισμένο, ως όφειλε να είναι, και ότι το ποσοστό θνησιμότητας εντός της Μονάδας ήταν πρωτοφανώς υψηλό. Άξια αναφοράς, για την κατάδειξη της συγκρότησης εκ μέρους της της οργάνωσης των κατηγορουμένων και της ένταξής της σε αυτήν υπό τη διεύθυνση της 1ης κατηγορουμένης, σε απόλυτη συνοχή και ταύτιση με αυτήν, είναι η εκ μέρους της απόδοση του υπεράριθμου των φιλοξενουμένων στη φιλευσπλαχνία της μητέρας της, η οποία λυπόταν δήθεν τους ηλικιωμένους και τους συγγενείς τους και δεχόταν την εισαγωγή τους στη Μονάδα, παρότι μόνη αρμόδια και υπεύθυνη κατά νόμο για τον έλεγχο των εισαγωγών βάσει της δυναμικότητάς της ήταν η ίδια, ενώ αναμφιβόλως μη πιστευτός κρίνεται ο ισχυρισμός της ότι δήθεν η προμήθεια τροφίμων γινόταν σε περιόδους προσφορών από τα καταστήματα, οπότε δεν εκδίδοντο τιμολόγια πώλησης. Σημειωτέον, τέλος, ότι προκύπτει πως η 2η κατηγορουμένη είχε διασύνδεση στις αρμόδιες υγειονομικές υπηρεσίες, ώστε να πληροφορείται επικείμενους ελέγχους της Μονάδας και να είναι προσηκόντως προετοιμασμένη για αυτούς, φροντίζοντας να παρουσιάζονται εικονικές και ωραιοποιημένες συνθήκες λειτουργίας της. Την εν τοις πράγμασι διαχείριση της Μ.Φ.Η. αναφορικά με την καθ' ημέρα λειτουργία της, το ανθρώπινο δυναμικό της και τους φιλοξενούμενους ηλικιωμένους της ασκούσε η 1η κατηγορουμένη, μητέρα της δεύτερης αυτών, η οποία διέθετε εμπειρικές γνώσεις φροντίδας ηλικιωμένων από προηγούμενη ανάλογη απασχόλησή της και η οποία είχε πολύωρη καθημερινή παρουσία στις εγκαταστάσεις της, δίδουσα εντολές στο προσωπικό αναφορικά με την εν γένει εποπτεία, αντιμετώπιση και διαχείριση των φιλοξενουμένων, αν και δεν διέθετε καμία επιστημονική κατάρτιση. Η 1η κατηγορουμένη τυγχάνει εμπνεύστρια, ιδρύτρια και αδιαμφισβήτητη συντονίστριά της, με τον παραπάνω αναφερόμενο τρόπο, λειτουργίας της Μ.Φ.Η., κατευθύνοντας τους υπόλοιπους κατηγορουμένους, από τους οποίους απολάμβανε απόλυτη αποδοχή. Όπως προκύπτει από το σύνολο των μαρτυρικών καταθέσεων, τόσο των πρώην υπαλλήλων της Μονάδας, στους οποίους κανένα οικονομικό όφελος δεν προσπορίζει η μαρτυρία τους, όσο και των συγγενών των ηλικιωμένων, φρόντιζε να εφαρμόζεται και να τηρείται κατά γράμμα η δικής της έμπνευσης και αρχιτεκτονικής "μέθοδος διαχείρισης" των φιλοξενουμένων, έχοντας ως αποκλειστικό σκοπό τη μεγιστοποίηση του οικονομικού οφέλους από την επιχειρηματική εκμετάλλευση της Μ.Φ.Η. δια των εγκληματικών πράξεων και παραλείψεων που τελούντο και συγκαλύπτοντο δια της μεθόδου αυτής σε βάρος της ανθρώπινης υπόστασης, της αξιοπρέπειας, της υγείας και, εν τέλει, της ζωής των φιλοξενουμένων. Προς αυτή δε την κατεύθυνση επεδείκνυε καθολικά ιδιαίτερα σκληρό πρόσωπο και πλήρη απαξίωση προς τα θεμελιώδη ανθρώπινα δικαιώματα των φιλοξενουμένων, συμπεριλαμβανομένου και του υπέρτατου εννόμου αγαθού της ζωής αυτών, αρνούμενη πολλές φορές να τους διακομίσει σε νοσηλευτικά ιδρύματα για κατάλληλη αντιμετώπιση των παθήσεών τους. αποδεχόμενη ακόμα και τον θάνατό τους, έτσι ώστε να μην διαπιστωθούν οι επιπτώσεις της διαχείρισής τους εντός της Μονάδας, τακτική την οποία γνώριζαν και στην εφαρμογή της οποίας, αναλόγως της ιδιότητας και της θέσης τους, συνέδραμαν οι λοιποί κατηγορούμενοι, υποτασσόμενοι πλήρως σε αυτήν. Χαρακτηριστικό, δε, είναι ότι κατά την απολογία της αναφέρεται σε κάθε περιστατικό φιλοξενούμενου διεκπεραιωτικά και ως παρατηρήτρια, ενώ εμμέσως ή αμέσως επιρρίπτει με κάθε ευκαιρία αντικειμενικές και ηθικές ευθύνες στους συγγενείς των ηλικιωμένων, για την απουσία ενδιαφέροντος εκ μέρους τους. Ο 3ος κατηγορούμενος είναι ειδικός γενικός ιατρός και απασχολείτο στην ως άνω ΜΦΗ με σύμβαση παροχής υπηρεσιών έργου, ως υγειονομικός υπεύθυνος, με υποχρέωση τουλάχιστον δίωρης καθημερινής απασχόλησης, από την έναρξη λειτουργίας της το έτος 2009, που συμπίπτει σχεδόν με την έναρξη της επαγγελματικής του δραστηριοποίησης στον Νομό .... Έκτοτε ο ρόλος του ήταν διαρκής, συμπαγής και διήρκησε έως την 5η.05.2021, οπότε, στο πλαίσιο της κινηθείσας ποινικής διαδικασίας, κατήγγειλε τη σύμβασή του. Εμφανιζόταν ως ειδικά καταρτισμένος στη διαχείριση ευάλωτων ηλικιωμένων ατόμων, παρότι δεν διαθέτει ανάλογη επιστημονική εξειδίκευση, προωθούσε δε επιχειρηματικά τη Μ.Φ.Η. με συνεντεύξεις σε τοπικά μέσα ενημέρωσης. Ωστόσο, όπως προκύπτει από το σύνολο του συγκεντρωθέντος προανακριτικού υλικού, μετέβαινε στις εγκαταστάσεις της Μ.Φ.Η. δύο φορές μόνο την εβδομάδα και για ελάχιστο χρονικό διάστημα (ενδεικτικά, 20' τη 18η.02.2021, 20' την 22α.02.2021, 17' την 25η.02.2021, 27" την 1η και την 4η.03.2021, 13' την 8η.03.2021 και 46' τη 18η.03.2021, χωρίς άλλες επισκέψεις το παραπάνω διάστημα, όπως προκύπτει από το υλικό καταγραφής που κατασχέθηκε κατά την κατ' οίκον έρευνα της Μονάδας) ασκώντας εντελώς επιφανειακά τα καθήκοντά του ως ιατρός. Είναι χαρακτηριστικό ότι η πλειοψηφία των συγγενών των φιλοξενουμένων δεν τον συνάντησε ποτέ, καθόσον είχε φροντίσει, σε συνεργασία με την 1η κατηγορουμένη, να μην ευρίσκεται στη Μονάδα κατά τις ώρες του επισκεπτηρίου, για να μην έχει επικοινωνία μαζί τους, καθώς επίσης και ότι οι μάρτυρες υπεράσπισής του αποτελούν είτε πρόσωπα, τα οποία τον γνωρίζουν ως ιδιώτη ιατρό, εκτός της δράσης του στη Μ.Φ.Η., είτε πρόσωπα από το συγγενικό ή κοινωνικό του περιβάλλον. Χαρακτηριστικό είναι, επίσης, ότι συνταγογραφούσε στους Α.Μ.Κ.Α. φιλοξενουμένων της Μονάδας μετά τον χρόνο θανάτου αυτών (βλ. περιπτώσεις Α., Σ.) ή νοσηλευομένων στο Γ.Ν.Χ. κατά τον χρόνο συνταγογράφησης (βλ. περίπτωση Κ.). Κάνοντας χρήση της επαγγελματικής του ιδιότητας ως ..., υπό την καθοδήγηση της 1ης κατηγορουμένης και σε άρρηκτη συνεργασία με αυτήν, προσέδιδε την απαραίτητη συγκάλυψη στην εγκληματική διαχείριση των ηλικιωμένων εκ μέρους της, πιστοποιώντας ψευδώς ως αιτία θανάτου αυτών την ανακοπή καρδιάς (χωρίς καν να μεταβαίνει προηγουμένως στις εγκαταστάσεις της Μονάδας για την επισκόπηση της σωρού, σύμφωνα με πληθώρα μαρτυριών/ ενώ απαντώνται και περιπτώσεις πιστοποίησης θανάτου σε χρόνο άλλο από τον πραγματικό χρόνο επέλευσης αυτού - Βλ. περιπτώσεις Κ. Κ., Μ. Μ., Π. Π.), παρότι η καρδιακή ανακοπή αποτελούσε το αποτέλεσμα των αιτιών που είχαν επιφέρει τον θάνατο, ως μηχανισμός παύσης της ζωής, αντί των πραγματικών αιτιών, που κατά περίπτωση συνίσταντο στην κατάπτωση από κακουχία, ακινησία ή και καθήλωση, αφυδάτωση, ασιτία, λοίμωξη που δεν αντιμετωπίστηκε ιατροφαρμακευτικά ή με διακομιδή σε κατάλληλο νοσηλευτικό ίδρυμα κ.λ.π., ούτως ώστε να αποφεύγεται η περαιτέρω διερεύνηση των αιτιών του θανάτου και η αποκάλυψη της μεθόδου διαχείρισης των ηλικιωμένων και να διασφαλίζεται απρόσκοπτα η συνέχιση της λειτουργίας της Μονάδας, η ζήτηση για την κάλυψη κλινών της οποίας ήταν πάντα υψηλή, λόγω των ευάριθμων αντίστοιχων μονάδων στην ευρύτερη περιοχή δραστηριοποίησής της. Χαρακτηριστικό της συνοχής της δράσης του με την 1η, κυρίως, κατηγορουμένη αποτελεί το γεγονός ότι στην περίπτωση του φιλοξενούμενου Ε. Π. κατέθεσε πως ο ίδιος παρίστατο την ημέρα εισαγωγής του τελευταίου στη Μ.Φ.Η. και παρακολουθούσε έκτοτε την κατάσταση της υγείας του, ενώ από όλες τις καταθέσεις των συνοδευόντων αυτόν συγγενών και της βοηθού νοσηλεύτριας κατά τον χρόνο εισαγωγής του, Κ. Σ., προκύπτει ότι δεν ήταν παρών ούτε κατά την εισαγωγή ούτε καθ' οιαδήποτε άλλη στιγμή κατά το βραχύ διάστημα της παραμονής του, ενώ, επίσης, κατά την κατ' οίκον έρευνα, που πραγματοποίησε η Υποδιεύθυνση Ασφαλείας ... την ….2021, κλήθηκε από την 1η κατηγορουμένη και μετέβη στις εγκαταστάσεις της Μ.Φ.Η. κατά τις πρώτες πρωινές ώρες, παραμένοντας εκεί για ικανό χρονικό διάστημα, κατά παρέκκλιση της πάγιας τακτικής του να πραγματοποιεί σύντομες επισκέψεις μεσημεριανές ώρες. Μετά την κίνηση της ποινικής διαδικασίας δια της διενέργειας προκαταρκτικής έρευνας, ωστόσο, σε μια προσπάθεια απέκδυσης ευθυνών, αφενός μεν ήρθε σε σύγκρουση με τις δύο πρώτες κατηγορούμενες και τον 4ο αυτών (στον οποίον επιρρίπτει έκτοτε ευθύνες αναφορικά με την από ιατρικής άποψης αντιμετώπιση και διαχείριση των φιλοξενουμένων ηλικιωμένων) για το "απωλεσθέν" βιβλίο ιατρών της Μονάδας, όπου θα έπρεπε να καταγράφονται οι ιατρικές διαπιστώσεις και εντολές για κάθε φιλοξενούμενο, αφετέρου παραιτήθηκε της θέσης του ως υγειονομικού υπεύθυνου της Μονάδας την ….2021, οπότε κρίνεται ότι έληξε και η διάρκεια της εγκληματικής οργάνωσης των κατηγορουμένων. Αντιθέτως, από κανένα στοιχείο δεν προέκυψε ότι ήδη από το τέλος του έτους 2020, όπως ισχυρίζεται, είχε ανακοινώσει προφορικά την πρόθεσή του να παραιτηθεί, μόλις ευρίσκετο αντικαταστάτης του, ο οποίος δήθεν δεν ανευρίσκετο εξαιτίας της χαμηλής αμοιβής που κατέβαλε η Μονάδα. Σημειωτέον στο παρόν σημείο ότι, σύμφωνα και με κατάθεση της 2ης κατηγορουμένης, οι μηνιαίες αποδοχές του 3ου κατηγορουμένου ανέρχοντο σε 700,00 ευρώ, για ημερήσια δίωρη απασχόληση. Το ποσό αυτό είναι εξαιρετικά χαμηλό ακόμα και για τις δύο εβδομαδιαίες επισκέψεις του στη Μονάδα, δεδομένου ότι αντιστοιχεί σε 87,50 ευρώ ανά επίσκεψη, κατά τη διάρκεια της οποίας έπρεπε να εξετάσει έως και 60 ηλικιωμένους και, επιπλέον, να είναι διαρκώς σε τηλεφωνική διαθεσιμότητα. Είναι προφανές ότι ο 3ος κατηγορούμενος, που διέθετε ιδιωτικό ιατρείο με προσωπικούς ασθενείς και συνεργαζόταν με δύο κλινικές εδρεύουσες στα ..., δεν είχε λόγο να διαθέτει τις ιατρικές του υπηρεσίες και τις σωματικές και πνευματικές του δυνάμεις για το ελάχιστο- σε σχέση με την ιδιότητά του, τις απαιτήσεις και τις ευθύνες της απασχόλησής του στη Μονάδα- χρηματικό ποσό των 700,00 ευρώ μηνιαίως. Καταδεικνύεται, συνεπώς, και εξ αυτού του λόγου, ότι η απασχόλησή του ως γενικού ... της Μονάδας έρεισμά της είχε την αποσκοπούσα στον πορισμό παράνομου, μη εμφανούς, οικονομικού οφέλους συμμετοχή του στην εγκληματική οργάνωση των κατηγορουμένων, η οποία, μάλιστα, ήταν καίριας σημασίας, λόγω ακριβώς της ιδιότητάς του. Ο 4ος κατηγορούμενος είναι ιατρός ψυχίατρος και απασχολείτο στην ως άνω Μ.Φ.Η. ως υπεύθυνος θεμάτων ψυχιατρικής υγείας τουλάχιστον από το έτος 2016, αν και η γνωριμία του με τις δύο πρώτες κατηγορούμενες ανάγεται χρονικά στην έναρξη λειτουργίας της Μονάδας. Και ο δικός του ρόλος ως μέλους της οργάνωσης των κατηγορουμένων ήταν ουσιώδης, λόγω της ιδιότητάς του, δεδομένου ότι παρουσιαζόταν ως καταρτισμένος επιστήμονας - ψυχίατρος με πολυετή εμπειρία στη διαχείριση ευάλωτων ηλικιωμένων ατόμων, εμφανιζόταν δε και αυτός σε διαφημιστικές καμπάνιες της Μονάδας δίνοντας συνεντεύξεις σε τοπικά μέσα ενημέρωσης. Όπως προκύπτει από το σύνολο του συγκεντρωθέντος προανακριτικού υλικού, μετέβαινε ανά αραιά χρονικά διαστήματα στις εγκαταστάσεις της Μ.Φ.Η., ήτοι περίπου μια φορά την εβδομάδα και για ελάχιστο χρονικό διάστημα, χωρίς να προβαίνει στην εξέταση των φιλοξενουμένων ηλικιωμένων, και ειδικά των ψυχιατρικών περιστατικών. Ενδεικτικό είναι ότι δεν εμφαίνεται να προσέρχεται στις εγκαταστάσεις της Μονάδας καθ' όλο το χρονικό διάστημα καταγραφής κινήσεων εντός αυτής, από …..2021 έως …..2021. Υπό την καθοδήγηση της 1ης κατηγορουμένης, της οποίας αποτελούσε πρόσωπο απολύτου εμπιστοσύνης, προέβαινε στη συνταγογράφηση πληθώρας ισχυρών ψυχιατρικών φαρμακευτικών σκευασμάτων στους Α.Μ.Κ.Α. των ηλικιωμένων φιλοξενουμένων, τα οποία χρησιμοποιούνταν στη συνέχεια με υπερδοσολογία για να επέλθει "χημική καθήλωση" αυτών και να καταστεί εφικτή η πραγμάτωση της "διαχείρισής" τους, κατά τον τρόπο που είχε αποφασιστεί και οργανωθεί. Όπως προκύπτει από το με αριθμό ΓΕ ΕΜΠ. ΟΙΚ. …. από …..2021 ενημερωτικό σημείωμα του Ε.Ο.Π.Υ.Υ./ΥΠ.Ε.Δ.Υ.Φ.Κ.Α. και τα αποσταλθέντα στην Υποδιεύθυνση Ασφαλείας ... ηλεκτρονικά στοιχεία, συνταγογραφούσε σταθερά στους Α.Μ.Κ.Α. των φιλοξενουμένων της Μονάδας ισχυρά ψυχοτρόπα φαρμακευτικά σκευάσματα με καταχωρημένη ως διάγνωση σοβαρότατες ψυχιατρικές παθήσεις (π.χ. σχιζοφρένια, αδιαφοροποίητη σχιζοφρένια κ.λ.π.), και σε περιπτώσεις ηλικιωμένων, οι οποίοι πριν την εισαγωγή τους δεν είχαν διαγνωστεί με ανάλογες ψυχιατρικές νόσους και δεν είχαν λάβει ανάλογη φαρμακευτική αγωγή (βλ. π.χ. περιπτώσεις Α. Σ.., Σ. Π., Μ. Λ.). Υφίστανται περιπτώσεις συνταγογραφήσεων και εκ μέρους του σε Α.Μ.Κ.Α. ήδη θανόντων φιλοξενουμένων της Μ.Φ.Η. (βλ. περιπτώσεις Μ. Λ., Α. Γ.) ή νοσηλευομένων στο Γ.Ν.Χ. κατά τον χρόνο συνταγογράφησης (βλ. περίπτωση Ε. Κ.). Υπογραμμίζεται, επίσης, ότι δια της απολογίας του παραδέχεται πως συνταγογραφούσε ψυχιατρικά φάρμακα χωρίς προηγούμενη εξέταση και έλεγχο της κατάστασης της υγείας των τροφίμων της Μονάδας, αλλά δια ηλεκτρονικής αλληλογραφίας, παρότι γνώριζε πως όφειλε να επισκέπτεται μια φορά την εβδομάδα τη Μονάδα και να εξετάζει τους τροφίμους ελέγχοντας το είδος και την ποσότητα φαρμάκων που χορηγείτο σε έκαστο αυτών, και παρότι γνώριζε, λόγω της ιδιότητάς του, αφενός μεν ότι η συνταγογράφηση για κάθε τρόφιμο έπρεπε να είναι εξατομικευμένη και ότι χωρίς εκ μέρους του επίβλεψη δεν μπορούσε να έχει έλεγχο περί του αναγκαίου ή μη των φαρμάκων που τους χορηγούντο, αφετέρου δε τις συνέπειες στην υγεία και στη ζωή εκάστου τροφίμου από την υπερχορήγηση ψυχιατρικών φαρμάκων. Αξιοσημείωτο είναι ότι και αυτός αντιστοίχως (όπως ο 3ος κατηγορούμενος σε βάρος του) επιρρίπτει ευθύνες ως προς τον ιατρικό χειρισμό της κατάστασης των φιλοξενουμένων της Μονάδας στον γενικό ιατρό, 3ο κατηγορούμενο, παρότι σε αμφότερες τις περιπτώσεις από κανένα στοιχείο δεν προκύπτουν παράπονα του ενός σε βάρος του άλλου σε προηγούμενο της κίνησης της ποινικής προδικασίας χρόνο, ενώ η απώλεια του βιβλίου ιατρών και η παραποίηση του βιβλίου λογοδοσίας, που ισχυρίζεται ότι έχουν λάβει χώρα προς βλάβη του μόνον, καταδεικνύουν προσπάθεια συγκάλυψης, που ευνοεί όλους τους κατηγορούμενους. Αναφορικά, τέλος, με τις φερόμενες μηνιαίες αποδοχές του από τη Μονάδα, ύψους 80,00 μόλις ευρώ συνολικά, ισχύουν μετ' επιτάσεως όσα προαναφέρθηκαν στην περίπτωση του 3ου κατηγορουμένου για το κίνητρο συμμετοχής του στην κρινόμενη εγκληματική οργάνωση. Η 6η και η 7η κατηγορούμενες αποτελούν μέλη του νοσηλευτικού προσωπικού της Μ.Φ.Η. από τα αρχικά στάδια λειτουργίας της. Είναι πρόσωπα της απολύτου εμπιστοσύνης της 1ης κατηγορουμένης, η οποία τις είχε ορίσει υπεύθυνες νοσηλεύτριες βάρδιας, παρότι η πρώτη εξ αυτών (6η κατηγορούμενη) απέκτησε πτυχίο βοηθού νοσηλευτή μόλις την ….2021, ήτοι μετά την έναρξη της προκαταρκτικής έρευνας. Στο πλαίσιο των καθηκόντων τους φρόντιζαν αμφότερες να εφαρμόζεται και να τηρείται κατά γράμμα από το λοιπό προσωπικό η "μέθοδος διαχείρισης" των φιλοξενουμένων ηλικιωμένων της Μονάδας, συνδράμοντας εν γνώσει τους και με τη θέλησή τους στη συγκάλυψη της εκ της άσκησης της μεθόδου αυτής εγκληματικής δράσης εντός της Μονάδας, και, κατ' αποτέλεσμα, στη μεγιστοποίηση του παράνομου οικονομικού οφέλους αυτής. Όπως προκύπτει, αμφότερες είχαν ταυτιστεί πλήρως με την 1η κατηγορουμένη, την οποία ήταν οι μόνες που αντικαθιστούσαν σε περιπτώσεις ανάγκης ή απουσίας της, έχοντας υιοθετήσει πλήρως την ιδιαίτερα σκληρή και απαξιωτική συμπεριφορά της προς τους ηλικιωμένους φιλοξενούμενους.........Εξ όλων των ανωτέρω συνάγεται ότι οι τρεις πρώτοι κατηγορούμενοι συγκρότησαν, ήδη κατά την εν τοις πράγμασι έναρξη λειτουργίας της Μ.Φ.Η. "..." το έτος 2009, με συναπόφασή τους, επιχειρησιακά δομημένη οργάνωση αόριστης διάρκειας με εσωτερική διάρθρωση και ιεραρχική δομή, στην οποία, εξαιρουμένου των 5ου εξ αυτών, εντάχθηκαν άπαντες οι λοιποί κατηγορούμενοι (6η και 7η) επιδιώκοντας, με πειθαρχία και ενεργό δράση έκαστος, υπό τη διεύθυνση της 1ης αυτών και με υποταγή της βούλησής τους στη βούληση της ολότητας, κοινό σκοπό, συνιστάμενο στην τέλεση κακουργημάτων σχετιζομένων με τη λειτουργία της Μ.Φ.Η. και τους σε αυτήν φιλοξενούμενους ηλικιωμένους, η σταθερή και επαναλαμβανόμενη μέθοδος διαχείρισης των οποίων στεφόταν κατά των εννόμων αγαθών της ψυχικής, της σωματικής τους υγείας και της ζωής τους και αποσκοπούσε, δια συγκεκριμένων πράξεων και παραλείψεων, στον πορισμό παράνομου περιουσιακού οφέλους. Στο πλαίσιο δράσης της εγκληματικής αυτής οργάνωσης επήλθε, εξαιτίας των υπαίτιων παράνομων πράξεων και παραλείψεων των κατηγορουμένων (εξαιρουμένου του 4ου αυτών στις ρητά κατωτέρω αναφερόμενες περιπτώσεις) ο θάνατος των: 1] Τ. Μ. του Δ. και της Μ., που γεννήθηκε το έτος ... στα ... ... και ο οποίος φιλοξενήθηκε στην ως άνω ΜΦΗ από ...2009 έως ...2009, απεβίωσε δε την ...2009 εντός του Γ.Ν.Χ. εξαιτίας υπογλυκαιμικού κώματος, κοιλιακής ταχυκαρδίας ή επιπλοκής με λοίμωξη, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους (πλην του 4ου), έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει. 2] Π. Α. του Δ. και της Α., που γεννήθηκε τη ... στα ... και φιλοξενήθηκε στην Μ.Φ.Η. κατά το χρονικό διάστημα από ....2014 έως ...2017, οπότε απεβίωσε εντός της Μ.Φ.Η., κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει 3] Ρ. Ε. του Δ. και της Μ., που γεννήθηκε τη ... στα ... και φιλοξενήθηκε στην Μ.Φ.Η. κατά το χρονικό διάστημα από τον Δεκέμβριο του έτους 2014 έως τη ….2015, απεβίωσε δε την …..2015 εντός του Γ.Ν.Χ. λόγω σηπτικού shock - πολυοργανικής ανεπάρκειας - αναιμίας - πτώσης αρτηριακής πίεσης - πρόσφατου Α.Ε.Ε., κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους (πλην του 4ου), έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει 4] Α. Μ. του Δ. και της Σ., που γεννήθηκε την ... στα ... και φιλοξενήθηκε στη Μ.Φ.Η. κατά το χρονικό διάστημα από ....2016 έως ....2016, απεβίωσε δε την …..2016 εντός του Γ.Ν.Χ. εξαιτίας υπογλυκαιμικού κώματος, κοιλιακής ταχυκαρδίας ή επιπλοκής με λοίμωξη, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει 5] Α. Ι. του Β. και της Κ., που γεννήθηκε την .... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2016 έως ....2016, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται 6] Κ. Σ. του Ε. και της Μ., που γεννήθηκε τη ....... και η οποία φιλοξενήθηκε στη Μ.Φ.Η. κατά το χρονικό διάστημα από τον μήνα ... του έτους 2016 έως τη ....2016, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 7] Μ. Κ. του Ι. και της Δ., που γεννήθηκε τη ...... και ο οποίος φιλοξενήθηκε στη Μ.Φ.Η. κατά το χρονικό διάστημα από τις αρχές του μηνός ... του έτους 2016 έως την ….2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 8] Μ. Ι. του Ν. και της Α., που γεννήθηκε το έτος ... και η οποία φιλοξενήθηκε στη Μ.Φ.Η. κατά το χρονικό διάστημα από τον μήνα ... του έτους 2017 έως τη ....2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 9] Σ. Α. του Ε. και της Ε., που γεννήθηκε την ... και ο οποίος φιλοξενήθηκε στη Μ.Φ.Η. από τις αρχές του μηνός ... του έτους 2017 έως τη ....2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 10] Χ. Α. του Π. και της Ε., που γεννήθηκε την ... και ο οποίος φιλοξενήθηκε στη Μ.Φ.Η. από τα τέλη του έτους 2017 έως την ...2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 11] Π. Σ. του Ε. και της Α., που γεννήθηκε τη ....... και η οποία φιλοξενήθηκε στη Μ.Φ.Η. από την ...2018 έως την ....2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 12] Π. Ι. του Κ. και της Β., που γεννήθηκε την ...... και ο οποίος φιλοξενήθηκε στη Μ.Φ.Η. από την ...2018 έως τη ...2021, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 13] Μ. Α. του Ε. και της Ά., που γεννήθηκε την ... και ο οποίος φιλοξενήθηκε στη Μ.Φ.Η. από τη ....2018 έως την ...2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 14] Σ. Κ. του Π. και της Χ., που γεννήθηκε το έτος ... και ο οποίος φιλοξενήθηκε στην Μ.Φ.Η. κατά το χρονικό διάστημα από το έτος 2018 έως την ….2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 15] Κ. Κ. του Σ. και της Μ., που γεννήθηκε την ... και ο οποίος φιλοξενήθηκε στη Μ.Φ.Η. από τις αρχές του έτους 2019 έως την …2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 16] Χ. Α. του Χ. και της Ρ., που γεννήθηκε την ... και η οποία φιλοξενήθηκε στη Μ.Φ.Η. από τον μήνα ... του έτους 2019 έως την ….2019. οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 17] Σ. Α. του Κ. και της Α., που γεννήθηκε την ... και η οποία φιλοξενήθηκε στη Μ.Φ.Η. από τον βραδινές ώρες της …..2019 έως πρώτες πρωινές ώρες της ….2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 18] Α. Ε. του Ε. και της Ό., που γεννήθηκε τη ... και η οποία φιλοξενήθηκε στη Μ.Φ.Η. από την ....2019 έως τη ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 19] Φ. Σ. του Ε. και της Χ., που γεννήθηκε τη ... και ο οποίος φιλοξενήθηκε στη Μ.Φ.Η. κατά το χρονικό διάστημα από την …2019 έως την ....2020, απεβίωσε δε την ….2020 εντός του Γ.Ν.Χ. λόγω σηπτικής καταπληξίας - βαριάς λοίμωξης αναπνευστικού - οξείας αναπνευστικής ανεπάρκειας - κρίσεων "Ε" υπό αγωγή, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 20] Μ. - Π. Μ. του Ι. και της Β., που γεννήθηκε την ... και η οποία φιλοξενήθηκε στη Μ.Φ.Η. κατά το χρονικό διάστημα από ....2019 έως ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 21] Ψ. Α. του Χ. και της Ε., που γεννήθηκε την .... και η οποία φιλοξενήθηκε στην Μ.Φ.Η. κατά το χρονικό διάστημα από την ….2019 έως την ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 22] Χ. Δ. του Ι. και της Χ., που γεννήθηκε την.... και η οποία φιλοξενήθηκε στη Μ.Φ.Η. από την …..2020 έως την ….2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 23] Τ. Μ. του Μ. και της Κ., που γεννήθηκε την .... και ο οποίος φιλοξενήθηκε στη Μ.Φ.Η. κατά το χρονικό διάστημα από την από ...2020 έως ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 24] Π. Ε. του Ι. και της Μ., που γεννήθηκε την ... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2020 έως ....2020, απεβίωσε δε τη ...2020 εντός της οικίας του, αφού νοσηλεύτηκε στο Γ.Ν.Χ., κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 25] Τ Ι. (ον.) G. του Ι. και της Μ., που γεννήθηκε την .... και η οποία φιλοξενήθηκε στη Μ.Φ.Η. κατά το χρονικό διάστημα από ....2020 έως ....2021, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 26] Λ. Μ. του Α. και της Α., που γεννήθηκε την ... και η οποία φιλοξενήθηκε στη Μ.Φ.Η. κατά το χρονικό διάστημα από ...2020 έως ....2020, απεβίωσε δε την …..2020 στο Γ.Ν.Χ., κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 27] Γ. Α. του Ν. και της Σ., που γεννήθηκε το έτος ... και η οποία φιλοξενήθηκε στη Μ.Φ.Η. κατά το χρονικό διάστημα από ....2020 έως ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 28] Κ. Π. του Γ. και της Χ., που γεννήθηκε την ... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2020 έως ....2021, απεβίωσε δε την ….2021 εντός του ΓΝΧ ..., κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 29] Κ. Ε. του Δ. και της Π., που γεννήθηκε την ... και η οποία φιλοξενήθηκε στη Μ.Φ.Η κατά το χρονικό διάστημα από την …..2018 έως την ….2018. Προ της εισαγωγής της είχε υποβληθεί σε χειρουργική αντικατάσταση μιτροειδούς βαλβίδας και βρισκόταν σε αρχικό στάδιο άνοιας. Κατά τη διάρκεια της φιλοξενίας της στη Μ.Φ.Η., υπέστη και αυτή την ανωτέρω εκτεθείσα μέθοδο διαχείρισης, συνεπεία της οποίας απώλεσε πλήρως την κινητικότητά της και την επαφή της με το περιβάλλον, καταστάσα ληθαργική. Απόδειξη της αντιμετώπισής της εντός της μονάδας συνιστά το γεγονός ότι ο υιός της, Π. Κ., χωρίς καμία σχετική προηγούμενη ενημέρωσή του, διαπίστωσε τυχαία σε επίσκεψή του πως η φιλοξενούμενη μητέρα του είχε χτυπήσει το πόδι της λόγω πτώσης της κατά το αρχικό στάδιο φιλοξενίας της. Στα επανειλημμένα τηλεφωνικώς - λόγω της πρόσκαιρης διαμονής του εκτός ... - υποβληθέντα αιτήματά του για υποβολή της σε ακτινογραφία, ώστε να διαγνωστεί η κατάστασή της, ελάμβανε από την 1η κατηγορουμένη διαβεβαιώσεις, αρχικά μεν ότι θα μεριμνήσει σχετικά, κατόπιν δε ότι έλαβε χώρα η διακομιδή και η υποβολή της σε ακτινογραφία κάτω άκρου, πλην, όμως, σε τηλεφωνική επικοινωνία που είχε ο ίδιος με το Ακτινολογικό Τμήμα του Γ.Ν.Χ., τον ενημέρωσαν ότι δεν πραγματοποιήθηκε ποτέ ακτινογράφηση της μητέρας του, γεγονός που επιβεβαιώνεται και από τα εισφερθέντα στοιχεία από τον Ε.Ο.Π.Υ.Υ. Ο ίδιος υιός της, ειδοποιηθείς τηλεφωνικά την …..2018 ότι η μητέρα του δεν ανταποκρίνονταν στα ερεθίσματα και πιθανότατα βρίσκονταν σε κώμα, αιτήθηκε την άμεση διακομιδή της στο Νοσοκομείο, γεγονός που έλαβε χώρα το βράδυ της ίδιας ημέρας. Λόγω της καθυστερημένης, οριακής διακομιδής της, η ηλικιωμένη παρέμεινε στο Γ.Ν.Χ. έως τη ….2018, οπότε μεταφέρθηκε σε ιδιωτικό θεραπευτήριο (... ΑΕ) για μια ημέρα, διεκομισθείσα εκ νέου στο Γ.Ν.Χ. τη …..2018, όπου παρέμεινε έως την …..2018, αποβιώσασα εν τέλει την ….2018 εντός της οικίας της λόγω οξέως πνευμονικού οιδήματος, προσθετικής μιτροειδούς, βαρείας ανεπάρκειας αορτής και πνευμονικής υπέρτασης. Η αποδειχθείσα αδιαφορία προς τη σωματική της υγεία, που επισφραγίστηκε από ψευδείς διαβεβαιώσεις εκ μέρους της 1ης κατηγορουμένης, η κατάσταση κώματος στην οποία περιήλθε ως αποτέλεσμα της μεθόδου διαχείρισής της, δεδομένου ότι δεν σχετίζεται αιτιωδώς ούτε με την προσθετική μιτροειδούς ούτε με το αρχικό στάδιο άνοιας, στο οποίο βρισκόταν προ διμήνου, καθώς και η καθυστερημένη και μόνον κατόπιν απαίτησης του υιού της, διακομιδή της στο Νοσοκομείο, όπου νοσηλεύτηκε επί είκοσι δύο (22) ημέρες συνολικά χωρίς ουδέποτε να επανέλθει, αποτελούν τις συνιστώσες της κατάληξής της. Μεταξύ δε της ραγδαίας επιδείνωσης της υγείας της λόγω της ευαλωτότητάς της εξαιτίας της μεθόδου διαχείρισής της εντός της Μονάδας και του θανάτου της υφίσταται αδιάκοπος αιτιώδης σύνδεσμος, αφού από κανένα στοιχείο δεν προκύπτει η επαναφορά της μετά τη νοσηλεία της στα δεδομένα της εισαγωγής της στη Μονάδα και η επίδραση νέου, πρωτογενούς παράγοντα οδήγησης στον θάνατο της. Συνεπώς, η κατάληξή της συνάπτεται αμέσως αιτιωδώς με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, και δεν μεσολάβησε διακοπή του αιτιώδους συνδέσμου, όπως στην εισαγγελική πρόταση αναφέρεται, με αποτέλεσμα να μην ευθύνονται αυτοί για τον θάνατό της σε απόπειρα, αλλά με τρόπο τετελεσμένο, όπως και πρέπει να παραπεμφθούν, κατ' ορθότερο νομικό χαρακτηρισμό, 30] Μ. Π. - Α. του Ε. και της Μ., που γεννήθηκε την .... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2018 έως ....2018, οπότε εξήλθε αυτής για να μεταφερθεί στο ΓΝΧ, όπου παρέμεινε για νοσηλεία έως την …..2018, μεταφερθείς κατόπιν στο Δημοτικό Γηροκομείο ..., όπου παρέμεινε έως τον μήνα ... του ίδιου έτους, οπότε απεβίωσε. Κατά την εισαγωγή του στη Μονάδα έπασχε από άνοια και εκινείτο με αναπηρικό αμαξίδιο ένεκα κινητικών προβλημάτων που αντιμετώπιζε. Τη.2018 η θυγατέρα του, Μ. Μ., σε επίσκεψή της στη Μονάδα διαπίστωσε η ίδια, χωρίς σχετική προηγούμενη ενημέρωσή της, ότι ο πατέρας της είχε υψηλό πυρετό, με αποτέλεσμα τη μεταφορά του στο Νοσοκομείο κατόπιν δικής της επιμονής και πρωτοβουλίας. Η αναγκαιότητα νοσηλείας του, η οποία ήταν αποτέλεσμα της μεθόδου διαχείρισής του, που τον κατέβαλε σωματικά και δημιούργησε τις προϋποθέσεις νόσησής του, για την οποία (νοσηλεία) δεν μερίμνησαν οι υπεύθυνοι της Μονάδας, αποδεικνύεται από το γεγονός της παραμονής του στο Νοσοκομείο για χρονικό διάστημα είκοσι έξι (26) ημερών. Ο δε επελθών θάνατός του, σε ελάχιστο χρόνο μετά την έξοδό του από το Νοσοκομείο, αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας του λόγω της ευαλωτότητάς του εξαιτίας της μεθόδου διαχείρισής του εντός της Μονάδας και της κατάληξής του, αφού από κανένα στοιχείο δεν προκύπτει η επαναφορά της κατάστασής του στα δεδομένα της εισαγωγής του στη Μονάδα και η επίδραση νέου, πρωτογενούς παράγοντα οδήγησης στον θάνατό του. Συνεπώς, η κατάληξή του συνάπτεται αμέσως αιτιωδώς με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, και δεν μεσολάβησε διακοπή του αιτιώδους συνδέσμου, όπως στην εισαγγελική πρόταση αναφέρεται, με αποτέλεσμα να μην ευθύνονται αυτοί για τον θάνατό του σε απόπειρα, αλλά με τρόπο τετελεσμένο, όπως και πρέπει να παραπεμφθούν, κατ' ορθότερο νομικό χαρακτηρισμό, 31] ΚΑ. Σ. του Θ. και της Σ., που γεννήθηκε την .... και η οποία φιλοξενήθηκε στη Μ.Φ.Η. κατά το χρονικό διάστημα από ....2019 έως ....2020. Κατά την είσοδό της στη Μονάδα ήταν πνευματικά υγιής, μερικώς κινητική και μη αυτοεξυπηρετούμενη. Κατά την διάρκεια όμως της φιλοξενίας της στη Μ.Φ.Η. υπέστη και αυτή την ανωτέρω εκτεθείσα μέθοδο διαχείρισης, αφού ακινητοποιήθηκε στην κλίνη της με τη χρήση ιμάντων περίδεσης και μετά τον πρώτο κιόλας μήνα φιλοξενίας της απώλεσε πλήρως την κινητικότητά της και την επαφή της με το περιβάλλον, καταστάσα ληθαργική. Επιπλέον, εμφάνισε χαμηλό αιματοκρίτη, οπότε της χορηγήθηκε αίμα διά μεταγγίσεως εντός της Μ.Φ.Η., παρότι η τελευταία δεν ήταν συμβεβλημένη προς τούτο. Εξαιτίας της κατάστασης αυτής η θυγατέρα της, Μ. Κ., αποφάσισε την εξαγωγή της από τη Μονάδα και την εισαγωγή της στο Ίδρυμα Χρόνιων Παθήσεων ..., όπου, σύμφωνα με καταγγελία της, διαπιστώθηκε από τους θεράποντες ...ς ότι η μητέρα της έπασχε από μεταδιδόμενη δερματική πάθηση (ψώρα). Εν τέλει, η ηλικιωμένη απεβίωσε εντός του ανωτέρω Ιδρύματος την ...2020, σε ελάχιστο χρόνο μετά την εξαγωγή της από τη Μονάδα, γεγονός που αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας της λόγω της ευαλωτότητάς της εξαιτίας της μεθόδου διαχείρισής της εντός της Μονάδας και της κατάληξής της, αφού από κανένα στοιχείο δεν προκύπτει η επαναφορά της κατάστασής του στα δεδομένα της εισαγωγής της στη Μ.Φ.Η. και η επίδραση νέου, πρωτογενούς παράγοντα οδήγησης στον θάνατό της. Συνεπώς, η κατάληξή της συνάπτεται αμέσως αιτιωδώς με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, και δεν μεσολάβησε διακοπή του αιτιώδους συνδέσμου, όπως στην εισαγγελική πρόταση αναφέρεται, με αποτέλεσμα να μην ευθύνονται αυτοί για τον θάνατό της σε απόπειρα, αλλά με τρόπο τετελεσμένο, όπως και πρέπει να παραπεμφθούν, κατ' ορθότερο νομικό χαρακτηρισμό και 32] Κ. Κ. του Γ. και της Σ., που γεννήθηκε την ... και η οποία φιλοξενήθηκε στη Μ.Φ.Η. από την ….2016 έως τη ….2020, πάσχουσα κατά την εισαγωγή της από αρχικό στάδιο της νόσου "ALZHEIMER", πλην όμως αυτοεξυπηρετούμενη. Σύμφωνα με την από ….2022 ένορκη βεβαίωση της πρώην υπαλλήλου της Μ.Φ.Η. Κ. Σ., η συγκεκριμένη φιλοξενούμενη υπέστη πνιγμό εντός της Μονάδας εξαιτίας γρήγορης και άτακτης χορήγησης σε αυτήν του ημερήσιου γεύματος της, όχι από νοσηλεύτρια, αλλά από τη μαγείρισσα της Μ.Φ.Η., κατ' εντολή της διεύθυνσης, για ταχύτερη διεκπεραίωση της διαδικασίας, με αποτέλεσμα τον θάνατο της τη ….2020. Την ίδια ημέρα ο υιός της, Γ. Κ., ενημερώθηκε τηλεφωνικά από τη Μ.Φ.Η. ότι η μητέρα του απεβίωσε αιφνιδίως από ανακοπή καρδιάς, ενώ βρισκόταν σε μεσημβρινή κατάκλιση. Σημειωτέον ότι, ενώ κατά τον χρόνο θανάτου της η φιλοξενούμενη ήταν 76 ετών και δεν αντιμετώπιζε κανένα πρόβλημα με την καρδιά της, και ενώ στην καρτέλα ζωτικών ενδείξεων η τελευταία καταχώρηση θερμομέτρησής της είναι την 08:45 της….2020 και στον Ιατρικό της Φάκελο αναγράφεται ως ημερομηνία θανάτου της η …..2020, το εκδοθέν από τον 3ο κατηγορούμενο πιστοποιητικό θανάτου της φέρει ως χρόνο θανάτου την 7η πρωινή ώρα της.2020 και αιτία θανάτου την ανακοπή καρδιάς. Για την υπό κρίση περίπτωση ασκήθηκε ποινική δίωξη στο πλαίσιο της με ΑΒΜ Γ22/52 ποινικής ανακριτικής δικογραφίας, κατόπιν της από εισαγγελικής παραγγελίας προς τον Ανακριτή Πλημμελειοδικών ... για διενέργεια κύριας ανάκρισης επί θανατηφόρας έκθεσης εις βάρος της μαγείρισσας της Μ.Φ.Η., Μ. Λ.. Η σχετική ανάκριση περατώθηκε χωρίς να καταστεί δυνατή η συσχέτιση της προκείμενης με την προαναφερθείσα δικογραφία. Ωστόσο, από το σύνολο του αποδεικτικού υλικού συνάγεται ότι η εντολή στην απολύτως αναρμόδια και ακατάλληλη μαγείρισσα της Μονάδας να χορηγήσει γεύμα στην πάσχουσα από "ALZHEIMER" φιλοξενούμενη, ελλείψει διαθέσιμης νοσηλεύτριας προς τούτο και για ταχεία διεκπεραίωση της όλης διαδικασίας χορήγησης τροφής στους φιλοξενουμένους, εντάσσεται ακριβώς στο πλαίσιο διαχείρισης των τελευταίων, που επέτασσε ελαχιστοποίηση του κόστους δια της μη πρόσληψης του αναγκαίου αριθμητικά κατάλληλου προσωπικού φροντίδας των ηλικιωμένων και αντιμετώπιση αυτών ως αναλώσιμων μέσων πλουτισμού χωρίς το παραμικρό ενδιαφέρον για τις ενδεχόμενες επιπτώσεις της διαχείρισης αυτής στη ζωή τους. Ανεξαρτήτως, λοιπόν, της ποινικής ευθύνης της χορηγήσασας την τροφή μαγείρισσας εξαιτίας του τρόπου που εκτέλεσε τη μη νόμιμη προς αυτήν σχετική εντολή, η γνώση εκ μέρους της 1ης και της 2ης των κατηγορουμένων ότι η έλλειψη του αναγκαίου για τη λειτουργία της Μονάδας νοσηλευτικού προσωπικού, σε συνδυασμό με την ανάθεση σε ακατάλληλα πρόσωπα ευθυνών φροντίδας των ηλικιωμένων με ενδεχόμενες μη αναστρέψιμες επιπτώσεις στη ζωή τους, εντασσόμενες στο πλαίσιο του τρόπου με τον οποίον είχαν αποφασίσει να διαχειρίζονται τους φιλοξενούμενους στη Μονάδα, που αμφότερες εν τοις πράγμασι διοικούσαν, αποτελεί την αιτία που οδήγησε στον θάνατο την Κ. Κ., την οποία δεν διέκοψε η μεμονωμένη πράξη της Μ. Λ., που, εντασσόμενη στη μέθοδο διαχείρισης των ηλικιωμένων, συνιστά έκφραση αυτής. Κατά συνέπεια, δεδομένης της γνώσης της πρώτης και της δεύτερης των κατηγορουμένων ότι η, ελλείψει διαθέσιμου νοσηλευτικού προσωπικού, ανάθεση χορήγησης τροφής σε ασθενούσα από "ALZHEIMER" φιλοξενούμενη, σε ακατάλληλο και ανειδίκευτο πρόσωπο, ενδέχετο να επιφέρει ακόμα και τον θάνατο της φιλοξενούμενης, εξαιτίας πνιγμού λόγω του τρόπου χορήγησης της τροφής, καθιστά αυτές υπαίτιες του θανάτου της, τον οποίον προέβλεψαν ως πιθανό και αποδέχθηκαν, ώστε, υφισταμένων ισχυρών ενδείξεων περί τούτου, πρέπει να παραπεμφθούν αμφότερες σε δίκη και για τον θάνατο της εδώ ερευνώμενης περίπτωσης. Εξαιτίας, ωστόσο, της στενής έκφανσης εν προκειμένω της μεθόδου διαχείρισης των φιλοξενουμένων εντός της Μ.Φ.Η., ανεξαρτήτως του ότι στην ευρεία μορφή της συμμετείχαν όλοι οι κατηγορούμενοι, στην υπό κρίση περίπτωση οι 3ος, 4ος, 6η και 7η κατηγορούμενοι δεν συνετέλεσαν, με πράξεις ή παραλείψεις τους, στον θάνατο της Κ. Κ., ώστε ως προς αυτούς δεν πρέπει να γίνει κατηγορία αναφορικά με αυτόν". Κατά τις γενόμενες δε στο σκεπτικό του βουλεύματος αναφορές στην εισαγγελική πρόταση, οι κατηγορούμενοι, που είχαν τις διαλαμβανόμενες στο προεκτεθέν διατακτικό του βουλεύματος νομικές υποχρεώσεις έναντι των φιλοξενούμενων τροφίμων, προέβαιναν στις περιγραφόμενες σ' αυτό πράξεις και παραλείψεις, που ήταν εξόχως βλαπτικές για την υγεία τους και έθεταν σε σοβαρή διακινδύνευση τη ζωή τους, με αποτέλεσμα να προκύπτουν οι εκεί αναφερόμενες γι' αυτούς δυσμενείς συνέπειες. Επιπλέον, γίνεται αναφορά και, στον περιγραφόμενο στο διατακτικό, ρόλο καθενός των κατηγορουμένων στην εγκληματική οργάνωση. Τέλος, στο σκεπτικό του βουλεύματος, για όσους τροφίμους, που απεβίωσαν στη Μ.Φ.Η, δεν υπήρξε διαφοροποίηση με την εισαγγελική πρόταση, γίνεται αναφορά στην πρόταση αυτή, ως προς τις λεπτομερείς περιστάσεις αντιμετώπισής τους, κατά τη διάρκεια της παραμονής τους στη ΜΦΗ. Ειδικότερα, αναφέρονται τα ακόλουθα: "...Εξαιτίας, λοιπόν, ακολούθως, των ανωτέρω πράξεων και παραλείψεων τους επήλθε κατά περίπτωση ο θάνατος των: 1] Τ. Μ. του Δ. και της Μ., γεννηθέντος το έτος ... στα ... ..., ο οποίος φιλοξενήθηκε, στην ως άνω ΜΦΗ, για βραχύχρονη φιλοξενία είκοσι [20] ημερών περίπου, πάσχων από την νόσο "Alzheimer", χωρίς να έχει άλλα σοβαρά προβλήματα υγείας, από την ….-2009 έως …-2009. Συγκεκριμένα δε, ο εν λόγω φιλοξενούμενος, κατά την εισαγωγή του στην ως άνω ΜΦΗ, ήταν .. ετών, περιπατητικός και αυτοεξυπηρετούμενος, ενώ έπασχε από Νόσο "Alzheimer", Αρτηριακή Υπέρταση και Υπερχοληστεριναιμία/Δυσλιπιδαιμία, ασθένειες για τις οποίες λάμβανε αγωγή. Από το νοσηλευτικό ιστορικό επίσης προκύπτει ότι έπασχε από κολπική μαρμαρυγή (6 - 7 έτη) και αρτηριακή υπέρταση, για την οποία όμως τοποθετούνταν χρονικά προ ενός έτους, οπότε και λάμβανε το φάρμακο coversyl, καθόσον πλέον ήταν υπό έλεγχο και χωρίς αγωγή. Επίσης, δεν αναφέρονταν προβλήματα κινητικότητάς του ούτε παρουσία κατακλίσεων, ενώ οι τιμές των ζωτικών του σημείων στο νοσηλευτικό ιστορικό [...] εμφανίζονταν εντός φυσιολογικών ορίων, με αποτέλεσμα η γενική κατάσταση της υγείας του, κατά την εισαγωγή του, να εμφανίζεται ως καλή. Ωστόσο, από τον ιατρικό του φάκελο προέκυψε ότι α] δεν υφίστατο καταγραφή κλινικής του εξέτασης κατά την εισαγωγή του στην ΜΦΗ και επομένως είναι άγνωστο αν εκτελέστηκε αυτή ως όφειλε, β] το νοσηλευτικό ιστορικό του δεν είναι πλήρες, καθώς λείπουν κρίσιμες πληροφορίες για τον ασθενή, όπως η ικανότητα βάδισης που είχε κατά την εισαγωγή του, το επίπεδο επικοινωνίας, η ακοή του, η όραση του, τυχόν δερματολογικά νοσήματα, τυχόν νευρολογικά νοσήματα, προβλήματα σχετικά με το σώμα και τα άκρα του, ήτοι δεν υπάρχει καμία καταγραφή αναφερόμενη στα προβλήματα υγείας του, πλην της υπέρτασης, με αποτέλεσμα να καθίσταται σαφές ότι αυτά, καίτοι υπαρκτά, δεν αντιμετωπίστηκαν, γ] ουδόλως υφίσταντο αξιόπιστες καταγραφές λογοδοσίας για τον ως άνω ασθενή αυτό και συνεπώς δεν υπάρχουν πληροφορίες για την υγιεινή, την σίτιση και την ενυδάτωσή του, με αποτέλεσμα να καθίσταται σαφές ότι δεν τηρήθηκαν με τον δέοντα και επαρκή τρόπο και δ] χορήγηση υψηλής δόσης διαζεπάμης για 6 ημέρες, λόγω διεγερτικότητας, με αποτέλεσμα ο ασθενής να βρίσκεται σε καταστολή, κατά το ενημερωτικό του εδώ 3ου κατηγορούμενου, ενώ συγχρόνως πάσχει από λοίμωξη αναπνευστικού και βρίσκεται χωρίς θεραπεία στην ΜΦΗ για 4 ημέρες. Κάτι τέτοιο όμως αντενδείκνυται διότι, αφενός μεν, δεν συνιστάται η χορήγηση βενζοδιαζεπινών σε ασθενείς άνω των 65 ετών (πχ. American Geriatrics Society 2015, College of Psychiatry of Ireland 2012), αφετέρου δε, η διαζεπάμη προκαλεί καταστολή του αναπνευστικού και ο ασθενής έπασχε ήδη από λοίμωξη του αναπνευστικού, ενώ σημειωτέον ότι ο κ. Τ. παρέμεινε στην ΜΦΗ χωρίς θεραπευτική αγωγή για την λοίμωξη του αναπνευστικού ενώ θα έπρεπε να έχει ήδη μεταφερθεί εσπευσμένα στο Νοσοκομείο. Επιπροσθέτως, προέκυψε φαρμακευτική και φυσική του καθήλωση με ιμάντες χωρίς όμως να αναγράφονται πουθενά συμπτώματα που να δικαιολογούν την καθήλωση (επιθετική συμπεριφορά που να προκαλεί κινδύνους για την ίδια ή τρίτους) ούτε τηρείται πρωτόκολλο άρσης της ακινητοποίησης, παρόλο που φέρεται αν υπήρχε σχετική ενημέρωση από τη σύζυγο του κ. Τ. προς την 11 κατηγορουμένη, ενώ πολλές πράξεις ιατρικές λάμβαναν χώρα όχι από τους ...ς της ΜΦΗ αλλά από μη εξουσιοδοτημένο προσωπικό. Δεδομένες επίσης τυγχάνουν οι κατακλίσεις που παρουσίασε κατά τη φιλοξενία του στην εν λόγω ΜΦΗ, χωρίς ωστόσο να υπάρχει κάποια σχετική καταγραφή για την παρουσία παρουσίας κατακλίσεων ή θεραπευτικής αντιμετώπισης αυτών στα αρχεία της ΜΦΗ. Ακόμη πιο συγκεκριμένα, αναφορικά με τον κ. Τ., προέκυψε ότι, από τις …/2009 έως τις …/2009, εμφάνιζε υψηλό πυρετό, ο οποίος αντιμετωπίζονταν με Α. και Ρ., ενώ ο κορεσμός οξυγόνου άρχισε να μειώνεται από 93% έως και 85%. Πρωινές μάλιστα ώρες της …/2009, ο ασθενής έφερε ορό και είχε υψηλό πυρετό 38.8 και SpO2=85% (καρτέλα ζωτικών 14:00), εντούτοις, ο εδώ 3ος κατηγορούμενος, ως γιατρός, προσερχόμενος στις 15:00, δίχως να εξετάσει τον ανωτέρω, μιας και δεν υφίσταται αρχείο κλινικής του εξέτασης έκρινε πως δεν έχριζε αντιβίωσης. Καίτοι λοιπόν ο κ. Τ. έπασχε, κατά πως φαίνεται, από λοίμωξη του αναπνευστικού, εντούτοις του χορηγήθηκε, ως προελέχθη, υψηλή δόση διαζεπάμης, για 6 ημέρες, η οποία αντενδείκνυται πλήρως, μιας και θα μπορούσε να επιφέρει άμεσα καταστολή του αναπνευστικού και θάνατο του. Τούτο το γνώριζε πλήρως ο 3ος κατηγορούμενος, καθότι ιατρός, ενώ και γι' αυτό είχε ενημερώσει σχετικά τις 1η και 2η κατηγορούμενες. Βέβαια η καθήλωσή του εν τέλει προτιμήθηκε, καθαρά για διευκόλυνσή τους, προκειμένου δηλαδή ο ασθενής να μην τους απασχολεί και ξοδεύει το χρόνο τους, αποδεχόμενοι ακόμη και το γεγονός του θανάτου του. Παρέμεινε για 4 μέρες χωρίς θεραπεία για τη λοίμωξη του αναπνευστικού, σε αυτή την ηλικία και έχοντας απωλέσει σχεδόν το 40% του βάρους του, αφού δεν υπήρξε επαρκής και σωστή σίτισή του, η οποία σημειωτέον, με τον τρόπο που λάμβανε χώρα, ήτοι υπό καθήλωση, συνέβαλε και αυτή στην πρόκληση της λοίμωξης που υπέστη, ενώ υπήρξε σαφέστατα καθυστερημένη, μόλις την …/2009, μεταφορά του στο Νοσοκομείο. Κατά δε την καθυστερημένη εισαγωγή του στο ΓΝ ... μάλιστα, πραγματοποιήθηκαν εργαστηριακές εξετάσεις με τιμές ουρίας (206 mg/dl) και κρεατινίνης (2.6 mg/dl), που συνάδουν υπέρ αφυδάτωσής του. Τα ανωτέρω λοιπόν, ήτοι η ασιτία, εξαιτίας της μη χορηγήσεως επαρκούς τροφής, σε τέτοιο βαθμό μάλιστα, που απώλεσε σχεδόν το 40% του σωματικού του βάρους, η αφυδάτωσή του, λόγω έλλειψης ενυδάτωσής του, οι κατακλίσεις, που παρουσίασε, ένεκα της πλήρους ακινησίας του - συνεπεία της καθήλωσής τους με ιμάντες - η οποία προκάλεσε επιδείνωση της μυϊκής του αδυναμίας, ακόμη δε και μυϊκή του ατροφία, ο ίδιος ο σωματικός περιορισμός του με ιμάντες παρατεταμένα, που επέφερε αδιαμφισβήτητα την επιδείνωση της ψυχικής του υγείας και προκάλεσε την ανησυχία του, σε συνδυασμό με τη μη αντιμετώπιση της λοίμωξής του, τη χορήγηση ουσίας που αντενδείκνυται στη λοίμωξη και τη μη έγκαιρη διακομιδή του στο ΓΝ ..., η οποία έλαβε χώρα μόνο και κατόπιν απαίτησης της συζύγου του, Αικατερίνης Τ., προκάλεσαν αιτιακά και επέφεραν τον θάνατο του ως άνω φιλοξενούμενου την …-2009 εντός του Γενικού Νοσοκομείου ..., ο οποίος θάνατος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. Σημειωτέον ότι για τον εν λόγω θάνατο ουδεμία ευθύνη φέρει ο 4ος κατηγορούμενος, μιας και έλαβε χώρα προ της συμμετοχής του στην ως άνω εγκληματική οργάνωση. 2] Π. Α. του Δ. και της Α., γεν. την ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από την ….-2014 έως την ….-2017, ακουσίως και χωρίς να συντρέχει νόμιμος προς τούτο λόγος, ήτοι χωρίς την συγκατάθεση συγγενικών της προσώπων ή την ύπαρξη νόμιμης εισαγγελικής ή δικαστικής εντολής. Επί της ουσίας μάλιστα "απήχθη", παρά τη θέλησή της και της στερήθηκε παρανόμως η ελευθερία της, με μοναδικό σκοπό, ένεκα του ότι τύχαινε άγαμη και άτεκνη, η οποία όμως είχε σεβαστή περιουσία, να την εκμεταλλευτούν οικονομικά και να μπορέσουν να της αποσπάσουν την περιουσία, γεγονός που εν τέλει κατάφεραν. Η συγκεκριμένη λοιπόν φιλοξενούμενη ηλικιωμένη, κατά την εισαγωγή της στην ως άνω ΜΦΗ, η οποία μάλιστα έπασχε από άνοια (διαταραχή μνήμης και προσοχής, διαταραχή προσανατολισμού, και διαταραχή στη δομή της σκέψης και της αντίληψης), καταστάλθηκε άμεσα με χορήγηση ηρεμιστικών και άλλων ψυχιατρικών φαρμάκων, της τοποθετήθηκε συσκευή ουροκαθετήρα, καίτοι δεν έχρηζε τούτο, καθόσον εισήλθε εντός της ΜΦΗ περιπατητική και αυτοεξυπηρετούμενη. Κατά τη φιλοξενία της επίσης στην εν λόγω ΜΦΗ, εξαιτίας ασιτίας, υπέστη μεγάλη απώλεια βάρους, με αποτέλεσμα σταδιακά να απολέσει την επαφή με το περιβάλλον, αφού έχασε πλήρως την δομή της σκέψης και της αντίληψης της, αδυνατώντας παντελώς να αναγνωρίσει πρόσωπα και να προσανατολιστεί στο χώρο και στο χρόνο, ήταν δε μόνιμα κατακεκλεισμένη με την κατάσταση της υγείας της να επιδεινώνεται συνεχώς. Παρά την επιδείνωση της υγείας της, για την οποία μάλιστα της χορηγήθηκε οξυγόνο με ανάλογη ιατρική συσκευή εντός της Μ.Φ.Η. (συμπυκνωτής οξυγόνου από ….-2017) και παρόλο που από την ….-2017 φαίνεται να ήταν εμπύρετη, με αίσθημα κακουχίας και κόπωσης, εντούτοις ουδέποτε διακομίσθηκε από την Μ.Φ.Η. σε κατάλληλο νοσηλευτικό ίδρυμα για νοσηλεία, ούτε της παρασχέθηκε η κατάλληλη ιατροφαρμακευτική περίθαλψη εντός αυτής, αν λάβει μάλιστα κανείς υπόψη του και το γεγονός ότι, κατά το έτος 2017 δεν φαίνεται συνταγογράφηση και εκτέλεση συνταγών στο Α.Μ.Κ.Α. της, με αποτέλεσμα εν τέλει να αποβιώσει εντός της Μ.Φ.Η. την ….-2017. 3] Ρ. Ε. του Δ. και της Μ., γεν. ... στα ..., η οποία κατά το χρονικό διάστημα από τον Μήνα … του έτους 2014 έως την ….-2015 φιλοξενήθηκε στην Μ.Φ.Η., καθόσον δεν μπορούσε πλέον να αυτοεξυπηρετηθεί μετά από ατύχημα που είχε εντός της οικίας της, εκ του οποίου εξαρθρώθηκε ο ώμος της, προκλήθηκε κάταγμα σε αυτόν και στο ισχίο της, ενώ κατά τα λοιπά ήταν σε καλή πνευματική κατάσταση και ελάμβανε φαρμακευτική αγωγή για την αντιμετώπιση της αρτηριακής υπέρτασης. Από δε τον ατομικό της αναμνηστικό φάκελο, προκύπτει ότι η ως άνω ηλικιωμένη έπασχε από αρτηριακή υπέρταση υπό αγωγή, αναιμία (αναφέρεται στο σημείωμα εξόδου του ΓΝΧ της …/2014), παλαιά ισχαιμικά έμφρακτα σε CΤ εγκεφάλου (αναφέρεται στο σημείωμα εξόδου του ΓΝΧ της ….2014), ήταν περιπατητική, ενώ είχε κατάκλιση στην πλάτη, κάταγμα αριστερού ώμου-κάταγμα ισχίου, καλή ακοή και μειωμένη όραση από τον ένα οφθαλμό (δεν αναφέρεται από ποιο). Η δε φαρμακευτική αγωγή που λάμβανε κατά την είσοδο της στη ΜΦΗ ήταν: ... ..., χωρίς όμως να υφίσταται σχετική καρτέλα στην εν λόγω ΜΦΗ που τα κατέγραφε, ενώ, τα ζωτικά σημεία τα εισαγωγής της ήταν τα εξής: σφίξεις: 75, SpO2: 97%, ΑΠ: 110/60, Θερμοκρασία: 37°0. Από το αρχείο βέβαια του ΥΠΕΔΙΦΚΑ φαίνεται ότι, κατά τη διάρκεια παραμονής της κ. Ρ. στην εν λόγω ΜΦΗ, της έχουν συνταγογραφηθεί και εκτελεστεί φάρμακα: την, αντιβιοτικά, φυλλικό οξύ, αντιόξινα, κορτικοστεροειδή, βρογχοδιασταλτικά, ενώ, στην καρτέλα ζωτικών υπάρχουν καταγραφές κάθε ημέρα με παρόμοιες μη ανησυχητικές τιμές. Εξαίρεση αποτελεί η τελευταία μέρα και δη η …./2015, κατά την οποία η συγκεκριμένη ηλικιωμένη παρουσίαζε χαμηλό κορεσμό SpO2: 75%, δεκατική πυρετική κίνηση Θερμοκρασία: 37,3 °C σφύξεις: 80 και ΑΠ: 100/60. Την …./2015, η κ. Ρ. μεταφέρθηκε με το ΕΚΑΒ στο Τμήμα Επειγόντων Περιστατικών του ΓΝ ..., εξαιτίας εμπύρετου με οίδημα στοματικής κοιλότητας, εμπύρετο και δύσπνοια (SpO2: 70%). Από δε την ΩΡΛ εξέταση διαπιστώθηκε κακή στοματική υγιεινή και επώδυνη τραχηλική διόγκωση υπογενείδιας και υπογνάθιας χώρας, εξαιτίας των οποίων τέθηκε σε ενδοφλέβια αντιβιοτική αγωγή, γεγονός που είχε ως συνέπεια να παρουσιάσει παροδική βελτίωση μέχρι την …/2015, πλην όμως εν συνεχεία επιδείνωση της κλινικής εικόνας η οποία αποδόθηκε σε αγγειακό εγκεφαλικό επεισόδιο. Μεταφέρθηκε στην Β Παθολογική κλινική με εικόνα σηπτικού συνδρόμου και κατέληξε την …./2015 σε εικόνα σηπτικής καταπληξίας. Σημειωτέον δε ότι, στο σχετικό απαντητικό έγγραφο από Νοσοκομείο (σελ. 21) υπάρχει ένα χειρόγραφο σημείωμα - χωρίς ημερομηνία και υπογραφή - που αναφέρει "το πρωί ξύπνησε με οίδημα στοματικής κοιλότητας και έριξε κορεσμό σε 75%, τέθηκε φλεβοκαθετήρας και μπήκε ... mg ί.ν. Αναφέρεται εμπύρετη με 37°0 χωρίς να έχει δοθεί φαρμακευτική αγωγή" Στο ίδιο έγγραφο αναφέρεται ότι η ασθενής λαμβάνει ... από την …/2015 και ... από την …/2015. Επιπροσθέτως, αναφορικά με την εν λόγω ηλικιωμένη, α] δεν υπήρχε καταγραφή της κλινικής της εξέτασης, κατά την εισαγωγή της, με αποτέλεσμα να κρίνεται σφόδρα πιθανό αυτή να μην έλαβε χώρα, β] δεν υφίσταντο αξιόπιστες καταγραφές λογοδοσίας, αναφορικά με πληροφορίες για την υγιεινή, την σίτιση και την ενυδάτωσή της, με αποτέλεσμα ομοίως να κρίνεται απίθανο να λάμβαναν χώρα αυτές προσηκόντως, γ] δεν υφίστατο καρτέλα φαρμακευτικής αγωγής με εξαίρεση τη λίστα φαρμάκων εισόδου, με αποτέλεσμα αφενός μεν να καθίστατο αμφίβολο εάν πράγματι η ηλικιωμένη λάμβανε τα φάρμακα που της συνταγογραφήθηκαν η ίδια, αφετέρου δε, να μην υπήρχε παρακολούθηση της φαρμακευτικής της αγωγής και εάν αυτή ανταποκρίνονταν σε αυτή, δ] στην μεν λίστα συνταγογραφημένων φαρμάκων του ΥΠΕΔΥΦΚΑ φαίνεται να έχουν συνταγογραφηθεί και εκτελεστεί αντιβιώσεις στις …./2014 (...) και στις …/2015 (...), ενώ από το ανυπόγραφο χειρόγραφο σημείωμα φαίνεται να λαμβάνει ... από την …/2015, γεγονός που καταδεικνύει το ότι η ηλικιωμένη δε λάμβανε η ίδια όλες τις αντιβιώσεις, παρά τη συνταγογράφηση στο δικό της ΑΜΚΑ, ε] παρά μάλιστα τη συνεχή αντιβιοτική αγωγή που φέρεται να λαμβάνει, η ίδια συγχρόνως φαίνεται να είναι απύρετη όλο αυτό το διάστημα και δεν καταγράφεται πουθενά κανένα σύμπτωμα λοίμωξης αναπνευστικού (αιτιολογία ΙCD 10 για τη συνταγογράφηση της παραπάνω αγωγής), στ] μεταφέρθηκε στο ΓΝ ... μόλις την …/2015, ήτοι την αυτή μέρα που ενημερώθηκε ο συγγενής της και όχι νωρίτερα, ζ] υπέστη αναίτια φυσική καθήλωση με ιμάντες στο αναπηρικό αμαξίδιο και φαρμακευτική καταστολή χωρίς να αναγράφονται πουθενά συμπτώματα που να δικαιολογούν την καθήλωση (επιθετική συμπεριφορά που να προκαλεί κινδύνους για την ίδια ή τρίτους), χωρίς μάλιστα να φαίνεται να της συνταγογραφήθηκε ποτέ καμία αγωγή για αντιμετώπιση διέγερσης, που τυχόν θα δικαιολογούσε την καθήλωση και δίχως να υφίσταται πρωτόκολλο άρσης της ακινητοποίησης και η] δεν υφίστατο καμία απολύτως καταγραφή για την αντιμετώπιση της κατάκλισης, γεγονός που οδηγεί εύλογα στο συμπέρασμα ότι αυτή ουδέποτε αντιμετωπίστηκε. Τα ανωτέρω λοιπόν, ήτοι η μόνιμη ακινησία της - συνεπεία του δεσίματος της με τη χρήση ιμάντων - από την εισαγωγή της στη ΜΦΗ, η οποία επιδείνωσε την ήδη υπάρχουσα μυϊκή αδυναμία, τη ψυχική της κατάσταση και προκάλεσε έλκη κατάκλισης, τα οποία ουδέποτε αντιμετωπίστηκαν, η έλλειψη επαρκούς ενυδάτωσης και σίτισής της, η κακή στοματική υγιεινή, απόρροια πλημμελούς φροντίδας, η οποία συνέβαλε στην λοίμωξη της στοματικής κοιλότητας που οδήγησε εν τέλει στη νοσηλεία της στο Γενικό Νοσοκομείο ..., ένεκα και αναπνευστικής της δυσχέρειας και η καταστολή της με χορήγηση ηρεμιστικών χαπιών, σε συνδυασμό με την μη ορθή αντιμετώπιση της λοίμωξής της και τη μη έγκαιρη μεταφορά της στο ΓΝ ..., την οποία σημειωτέον δεν επέτρεπαν μέχρι την τακτοποίηση των οικονομικών εκκρεμοτήτων της ΜΦΗ και εν τέλει επέτρεψαν μόλις την …./2015, οδήγησαν αιτιακά στο θάνατο της ανωτέρω εντός του ΓΝ ..., όπου παρέμεινε για νοσηλεία έως την ….2015, ημερομηνία κατά την οποία απεβίωσε, με αιτία θανάτου, όπως αυτή προκύπτει από το από ….-2015 Ιατρικό Πιστοποιητικό θανάτου ... του Γ.Ν.Ν. ..., "Σηπτικό shock- πολυοργανική ανεπάρκεια-αναιμία-πτώση αρτηριακής πίεσης-πρόσφατο Α.Ε.Ε.". Σημειώνεται και πάλι ότι και γι' αυτή την περίπτωση δεν ευθύνεται ο κατηγορούμενος, μιας και εντάχθηκε στην εν λόγω εγκληματική, ως προελέχθη, περί τις αρχές του 2016. 4] Α. Μ. του Δ. και της Σ., γεν. ... στα ..., η οποία κατά το χρονικό διάστημα από …-2016 έως ….-2016 φιλοξενήθηκε στην Μ.Φ.Η., όντας αυτοεξυπηρετούμενη. Ακόμη πιο συγκεκριμένα, κατά την εισαγωγή της στην ως άνω ΜΦΗ, ήταν .. ετών, περιπατητική, χωρίς κατακλίσεις, με καλή ακοή και όραση, με βρογχίτιδα και ουρολοίμωξη υπό αγωγή κατά την είσοδο της στην ΜΦΗ, μυκητιάσεις δέρματος, Σακχαρώδη Διαβήτη υπό αγωγή, ν. Alzheimer, γεγονός που αιτιολογεί το ότι ήταν αποπροσανατολισμένη στον τόπο και χρόνο, ενώ λάμβανε κιόλας αγωγή υπερχοληστερολαιμίας. Τα αυτά επιβεβαιώνονται άλλωστε και από το ιστορικό εισαγωγής της ΜΦΗ καθώς και από το νοσηλευτικό ιστορικό το οποίο υπογράφεται από την κόρη της ως άνω ηλικιωμένης και το οποίον επιπλέον αναφέρει σχιζοσυναισθηματική διαταραχή και χειρουργηθέν κάταγμα αριστερού ισχίου προ έτους. Ωστόσο, ουδόλως προκύπτει ιστορικό συνεχών λοιμώξεων στο ουροποιητικό και δεν στοιχειοθετείται η διάγνωση της Χρόνιας Αποφρακτικής Πνευμονοπάθειας (ΧΑΠ), μιας και δεν εκτελέστηκε καμία ειδική εξέταση για αυτό το θέμα. Δεν θα μπορούσε άλλωστε να τεθεί τέτοια διάγνωση, ενώ η ασθενής ήταν ήδη με οξεία βρογχίτιδα, αλλά δεν έγινε και τέτοια διαγνωστική προσπάθεια μετά το πέρας αυτής της λοίμωξης. Από δε τον ατομικό της φάκελο που διατηρούνταν στην ως άνω ΜΦΗ προέκυψε επιπλέον ότι: α] τα υπάρχοντα αρχεία λογοδοσίας για την εν λόγω ασθενή συνιστούν δακτυλογραφημένες σημειώσεις (σελ. 75-απαντητικό έγγραφο από εισαγγελία 1) με υπογραφή και σφραγίδα της Μ.Φ.Η. και όχι των εκάστοτε νοσηλευτών βάρδιας σε κάθε ημερομηνία, του οποίου η γνησιότητα δεν μπορεί να διαπιστωθεί, ενώ αυτά δεν συμπεριλάμβαναν πληροφορίες σχετικά με τη σίτιση, την ενυδάτωση, τις συνθήκες υγιεινής της κ. Α., β] η καρτέλα φαρμάκων της περιείχε ελλιπείς πληροφορίες σχετικά με την φαρμακευτική της αγωγή, γ] η εν λόγω ασθενής, από την εισαγωγή της έως και την έξοδό της από την ΜΦΗ, έπασχε από Σακχαρώδη Διαβήτη, ο οποίος παρέμεινε αδικαιολόγητα αρρύθμιστος, δ] η κ. Α. εισήλθε στην εν λόγω ΜΦΗ με δεκατική πυρετική κίνηση και αγωγή ... και ... (ημερομηνία εκτέλεσης …./2016), πιθανότατα για λοίμωξη αναπνευστικού, πλην όμως η εν λόγω αγωγή δεν της χορηγήθηκε από την ΜΦΗ χωρίς εμφανή λόγο ή ουσιαστική αιτιολόγηση, από τη στιγμή μάλιστα που, κατά την κλινική εξέτασή της, αναφέρονται "μη μουσικοί ήχοι αμφοτερόπλευρα" κυρίως δεξιά, γεγονός που υπονοεί πως υπάρχει ακόμη λοίμωξη αναπνευστικού, ε] η εν λόγω ασθενής εισήλθε με αγωγή ..., φάρμακο το οποίο ανήκει στις βενζοδιαζεπίνες, η χορήγηση των οποίων δεν συνιστάται σε ασθενείς άνω των 65 ετών (American Geriatrics Society 2015,College of Psychiatry of Ireland 2012 ), με αποτέλεσμα ο εδώ 4ος κατηγορούμενος να όφειλε να διακόψει τη χρήση του, πλην όμως, αντ' αυτού, φαίνεται να συνεχιζόταν η χορήγησή του και μάλιστα σε υψηλή δόση για κάποιο χρονικό διάστημα, στ] στην ασθενή χορηγήθηκαν σκευάσματα (….), σύμφωνα με την καρτέλα φαρμάκων, τα οποία δεν της είχαν συνταγογραφηθεί, ενώ, καίτοι την …/2016 της συνταγογραφήθηκαν σκευάσματα σιδήρου ... για αντιμετώπιση σιδηροπενικής αναιμίας, και ... , με αιτιολογία ICD10 Λοίμωξη ουροποιητικού, εντούτοις αμφότερα ουδόλως καταγράφονταν στα φύλλα νοσηλείας της, με αποτέλεσμα ουδόλως να προκύπτει η πραγματική τους χορήγηση, ζ] συνταγογράφηση σκευασμάτων στην εν λόγω ασθενή από τον εδώ 3ο κατηγορούμενο, μετά το θάνατό της και δη την ..2016, με ημερομηνία εκτέλεσης την …/2016, η] στην ασθενή, μέσα σε σύντομο χρονικό διάστημα από την εισαγωγή της στην εν λόγω ΜΦΗ και δη την …/16, τοποθετήθηκε ουροκαθετήρας (σελ.75-απαντητικό έγγραφο από εισαγγελία 1), χωρίς επαρκή ωστόσο αιτιολόγηση, καθώς η ασθενής θα μπορούσε να υποστηριχθεί από το βοηθητικό προσωπικό για τη μεταφορά της στην τουαλέτα αντί να ακινητοποιηθεί ή θα μπορούσε να χρησιμοποιηθεί πάνα ακράτειας με σωστή φροντίδα, θ] αναίτια φυσική καθήλωση της κ. Α. με ιμάντες στο αναπηρικό αμαξίδιο, χωρίς να αναγράφονται βέβαια πουθενά συμπτώματα που να δικαιολογούν την μηχανική καθήλωση (πχ επιθετική συμπεριφορά που να προκαλεί κινδύνους για την ίδια ή τρίτους) και δίχως να προκύπτει η τήρηση πρωτοκόλλου άρσης της ακινητοποίησης και ι] από την …./2016, η κ. Α. φέρεται να παρουσίαζε υποτροπιάζουσες ουρολοιμώξεις, για τις οποίες λαμβάνει αγωγή (κατάλληλη βάση αντιβιογραμμάτων), πλην όμως μη αποτελεσματική, καθώς η βακτηριουρία φαίνεται να επιμένει. Σε διάστημα 4 μηνών (Μάρτιος-Ιούνιος) παρατηρείται το συγκεκριμένο μοτίβο με αντιβιώσεις έναντι όλο και πιο ανθεκτικών στελεχών, ωστόσο δε, η ύπαρξη υποτροπιαζουσών λοιμώξεων ουροποιητικού ή η πολλαπλή θεραπεία ασυμπτωματικής βακτηριουρίας δεν μπορούν να διαχωριστούν από τα παρεχόμενα στοιχεία. Κατά τα διαστήματα στα οποία πραγματοποιούνταν θετικές καλλιέργειες ούρων τα ζωτικά σημεία της εν λόγω ασθενούς, όπως καταγράφονταν στο φύλλο καταγραφής, δεν εμφάνιζαν ιδιαίτερες διακυμάνσεις, γεγονός το οποίο συνάδει υπέρ της ασυμπτωματικής βακτηριουρίας, μιας καλοήθους κατάστασης η οποία όμως θεραπεύεται μόνο όταν εμφανιστούν συμπτώματα λοίμωξης. Παρά ταύτα μάλιστα της τοποθετήθηκε ουροκαθετήρας, γεγονός που αποκλείει, σχεδόν με απόλυτη βεβαιότητα, την πιθανότητα πλήρους αποστείρωσης παρά την μακροχρόνια χορήγηση αντιβιοτικής αγωγής, ένεκα ακριβώς των πολυανθεκτικών μικροβίων - τα οποία ανευρίσκονταν στις διαδοχικές καλλιέργειες - από τη συνεχή χρήση του ουροκαθετήρα. Η σταδιακή λοιπόν ακινητοποίηση και ο σωματικός περιορισμός της εν λόγω ασθενούς στην κλίνη της, με χρήση ιμάντων, η χημική της καθήλωση μέσω της χορήγησης ηρεμιστικών χαπιών και δη ... σε δοσολογία μάλιστα συνεχώς αυξανόμενη, η ανεπαρκής σίτιση και ενυδάτωση αυτής - άπαντα τα οποία μάλιστα συνδυαστικά είχαν ως αποτέλεσμα την απώλεια μεγάλου σωματικού βάρους της ασθενούς - καθώς και η μη ρύθμιση, μέσω φαρμακευτικής αγωγής, του σακχαρώδη διαβήτη και η αναιτιολόγητη και παρά την αντίθετη γνώμη ιδιώτη ..., που προσέρχονταν στην εν λόγω ΜΦΗ και παρακολουθούσε τη συγκεκριμένη ηλικιωμένη, μόνιμη τοποθέτηση συσκευής ουροκαθετήρα, η οποία μάλιστα συνέβαλε στον αποικισμό της με πολυανθεκτικά μικρόβια και στην τελική εμφάνιση σήψης από ουρολοίμωξη, συνεπεία της οποίας προκλήθηκε πολυοργανική ανεπάρκεια [αποτέλεσμα] - η οποία δεν ήταν δυνατό να αντιμετωπιστεί από το ΓΝ ..., καθόσον δε διακομίσθηκε σε αυτό εγκαίρως, αλλά μόλις την …-2016 και τούτο κατόπιν εξέτασης της ηλικιωμένης από ιδιώτη ιατρό, ο οποίος διαπίστωσε ότι η ηλικιωμένη βρισκόταν σε σηπτικό σοκ, χωρίς καμία επαφή με το περιβάλλον, εμπύρετη και αφυδατωμένη, παρά τη ρητώς διατυπωμένη αντίθετη άποψη των υπευθύνων της ΜΦΗ [εδώ 1ης και 2ης κατηγορούμενες], αλλά και του ... της ΜΦΗ, εδώ 3ου κατηγορούμενου που διαβεβαίωναν ότι η ανωτέρω ηλικιωμένη είναι καλά στην υγεία της - οδήγησαν αιτιακά στο θάνατο της την …./2016 εντός της Β' Παθολογικής κλινικής του Γ.Ν.Ν. ..., ο οποίος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. 5] Α. Ι. του Β. και της Κ., γεννηθέντος την ... στην ..., ο οποίος, κατά το χρονικό διάστημα από …-2016 έως την …-2016, φιλοξενήθηκε στην ως άνω Μ.Φ.Η.. Κατά δε την εισαγωγή του στην ως άνω ΜΦΗ, ήταν αυτοεξυπηρετούμενος και χωρίς ιδιαίτερα σοβαρά προβλήματα υγείας. Πάραυτα, ένεκα της ως άνω αναλυτικά αναφερόμενης "μεθόδου διαχείρισης", χωρίς να του παρέχεται η δέουσα φροντίδα, σταδιακά απέκτησε ευμεγέθη και μεγάλου βάθους (έως το οστό) έλκη κατάκλισης στο σημείο της πλάτης, χωρίς ποτέ να διακομισθεί από την Μ.Φ.Η. σε κατάλληλο νοσηλευτικό ίδρυμα, καίτοι τούτο ήταν απαραίτητο, με αποτέλεσμα να αποβιώσει την ….2016 από ανακοπή καρδιάς. 6] Κ. Σ. του Ε. και της Μ., γεννηθείσας την ... στον ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2016 έως την ….-2016, ούσα κατά την εισαγωγή της μερικώς κινητική με καλή κλινική εικόνα, πλην όμως, ένεκα της ανωτέρω αναλυτικά εκτεθείσας μέθοδο "διαχείρισης" που υπέστη, η υγεία της επιδεινώθηκε ραγδαία, ενώ αναφέρθηκε στην κόρη της ως άνω ηλικιωμένης ότι δήθεν διαγνώσθηκε με καρκίνο, ο οποίος μάλιστα αντιμετωπίζεται από το προσωπικό της Μ.Φ.Η., χωρίς ωστόσο να της επιδείξουν ποτέ αποτελέσματα των εξετάσεων που υποτιθέμενα πραγματοποιούνταν καθημερινά στην ηλικιωμένη και τούτο διότι ουδέποτε η ως άνω ηλικιωμένη διεγνώσθη από καρκίνο, επιπλέον δε ουδέποτε διακομίστηκε από την Μ.Φ.Η. σε κατάλληλο νοσηλευτικό ίδρυμα για νοσηλεία, αν και η θυγατέρα της αιτήθηκε προς την διοίκηση της Μ.Φ.Η. την διακομιδή της, με αποτέλεσμα να αποβιώσει εντός της Μ.Φ.Η. κατά την …-2016, με το πιστοποιητικό θανάτου, εκδοθέν από τον 3° κατηγορούμενο, Σ. Γ., να αναγράφει ως αιτία θανάτου "Παρατεινόμενος εμπύρετος Λοίμωξη Αναπνευστικού - Καρδιακή Ανεπάρκεια", ήτοι ουσιωδώς διαφορετική από αυτή που δηλώθηκε στην θυγατέρα της, ήτοι "καρκίνος". 7] Μ. Κ. του Ι. και της Δ., γεννηθέντος την ... στα ..., ο οποίος, κατά το χρονικό διάστημα από τις αρχές του μηνός ... του έτους 2016 έως την ….-2018, φιλοξενήθηκε στην ως άνω Μ.Φ.Η, για βραχύχρονη φιλοξενία, με σκοπό αποκλειστικά την αποκατάσταση με φυσικοθεραπείες προβλήματος που αντιμετώπιζε στην βάδιση, ένεκα τροχαίου ατυχήματος και επόμενου μικρού σε έκταση εγκεφαλικού επεισοδίου που υπέστη το καλοκαίρι του ίδιου έτους, δίχως οιουδήποτε άλλου προβλήματος υγείας, παρά μόνο λήψη φαρμακευτικής αγωγής για την καταπολέμηση της αρτηριακής πίεσης, για τις θρομβώσεις του αίματος καθώς και για την νόσο πάρκινσον. Συγκεκριμένα δε, επρόκειτο για άνδρα ηλικίας .. ετών, που, κατά την εισαγωγή του στη ΜΦΗ, ήταν επιπλέον υπέρβαρος, μη περιπατητικός και νευρολογικά προβλήματα, για τα οποία, προ της εισαγωγής του λάμβανε φαρμακευτική αγωγή, σύμφωνα δε και με την από …/2016 εξέτασή του από νευρολόγο του ΓΝ ... του συστάθηκε η λήψη ... , ενώ ουδόλως φέρεται να είχε κατακλίσεις ή επιθετική συμπεριφορά. Ωστόσο, κατά την είσοδό του και παραμονή του στην εν λόγω ΜΦΗ, α] δεν υπήρξε κλινική του εξέταση, μιας και δεν υφίσταται καν καταγραφή αυτής, β] δεν υπήρξε επαρκής σίτιση και ενυδάτωσή του καθώς και εξασφάλιση της υγιεινής του, μιας και ουδόλως υπάρχουν αξιόπιστες καταγραφές λογοδοσίας για τον ασθενή αυτό σχετικά με την υγιεινή, την σίτιση και την ενυδάτωσή του, με αποτέλεσμα μάλιστα, να σημειωθεί σημαντική απώλεια του βάρους του, σε σημείο αποσκελέτωσης, ενώ έφερε πληγές από ξύρισμα και λερωμένα ενδύματα, τα οποία αντίστοιχα ουδόλως φρόντισαν και μερίμνησαν να αλλάξουν, γ] δεν υφίστατο καρτέλα φαρμάκων όσον αφορά τον ίδιο, με αποτέλεσμα να μην προκύπτει η λήψη συγκεκριμένης φαρμακευτικής αγωγής ως προς τα νοσήματά του και την δοσολογία αυτών, δ] σε διάστημα δύο χρόνων του έγινε εργαστηριακός έλεγχος μόλις 2 φορές, ενώ φέρεται να λάμβανε φάρμακα, όπως προκύπτει από τις καταγραφές στο βιβλίο λογοδοσίας, τα οποία δεν του έχουν συνταγογραφηθεί [...], ε] ουδόλως πραγματοποίησε φυσιοθεραπείες ώστε να αποκατασταθεί το πρόβλημα της βάδισης, καίτοι εισήλθε στη ΜΦΗ γι' αυτό κυρίως το σκοπό, στ] ο ίδιος ο κ. Μ. νόσησε από ψώρα, όπως τούτο προκύπτει από τη συνταγογράφησή του, γεγονός που καταδεικνύει τις κακές συνθήκες καθαριότητας και φροντίδας, ζ] του χορηγήθηκε αντικαταθλιπτική αγωγή, δίχως ωστόσο να υπάρχει αιτιολόγηση, η] καθηλώθηκε με ιμάντες στο αναπηρικό αμαξίδιο χωρίς να αναγράφονται πουθενά συμπτώματα που να δικαιολογούν την μηχανική καθήλωση (επιθετική συμπεριφορά που να προκαλεί κινδύνους για την ίδια ή τρίτους) και θ] όταν απεβίωσε εντός της ΜΦΗ, το πιστοποιητικό θανάτου του δεν έχει συμπληρωθεί σωστά καθώς η ανακοπή, που αναγράφεται ως αιτία θανάτου, ΔΕΝ είναι αιτία θανάτου αλλά σύμπτωμα, ενώ η αιτία θανάτου δε φέρεται να είναι σαφής, με αποτέλεσμα, σε αυτή την περίπτωση, να μη έπρεπε να εκδοθεί πιστοποιητικό θανάτου χωρίς νεκροψία-νεκροτομή. Η πραγματοποίηση λοιπόν της ανωτέρω μεθόδου "διαχείρισης", ήτοι η καταστολή του, μέσω της χορήγησης ηρεμιστικών χαπιών, συνεπεία της οποίας κατέστη ληθαργικός και σταδιακά εξέπεσαν οι σωματικές και πνευματικές του λειτουργίες, η ακινητοποίησή του και ο σωματικός του περιορισμός, με την χρήση ιμάντων, εξαιτίας του οποίου δεν ήταν σε θέση να κινήσει ούτε τα χέρια, ούτε τα πόδια του, η μη πραγματοποίηση των απαιτούμενων φυσιοθεραπειών, οι απαράδεκτες συνθήκες υγιεινής, η έλλειψη σίτισής του, με αποτέλεσμα μάλιστα να απωλέσει ποσοστό μεγαλύτερου του 40% του σωματικού του βάρους, σε σημείωμα μάλιστα που αποστεώθηκε πλήρως, σε συνδυασμό με το γεγονός της μη μετάβασής του σε νοσηλευτικό ίδρυμα, καίτοι φέρεται, κατά τις τελευταίες μέρες της ζωής του, να έπασχε από κάποια λοίμωξη, η οποία ούτε καν αντιμετωπίστηκε, συνδυαστικά συντέλεσαν στο θάνατο του, που επήλθε εντός της ΜΦΗ την …-2018, με τον 3° κατηγορούμενο να εκδίδει ένα εικονικό πιστοποιητικό θανάτου, όπου ως αιτία θανάτου ανέγραφε "Ανακοπή Καρδιάς", πλην όμως αυτό τυγχάνει το αποτέλεσμα, το οποίο είναι διάφορο από την αιτία, την οποία προφανώς και απέκρυψαν, συνεπεία των επαναλαμβανόμενων παραλείψεών τους. 8] Μ. Ι. του Ν. και της Α., γεν. ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2017 έως την ..-2019, ένεκα ατυχήματος που είχε υποστεί και περιόριζε μόνο την κίνηση της, χωρίς άλλα κατά τα λοιπά προβλήματα υγείας, οπότε και, ένεκα της ανωτέρω εκτεθείσας μεθόδου "διαχείρισης", σταδιακά αποστεώθηκε, αφού έφτασε να ζυγίζει περί τα είκοσι (20) κιλά μόνο και απέκτησε ευμεγέθη και μεγάλου βάθους έλκη κατάκλισης στο σημείο των οπισθίων, ενώ ουδέποτε διεκομίσθη από την Μ.Φ.Η. σε κατάλληλο νοσηλευτικό ίδρυμα για νοσηλεία, με αποτέλεσμα εν τέλει την …-2019 να αποβιώσει εντός της Μ.Φ.Η. 9] Σ. Α. του Ε. και της Ε., γεν. ... στα ..., ο οποίος φιλοξενήθηκε στην Μ.Φ.Η. από τις αρχές του μηνός ... του έτους 2017 έως την …-2018, όντας πλήρως κινητικός και αυτοεξυπηρετούμενος, δίχως ιδιαίτερα παθολογικά προβλήματα υγείας, πέραν των συνηθισμένων της ηλικίας του, πλην όμως βρισκόταν σε αρχικό στάδιο άνοιας, και ο οποίος υπέστη την ανωτέρω εκτεθείσα μέθοδο "διαχείρισης", αφού και αυτός σταδιακά έχασε την επαφή με το περιβάλλον και απώλεσε μεγάλο μέρος του σωματικού του βάρους, ενώ επιπλέον παρατηρήθηκε ακινητοποιημένος στην κλίνη του ή σε αναπηρικό αμαξίδιο, ακάθαρτος, ασίτιστος, και χτυπημένος στο πρόσωπο, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τούτο ήταν απαραίτητο, γεγονότα που αιτιακά οδήγησαν την ….2018 στο θάνατο του, εντός της ΜΦΗ. 10] Χ. Α. του Π. και της Ε., γεν. ... στα..., ο οποίος φιλοξενήθηκε στην Μ.Φ.Η. από τα τέλη του έτους 2017 έως την ….-2018, ένεκα ατυχήματος που του προκάλεσε πρόβλημα στην σταθερότητα του βαδίσματός του, όντας όμως, κατά την εισαγωγή του, κινητικός και αυτοεξυπηρετούμενος, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του και της άνοιας από την οποία έπασχε, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και έφερε ίχνη από άσκηση έντονης σωματικής βίας στο πρόσωπό του (σκισμένα χείλη, και χτυπήματα), χωρίς μάλιστα ποτέ να διακομισθεί στο Νοσοκομείο για περίθαλψη, ενώ σταδιακά απώλεσε τις νοητικές του λειτουργίες και περιήλθε σε άσχημη κατάσταση, γεγονότα τα οποία αιτιακά οδήγησαν την …-2018 στο θάνατό του εντός της Μ.Φ.Η. 11] Π. Σ. του Ε. και της Α., γεν. την ... στα ..., η οποία φιλοξενήθηκε στην Μ.Φ.Η. από την …-2018 έως την …2018, πάσχουσα μόνο από άνοια, λαμβάνουσα γι' αυτή μόνο το ηρεμιστικό φαρμακευτικό σκεύασμα "...", χωρίς άλλα παθολογικά προβλήματα, ενώ επίσης ήταν εύσωμη, και η οποία, κατά την περίοδο της φιλοξενίας της, υπέστη και αυτή την ανωτέρω εκτεθείσα μέθοδο "διαχείρισης", αφού, μέσα σε σύντομο σχετικά χρονικό διάστημα, έχασε πλήρως την επαφή με το περιβάλλον και αποστεώθηκε σε υπερθετικό βαθμό, χωρίς ποτέ, καίτοι έπρεπε, να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την …-2018 στο θάνατο της εντός της ΜΦΗ. 12] Π. Ι. του Κ. και της Β., γεν. /... στα ..., ο οποίος φιλοξενήθηκε στην Μ.Φ.Η. από την …-2018 έως την ….-2021, μη πάσχοντος από παθολογικά προβλήματα υγείας, πέραν του γεγονότος ότι είχε κολοστομία (παρά φύση έδρα), πάσχοντος όμως από ψυχική νόσο, για την οποία μάλιστα ελάμβανε ψυχιατρική φαρμακευτική αγωγή και έχρηζε ανάλογης φροντίδας, και ο οποίος ομοίως υπέστη την ανωτέρω εκτεθείσα μέθοδο "διαχείρισης", αφού σταδιακά απώλεσε ιδιαίτερα μεγάλο μέρος του σωματικού του βάρους, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τη χρειαζόταν, ενώ μάλιστα σταθερά δέχονταν απάνθρωπη, εξευτελιστική και βίαιη συμπεριφορά, γεγονότα που αιτιακά οδήγησαν την ….-2021 στο θάνατό του. 13] Μ. Α. του Ε. και της Ά., γεν. ... στην ... ..., ο οποίος φιλοξενήθηκε στην Μ.Φ.Η. από την ….-2018 έως την ….-2018, πάσχοντος, κατά το χρόνο της εισαγωγής του, μόνο από άνοια, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του, ενώ κατά τα λοιπά τύγχανε μερικώς κινητικός και αυτοεξυπηρετούμενος, και ο οποίος υπέστη την ανωτέρω εκτεθείσα μέθοδο "διαχείρισης", δεδομένων της εκπτώσεως πλήρως των νοητικών του λειτουργιών και της εμφάνισης ελκών κατακλίσεως, χωρίς ποτέ να διακομισθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την …2018 στο θάνατο του. 14] Σ. Κ. του Π. και της Χ., γεν. ... στην ... ..., ο οποίος φιλοξενήθηκε στην Μ.Φ.Η. κατά το χρονικό διάστημα από το έτος 2018 έως …-2019, όντας, κατά την εισαγωγή του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", καθόσον σταδιακά ακινητοποιήθηκε πλήρως στην κλίνη του και αποστεώθηκε σε υπερθετικό βαθμό, δίχως ποτέ να δέχεται τη δέουσα φροντίδα και καθαριότητα καθώς και επαρκή σίτιση και ενυδάτωση, με αποτέλεσμα τη συνεχή προσβολή του από ουρολοιμώξεις, γεγονότα που αιτιακά οδήγησαν την ….-2019 στο θάνατό του εντός της Μ.Φ.Η. 15] Κ. Κ. του Σ. και της Μ., γεν. ... στα ..., ο οποίος φιλοξενήθηκε στην Μ.Φ.Η. από τις αρχές του έτους 2019 έως την …-2019, όταν, κατά το χρόνο της εισαγωγής του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά την πρόοδο της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και από πολύ νωρίς άρχισε να χάνει την επαφή με το περιβάλλον και να καταπέφτει σωματικά και πνευματικά, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, ενώ επιπλέον υπέστη βίαιη συμπεριφορά από το προσωπικό της Μ.Φ.Η., γεγονότα που αιτιακά οδήγησαν την ….2019 στο θάνατο του εντός της ΜΦΗ. 16] Χ. Α. του Χ. και της Ρ., γεν. ... στα ..., η οποία φιλοξενήθηκε στην Μ.Φ.Η. από τον μήνα ... του έτους 2019 έως την …-2019, ούσα σε καλή κατάσταση σωματικά και πνευματικά, εκτός της ύπαρξης ενός κατάγματος στο γοφό της, ένεκα ατυχήματος, το οποίο περιόριζε την κίνησή της και είχε ανάγκη από φυσικοθεραπείες, και η οποία, κατά την πρόοδο της φιλοξενίας της, υπέστη την ανωτέρω εκτεθείσα μέθοδο "διαχείρισης", μιας και σταδιακά περιήλθε σε άθλια κατάσταση από την δημιουργία ελκών κατακλίσεως, τα οποία ουδέποτε φροντίστηκαν και απώλεσε την επαφή της με το περιβάλλον (ληθαργική), χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την ….-2018 στο θάνατο της εντός της ΜΦΗ. 17] Σ. Α. του Κ. και της Α., γεν. ... στην ... ..., η οποία φιλοξενήθηκε στην Μ.Φ.Η. από τον βραδινές ώρες της ….-2019 έως πρώτες πρωινές ώρες της ….-2019, ούσα, κατά την εισαγωγή της, μερικώς αυτοεξυπηρετούμενη και χωρίς ιδιαίτερα σοβαρά προβλήματα υγείας, και η οποία ομοίως υπέστη την ανωτέρω εκτεθείσα μέθοδο "διαχείρισης", με αποτέλεσμα μέσα σε συντομότατο χρονικό διάστημα να εμφανίσει ιδιαίτερα χαμηλό αιματοκρίτη και να υποστεί καρδιακό επεισόδιο, για το οποίο της χορηγήθηκε μόνο οξυγόνο, δίχως να μεταφερθεί σε νοσηλευτικό ίδρυμα για νοσηλεία, καθόσον η διοίκηση της Μ.Φ.Η. δεν το έκρινε απαραίτητο, ενημερώνοντας μάλιστα ψευδώς την θυγατέρα της ηλικιωμένης ότι η τελευταία καλυτέρευσε, γεγονότα που αιτιακά οδήγησαν την ….-2019 στο θάνατο της εντός της ΜΦΗ. 18] Α. Ε. του Ε. και της Ό., γεν. ... στις ..., η οποία φιλοξενήθηκε στην Μ.Φ.Η. από την …-2019 έως την …-2020, πάσχουσα από άνοια, χωρίς ιδιαίτερα σοβαρά προβλήματα υγείας και μερικώς αυτοεξυπηρετούμενη και η οποία ομοίως υπέστη την ανωτέρω εκτεθείσα μέθοδο "διαχείρισης", συνεπεία της οποίας σταδιακά αποστεώθηκε και εμφάνισε και έλκη κατακλίσεως, χωρίς ποτέ, καίτοι έπρεπε, να διακομιστεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την ….-2020 στο θάνατο της, εντός της ΜΦΗ. 19] Φ. Σ. του Ε. και της Χ., γεν. ... στα ..., ο οποίος φιλοξενήθηκε στην Μ.Φ.Η. κατά το χρονικό διάστημα από την …-2019 έως την ….-2020. Εισήλθε στη ΜΦΗ σε καλή γενική κατάσταση με αναφερόμενο βάρος 90 κιλά, με καλές εργαστηριακές εξετάσεις, αλλά μόνιμα κατακεκλιμένος με ουροκαθετήρα, χωρίς όμως κατακλίσεις. Έπασχε με ΧΑΠ και επιληψία υπό αγωγή καθώς και άνοια σε αρχικό στάδιο. Επρόκειτο λοιπόν για έναν ασθενή σε καλή γενική κατάσταση, ο οποίος αντιμετωπίζει κινητικά προβλήματα και προβλήματα λόγω άνοιας, χωρίς άλλα ιδιαίτερα παθολογικά προβλήματα υγείας, ενόψει και της ηλικίας του. Ωστόσο, κατά την εισαγωγή και παραμονή του στη ΜΦΗ, προέκυψαν τα εξής: α] δεν έλαβε χώρα κλινική του εξέταση, κατά την εισαγωγή του, ενόψει της παντελούς απουσίας καταγραφής αυτής, β] δεν υφίστατο συστηματική καταγραφή των ζωτικών του σημείων και της κλινικής του κατάστασης, καθ' όλη της διάρκεια της νοσηλείας του, παρόλο που εμφάνιζε συνεχώς υποτροπιάζουσες λοιμώξεις αναπνευστικού, βάση της φαρμακευτικής αγωγής, χωρίς ωστόσο να υπάρχει πουθενά καταγεγραμμένη η θερμοκρασία, σφίξεις, κορεσμός Ο2 και αρτηριακή πίεση, γ] ο ασθενής δεν σιτίστηκε επαρκώς, αλλά ούτε και ενυδατώθηκε και δεν φροντίστηκε, δεδομένης της απουσίας αξιόπιστων καταγραφών λογοδοσίας για τον ασθενή με πληροφορίες για την υγιεινή, την σίτιση και την ενυδάτωσή του, δ] δεν υπάρχει υπογραφή θεράποντος για την οποιαδήποτε αλλαγή/τροποποίηση στην φαρμακευτική της αγωγή, ε] καίτοι ο κ. Φ. εισήλθε κατακεκλιμένος, πλην όμως χωρίς κατακλίσεις, μέσα σε μικρό χρονικό διάστημα, εμφάνισε σοβαρές κατακλίσεις όπως τούτο επιρρωννύεται από τις επαναλαμβανόμενες εκτελέσεις συνταγογράφησης για επιθέματα ολικού πάχους (στην κατηγορία επιθέματα κατακλίσεων, έλκη, εγκαύματα) αλλά και τις καταγεγραμμένες κατακλίσεις στο ΓΝΧ λίγο πριν το θάνατό του, γεγονός που συνηγορεί υπέρ της παντελούς έλλειψης οιοδήποτε φροντίδας στον ηλικιωμένο, στ] επί της καρτέλας φαρμάκων του ασθενούς αναγράφονται φάρμακα [F., T., R., R., O., D.-B., B.], τα οποία ουδέποτε συνταγογραφήθηκαν, ενώ αυτά που συνταγογραφήθηκαν και προκύπτουν από τα αρχεία ΥΠΕΔΙΦΚΑ, χωρίς όμως να υπάρχουν στην καρτέλα φαρμάκων είναι άλλα ...], ζ] ο ασθενής έπασχε από υποτροπιάζουσες λοιμώξεις του αναπνευστικού, η οποία, ενόψει του ότι επρόκειτο για φιλοξενούμενο σε κλειστή δομή, έπρεπε να αντιμετωπιστεί σαν ενδονοσοκομειακή λοίμωξη και να χορηγούνταν ισχυρότερη θεραπευτική αγωγή (Metlay et al., 2019), ενώ, το χρονικό διάστημα της εμφάνισής τους, ήτοι αυτό των 2 συνεχόμενων μηνών σε συνδυασμό με την πλημμελή διαχείριση αυτών και την καθυστερημένη μεταφορά του στο ΓΝ ... - στο οποίο σημειωτέον οδηγήθηκε σε πολύ προχωρημένη κατάσταση - συνέβαλαν στην πλήρη επιδείνωση της υγείας του, η] ο ασθενής ήταν μόνιμα καθηλωμένος στο κρεβάτι και δεμένος με ιμάντες και στα τέσσερα άκρα χωρίς να αναγράφονται πουθενά συμπτώματα που να δικαιολογούν την μηχανική καθήλωση (επιθετική συμπεριφορά που να προκαλεί κινδύνους για την ίδια ή τρίτους) και θ] τα ούρα 24ώρου του εν λόγω ασθενούς παρουσίαζαν φυσιολογικές τιμές, πλην της προηγούμενης του θανάτου που καταγράφονται 1100 ml, ενώ επιπλέον παρατηρείται ανεξήγητη ομοιογένεια στις τιμές αλλά και σε πολλές περιπτώσεις παρατηρείται ο ίδιος γραφικός χαρακτήρας σε 3 διαφορετικές βάρδιες γεγονός που καταδεικνύει κατά την κρίση μας την αναξιοπιστία των καταγραφών. Η εκτεθείσα μέθοδο "διαχείρισης", ήτοι ο σωματικός περιορισμός και η σταδιακή πλήρης ακινητοποίηση του εν λόγω φιλοξενούμενου στην κλίνη του, μέσω της χρήσης ιμάντων, σε συνδυασμό με την απουσία οιασδήποτε προσπάθειας καθημερινής ακινητοποίησής του, με αποτέλεσμα να του προκληθούν έλκη κατακλίσεων, τα οποία ουδέποτε περιποιήθηκαν καθώς και μυϊκή αδυναμία, η ανεπαρκής φροντίδα της ψυχικής και σωματικής του υγείας, η χημική του καθήλωση, μέσω της χρήσης ηρεμιστικών χαπιών, η έλλειψη επαρκούς έως και ανύπαρκτης σίτισής του καθώς και ενυδάτωσής του, με αποτέλεσμα να απωλέσει πάνω από το 40% του σωματικού του βάρους, αφού από 90 κιλά έφθασε να ζυγίζει μόλις 53 κιλά, και η όποια σίτισή του σε ύπτια θέση, ένεκα της ακινητοποίησής του, συνεπεία της οποίας προκαλούνταν εισροφήσεις, που συνέβαλαν στην κατάπτωση του ηλικιωμένου, την υποθρεψία καθώς και στις συχνές αναπνευστικές λοιμώξεις, σε συνδυασμό με τη μη άμεση μεταφορά του στο Νοσοκομείο, καίτοι χρειάζονταν νοσηλεία, παρά μόνο πολύ μεταγενέστερα, ήτοι την ….-2020 και τούτο, ύστερα από τις έντονες παραινέσεις των συγγενικών του προσώπων, οδήγησαν την ….- 2020 αιτιακά στο θάνατο του, εντός του Γ.Ν.Ν. ..., με αιτία θανάτου "Σηπτική καταπληξία - Βαριά Λοίμωξη Αναπνευστικού - Οξεία Αναπνευστική Ανεπάρκεια - Κρίσεις "Ε" υπό αγωγή". 20] Μ. - Π. Μ. του Ι. και της Β., γεν. ... στις ... ..., η οποία κατά το χρονικό διάστημα από ….-2019 έως ….-2020 φιλοξενήθηκε στην Μ.Φ.Η, ένεκα σοβαρής ψυχικής νόσου και δη σχιζοφρένεια, χωρίς άλλα οργανικά προβλήματα, πλην του βάρους της το οποίο ανέρχονταν στα 90 κιλά περίπου, το οποίο όμως της επέτρεπε να είναι πλήρως κινητική και αυτοεξυπηρετούμενη. Εντούτοις, κατά την παραμονή της στην ΜΦΗ, υπέστη και αυτή την ανωτέρω εκτεθείσα μέθοδο "διαχείρισης", δεδομένου του ότι α) η ίδια η φιλοξενούμενη ακινητοποιήθηκε - μέσω της παρατεταμένης μηχανικής καθήλωσης, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδείνωσε την ήδη βεβαρημένη ψυχική υγεία της, β) ουδέποτε διερευνήθηκε το αίτιο της κατάπτωσης της ασθενούς, γεγονός που ενέτεινε τη συναισθηματική και ψυχική της φόρτιση, με αποτέλεσμα την ακόμη μεγαλύτερη επιβάρυνση της υγείας της, γ) ουδόλως υποβλήθηκε σε εργαστηριακές εξετάσεις από την εισαγωγή της μέχρι τις ….-2020, τούτο σε συνδυασμό με τη μη συστηματική καταγραφή των ζωτικών σημείων και της κλινικής κατάστασης της, την αλλαγή της φαρμακευτικής της αγωγής με ισχυρά κατασταλτικά φάρμακα και την τοποθέτηση ουροκαθετήρα και ρινογαστρικού καθετήρα, απουσία περιγραφόμενων συμβάντων που να δικαιολογούν τα ανωτέρω, καθόσον δεν διερευνήθηκε το αίτιο της κατάπτωσης της το οποίο μπορεί να ήταν ψυχιατρικής αιτιολογίας ή να είχε παθολογικά αίτια, οδήγησαν στην καθυστερημένη διάγνωση της επιδείνωσης της υγείας της που περιλαμβάνει πανκυτταροπενία στις εργαστηριακές εξετάσεις, δ) ουδόλως καταβλήθηκε οιαδήποτε προσπάθεια διάγνωσης της αιτίας της πανκυτταροπενίας, γεγονός που της δημιούργησε σωματικές βλάβες, χωρίς να λάβει χώρα μάλιστα η διακομιδή της στο Νοσοκομείο, παρόλο που υπέφερε από σοβαρή αδιάγνωστη πανκυτταροπενία με ταυτόχρονη λοίμωξη αναπνευστικού, ενόψει και του ότι οι αυξημένες τιμές CRΡ (70.9 mg/L), της ουρίας (115 mg/dl) και της κρεατινίνης (1,2 mg/dl) απαιτούσαν τούτο, ε) την …./2020, ήτοι κάποιες μέρες προ του θανάτου της, χορηγούνταν στην φιλοξενούμενη αγωγή για λοίμωξη του αναπνευστικού και αλλεργία χωρίς να υπάρχει στην καρτέλα σχετική διάγνωση και οδηγία με υπογραφή γ..., παρά μόνο ένα γενικό σημείωμα του εδώ 3ου κατηγορουμένου, ... της ΜΦΗ, που αναφέρει: "Καταβολή - δύσπνοια - ακροαστικά ευρήματα άμφω μετά από πιθανή εισρόφηση σε έδαφος άνοιας - σχιζοφρένειας", στ) η ηλικιωμένη δεν σιτίζονταν και δεν ενυδατώνονταν επαρκώς, γεγονός που είχε ως αποτέλεσμα την σημαντική απώλεια βάρους της ασθενούς σε επίπεδο αποστέωσης και την πλήρη αφυδάτωση της, ενώ ζ) στην ηλικιωμένη έγινε δύο φορές μετάγγιση αίματος, την ….2020 και την ….2020, εντός της ΜΦΗ, από ...ς μάλιστα του ΓΝ ..., δίχως να υπάρχει είτε γραπτή συναίνεση της θυγατέρας της ασθενούς είτε γραπτή ενημέρωση της τελευταίας για τη διαδικασία και τους κινδύνους της μετάγγισης, χωρίς να υπάρχει έγγραφο διασύνδεσης της Αιμοδοσίας με την ΜΦΗ ούτε έγκριση του Εθνικού Κέντρου Αιμοδοσιών για την πραγματοποίηση μεταγγίσεων στην Μ.Φ.Η. και χωρίς να υφίσταται μάλιστα αποχρών λόγος, μιας και η πανκυτταροπενία που ανευρίσκεται στις τελευταίες εργαστηριακές εξετάσεις αποτελούσε μια ανησυχητική κατάσταση για την υγεία της ασθενούς ήδη από την ….-2020, η οποία, σε συνδυασμό με τη διαπιστωθείσα λοίμωξη του αναπνευστικού συστήματος, η οποία θα έπρεπε να αντιμετωπιστεί σαν ενδονοσοκομειακή λοίμωξη και ως εκ τούτου να χορηγηθεί ισχυρότερη θεραπευτική και όχι μόνο ... (Metlay et al., 2019), αλλά και τη διαπιστωθείσα ολιγουρία [μείωση κατά 1000 ml], θα έπρεπε να οδηγήσει σε επείγουσα παραπομπή της ασθενούς στο Νοσοκομείο και όχι σε προσπάθεια να μεταγγιστεί στην Μ.Φ.Η, αφού η ίδια η μετάγγιση, πριν να γίνει ορθή διερεύνηση των αιτίων της αναιμίας, δυσχεραίνει την διαγνωστική διαδικασία, αλλοιώνοντας την κλινική εικόνα και μπορεί να οδηγήσει σε καθυστέρηση στη τελική διάγνωση. Οι ανωτέρω δε πράξεις και παραλείψεις ήταν αυτές που οδήγησαν αιτιακά την …./2020 στο θάνατο της ανωτέρω ασθενούς εντός της ΜΦΗ. 21] Ψ. Α. του Χ. και της Ε., γεν. ... στη ..., η οποία φιλοξενήθηκε στην Μ.Φ.Η. κατά το χρονικό διάστημα από την ….-2019 έως την ….-2020, ούσα, κατά την εισαγωγή της, καίτοι έπασχε από άνοια και από αρτηριακή πίεση, ήταν πλήρως αυτοεξυπηρετούμενη, περιπατητική και έχοντας καλή επικοινωνία με το περιβάλλον. Ωστόσο, κατά το διάστημα της φιλοξενίας από την ως άνω ΜΦΗ, υπέστη την ανωτέρω εκτεθείσα μέθοδο "διαχείρισης", μιας και α) η ίδια η φιλοξενούμενη ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που της προκάλεσε αφενός μεν μυϊκή ατροφία και έλκη κατάκλισης, αφετέρου δε επιδείνωση της ήδη βεβαρημένης ψυχικής υγείας της, β) ουδόλως υποβλήθηκε σε εργαστηριακές εξετάσεις από την ….2020 έως την …./2020, τούτο σε συνδυασμό με τη μη συστηματική καταγραφή των ζωτικών σημείων και της κλινικής κατάστασης της, την αλλαγή της φαρμακευτικής της αγωγής με ισχυρά κατασταλτικά φάρμακα και την τοποθέτηση ουροκαθετήρα και ρινογαστρικού καθετήρα, απουσία περιγραφόμενων συμβάντων που να δικαιολογούν τα ανωτέρω, οδήγησαν στην καθυστερημένη διάγνωση της επιδείνωσης της υγείας της που περιλαμβάνει αναιμία στις εργαστηριακές εξετάσεις, γ) ουδόλως καταβλήθηκε οιαδήποτε προσπάθεια διάγνωσης της αιτίας της εμμένουσας αναιμίας, η οποία είναι εμφανής από τις εργαστηριακές εξετάσεις την …./2020 και σε όσες ακολούθησαν, γεγονός που τη δημιούργησε σωματικές βλάβες και συγκεκριμένα επιμόλυνση της κατάκλισης της ασθενούς που έφτασε σε βαθύτερους ιστούς οδηγώντας σε οστεομυελίτιδα, που σε συνδυασμό, με τη μη διακομιδή της στο Νοσοκομείο, καίτοι υπέφερε από σοβαρή αδιάγνωστη αναιμία ήδη από τις …-2020 με επιδείνωση την ….-2020, με την απόφαση να μην μεταγγιστεί, καίτοι στην από …/2020 γενική εξέταση αίματος της φαίνεται αιμοσφαιρίνη κάτω από τα όρια μετάγγισης, ταυτόχρονα με χαμηλά αιμοπετάλια, με τη μη διερεύνηση της έλλειψης σιδήρου, βιταμίνης Β12 ή φυλλικού οξέως και πάραυτα χορηγήσεως στην ηλικιωμένη μη ενδεδειγμένης θεραπείας με σίδηρο και με βιταμίνη Β12, με ενέσεις και με φυλλικό οξύ από του στόματος, ενόψει της έλλειψης εξετάσεων, για τις τιμές αυτών των παραγόντων και του γεγονότος ότι η αναιμία της δεν είχε σαφή εικόνα έλλειψης κάποιου παράγοντα, αλλά με βάση το ιστορικό και τις εξετάσεις οφειλόταν σε αναιμία χρόνιας νόσου, καθώς και με το γεγονός ότι της χορηγήθηκε την …/2020 φάρμακο για την υπόταση …., ταυτόχρονα με διουρητικό …., το οποίο προκαλεί μείωση της πίεσης και το οποίο μπορεί να προκαλέσει περαιτέρω επιδείνωση των τιμών του νατρίου, καίτοι η εν λόγω ηλικιωμένη εμφάνιζε και σημαντική υπονατριαιμία από τις….-2020 (Na 121 mEq}, για την οποία δεν έγινε κανένας διαγνωστικός ή θεραπευτικός χειρισμός προς τούτο, οδήγησαν αιτιακά την ….-2020 στο θάνατό της εντός της Μ.Φ.Η. 22] Χ. Δ. του Ι. και της Χ., γεν. ... στις ... ..., η οποία φιλοξενήθηκε στην Μ.Φ.Η. από την ….- 2020 έως την …-2020, πάσχουσα, κατά το χρόνο εισαγωγής της, από άνοια, δίχως άλλα προβλήματα υγείας. Όμως και αυτή, κατά την πρόοδο της φιλοξενίας της, ομοίως υπέστη την ανωτέρω εκτεθείσα μέθοδο "διαχείρισης", μιας και α) η ίδια η φιλοξενούμενη ακινητοποιήθηκε, μέσω της παρατεταμένης μηχανικής καθήλωσης, με τη χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδεινώθηκε η ήδη βεβαρημένη ψυχική υγεία της, β) ουδόλως καταγράφηκε η κλινική της εικόνα κατά την εισαγωγή της στη ΜΦΗ, αλλά ούτε και λάμβανε χώρα συστηματική καταγραφή των ζωτικών της σημείων και της κλινικής της κατάστασης καθ' όλη της διάρκεια της νοσηλείας της, ενώ οι υπάρχουσες καταγραφές δεν συμφωνούν με την αναμενόμενη εικόνα της ηλικιωμένης με βάση τις εργαστηριακές της εξετάσεις, γ) δεν υπάρχει υπογραφή θεράποντος ... για την αλλαγή στην φαρμακευτική της αγωγή, αλλά ούτε και υπάρχουν συμβάντα που να δικαιολογούν την αλλαγή στη φαρμακευτική της αγωγή, ενώ υπάρχει ασυμφωνία μεταξύ χορηγηθείσας και συνταγογραφηθείσας φαρμακευτικής αγωγής τόσο ως προς το είδος σκευάσματος, όσο και ως προς τους χρόνους, δ) δεν υπάρχουν αναφορές για πολλαπλές λοιμώξεις, καίτοι της συνταγογραφούνται αντιβιώσεις, ενώ επιπλέον δεν υπάρχουν αναφορές για την υγιεινή της και την χρονική έναρξη των κατακλίσεων σε αυτήν, καίτοι αυτές υπάρχουν και ήδη προ την …./2020, με βάση την εκτέλεση συνταγής την ….-2020 για επιθέματα κατακλίσεων ολικού πάχους, και ε) ουδόλως παραπέμφθηκε στο Νοσοκομείο τουλάχιστον την ….-2020, καίτοι από τον εργαστηριακό έλεγχο διαπιστώθηκαν αναιμία, οξεία νεφρική βλάβη με αύξηση της κρεατινίνης και σοβαρή υπερνατριαιμία με τιμή νατρίου 159 mEq/L και παρά το γεγονός ότι ήδη προηγουμένως, ήτοι την ….-2020 είχε πέσει από την κλίνη της με αποτέλεσμα να υποστεί κρανιοεγκεφαλικές κακώσεις, που σε συνδυασμό με την αναιμία οδηγούν σχεδόν πάντα σε εσωτερική αιμορραγία, πράξεις και παραλείψεις που αιτιακά οδήγησαν την ….-2020 στο θάνατο της ηλικιωμένης εντός της Μ.Φ.Η. 23] Τ. Μ. του Μ. και της Κ., γεν. ... στον ..., ο οποίος φιλοξενήθηκε στην Μ.Φ.Η. κατά το χρονικό διάστημα από την από την ….-2020 έως ….-2020, όντας μη αυτοεξυπηρετούμενος, ένεκα αγγειακού εγκεφαλικού επεισοδίου, που υπέστη τον ... του έτους 2019 και το οποίο του προκάλεσε ημιπληγία στο δεξιό μέρος του σώματος και πάσχων από κολπική μαρμαρυγή, αρτηριακή υπέρταση και καλοήθη υπερπλασία προστάτη, για τα οποία ελάμβανε φαρμακευτική αγωγή. Πρόκειται δε για φιλοξενούμενο ηλικίας 90 ετών, που επιπλέον, σύμφωνα με τα έγγραφα ΥΠΕΔΥΦΚΑ, έπασχε και από υπερχοληστερολαιμία και συναισθηματικές διαταραχές. Βάσει μάλιστα του νοσηλευτικού του ιστορικού, είχε καλή ακοή, όραση και επικοινωνία, καλή ψυχική και διανοητική κατάσταση, ενώ, παρότι κατακεκλιμένος, ουδόλως είχε κατακλίσεις. Κατά δε την παραμονή του στην ως άνω ΜΦΗ, αναφορικά για τον κ. Τ., προέκυψε ότι α] δεν εξετάστηκε κλινικά, κατά την εισαγωγή του στη ΜΦΗ, ενόψει της παντελούς ελλείψεως οιασδήποτε σχετικής καταγραφής, β] δεν του παρέχονταν η δέουσα φροντίδα και η εξασφάλιση της υγιεινής του, ενώ επιπλέον ουδόλως του παρέχονταν επαρκή σίτιση και ενυδάτωση, δεδομένης της απουσίας αξιόπιστων καταγραφών λογοδοσίας, σχετικά με υπάρχουν για την υγιεινή, την σίτιση και την ενυδάτωσή του, γ] του τροποποιήθηκε η φαρμακευτική του αγωγή, δίχως αιτιολόγηση και υπογραφή του εδώ 3ου κατηγορούμενου, ενώ του διακόπηκε η φαρμακευτική αντικαταθλιπτική αγωγή που λάμβανε, δίχως αιτιολογία από τον αρμόδιο ψυχίατρο της ΜΦΗ, εδώ 4° κατηγορούμενο, δ] καθηλώθηκε παρατεταμένα και συνεχόμενα με τη χρήση ιμάντων στην κλίνη και στο αναπηρικό αμαξίδιο χωρίς να αναγράφονται πουθενά συμπτώματα που να δικαιολογούν την μηχανική καθήλωση (επιθετική συμπεριφορά που να προκαλεί κινδύνους για την ίδια ή τρίτους), ε] της χορηγήθηκαν φάρμακα, την …./2020, για πυρετό και οξεία λοίμωξη του αναπνευστικού (..., ...), τα οποία όμως συνταγογραφούνται την επομένη …/2020 και εκτελούνται την …/2020, ενώ η οικογένεια της φιλοξενούμενης ενημερώθηκε για πυρετική κίνηση μόλις την …./2020 (γίνεται μνεία για πνευμονία λόγω εισρόφησης), ημέρα κατά την οποία ωστόσο δεν καταγράφεται θερμοκρασία της ηλικιωμένης άνω των 36,5 και δίχως να καταγράφεται καμία απολύτως πυρετική κίνηση από την …./2020 στην καρτέλα ζωτικών της σημείων, στ] καίτοι την …./2020 καταγράφεται δεκατική πυρετική κίνηση στην καρτέλα ζωτικών με μέγιστη θερμοκρασία 37,8 και της χορηγείται ... inj. (1 gr IV/IM) για οξεία λοίμωξη αναπνευστικού (βάση ICD 10), ένεκα εισρόφησης κατά τη σίτιση, εντούτοις ουδόλως ζητήθηκαν και ουδόλως υποβλήθηκε η ασθενής σε εργαστηριακές εξετάσεις, ζ] καίτοι την …./2020 υπάρχει καταγραφή θερμοκρασίας αρχικά 37,9, η οποία εν συνεχεία διορθώνεται σε 36,2, τη δε …./2020 καταγραφή ότι η θερμοκρασία της ηλικιωμένης κυμάνθηκε από 36 έως 36,5, εντούτοις υπάρχει παραπεμπτικό για το ΓΝΧ με αναφερόμενη θερμοκρασία 37,9, χωρίς όμως να υπάρχει σαφής αναγραφόμενος λόγος, ενώ επισημαίνεται ότι οι καταγραφές δεν φέρουν υπογραφές και σε πολλές περιπτώσεις αυτών φέρεται ο ίδιος γραφικός χαρακτήρας και η] το πιστοποιητικό θανάτου του, συνταχθέν από τον 3° κατηγορούμενο, τυγχάνει εικονικό, μιας και η καρδιακή ανακοπή ΔΕΝ είναι αιτία θανάτου αλλά σύμπτωμα (Μ. 2001), ενόψει και του ότι ο 3ος κατηγορούμενος, ως ιατρός, γνώριζε ότι η εν λόγω ηλικιωμένη πρόσφατα έπασχε από πνευμονία από εισρόφηση για την οποία έχουν ενημερωθεί οι συγγενείς και ενώ υπήρχαν υποκείμενα νοσήματα όπως η κολπική μαρμαρυγή. Ο ανωτέρω λοιπόν ασθενής υπέστη και αυτός την ανωτέρω εκτεθείσα μέθοδο "διαχείρισης", αφού κακοποιούνταν σωματικά, ήταν μονίμως ακινητοποιημένος και δεμένος με ιμάντες είτε στην κλίνη του είτε σε αναπηρικό αμαξίδιο, δέχονταν εξευτελιστική και απάνθρωπη συμπεριφορά από το προσωπικό της ΜΦΗ, με αποτέλεσμα να σταματήσει να σιτίζεται και να απολέσει σωματικό βάρος σε μεγάλο βαθμό, γεγονότα που σε συνδυασμό με το ότι, δεν διακομίστηκε άμεσα στο Γ.Ν. ... την …./2020 - καίτοι είχε ανεβάσει πυρετό συνεπεία λοίμωξης του αναπνευστικού, η οποία προήλθε από εισρόφηση τροφής - με το πρόσχημα ότι θα λαμβάνει την ίδια φαρμακευτική αγωγή και στην Μ.Φ.Η, αλλά ούτε και την ….-2020, καίτοι συνέχιζε να παραμένει εμπύρετος - κάτι που ουδόλως γνωστοποίησαν στους οικείους του, απεναντίας δε, απαγόρευσαν κάθε επικοινωνία μαζί του, προφασιζόμενοι το πρωτόκολλο ασφαλείας για την αντιμετώπιση της πανδημίας που προκάλεσε η νόσος "COVID-19" - οδήγησαν αιτιακά την …./2020 στο θάνατό του εντός της ΜΦΗ. 24] Π. Ε. του Ι. και της Μ., γεν. ... στις..., ο οποίος κατά το χρονικό διάστημα από την ….-2020 έως …-2020 φιλοξενήθηκε στην Μ.Φ.Η., όντας περιπατητικός με χρήση βοηθητικού πλαισίου-περιπατητήρα "Π" και αυτοεξυπηρετούμενος, όσον αφορά τη λήψη τροφής, έχοντας επαρκή επικοινωνία με το περιβάλλον, καίτοι έπασχε από άνοια αγγειακού τύπου, μετρίου έως σοβαρού βαθμού. Ωστόσο, και ο εν λόγω φιλοξενούμενος υπέστη, κατά τη διάρκεια της παραμονής του στη ΜΦΗ, την ανωτέρω εκτεθείσα μέθοδο "διαχείρισης", δεδομένου του ότι, α) κατά την εισαγωγή του στη Μ.Φ.Η., δεν εξετάστηκε και δεν υποβλήθηκε σε εργαστηριακές εξετάσεις από τον ιατρό της μονάδας, εδώ 3° κατηγορούμενο, χωρίς ενημερωτικό έγγραφο θεράποντος ..., β) δεν αντιμετωπίστηκε η υποκαλιαιμία του, παρά τη διαπίστωσή της, γ) ουδόλως υφίσταντο συστηματική καταγραφή των ζωτικών του σημείων, αλλά ούτε και η δέουσα παρακολούθηση και ενυδάτωσή του, γ) συνέχισαν να του χορηγούν ..., καίτοι ο ηλικιωμένος εμφάνιζε υπνηλία, ενώ, ουδόλως τηρήθηκαν τα απαραίτητα πρόληψης λοίμωξης, απεναντίας δε δημιούργησαν συνθήκες για εισρόφηση, ή υποστατική πνευμονία, αφού άφηναν στην ίδια θέση τον ασθενή για περισσότερο των 24 ωρών, παραλείποντας τη διενέργεια ακτινολογικού ελέγχου και μη πραγματοποιώντας μεταφορά του ασθενούς στο ΓΝ ..., καίτοι έχρηζε νοσηλείας, αφού ήταν εμπύρετος και με πολύ χαμηλό οξυγόνο, μεταφορά που εν τέλει πραγματοποιήθηκε την ….2020, κατόπιν επιμονής της κόρης του, πράξεις δε και παραλείψεις που του προκάλεσαν βαριά λοίμωξη του αναπνευστικού, αφυδάτωση και οξεία νεφρική βλάβη, τα οποία οδήγησαν σε παρατεταμένη νοσηλεία του στο ΓΝ ... και δη έως την …./2020, με αποτέλεσμα να προσβληφθεί από νοσοκομειακό μικρόβιο της ουροδόχου κύστης το οποίο σε συνδυασμό με τα έλκη που παρουσίαζε από τις κατακλίσεις, ενόψει της προαναφερόμενης μη αλλαγής της θέσης του [ήταν σε ίδια θέση για περισσότερες από 24 ώρες] και τη μακροχρόνια χορήγηση ισχυρών αντιβιοτικών, για την αντιμετώπιση των λοιμώξεων, οδήγησαν σε λοίμωξη από μύκητες και αυτή σε αλλεπάλληλες εισαγωγές στο Νοσοκομείο, με αποτέλεσμα εν τέλει να αποβιώσει την …./2020 εντός της οικίας του. Ως εκ τούτου, η χορήγηση, προ της εισαγωγής του, ήτοι στις .2020 (δηλαδή τρείς ημέρες προ της εισαγωγής) "..." (...) και τούτο μια φορά και όχι συστηματικά, ουδόλως συνέβαλε στην επιδείνωση της υγείας του, μιας και η ..., ως συμβατικό αντιψυχωσικό φάρμακο, έχει μεγάλο φάσμα δράσης, μεταξύ άλλων σε οξείες και χρόνιες ψυχωσικές συνδρομές, διαταραγμένη επιθετική ή βίαιη συμπεριφορά, ψυχοκινητική διέγερση κ.λ.π., ενώ ο τελικός χρόνος ημίσειας ζωής της ... είναι κατά μέσο όρο -21- ώρες (εύρος 13 έως 36 ώρες) μετά την ενδομυϊκή χορήγησή της. 25]. Τ. (ον.) G. του Ι. και της Μ., γεν. ... στην ..., η οποία φιλοξενήθηκε στην Μ.Φ.Η. από ….- 2020 έως την …..-2021, ούσα πλήρως αυτοεξυπηρετούμενη, δίχως ιδιαίτερα σοβαρά προβλήματα υγείας, πλην της άνοιας από την οποία έπασχε, και η οποία υπέστη την ανωτέρω εκτεθείσα μέθοδο "διαχείρισης", καθόσον α) σταδιακά απεκόπη πλήρως η δια ζώσης επικοινωνία αυτής με τα οικεία συγγενικά της πρόσωπα με επίκληση του πρωτοκόλλου ασφαλείας για την προστασία της δημόσιας υγείας από τον κίνδυνο περαιτέρω διασποράς του κορωνοϊού COVID-19, επιτρέποντας αρχικά στον ανωτέρω γαμπρό της και τον υιό του, μόνο ολιγόλεπτη επικοινωνία χωρίς σωματική επαφή σε ειδικά διαμορφωμένο χώρο, έτσι ώστε να μην μπορεί να δει την κατάστασή της, β) δεν σιτίζονταν επαρκώς, με αποτέλεσμα να αποστεωθεί πλήρως και να απολέσει σταδιακά την επαφή της με το περιβάλλον και την κινητικότητα της, γ) δεν της παρέχονταν η απαραίτητη φροντίδα, απεναντίας δε κακοποιούνταν με αποτέλεσμα να της προκληθεί τραύμα (αιμάτωμα) στην περιοχή της κεφαλής κροταφικά καθώς και αποξηραμένη ποσότητα αίματος στα χέρια της, ενώ, δ) καίτοι υφίστατο επείγουσα μεταφορά της στο Γενικό Νοσοκομείο ... ή άλλο κατάλληλο νοσηλευτικό ίδρυμα για νοσηλεία, εντούτοις ουδέποτε διεκομίσθη, με αποτέλεσμα, ένεκα των ως άνω πράξεων και παραλείψεων των εδώ κατηγορούμενων συνδυαστικά να επέλθει ο θάνατός της την …-2021 εντός της Μ.Φ.Η. 26] Λ. Μ. του Α. και της Α., γεν. ... στον..., η οποία φιλοξενήθηκε στην Μ.Φ.Η. από την ….-2020 έως την …-2020, για βραχύχρονη φιλοξενία 15 ημερών περίπου, προκειμένου να ξεπεράσει φοβία που της δημιουργήθηκε σχετικά με την βάδιση από προηγούμενη πτώση στην οικία της, πάσχουσα από γεροντική άνοια, χωρίς να έχει άλλα σοβαρά προβλήματα υγείας. Ειδικότερα δε, επρόκειτο για γυναίκα, κατά την εισαγωγή της, ηλικιωμένη, ετών 93, που έπασχε από κολπική μαρμαρυγή, καρδιακή ανεπάρκεια (υπό αγωγή), άνοια (υπό αγωγή), θυρεοειδοπάθεια, δίχως αγωγή και γλαύκωμα (υπό αγωγή), ήταν δε σε καλή κατάσταση και αυτοεξυπηρετούμενη, δίχως να έχει προβλήματα σίτισης και μη συνεργασία ή κατακλίσεις. Ωστόσο και αυτή, από την αρχή της εισαγωγής της, υπέστη την ανωτέρω εκτεθείσα μέθοδο "διαχείρισης". Συγκεκριμένα δε, α] ουδόλως εξετάστηκε κλινικά κατά την είσοδό της στην ΜΦΗ, ενόψει της απουσίας οποιασδήποτε σχετικής καταγραφής, β] ουδόλως αντιμετωπίστηκαν οι κατακλίσεις που εμφάνισε εντός της ΜΦΗ, ελλείψει οποιασδήποτε ενέργειας των υπευθύνων να τηρηθούν οι κανόνες υγιεινής και να την φροντίσουν, καθόσον απουσιάζουν σχετικές αναφορές, γ] τροποποιήθηκε η φαρμακευτική της αγωγή, δίχως να υφίσταται σχετική υπογραφή του ..., εδώ 3ου κατηγορούμενου, δ] ένεκα του λόγου εισαγωγή της, ήτοι την αντιμετώπιση του κινητικού της προβλήματος, οι κατηγορούμενοι όφειλαν να φροντίσουν, ο καθένας εκ του πόστου του, για την καθημερινή κινητοποίηση της ασθενούς ώστε να μπορέσει να περπατήσει, γεγονός όμως που ουδόλως έπραξαν και αντ' αυτού προστέθηκαν, επιπλέον του ..., 3 ψυχιατρικά φάρμακα στην ασθενή (..., ... και ... επί έντονης ανησυχίας), χωρίς να υπάρχει αιτιολόγηση ή να περιγράφεται κάποιο σύμπτωμα που να δικαιολογεί την φαρμακευτική αυτή αγωγή, με αποτέλεσμα, ένεκα του συνδυασμού των ως άνω φαρμάκων, ιδιαίτερα του ..., σε δόση 5 mg το πρωί, της προκλήθηκε ισχυρή καταστολή, ε] καθηλώθηκε μηχανικά με τη χρήση ιμάντων, όπως και χημικά, δίχως να καταγράφεται οιοδήποτε σύμπτωμα που να τα δικαιολογεί, στ] η μη κινητοποίηση και εν δυνάμει φαρμακευτική καταστολή της είχε προφανώς σαν αποτέλεσμα τα έλκη κατάκλισης, ενώ δέον να επισημανθεί ότι τις πρώτες 6 από τις 21 ημέρες νοσηλείας της δεν σιτίστηκε επαρκώς ή και καθόλου, όπως επίσης και δεν σιτίστηκε τις τελευταίες 5 ημέρες νοσηλείας και ζ] υφίσταται καταγραφή δήθεν των ζωτικών σημείων της εν λόγω ηλικιωμένης, την …/2020, πλην όμως τη συγκεκριμένη ημερομηνία η ίδια είχε εξέλθει από τη ΜΦΗ, γεγονός που ενισχύει την αξιοπιστία των καταγραφών. Η εφαρμογή λοιπόν και της ως άνω εκτεθείσας μεθόδου διαχείρισης και στην εν λόγω ηλικιωμένη, ήτοι η πλήρη χημική και μηχανική της καθήλωση, που σε συνδυασμό με την απαγόρευση κάθε διά ζώσης επικοινωνίας με τα συγγενικά της πρόσωπα, οδήγησαν άμεσα στην σωματική και πνευματική της κατάπτωση, η μη σίτισή της και η μη τήρηση των κανόνων υγιεινής για την ίδια, σε συνδυασμό με το γεγονός ότι ουδέποτε διεκομίσθη στο Γ.Ν. ... ή άλλο κατάλληλο νοσηλευτικό ίδρυμα για νοσηλεία, καίτοι, κατά το τέλος της φιλοξενίας της στην Μ.Φ.Η., βρισκόταν σε ημικωματώδη κατάσταση, σε καταστολή, χωρίς να αντιδράει σε εξωτερικά ερεθίσματα, επιπλέον δε είχε καρδιακή αρρυθμία και ρενχάζοντες ήχους στο πνευμονικό πεδίο με εφίδρωση και υποξυγοναιμία, και μόνο εν τέλει την ….2020 μεταφέρθηκε στο Γ.Ν. ... και τούτο κατόπιν επίμονης απαίτησης του υιού της, εξήλθε δε από αυτό και μεταφέρθηκε στην οικία της έως την ….-2020, ημερομηνία κατά την οποία διακομίστηκε εκ νέου στο Γ.Ν.Ν. ..., οπότε και την επόμενη ημέρα, ήτοι την ….-2020, απεβίωσε. 27] Γ. Α. του Ν. και της Σ., γεν. το έτος ... στον..., η οποία φιλοξενήθηκε στην Μ.Φ.Η. από την …-2020 έως την ….-2020, πάσχουσα από αναιμία και άνοια σε αρχικό στάδιο, ενώ επιπλέον αντιμετώπιζε κινητικά προβλήματα. Ακόμη πιο συγκεκριμένα, επρόκειτο για γυναίκα, ηλικίας, κατά την εισαγωγή της στη ΜΦΗ, .. ετών με κινητικό πρόβλημα λόγω πτώσης πριν την εισαγωγή στην ΜΦΗ, χαμηλό αιματοκρίτη υπό αγωγή, αρτηριακή πίεση υπό αγωγή, θυρεοειδοπάθεια υπό αγωγή, μυελοδυσπλαστικό σύνδρομο υπό αγωγή, κατάθλιψη υπό αγωγή και συμπτώματα αρχής άνοιας, με καλή ακοή, όραση, η επικοινωνία καθώς και διανοητική και ψυχική κατάσταση, χωρίς κατακλίσεις, και πρόβλημα υποθρεψίας (δεν υπάρχει καταγραφή βάρους κατά την εισαγωγή) ή άρνησης τροφής. Ως εκ τούτου, η εν λόγω ηλικιωμένη υπέφερε από χρόνια προβλήματα υγείας, τα οποία αντιμετώπιζε με φαρμακευτική αγωγή, ήταν καλής θρέψης και συνεργάσιμη κατά την είσοδο της στη ΜΦΗ στην οποία εισήλθε για να αντιμετωπίσει το προσωρινό κινητικό της πρόβλημα λόγω της πρόσφατης πτώσης. Η ίδια, από την αρχή της παραμονής της στην ως άνω ΜΦΗ, υπέστη την ανωτέρω εκτεθείσα μέθοδο "διαχείρισης", μιας και α) δεν εξετάστηκε κλινικά κατά την εισαγωγή της, αφού δεν υπάρχουν σχετικές καταγραφές, β) δεν γινόταν συστηματική καταγραφή των ζωτικών σημείων και της κλινικής κατάστασης της, καθ' όλη της διάρκεια της νοσηλείας της, ενώ οι όποιες καταγραφές στην καρτέλα ζωτικών της σημείων ξεκινούν στις …-2020, όπου καθημερινά γίνεται θερμομέτρηση χωρίς όμως πάντα να καταγράφονται τα υπόλοιπα ζωτικά σημεία, όπως για παράδειγμα ο κορεσμός οξυγόνου, τις περισσότερες φορές, και η αρτηριακή πίεση και τα δε ζωτικά σημεία έως και την ημέρα του θανάτου εμφανίζουν καθ' όλη τη διάρκεια παραμονής στη ΜΦΗ τις ίδιες / πανομοιότυπες τιμές, με την ημέρα θανάτου της, ήτοι την ….-2020, να μην υπάρχει καμία καταγραφή, ενώ την προηγούμενη μέρα καταγράφεται αύξηση στην αρτηριακή της πίεση (130/60 και 150/60), γ) οποιαδήποτε τροποποίηση της φαρμακευτικής της αγωγής έλαβε χώρα, δίχως να υπάρχει υπογραφή του θεράποντος, εδώ 3ου ή 4ου κατηγορουμένων, δ) ακινητοποιήθηκε στην κλίνη της με χρήση ιμάντων, χωρίς κανένα σύμπτωμα που να τη δικαιολογεί, με αποτέλεσμα να δημιουργηθούν έλκη κατακλίσεως στο σώμα της και συγκεκριμένα στον κόκκυγα και στις πτέρνες των ποδιών, γεγονός που επιρρωννύεται από τις επαναλαμβανόμενες συνταγογραφήσεις για επιθέματα ολικού πάχους, ε) της χορηγούνταν μειωμένη τροφή, με αποτέλεσμα να χάσει απότομα σωματικό βάρος σε σημείο μάλιστα πλήρους αποστέωσης, στ) συνεχίστηκε να της χορηγείται συγκεκριμένο φάρμακο που της κατέβαζε την αρτηριακή της πίεση, καίτοι την …./2020 υπήρξε οδηγία από τους θεράποντες ...ς εξωτερικού ιατρείου στο Γ.Ν.Ν. ..., όπου μεταφέρθηκε να υπάρξει διακοπή αυτού, ενώ επίσης ζ) δεν της χορηγούνταν ειδική φαρμακευτική αγωγή που της είχε συνταγογραφηθεί για την αναιμία από την οποία έπασχε, καθόσον ο αιματοκρίτης της ήταν σε ιδιαίτερα χαμηλά επίπεδα, χωρίς μάλιστα να διεκομίσθη στο Γ.Ν. ... ή σε άλλο κατάλληλο νοσηλευτικό ίδρυμα για την νοσηλεία, γεγονότα που οδήγησαν αιτιακά την …-2020 στο θάνατό της εντός της ΜΦΗ. Να σημειωθεί δε μάλιστα ότι, ενισχυτικό της των ανωτέρω τυγχάνει το γεγονός ότι, μόλις την …./2020 έγινε τακτικός έλεγχος εργαστηριακών εξετάσεων και η αιματολόγος του νοσοκομείου κ. Ά. Κ. επισημαίνει ότι η εν λόγω ηλικιωμένη βρέθηκε με σοβαρή υπο-αλβουμιναιμία (εξ υποθρεψίας), υποκαλιαιμία, και αναιμία και ζητά επείγουσα μεταφορά στο ΓΝΧ για μεταγγίσεις ερυθρών και χορήγηση Καλίου (βλ. γνωμάτευση με ημ. …/21), με αποτέλεσμα, ενόψει και της απουσίας οποιασδήποτε καταγραφής περί άρνησης/αδυναμίας λήψης τροφής από τα αρχεία της ΜΦΗ που να δικαιολογεί μια τόσο σοβαρή υποθρεψία μόλις ένα μήνα μετά την εισαγωγή της ΓΑ στην Μ.Φ.Η., να προκύπτει ότι η υποθρεψία όχι μόνο δεν αντιμετωπίστηκε από την ΜΦΗ αλλά επιδεινώθηκε σύμφωνα με τις εξετάσεις την …-20 στο ΓΝΧ. 28] Κ. Π. του Γ. και της Χ., γεννηθέντος την …. στα ..., ο οποίος κατά το χρονικό διάστημα από την ….-2020 έως την ….-2021 φιλοξενήθηκε στην Μ.Φ.Η., πάσχων από προχωρημένη άνοια, χωρίς άλλα ιδιαίτερα παθολογικά προβλήματα, όντας περιπατητικός, με σωματικό βάρος περί τα 70 κιλά, και έχοντας πλήρη επικοινωνία με το περιβάλλον. Ακόμη πιο συγκεκριμένα, ο κ. Κ., κατά την εισαγωγή του στη ΜΦΗ, ήταν ένας ηλικιωμένος άνδρας .. ετών, με ιστορικό άνοιας, ο οποίος μάλιστα, πριν την εισαγωγή του στη Μ.Φ.Η., διέμενε μόνος του σε ιδιωτική κατοικία, λαμβάνοντας βοήθεια σε συστηματική βάση είτε από τον γιό είτε από την αδελφή του. Η δε κατάσταση της υγείας του ήταν άριστη, ως τούτο προκύπτει από τις εξετάσεις (Γενική Αίματος, Βιοχημικές εξετάσεις, Έλεγχος Βιταμινών, Ορμονολογικές εξετάσεις, Ανοσολογικές εξετάσεις, Γενική εξέταση ούρων, εξέταση καρκινικών δεικτών και PCR SARS-COV-2) με ημερομηνίες ..., ενώ η φαρμακευτική του αγωγή, βάσει των συνταγογραφημένων σκευασμάτων από ΥΠΕΔΥΦΚΑ, περιοριζόταν σε φάρμακα για Νόσο Alzheimer (...) αντικαταθλιπτικά - αγχολυτικά φάρμακα (..., ...), τα οποία έχουν εκτελεστεί τα περισσότερα το 2019. Κατά την εισαγωγή του στη ΜΦΗ, ο θανών είχε σωματικό βάρος περί τα 70 κιλά, ήταν περιπατητικός, είχε καλή επικοινωνία με το περιβάλλον και σιτιζόταν κανονικά. Εντούτοις, κατά την διάρκεια της παραμονής του στην Μ.Φ.Η., υπέστη την ανωτέρω εκτεθείσα μέθοδο "διαχείρισης, αφού α) ο ίδιος ο φιλοξενούμενος ακινητοποιήθηκε - μέσω της παρατεταμένης μηχανικής καθήλωσης, γεγονός που αφενός μεν του προκάλεσε επανειλημμένες λοιμώξεις του αναπνευστικού συστήματος, αφετέρου δε, οδήγησε την επιδείνωση της ήδη επιδεινώθηκε βεβαρημένης ψυχικής υγείας του, β) δεν καταγράφηκε η κλινική του εξέταση του θανόντος κατά την εισαγωγή του στην ΜΦΗ και δεν λάμβανε χώρα συστηματική καταγραφή των ζωτικών σημείων και της κλινικής κατάστασης του ηλικιωμένου, καθ' όλη της διάρκεια της νοσηλείας του, γ) προέβησαν σε αλλαγή της φαρμακευτικής αγωγής του ηλικιωμένου, καίτοι δεν υφίσταντο περιγραφή συμβάντων στα αρχεία της Μ.Φ.Η. (λοίμωξη αναπνευστικού, επιληπτικές κρίσεις, αγγειακό εγκεφαλικό επεισόδιο, αρτηριακή υπέρταση), καταγραφή εξέτασης και διάγνωσης που να δικαιολογούν αλλαγές, δ) παραγγέλθηκε για τον ηλικιωμένο ουροκαθετήρας, μόλις 6 μέρες μετά την εισαγωγή του στην Μ.Φ.Η, δίχως να υφίσταται η οιαδήποτε καταγραφή συμβάντος που να δικαιολογεί την παραγγελία αυτή, ενόψει και του ότι ο ίδιος τύγχανε περιπατητικός, χωρίς κινητικά προβλήματα, ε) ουδέποτε εξετάστηκε από ψυχίατρο, πολλώ δε περισσότερο δεν υφίσταται διάγνωση ότι πάσχει από σχιζοφρένεια και πάραυτα του αλλάχθηκε η αγωγή, στ) την …-21, κατόπιν επίσκεψης σε ιδιώτη ορθοπεδικό ιατρό (Φ. Γ.) του συνταγογραφήθηκε αναπηρικό αμαξίδιο, χωρίς όμως να προκύπτει πότε επιδεινώθηκε η κατάστασή του ώστε να χρειάζεται αμαξίδιο, ενώ δεν υπάρχει αναφορά κινητικών προβλημάτων σχετιζόμενων με το αναφερόμενο εγκεφαλικό επεισόδιο ούτε και την μετέπειτα περίοδο νοσηλείας του στην Μ.Φ.Η, ζ) καίτοι ο ηλικιωμένος φαίνεται να αντιμετωπίζει επαναλαμβανόμενες λοιμώξεις του αναπνευστικού για τις οποίες λαμβάνει ..., η συνταγή αυτή καταχωρήθηκε την ….-2020 και εκτελέστηκε 3 ημέρες αργότερα, η) την …-2021, καίτοι ήταν εμπύρετος και υπέστη - κατά την ΜΦΗ - επεισόδιο καρδιακής ανακοπής, εντούτοις δεν υποβλήθηκε σε καμία εξέταση ούτε μέτρηση των ζωτικών του σημείων και δε διακομίστηκε στο Γ.Ν. ..., παρά μόνο 5 μέρες μετέπειτα και δη την ….-2021, με αποτέλεσμα τα ανωτέρω, ήτοι η μη διακομιδή του στο Νοσοκομείο μετά από αναφερόμενες επιληπτικές κρίσεις, αγγειακό εγκεφαλικό επεισόδιο, επανειλημμένες λοιμώξεις του αναπνευστικού και καρδιακή ανακοπή, σε συνδυασμό αφενός μεν με την καθυστερημένη παραπομπή του ασθενούς στο Γ.Ν. ... πέντε (5) ημέρες μετά την αναφερόμενη καρδιακή ανακοπή αλλά και το αναφερόμενο εμπύρετο που επί της ουσίας ήταν εμπύρετο, ένεκα επεισοδίου εισρόφησης σε ύπτια θέση λόγω ακινητοποίησης στο κρεβάτι του και μη λήψεως κατάλληλης φαρμακευτικής αγωγής, αφετέρου δε, με την έλλειψη επαρκούς σίτισης και ενυδάτωσης, σε σημείο ο εν λόγω ηλικιωμένος να αποστεωθεί και να αφυδατωθεί πλήρως, να οδηγήσουν αιτιακά την ….2021 στο θάνατο του εντός του ΓΝ ..., στο οποίο μεταφέρθηκε μόλις την …./2021 και κατόπιν επιμονής των οικείων του". Κατά του υπ' αριθμ. 200/2023 βουλεύματος του Συμβουλίου Πλημμελειοδικών ... ασκήθηκαν, μεταξύ άλλων, η υπ' αριθμ. εκθ. 57/24-5- 2023 έφεση της Δ. Α., η υπ' αριθμ. εκθ. 65/26-5-2023 έφεση της Χ. Λ. και η υπ' αριθμ. εκθ. 66/26-5-2023 έφεση της Γ. Λ., επί των οποίων εκδόθηκε το υπ' αριθμ. 128/2023 βούλευμα του Συμβουλίου Εφετών Κρήτης. Με το βούλευμα αυτό το Συμβούλιο Εφετών Κρήτης, δέχθηκε τυπικά και στην ουσία τους τις ως άνω εφέσεις, εξαφάνισε το υπ' αριθμ. 200/2023 βούλευμα του Συμβουλίου Πλημμελειοδικών ..., α) κατά το κεφάλαιο τούτου που αφορά τους ως άνω εκκαλούντες, αλλά και τους λοιπούς κατηγορουμένους (σύμφωνα με το άρθρο 469 ΚΠΔ), ήτοι τους 1) Γ. Λ., 2) Χ. Λ., 3) Γ. Σ., 4) Α. Μ., 5) Δ. Α. και 6) Ε. Ρ.-Φ., για τις πράξεις ί] της διεύθυνσης εγκληματικής οργάνωσης (όσον αφορά στη Γ. Λ.), ii] της συγκρότησης εγκληματικής οργάνωσης (όσον αφορά στις Γ. Λ. και Χ. Λ. και στον Γ. Σ.) και iii] της ένταξης και της συμμετοχής σε εγκληματική οργάνωση (όσον αφορά όλους τους κατηγορουμένους) και β) ως προς το Δικαστήριο ενώπιον του οποίου παραπέμπονται οι κατηγορούμενοι. Αποφάνθηκε δε να μην γίνει κατηγορία σε βάρος των ως άνω κατηγορουμένων για τις παραπάνω πράξεις και παρέπεμψε τους κατηγορουμένους να δικαστούν στο ακροατήριο του Μικτού Ορκωτού Δικαστηρίου της περιφέρειας του Εφετείου Κρήτης, το οποίο θα προσδιορίσει ο Εισαγγελέας Εφετών Κρήτης, για την αξιόποινη πράξη της ανθρωποκτονίας από πρόθεση, και δη με ενδεχόμενο δόλο, σε ήρεμη ψυχική κατάσταση, τελεσθείσας με πράξεις και με παραλείψεις, κατά συρροή και κατά συναυτουργία (άρθρ. 45, 94 παρ. 1 και 299 παρ. 1 του ΠΚ). Ειδικότερα, το Συμβούλιο Εφετών Κρήτης έκρινε ότι: ".... αντιθέτως, με το να κρίνει το προσβαλλόμενο βούλευμα ότι η συμπεριφορά των κατηγορουμένων, πάντα με βάση τα ανωτέρω πραγματικά περιστατικά, τα οποία, κατά την ανέλεγκτη κρίση του, δέχθηκε ότι προέκυψαν από την διενεργηθείσα ανάκριση και την προκαταρκτική εξέταση που προηγήθηκε, θεμελιώνει την τέλεση των εγκλημάτων α] της διεύθυνσης εγκληματικής οργάνωσης (όσον αφορά την εκκαλούσα κατηγορούμενη Γ. Λ.), β] της συγκρότησης εγκληματικής οργάνωσης (όσον αφορά τις εκκαλούσες κατηγορούμενες Γ. Λ. και Χ. Λ. και τον εκκαλούντα κατηγορούμενο Γ. Σ.) και γ) της ένταξης και της συμμετοχής σε εγκληματική οργάνωση (όσον αφορά άπαντες τους ως άνω κατηγορούμενους, εκκαλούντες και μη), και με το να παραπέμψει τους κατηγορουμένους για να δικαστούν ως υπαίτιοι και για τις εν λόγω αξιόποινες πράξεις, το πρωτοβάθμιο Συμβούλιο εσφαλμένως (εκ πλαγίου) εφάρμοσε τον νόμο, και δη τις διατάξεις των άρθρων 187 §§ 1 και 2 του ΠΚ, υπάγοντας την στηριζόμενη στα ως άνω περιστατικά συμπεριφορά των κατηγορουμένων στις εν λόγω διατάξεις, χωρίς να αναφέρονται στο βούλευμα κατά τρόπο σαφή, πλήρη και ορισμένο και χωρίς αντιφάσεις ή λογικά κενά, τα περιστατικά που το Συμβούλιο δέχθηκε ως προκύψαντα, τα οποία στηρίζουν την (ορθή) υπαγωγή στις παραπάνω ουσιαστικές ποινικές διατάξεις, με αποτέλεσμα το βούλευμα να στερείται νομίμου βάσεως ως προς την παραπομπή των κατηγορουμένων για τις συγκεκριμένες αξιόποινες πράξεις και να μην είναι εφικτός από το Εφετείο ο έλεγχος περί της ορθής ή μη εφαρμογής των εν λόγω διατάξεων. Ειδικότερα, στο προσβαλλόμενο βούλευμα (και στην ενσωματωμένη σε αυτό εισαγγελική πρόταση, στην οποία το βούλευμα αναφέρεται) δεν περιγράφονται με σαφήνεια και δεν καθίσταται δυνατόν να διαπιστωθεί ποια πραγματικά περιστατικά αποδείχθηκαν και έγιναν δεκτά από το πρωτοβάθμιο Συμβούλιο, από τα οποία να συνάγεται ότι οι κατηγορούμενοι, και δη οι Γ. Λ., Χ. Λ. και Γ. Σ., στους οποίους αποδίδεται ότι συγκρότησαν την εγκληματική οργάνωση, είχαν ως σκοπό της συνεργασίας τους την πρόκληση αορίστου αριθμού κακουργημάτων, και δη την πρόκληση βαριά σκοπούμενων σωματικών βλαβών στους τροφίμους της ως άνω Μ.Φ.Η. Πιο συγκεκριμένα, στο προσβαλλόμενο βούλευμα γίνεται δεκτό ότι (ο σταθερός και επαναλαμβανόμενος τρόπος αντιμετώπισης και διαχείρισης των φιλοξενούμενων στη Μ.Φ.Η.) "είχε μεθοδευτεί και οργανωθεί με μόνο σκοπό τον πορισμό του μεγαλύτερου δυνατού κέρδους σε βάρος της ψυχικής και σωματικής υγείας των ηλικιωμένων, η οποία προσβάλλετο βαριά με σκοπό την για πολύ χρόνο σημαντική παρεμπόδιση χρήσης του σώματος και της διάνοιάς τους, με αποδεκτό το ενδεχόμενο επέλευσης θανάτου τους εξαιτίας του" και ότι κοινή επιδίωξη των κατηγορουμένων, στα πλαίσια λειτουργίας της (εγκληματικής) ομάδας που είχαν συγκροτήσει, ήταν η "πρόκληση βαριάς σωματικής βλάβης σε βάρος τους" (εν. των τροφίμων της Μ.Φ.Η.) "ικανής να προξενήσει την για πολύ χρόνο σημαντική παρεμπόδιση χρήσης του σώματος ή της διάνοιάς τους ή, ακόμα, κίνδυνο για τη ζωή τους" (βλ. σελ. 200 και 201 του βουλεύματος), και η "για πολύ χρόνο σημαντική παρεμπόδιση χρησιμοποίησης του σώματος ή της διάνοιας των ηλικιωμένων φιλοξενουμένων, ώστε να απαιτείται η ελάχιστη δυνατή φροντίδα τους και να ελαχιστοποιείται έτσι το κόστος φιλοξενίας τους, με αμοιβαία αποδεκτό το ενδεχόμενο της επέλευσης του θανάτου τους, ως αμέσως αιτιωδώς συνεπόμενου με αυτή τούτη τη μέθοδο διαχείρισής τους" (βλ. σελ. 203 του βουλεύματος). Από τα παραπάνω, και γενικότερα από τα πραγματικά περιστατικά που έγιναν δεκτά με το προσβαλλόμενο βούλευμα, συνάγεται ότι ο σκοπός των κατηγορουμένων ήταν ο πορισμός του μεγαλύτερου δυνατού κέρδους από την λειτουργία της Μ.Φ.Η., τούτο δε σκόπευαν να το επιτύχουν με εξοικονόμηση χρόνου και κόστους ως προς την φροντίδα των τροφίμων ηλικιωμένων, ώστε να μπορούν να φιλοξενούν ταυτόχρονα όσους το δυνατόν περισσότερους, και πάντως πολλούς περισσότερους από αυτούς που επέτρεπε η χορηγηθείσα άδεια λειτουργίας της Μ.Φ.Η. Είναι δε σαφές, πάντα με βάση τα ως άνω περιστατικά, ότι οι ενέργειές τους αυτές είχαν ως συνέπεια την επιδείνωση της κατάστασης της υγείας πολλών φιλοξενουμένων στην Μ.Φ.Η. και τελικά τον (πρόωρο) θάνατο 32 εξ αυτών Όμως, όπως γίνεται δεκτό και με το προσβαλλόμενο βούλευμα, η επέλευση των ως άνω θανάτων δεν επιδιώχθηκε κατά περίπτωση από τους κατηγορουμένους ούτε ήταν επιδιώξιμη όταν ξεκίνησαν την λειτουργία της Μ.Φ.Η. και κατά την λειτουργία της με την παραπάνω "μέθοδο διαχειρίσεως", αλλά ήταν ευχερώς προβλεπτό ενδεχόμενο, το οποίο αποδέχονταν οι κατηγορούμενοι. Ειδικότερα, δεν προέκυψαν πραγματικά περιστατικά που να καταδεικνύουν ότι οι κατηγορούμενοι είχαν ως αρχικό σκοπό ή επεδίωξαν σε κάποια περίπτωση να επιφέρουν τον (πρόωρο) θάνατο κάποιου εκ των τροφίμων της Μ Φ.Η. Ενώ όμως στο προσβαλλόμενο βούλευμα γίνονται οι παραπάνω παραδοχές ως προς την επέλευση του θανάτου των ως άνω 32 προσώπων, αποδίδοντας στους κατηγορουμένους ενδεχόμενο δόλο και όχι σκοπό (επιδίωξη) θανατώσεως, δεν αναφέρονται σε αυτό κατά τρόπο σαφή, πλήρη και ορισμένο περιστατικά, που το πρωτοβάθμιο Συμβούλιο δέχθηκε ως προκύψαντα κατά την κρίση του, και επομένως δεν καθίσταται δυνατόν να διαπιστωθεί ποια πραγματικά περιστατικά έγιναν δεκτά, από τα οποία να προκύπτει ότι η όποια βλάβη (ακόμη και βαριά) της ψυχικής και σωματικής υγείας που υπέστησαν οι εν λόγω ηλικιωμένοι επιδιώχθηκε από τους κατηγορουμένους, πολλώ δε μάλλον ότι αποτελούσε εξαρχής (από την έναρξη της λειτουργίας της Μ.Φ.Η.) αντικείμενο επιδίωξής τους. Η δε ασάφεια επιτείνεται και από το γεγονός ότι στο διατακτικό του προσβαλλομένου βουλεύματος, στο κεφάλαιο που αφορά την παραπομπή των κατηγορουμένων για τις πράξεις της συγκρότησης εγκληματικής οργάνωσης και της ένταξης και της συμμετοχής σε εγκληματική οργάνωση (υπό στοιχείο "1" κατηγορία), αναφέρεται ότι οι κατηγορούμενοι - κατά περίπτωση - συγκρότησαν, εντάχθηκαν και συμμετείχαν στην εν λόγω οργάνωση "με σκοπό την διάπραξη κακουργημάτων που προβλέπονται στον Ποινικό Κώδικα", ότι κατά την δράση και διάρκεια της εν λόγω οργανώσεως "διέπραξαν, από κοινού, το κακούργημα της ανθρωποκτονίας από πρόθεση, και δη με ενδεχόμενο δόλο ... κατά συρροή ... όπως η πράξη αυτή περιγράφεται αναλυτικά στην κάτωθι αναφερόμενη υπό στοιχείο 3 κατηγορία" και ότι στην ως άνω πράξη τους προέβησαν με δόλο, "δεδομένου ότι είχαν προαποφασίσει... ότι η δράση της οργάνωσης θα εκδηλωθεί σε βάθος χρόνου με την τέλεση περισσότερων κακουργημάτων, δίχως να έχουν καταστρωθεί εκ των προτέρων λεπτομέρειες των εγκλημάτων αυτών, γεγονός που αποδέχονταν", δηλαδή δεν προσδιορίζονται τί είδους κακουργήματα (χωρίς λεπτομέρειες) επεδίωκαν να τελέσουν οι εν λόγω κατηγορούμενοι κατά την συγκρότηση, την ένταξη και την συμμετοχή τους στην εν λόγω οργάνωση, ενώ αναφέρεται η κατά συρροή τέλεση του κακουργήματος της ανθρωποκτονίας από πρόθεση, πλην όμως με ενδεχόμενο δόλο, ενώ τόσο στο σκεπτικό του εν λόγω βουλεύματος (και δη στις σελ. 200, 201 και 203 αυτού, όπως προαναφέρθηκε), όσο και στο κεφάλαιο του διατακτικού που αφορά την παραπομπή της εκκαλούσας κατηγορουμένης Γ. Λ. για την πράξη της διευθύνσεως της εν λόγω εγκληματικής οργανώσεως, αναφέρεται ότι η επιδίωξη της εν λόγω οργανώσεως ήταν η τέλεση βαριών σωματικών βλαβών σε βάρος των ηλικιωμένων τροφίμων της ως άνω Μ.Φ.Η. Εν όψει των ανωτέρω, είναι βάσιμοι στην ουσία τους α) οι με στοιχεία "Β" όμοιοι λόγοι εκάστης των εφέσεων των Γ. Λ. και Χ. Λ., που αιτιώνται το πρωτόδικο βούλευμα για εκ πλαγίου εσφαλμένη εφαρμογή του νόμου και β) ο υπό στοιχείο "Β" αρ. 3 λόγος της εφέσεως της Δ. Α. (με το ίδιο περιεχόμενο). Περαιτέρω , εφόσον εν προκειμένω διαπιστώθηκε εκ πλαγίου" εσφαλμένη εφαρμογή ουσιαστικής ποινικής διατάξεως από το πρωτοβάθμιο Συμβούλιο, και σύμφωνα με όσα εκτέθηκαν στην προπαρατεθείσα μείζονα σκέψη του παρόντος το δευτεροβάθμιο Συμβούλιο, στα πλαίσια της δικαιοδοτικής του εξουσίας (άρθρα 482, 481 και 318 του ΚΠΔ), έχει την δυνατότητα να ερευνήσει και να υπεισέλθει στην ουσία της υποθέσεως, επί του συγκεκριμένου κεφαλαίου της κατηγορίας (περί τελέσεως των ως άνω αξιόποινων πράξεων, επί των οποίων διαπιστώθηκε η κατά τα άνω εσφαλμένη εφαρμογή του νόμου). Από το σύνολο δε του αποδεικτικού υλικού που συγκεντρώθηκε κατά τη διάρκεια της προδικασίας (προκαταρκτικής εξετάσεως και της κυρίας ανακρίσεως), αξιολογούμενου κατά την αρχή της ηθικής απόδειξης (άρθρο 177 νέου ΚΠΔ) και, συγκεκριμένα, από τις ένορκες καταθέσεις των μαρτύρων που εξετάσθηκαν, από όλα τα έγγραφα που έχουν επισυναφθεί στη δικογραφία, σε συνδυασμό με τις ανακριτικές απολογίες των κατηγορουμένων, αρχικές και τυχόν συμπληρωματικές, καθώς και τα υπομνήματα που αυτοί κατέθεσαν, συνάγεται ότι η πρόκληση των ανωτέρω σωματικών βλαβών ήταν και αυτή (όπως και ο θάνατος των ως άνω 32 ηλικιωμένων) συνέπεια της ως άνω συμπεριφοράς των κατηγορουμένων, στο πλαίσιο της ως άνω επιδιώξεώς τους να μειώσουν τον χρόνο και το κόστος ως προς την φροντίδα των τροφίμων ηλικιωμένων και να επιτύχουν μεγαλύτερο κέρδος, την οποία προφανώς προέβλεπαν ως ενδεχόμενη να συμβεί ή ακόμη και διέβλεπαν ως αναγκαία συνέπεια, σαφώς δε την αποδέχονταν, χωρίς όμως να την επιδιώκουν καθεαυτή. Επομένως, δεν θεμελιώνεται η πράξη της συγκρότησης οργάνωσης (τριών ή περισσότερων) προσώπων, που επιδιώκει την τέλεση περισσότερων κακουργημάτων, όπως και η ένταξη σε αυτήν, αφού δεν προέκυψε το στοιχείο της επιδίωξης τελέσεως κακουργημάτων Ως εκ τούτου, πρέπει να μην γίνει κατηγορία κατά των ως άνω τριών εκκαλουσών για τις πράξεις α] της διεύθυνσης εγκληματικής οργάνωσης (όσον αφορά την Γ. Λ.), β] της συγκρότησης εγκληματικής οργάνωσης (όσον αφορά τις Γ. Λ. και Χ. Λ.) και γ) της ένταξης και της συμμετοχής σε εγκληματική οργάνωση (όσον αφορά και τις τρεις ως άνω εκκαλούσες). Περαιτέρω, κατ' εφαρμογή του άρθρου 469 του ΚΠΔ, που τυγχάνει εφαρμογής και επί βουλευμάτων και που ορίζει ότι αν στο έγκλημα συμμετείχαν περισσότεροι ή αν η ποινική ευθύνη ενός κατηγορουμένου εξαρτάται σύμφωνα με τον νόμο από την ευθύνη του άλλου, το ένδικο μέσο που ασκεί κάποιος από τους κατηγορουμένους, καθώς και οι λόγοι τους οποίους προτείνει, αν δεν αναφέρονται αποκλειστικά στο πρόσωπο του, ωφελούν και τους υπόλοιπους κατηγορουμένους, πρέπει να μην γίνει κατηγορία ούτε κατά α) του Γ. Σ. για την πράξη της συγκροτήσεως εγκληματικής οργανώσεως και β) του Γ. Σ., του Α. Μ. και της Ε. Ρ.- Φ. για τις πράξεις της ένταξης και της συμμετοχής σε εγκληματική οργάνωση". Με τις παραδοχές αυτές, το Συμβούλιο Εφετών Κρήτης προέβη σε εσφαλμένη ερμηνεία και εφαρμογή ουσιαστικής ποινικής διάταξης. Συγκεκριμένα, όπως προεκτέθηκε, για τη στοιχειοθέτηση του εγκλήματος του άρθρου 187 παρ. 1 ΠΚ, απαιτείται ο υπερχειλής δόλος του δράστη, συνιστάμενος στον σκοπό (επιδίωξη) αυτού για τη διάπραξη περισσότερων του ενός κακουργημάτων, προς τέλεση των οποίων αρκεί οποιαδήποτε μορφή δόλου, που, κατά τον νόμο, απαιτείται για τη στοιχειοθέτηση των σχετικών παράνομων πράξεων ως κακουργημάτων, ο δόλος δε αυτός μπορεί να είναι και διαζευκτικός. Στην προκειμένη περίπτωση, τα κακουργήματα, την τέλεση των οποίων επιδίωκε η οργάνωση, συνακόλουθα δε επιδίωκαν και τα μέλη της, προσδιορίζονται σαφώς στο προεκτεθέν σκεπτικό του πρωτόδικου βουλεύματος, όπου, ειδικότερα, αναφέρεται ότι: "Οι προπεριγραφείσες συνθήκες, τις οποίες πλαισιώνει επαναλαμβανόμενα μαρτυρούμενη απαξιωτική και εξευτελιστική αντιμετώπιση και συμπεριφορά σε βάρος των ηλικιωμένων, καταδεικνύουν σταθερό και επαναλαμβανόμενο τρόπο αντιμετώπισης και διαχείρισης των φιλοξενούμενων στη Μ.Φ.Η., ο οποίος είχε μεθοδευτεί και οργανωθεί με μόνο σκοπό τον πορισμό του μεγαλύτερου δυνατού κέρδους σε βάρος της ψυχικής και σωματικής υγείας των ηλικιωμένων, η οποία προσβάλλετο βαριά με σκοπό την για πολύ χρόνο σημαντική παρεμπόδιση χρήσης του σώματος και της διάνοιάς τους, με αποδεκτό το ενδεχομένο επέλευσης θανάτου τους εξαιτίας του". Επίσης, αναφέρεται ότι: "Η συνθήκη του σταθερά επαναλαμβανόμενου τρόπου αντιμετώπισης και διαχείρισης των ηλικιωμένων φιλοξενουμένων συνιστά μελετημένη και αποφασισμένη μέθοδο διαχείρισης (modus operandi), σύλληψης και διεύθυνσης της 1ης κατηγορουμένης, την οποία συγκρότησε με τους 2η και 3ο κατηγορούμενους και στην οποία οργανώθηκαν επιχειρησιακά και εντάχθηκαν οι 4ος, 6η και 7η κατηγορούμενοι, έκαστος με την ιδιότητά του κατά τα αμέσως κατωτέρω αναφερόμενα, αλλά με κοινή γνώση και θέληση και κοινό σκοπό τον πορισμό παράνομου περιουσιακού οφέλους σε βάρος των ηλικιωμένων τροφίμων, με κοινή επιδίωξη την πρόκληση βαριάς σωματικής βλάβης σε βάρος τους, ικανής να προξενήσει την για πολύ χρόνο σημαντική παρεμπόδιση χρήσης του σώματος ή της διάνοιάς τους ή, ακόμα, κίνδυνο για τη ζωή τους, με αμοιβαία αποδεκτό το ενδεχόμενο επέλευσης του θανάτου τους, ως αμέσως αιτιωδώς συναπτόμενου με αυτή τούτη τη μέθοδο". Όπως δε εκτίθεται στη συνέχεια, η ως άνω μέθοδος διαχείρισης συνίστατο σε 1) παράλειψη χορήγησης της κατάλληλης τροφής, ποιοτικά και ποσοτικά στους ηλικιωμένους φιλοξενούμενους της Μ.Φ.Η., 2) παράλειψη παροχής της αναγκαίας ενυδάτωσης στους φιλοξενούμενους στην ως άνω Μ.Φ.Η. ηλικιωμένους, 3) παράλειψη χορήγησης των απαραίτητων ποσοτήτων αναλώσιμων υλικών για την προσωπική υγιεινή των φιλοξενούμενων και παράλειψη διασφάλισης της καθαριότητας και υγιεινής των χώρων όπου αυτοί διαβιούσαν, 4) συστηματική "μηχανική καθήλωση", ήτοι πλήρη ακινητοποίηση των ηλικιωμένων, καθ' όλο το εικοσιτετράωρο στις κλίνες τους ή σε αναπηρικά αμαξίδια, με χρήση ιμάντων, ιδίως αυτών που έπασχαν από έκπτωση των νοητικών τους λειτουργιών, 5) συστηματική "χημική καθήλωση" των ηλικιωμένων, με τη χορήγηση σε αυτούς, ισχυρών ηρεμιστικών φαρμάκων, προκειμένου να αδρανοποιούνται οι πνευματικές τους λειτουργίες και να κάμπτεται η κινητικότητά τους, 6) συστηματική "τεχνική καθήλωση" των ηλικιωμένων, ιδίως όσων έπασχαν από έκπτωση των νοητικών τους λειτουργιών, μέσω της τοποθέτησης ιατρικών συσκευών για την παροχέτευση τροφής και για την ούρηση, οι οποίες όμως δεν ήταν ιατρικά απαραίτητες, 7) συστηματική παράλειψη απασχόλησης του αναγκαίου προσωπικό και συγκεκριμένα νοσηλευτών και φροντιστών των ηλικιωμένων, 8) συστηματική παράλειψη της διακομιδής των φιλοξενούμενων στη Μ.Φ.Η., που είχαν ανάγκη είτε άμεσης είτε τακτικής νοσηλείας σε νοσηλευτικό ίδρυμα, καθώς επίσης αποφυγή ενημέρωσης και εφησυχασμό των συγγενών τους για την πραγματική κατάσταση της υγείας τους, 9) εκδήλωση σταθερά απάνθρωπης και εξευτελιστικής συμπεριφοράς σε βάρος των ηλικιωμένων φιλοξενουμένων της Μ.Φ.Η, με άσκηση ακόμη και σωματικής βίας σε βάρος τους. Αντιστοίχως δε, στο υπό στοιχείο 2 σκέλος του διατακτικού του πρωτόδικου βουλεύματος αναφέρεται ότι ο σκοπός της οργάνωσης, υλοποιούμενος διά της ως άνω εφαρμοζόμενης μεθόδου διαχείρισης των φιλοξενούμενων στη Μ.Φ.Η., ήταν η ".....πρόκληση βαριάς σωματικής βλάβης σε αυτούς, δια της σημαντικής και για πολύ χρόνο παρεμπόδισης χρήσης του σώματος και της διάνοιάς τους, με τρόπο ικανό να προκαλέσει, ως αμέσως αιτιωδώς συναπτόμενο αποτέλεσμα, τον θάνατό τους, τον οποίον διέβλεπαν και αποδέχονταν ως ικανό να επέλθει, έχοντας ενδεχόμενο ως προς αυτόν δόλο, σε ήρεμη ψυχική κατάσταση, κατά συρροή, με πράξεις και παραλείψεις, τετελεσμένα και σε απόπειρα". Προκύπτει, δηλαδή, σαφέστατα ότι το πρωτόδικο βούλευμα, χωρίς οποιαδήποτε αντίφαση ή ασάφεια, έκρινε ότι προέκυψαν επαρκείς ενδείξεις σε βάρος των κατηγορουμένων, για την τέλεση εκ μέρους τους του εγκλήματος του άρθρου 187 παρ. 1 και 2 ΠΚ, δεχόμενο ότι ο δόλος τους, προς διάπραξη κακουργημάτων, ήταν διαζευκτικός, ήτοι δόλος είτε προς τέλεση σκοπούμενων βαριών σωματικών βλαβών, είτε ανθρωποκτονιών με ενδεχόμενο δόλο, εξαιτίας των ως άνω σωματικών βλαβών. Προσδιορίζεται δε αναλυτικά ο τρόπος (η μεθοδολογία) πρόκλησης των σκοπούμενων βαριών σωματικών βλαβών σε βάρος των κατηγορουμένων εκ μέρους των κατηγορουμένων. Εξάλλου, εφόσον ο δόλος τέλεσης των σχεδιαζόμενων κακουργημάτων μπορεί να είναι οποιασδήποτε μορφής, νομίμως έγινε δεκτό ότι υπήρχε (διαζευκτικός) δόλος των κατηγορουμένων προς τέλεση ανθρωποκτονιών με ενδεχόμενο δόλο και δεν ήταν αναγκαίο, προς στοιχειοθέτηση του εγκλήματος, να είχε γίνει δεκτός άμεσος δόλος α' βαθμού για την τέλεση των ανθρωποκτονιών εκ μέρους των κατηγορουμένων.Περαιτέρω, ουδεμία αντίφαση υπάρχει από το γεγονός ότι στο βούλευμα αναφέρεται ότι ο κοινός σκοπός των κατηγορουμένων ήταν ο πορισμός παράνομου περιουσιακού οφέλους σε βάρος των ηλικιωμένων φιλοξενούμενων, στοιχείο που κατ' ουσίαν καταδεικνύει το κίνητρο των κατηγορουμένων (που ήταν οικονομικό), για την τέλεση κακουργημάτων. Τέλος, ορθώς αποδόθηκαν στους κατηγορουμένους (πέραν των κατηγοριών για την εγκληματική οργάνωση), κατηγορίες μόνο για τις προκληθείσες ανθρωποκτονίες και όχι για τις προηγηθείσες βαριές σκοπούμενες σωματικές βλάβες, εφόσον οι τελευταίες αυτές αξιόποινες πράξεις απορροφώνται από τα εγκλήματα της ανθρωποκτονίας. Συνακόλουθα, είναι βάσιμος ο λόγος της αίτησης αναίρεσης, από το άρθρο 484 παρ. 1 στοιχ. β' του ΚΠΔ, για εσφαλμένη ερμηνεία και εφαρμογή των ουσιαστικών ποινικών διατάξεων των άρθρων 187 παρ.1 και 2 και 27 του ΠΚ εκ μέρους του Συμβουλίου Εφετών Κρήτης. Περαιτέρω, εφόσον το Συμβούλιο Εφετών Κρήτης δέχθηκε ότι οι σχετικοί λόγοι έφεσης των αναιρεσιβλήτων Γ. Λ., Χ. Λ. και Δ. Α. ήταν βάσιμοι και, στη συνέχεια, προχώρησε στην κατ' ουσίαν έρευνα της υπόθεσης, αφού δε εξαφάνισε το υπ' αριθμ. 200/2023 βούλευμα του Συμβουλίου Πλημμελειοδικών ... ως προς το αναφερόμενο στην εγκληματική οργάνωση σκέλος του και ως προς το αρμόδιο δικαστήριο για την εκδίκαση της υπόθεσης, αποφάνθηκε να μη γίνει κατηγορία κατά των κατηγορουμένων για τις αξιόποινες πράξεις του άρθρου 187 παρ. 1 και 2 ΠΚ και παρέπεμψε την υπόθεση προς εκδίκαση, για τις απομείνασες κατηγορίες, στο Μικτό Ορκωτό Δικαστήριο της περιφέρειας του Εφετείου Κρήτης, προέβη σε υπέρβαση της εξουσίας του (άρθρ. 484 παρ. 1 στοιχ. στ' ΚΠΔ), που συνιστά λόγο αναίρεσης εξεταζόμενο αυτεπαγγέλτως (άρθρ. 484 παρ. 2 ΚΠΔ). Συνεπώς, πρέπει να γίνει δεκτή η αίτηση αναίρεσης και να αναιρεθεί το προσβαλλόμενο βούλευμα, κατά το σκέλος του με το οποίο δέχθηκε στην ουσία τους τις ως άνω εφέσεις. Εφόσον δε το βούλευμα αναιρείται για εσφαλμένη ερμηνεία και εφαρμογή του νόμου και δεν συντρέχει περίπτωση παραπομπής, διότι δεν απαιτείται να γίνει εκτίμηση πραγματικών περιστατικών (άρθρα 485 παρ. 1 και 518 παρ. 1 ΚΠΔ), πρέπει να απορριφθούν οι ως άνω εφέσεις κατά του υπ' αριθμ. 200/2023 βουλεύματος του Συμβουλίου Πλημμελειοδικών ..., να εφαρμοσθούν από το παρόν Δικαστήριο οι διατάξεις των άρθρων 187 παρ. 1 και 2 του ΠΚ, ώστε να παραπεμφθούν οι κατηγορούμενοι για να δικαστούν, πέραν των εγκλημάτων της ανθρωποκτονίας από πρόθεση και για τα εγκλήματα της εγκληματικής οργάνωσης στο αρμόδιο Δικαστήριο, που είναι το Τριμελές Εφετείο Κακουργημάτων Κρήτης (άρθρ. 111 παρ. 4, 122 παρ. 1 ΚΠΔ), κατά τα διαλαμβανόμενα ειδικότερα στο διατακτικό.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Προτείνω: Α) Να γίνει τυπικά και ουσιαστικά δεκτή, η υπ' αριθμ. 6/14-08-2023 αίτηση αναίρεσης της Εισαγγελέα Εφετών Κρήτης, κατά του υπ' αριθμ. 128/2023 βουλεύματος του Συμβουλίου Εφετών Κρήτης, και Β) Να αναιρεθεί το βούλευμα αυτό, ως προς τα μέρη του, τα οποία προσβάλλονται, με την ανωτέρω αίτηση αναίρεσης και να παραπεμφθεί η υπόθεση, για νέα συζήτηση, στο ίδιο Συμβούλιο, που θα συγκροτηθεί από άλλους δικαστές, εκτός από αυτούς που έλαβαν μέρος, σ' αυτό, προηγουμένως (άρθρο 485 εδ. β' σε συνδυασμό με 519 και 522 ΚΠΔ).- Ο Αντεισαγγελέας του Αρείου Πάγου Κωνσταντίνος Β. Τζαβέλλας" Αφού άκουσε τον Αντεισαγγελέα, που αναφέρθηκε στην παραπάνω εισαγγελική πρόταση. ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Η υπό κρίση, με αριθμό 6/14-8-2023 αίτηση της Αντεισαγγελέως Εφετών Κρήτης, ενώπιον της γραμματέως του Εφετείου Κρήτης, για αναίρεση του υπ` αριθμ. 128/13-7-2023 βουλεύματος του Συμβουλίου Εφετών Κρήτης, ασκήθηκε νομότυπα και εμπρόθεσμα (άρθρα 473 παρ. 1 εδ. δ', 477, 483, 484, 485 ΚΠΔ). Είναι, συνεπώς, παραδεκτή και πρέπει να ερευνηθεί περαιτέρω κατ' ουσίαν. Κατά την έννοια του άρθρου 27 παρ.1 ΠΚ, με άμεσο δόλο ενεργεί όποιος επιδιώκει την παραγωγή του εγκληματικού αποτελέσματος (άμεσος δόλος α' βαθμού), καθώς και αυτός που δεν το επιδιώκει, αλλά προβλέπει ότι τούτο αποτελεί την αναγκαία συνέπεια της πράξης ή παράλειψής του και δεν αφίσταται αυτής (αναγκαίος δόλος - άμεσος δόλος β' βαθμού), ενώ με ενδεχόμενο δόλο πράττει εκείνος ο οποίος προβλέπει ως ενδεχόμενο το εγκληματικό αποτέλεσμα και το αποδέχεται (Ολ. ΑΠ 4/2010, ΑΠ 1372/2020). Κατά τη διάταξη δε του άρθρου 299 παρ. 1 του Π.Κ., όπως ισχύει από την 1-7-2019, μετά την κύρωση του νέου Ποινικού Κώδικα με το νόμο 4619/2019, πριν την τροποποίησή του με το άρθρο 63 του ν. 4855/12-11-2021, που προβλέπει ότι "Όποιος σκότωσε άλλον, τιμωρείται με ισόβια κάθειρξη ή κάθειρξη τουλάχιστον δέκα ετών", προκύπτει ότι, για να στοιχειοθετηθεί το έγκλημα της ανθρωποκτονίας με δόλο, απαιτείται αντικειμενικώς μεν η αφαίρεση της ζωής άλλου ανθρώπου με θετική ενέργεια ή με παράλειψη ενέργειας, που οφείλεται από το νόμο, υποκειμενικά δε δόλος άμεσος ή ενδεχόμενος, που συνίσταται, ο μεν άμεσος στη γνώση και θέληση των στοιχείων της πράξης, δηλαδή της αφαίρεσης της ζωής του άλλου ανθρώπου, ο δε ενδεχόμενος στην αποδοχή του ενδεχόμενου αποτελέσματος της θανάτωσης του άλλου (ΑΠ 951/2022, ΑΠ 1409/2020). Εξάλλου, στη διάταξη του άρθρου 310 παρ.1 του Π.Κ., πριν την ισχύ του νέου ΠΚ, οριζόταν ότι "αν η πράξη του άρθρου 308 είχε επακόλουθο τη βαριά σωματική ή διανοητική πάθηση του παθόντος, επιβάλλεται φυλάκιση τουλάχιστον δύο ετών". Στο ίδιο άρθρο και στην παράγραφο 2 οριζόταν ότι "βαριά σωματική ή διανοητική πάθηση υπάρχει ιδίως αν η πράξη προξένησε στον παθόντα κίνδυνο ζωής ή βαριά και μακροχρόνια αρρώστια ή σοβαρό ακρωτηριασμό ή αν τον εμπόδισε σημαντικά και για πολύ χρόνο να χρησιμοποιεί το σώμα ή τη διάνοιά του". Τέλος, στο ίδιο άρθρο και στην παράγραφο 3 οριζόταν ότι "αν ο υπαίτιος επιδίωκε το αποτέλεσμα που προξένησε, τιμωρείται με κάθειρξη μέχρι δέκα ετών". Ήδη ο νέος ΠΚ επέφερε αλλαγές στην εν λόγω διάταξη και προβλέπεται πλέον ένα ενιαίο έγκλημα βαριάς σωματικής βλάβης με δόλο στο πρώτο εδάφιο της πρώτης παραγράφου, ενώ απειλείται η ίδια ως άνω αυξημένη ποινή στην περίπτωση που διαπιστώνεται άμεσος δόλος πρώτου βαθμού, οπότε η πράξη διώκεται σε βαθμό κακουργήματος (άρθρο 310 παρ.1 εδ. α' και β' ΠΚ, όπως η διάταξη αυτή ίσχυε πριν την αντικατάστασή της με το άρθρο 66 του ν. 4855/2021). Για τη στοιχειοθέτηση του τελευταίου, ως κακουργήματος, απαιτείται: α) ο υπαίτιος να επεδίωκε την πρόκληση σε άλλον βαριάς σωματικής βλάβης της υγείας του από αυτές, που ενδεικτικώς προσδιορίζονται στην παρ.2 του αρ.310 του ΠΚ και β) να υπάρχει στον υπαίτιο άμεσος δόλος, κατ' άρθρο 27 παρ.1 εδ. α' (πρώτου βαθμού) (ΑΠ 962/2022). Διαζευκτικός δόλος υπάρχει όταν ο δράστης κατευθύνει την εγκληματική του ενέργεια στην πραγμάτωση περισσότερων άδικων αποτελεσμάτων (αντικειμενικών υποστάσεων), ενώ ένα μόνο από αυτά μπορεί (εν τέλει) να επέλθει (ΑΠ 881/2014). Σε περίπτωση δε που ο δράστης ενήργησε με τον διαζευκτικό δόλο της βαριάς σκοπούμενης σωματικής βλάβης του παθόντος ή της θανάτωσης αυτού με ενδεχόμενο δόλο, ως επακόλουθο των προκληθεισών σωματικών βλαβών, ευθύνεται αυτός ως υπαίτιος του βαρύτερου εγκλήματος, που τελέσθηκε, ήτοι της ανθρωποκτονίας, ενώ το έγκλημα της σκοπούμενης πρόκλησης σωματικών απορροφάται από το τελευταίο (ΑΠ 1772/2010). Περαιτέρω, σύμφωνα με τη διάταξη του άρθρου 187 παρ. 1 του ισχύσαντος μέχρι 30-6-2019 ΠΚ, "Με κάθειρξη μέχρι δέκα ετών τιμωρείται όποιος συγκροτεί ή εντάσσεται ως μέλος σε δομημένη και με διαρκή δράση ομάδα από τρία ή περισσότερα πρόσωπα (οργάνωση) που επιδιώκει τη διάπραξη περισσότερων κακουργημάτων που προβλέπονται στα άρθρα ...299 (ανθρωποκτονία με πρόθεση), 310 (βαριά σωματική βλάβη)... ". Κατά την αντίστοιχη διάταξη του ισχύοντος νέου ΠΚ, "Όποιος συγκροτεί ή εντάσσεται ως μέλος σε επιχειρησιακά δομημένη και με διαρκή εγκληματική δράση οργάνωση τριών ή περισσότερων προσώπων, που επιδιώκει την τέλεση περισσότερων κακουργημάτων, τιμωρείται με κάθειρξη έως δέκα έτη και χρηματική ποινή". Από τη σύγκριση των ως άνω διατάξεων προκύπτει ότι η ισχύουσα διάταξη του άρθρου 187 παρ. 1 του νέου ΠΚ είναι δυσμενέστερη ως προς το ύψος της απειλούμενης ποινής, αφού, πέραν της απειλούμενης και από τις δύο διατάξεις ποινής κάθειρξης έως δέκα ετών, προσθέτει και τη χρηματική ποινή, ενώ, ως προς τα στοιχεία της αντικειμενικής υπόστασης της πράξης, είναι εν μέρει δυσμενέστερη, καθόσον, για τη στοιχειοθέτηση του εγκλήματος αρκεί η επιδίωξη τέλεσης οποιουδήποτε κακουργήματος και όχι ορισμένων, που αναφέρονται στην αντίστοιχη διάταξη του προϊσχύσαντος ΠΚ και εν μέρει ευμενέστερη, δεδομένου ότι, για την πλήρωση της αντικειμενικής υπόστασης του εγκλήματος α) δεν αρκεί η συγκρότηση ή ένταξη σε " δομημένη ομάδα", αλλά απαιτείται η συγκρότηση ή ένταξη σε "επιχειρησιακά δομημένη οργάνωση" και β) δεν αρκεί η οργάνωση να έχει οποιαδήποτε διαρκή δράση, αλλά απαιτείται να διακρίνεται για τη διαρκή εγκληματική της δράση. Για τη στοιχειοθέτηση του εγκλήματος του άρθρου 187 παρ.1 του νέου ΠΚ, που είναι υπαλλακτικώς μικτό και, ειδικότερα, για τη στοιχειοθέτηση του εγκλήματος της συγκρότησης και ένταξης σε εγκληματική οργάνωση, πρέπει να πληρούνται τρία κριτήρια (εννοιολογικά γνωρίσματα), που συνθέτουν την εικόνα της εγκληματικής οργάνωσης, ήτοι ένα ποιοτικό (επιχειρησιακά δομημένη οργάνωση), ένα ποσοτικό (τρία ή περισσότερα πρόσωπα) και ένα χρονικό (διάρκεια εγκληματικής δράσης). Το έγκλημα μπορεί να πραγματωθεί είτε με τη συγκρότηση εγκληματικής ομάδας (στιγμιαίο έγκλημα), είτε με την ένταξη σε ήδη δομημένη εγκληματική ομάδα νέων μελών (διαρκές έγκλημα). Συγκρότηση εγκληματικής οργάνωσης είναι η καθοδηγητική και κατευθυντήρια συμβολή στη δημιουργία της. Οι συγκροτούντες την οργάνωση δεν είναι αναγκαίο να είναι και οι ίδιοι μέλη, ούτε όμως αρκεί μόνη η ιδιότητα του μέλους στο στάδιο της συγκρότησης της οργάνωσης. Μέλος της οργάνωσης είναι εκείνος, που υποτάσσει τη βούλησή του σ' αυτήν, χωρίς να είναι αναγκαία και η προσωπική συμμετοχή του στις κατ' ιδίαν πράξεις της οργάνωσης. Ως δομημένη οργάνωση νοείται εκείνη, η οποία έχει εσωτερική διάρθρωση και ιεραρχική δομή, με την έννοια ότι τα νεότερα ή κατώτερα μέλη υποτάσσουν τη βούλησή τους στα παλαιότερα ή ανώτερα και όλοι μαζί, αδιαφόρως αν αυτό επιτυγχάνεται ελεύθερα ή με την καλλιέργεια σχέσεων επιβολής - υποταγής, διαμορφώνουν μια νέα, ενιαία βούληση, αυτήν της οργάνωσης, που κατευθύνεται στην επίτευξη ενός κοινού σκοπού. Επιπλέον, η οργάνωση αυτή δεν σχηματίζεται περιστασιακά, για την άμεση διάπραξη ενός εγκλήματος, αλλά διακρίνεται για τη διαρκή εγκληματική της δράση και όχι απλώς για τη διαρκή της δράση, όπως υπό τον προϊσχύσαντα ΠΚ. Ως "επιχειρησιακή" νοείται η δομή της οργάνωσης, της οποίας τα μέλη αναλαμβάνουν διακριτούς και αλληλοϋποστηριζόμενους ή αυτοτελείς ρόλους, ή διακριτούς και συνδυασμένους ή ανεξάρτητους στόχους, με σκοπό να αυξήσουν την αποτελεσματικότητά τους είτε ατομικά είτε στο πλαίσιο της συλλογικής τους δράσης. Με τον όρο "επιχειρησιακά" επίσης αποδίδεται ο "πραγματοπαγής" χαρακτήρας της οργάνωσης (βλ. αιτιολογική έκθεση νέου ΠΚ). Αναφορικά με τον κοινό σκοπό, ήδη αρκεί η επιδίωξη τέλεσης οποιουδήποτε κακουργήματος και όχι ορισμένων, που περιλαμβάνονταν στον κατάλογο της προϊσχύσασας διάταξης (ΑΠ 1058/2022, ΑΠ 954/2022). Υποκειμενικά απαιτείται δόλος, που περιλαμβάνει τη γνώση και τη θέληση του κάθε μέλους να συγκροτηθεί η οργάνωση ή να ενταχθεί σ' αυτήν, επιπλέον δε, περιλαμβάνει και τον σκοπό (επιδίωξη) αυτού για τη διάπραξη περισσότερων του ενός κακουργημάτων. Συνεπώς, εφόσον η τέλεση των σχεδιαζόμενων κακουργημάτων δεν ανήκει στην αντικειμενική υπόσταση του εγκλήματος, πρόκειται για έγκλημα με υπερχειλή υποκειμενική υπόσταση. Ο ειδικός δε αυτός δόλος νοείται ως συνολικός (ενιαίος), δηλαδή τα μέλη πρέπει να έχουν αποφασίσει, ήδη κατά την ίδρυση της οργάνωσης ή την ένταξή τους σ' αυτήν, ότι η δράση τους θα εκδηλωθεί με την τέλεση περισσότερων κακουργημάτων, χωρίς όμως να είναι απαραίτητο να έχουν καθοριστεί αυτά ειδικά, να έχουν καταστρωθεί σχέδια, να έχουν αποφασισθεί οι λεπτομέρειες κλπ. Συνακόλουθα, το έγκλημα στοιχειοθετείται πλήρως μόλις συντελεσθεί, κατά τα ανωτέρω, η συγκρότηση της οργάνωσης ή η ένταξη κάποιου ως μέλους της, έστω και αν δεν τελέσθηκαν τελικώς τα σκοπούμενα κακουργήματα, ούτε έγινε απόπειρα τέλεσής τους (ΑΠ 954/2022, ΑΠ 1377/2020). Εξάλλου, εφόσον στον νόμο αναφέρεται ότι ο δράστης πρέπει να επιδιώκει, γενικώς, την τέλεση περισσότερων κακουργημάτων από τα ορισμένα του προϊσχύσαντος ΠΚ και ήδη, κάθε είδους, υπό τον ισχύοντα ΠΚ, αυτά μπορεί να τελούνται με οποιασδήποτε μορφής δόλο, που, κατά τον νόμο, απαιτείται για τη στοιχειοθέτηση των σχετικών παράνομων συμπεριφορών ως κακουργημάτων, καθόσον η προβλεπόμενη στον νόμο επιδίωξη (σκοπός) αναφέρεται στην τέλεση (διάπραξη) και όχι στο είδος του δόλου των σχεδιαζόμενων κακουργημάτων. Για παράδειγμα, εάν η εγκληματική οργάνωση επιδιώκει την τέλεση βαριών σωματικών βλαβών, ο υπερχειλής δόλος του δράστη του ανωτέρω αδικήματος μπορεί να περιλαμβάνει μόνο την τέλεση εγκλημάτων βαριάς σκοπούμενης σωματικής βλάβης, που τελούνται, δηλαδή, με άμεσο δόλο α' βαθμού (άρθρ. 310 παρ. 1 εδ. α' και β' ΠΚ). Όμως, αν επιδιώκεται από την οργάνωση η τέλεση εγκλημάτων ανθρωποκτονίας, αδικήματος που λαμβάνει κακουργηματικό χαρακτήρα όταν τελείται με δόλο οποιασδήποτε μορφής (άρθρο 299 ΠΚ), η αξιόποινη πράξη του άρθρου 187 παρ. 1 ΠΚ στοιχειοθετείται όχι μόνο όταν σκοπήθηκε η τέλεση ανθρωποκτονιών με άμεσο δόλο α' βαθμού, αλλά και όταν επιδιώχθηκε η τέλεσή τους υπό περιστάσεις αναγκαίου δόλου (δόλου β' βαθμού), ακόμη όμως και όταν, κατά τον σχεδιαζόμενο τρόπο δράσης (modus operandi) της οργάνωσης, συνακόλουθα δε και του δράστη - μέλους της οργάνωσης, καθίσταται ενδεχόμενη η πραγμάτωση της αντικειμενικής υπόστασης εγκλημάτων ανθρωποκτονίας και αυτός την αποδέχεται. Τέλος, το έγκλημα της, κατά το άρθρο 187 παρ.1 του ΠΚ, εγκληματικής οργάνωσης, τελεί σε αληθινή πραγματική συρροή με τα λοιπά εγκλήματα, που τυχόν διαπράττουν, στη συνέχεια, τα μέλη της εγκληματικής οργάνωσης, προς υλοποίηση των σκοπών της (ΑΠ 534/2018). Εσφαλμένη ερμηνεία ουσιαστικής ποινικής διάταξης υπάρχει όταν το συμβούλιο αποδίδει σ' αυτήν διαφορετική έννοια από εκείνη που πραγματικά έχει, ενώ εσφαλμένη εφαρμογή υφίσταται όταν το συμβούλιο δεν υπήγαγε ορθώς τα πραγματικά περιστατικά, που δέχθηκε, στη διάταξη που εφαρμόσθηκε. Περίπτωση δε εσφαλμένης εφαρμογής ουσιαστικής ποινικής διάταξης, που αποτελεί λόγο αναίρεσης, κατ' άρθρο 484 παρ. 1 στοιχ. β' του ΚΠΔ, υπάρχει και όταν η παραβίαση αυτής γίνεται εκ πλαγίου, δηλαδή όταν δεν αναφέρονται στο βούλευμα κατά τρόπο σαφή, πλήρη και χωρίς κενά τα προκύψαντα πραγματικά περιστατικά ή, κατά την έκθεση αυτών, υπάρχει αντίφαση είτε στην ίδια την αιτιολογία είτε μεταξύ αυτής και του διατακτικού, με αποτέλεσμα να καθίσταται ανέφικτος ο έλεγχος για την ορθή ή μη εφαρμογή της ουσιαστικής ποινικής διάταξης και να μην έχει το βούλευμα νόμιμη βάση (Ολ. ΑΠ 9/2001, ΑΠ 514/2023). Στην προκειμένη περίπτωση, το Συμβούλιο Πλημμελειοδικών ..., με το υπ' αριθμ. 200/2023 βούλευμα του, παρέπεμψε στο ακροατήριο του αρμόδιου Τριμελούς Εφετείου Κακουργημάτων Κρήτης τους κατηγορουμένους: 1) Γ. Λ. του Σ., κάτοικο ..., 2) Χ. Λ. του Α., κάτοικο ..., 3) Γ. Σ. του Κ., κάτοικο ..., 4) Α. Μ. του Ι., κάτοικο ..., 5) Δ. Α. του Ε., κάτοικο ... και 6) Ε. Ρ. - Φ. του Ι., κάτοικο ..., για να δικαστούν για τις αξιόποινες πράξεις α] της διεύθυνσης εγκληματικής οργάνωσης, (όσον αφορά την 1η κατηγορούμενη), β] της συγκρότησης εγκληματικής οργάνωσης (όσον αφορά τους 1η, 2η και 3° κατηγορούμενους) και της ένταξης και της συμμετοχής σε εγκληματική οργάνωση (όσον αφορά άπαντες τους ως άνω κατηγορουμένους) και γ] της ανθρωποκτονίας από πρόθεση και δη με ενδεχόμενο δόλο, σε ήρεμη ψυχική κατάσταση, τελούμενης με πράξεις και με παραλείψεις, κατά συρροή, τετελεσμένης και κατά συναυτουργία, στο πλαίσιο συσταθείσας εγκληματικής οργάνωσης, αναφορικά με 32 πρόσωπα (όσον αφορά άπαντες τους ως άνω κατηγορουμένους, εξαιρουμένου του 4ου εξ αυτών στις υπό στοιχεία 1, 2, 3 και 32 περιπτώσεις και εξαιρουμένων των 3ου, 5ης και 6ης των κατηγορουμένων στην υπό στοιχείο 32 περίπτωση), ήτοι για παράβαση των διατάξεων των άρθρων 1, 12, 14, 15, 16, 17, 18, 19, 26 εδ. α, 27 παρ. 1, 45, 50, 51, 52, 57, 79, 80, 94 παρ. 1, 187 παρ. 1 και 2, 299 παρ. 1 του ισχύοντος ΠΚ, σε συνδυασμό με τις διατάξεις των άρθρων 1 περ. β και 12 της υπ' αριθ. Π1 γ/2007 Υπουργικής Απόφασης και της υπ' αριθ. Γ2Γ/2020 Υπουργικής Απόφασης. Συγκεκριμένα, τους παρέπεμψε για να δικαστούν ως υπαίτιοι του ότι: "Α) Στα ..., κατά το χρονικό διάστημα από την 5η.05.2009 έως την 5η.05.2021, και στους ειδικότερους κάτωθι αναφερόμενους χρόνους, ενεργώντας με πρόθεση, με περισσότερες πράξεις τους, τέλεσαν περισσότερα - συρρέοντα μεταξύ τους - εγκλήματα, που προβλέπονται στον νόμο και τιμωρούνται με στερητική της ελευθερίας ποινή, και ενίοτε και με χρηματική ποινή, και, συγκεκριμένα: 1] Στα ..., ενεργώντας με πρόθεση, κατόπιν συναπόφασης και με κοινό δόλο, την 5η.05.2009, οι μεν 1η, 2η και 3ος κατηγορούμενοι συγκρότησαν επιχειρησιακά δομημένη και με διαρκή εγκληματική δράση ομάδα από περισσότερα των τριών πρόσωπα (οργάνωση), στην οποία εντάχθηκαν και συμμετείχαν την αυτή ημέρα [05.05.2009] τόσο οι ίδιοι τους όσο και οι 5η και 6η κατηγορούμενες, ως μέλη αυτής, ενώ ο 4ος κατηγορούμενος εντάχθηκε και συμμετείχε σε αυτή, ως μέλος, από τις αρχές του έτους 2016, με τη συμμετοχή απάντων να εκτείνεται έως την 5η.05.2021, με σκοπό την διάπραξη κακουργημάτων που προβλέπονται στον Ποινικό Κώδικα. Ειδικότερα, στον ως άνω τόπο, την 5η.05.2009, κατόπιν συναπόφασης και με κοινό δόλο, οι 1η, 2η και 3ος κατηγορούμενοι δημιούργησαν, με την καθοδηγητική και κατευθυντήρια συμβολή τους, επιχειρησιακά δομημένη ομάδα με διαρκή εγκληματική δράση, χαρακτηριζόμενη από εσωτερική διάρθρωση και ιεραρχική δομή, με διαμοιρασμένους ρόλους. Εν συνεχεία, την αυτή ημέρα, ήτοι την 5η.05.2009, οι μεν 1η, 2η και 3ος κατηγορούμενοι, όπως και οι 5η και 6η κατηγορούμενες, εντάχθηκαν σε αυτή, ως μέλη, ενώ ο 4ος κατηγορούμενος εντάχθηκε σε αυτή, ως μέλος, περί τις αρχές του έτους 2016. Άπαντες οι κατηγορούμενοι συμμετείχαν ως μέλη στην εν λόγω οργάνωση, η οποία απαρτίζονταν εν τέλει συνολικά από έξι (6) άτομα [έως και το 2015 απαρτίζονταν από πέντε (5) και εν συνεχεία από τις αρχές του έτους 2016 και μετέπειτα, από έξι (6) άτομα, αφού εισήλθε σε αυτή και ο 4ος κατηγορούμενος], ήτοι άπαντες τους εδώ κατηγορούμενους, έως την 5η.05.2021, και κατά τη δράση και διάρκεια της οποίας διέπραξαν, από κοινού, το κακούργημα της ανθρωποκτονίας από πρόθεση και, δη, με ενδεχόμενο δόλο, ευρισκόμενοι σε ήρεμη ψυχική κατάσταση, κατά συρροή, τελούμενης με πράξεις και παραλείψεις, τετελεσμένης, όπως η πράξη αυτή περιγράφεται αναλυτικά στην κάτωθι αναφερόμενη υπό στοιχείο "3" κατηγορία. Στην δε ως άνω πράξη τους προέβησαν με δόλο, δεδομένου του ότι είχαν προαποφασίσει τόσο κατά την ίδρυση της οργάνωσης, οι 1η, 2η και 3ος, όσο και κατά την ένταξή τους και συμμετοχή τους σε αυτήν, άπαντες οι εδώ κατηγορούμενοι, ότι η δράση της οργάνωσης θα εκδηλωθεί σε βάθος χρόνου με την τέλεση περισσότερων κακουργημάτων, δίχως να έχουν καταστρωθεί εκ των προτέρων λεπτομέρειες των εγκλημάτων αυτών, γεγονός που αποδέχονταν. 2] Στα ..., κατά το χρονικό διάστημα από την 5η.05.2009 έως την 5η.05.2021, η εδώ 1η κατηγορούμενη, ενεργώντας με πρόθεση, διηύθυνε εγκληματική οργάνωση, ήτοι επιχειρησιακά δομημένη και με διαρκή εγκληματική δράση ομάδα, συγκροτηθείσα από περισσότερα των τριών προσώπων (οργάνωση), η οποία απαρτίζονταν έως και το 2015 από πέντε (5) άτομα, ενώ από τις αρχές του έτους 2016 και μετέπειτα από έξι (6) άτομα. Ειδικότερα, στον ως άνω τόπο και χρονικό διάστημα, η 1η κατηγορούμενη κατηύθυνε με εντολές και οδηγίες και καθόριζε τις ειδικότερες ενέργειες και τους στόχους, τις κινήσεις και τις εργασίες όλων των μελών της εγκληματικής οργάνωσης, την οποία είχε η ίδια συγκροτήσει εκ των προτέρων από κοινού με τους 2η και 3° κατηγορούμενους, Λ. Χ. του Α. και Σ. Γ. του Κ. και στην οποία εν τέλει εντάχθηκε και συμμετείχε και η ίδια, ως μέλος, από κοινού, τόσο με τους προαναφερόμενους 2η και 3° κατηγορούμενους, όσο και με τις 5η και 6η κατηγορούμενες, Α. Δ. του Ε. και Ρ. ή Φ. Ε. του Ι., ενώ ο 4ος κατηγορούμενος, Μ. Α. του Ι., εντάχθηκε και συμμετείχε σε αυτή λίγο μετέπειτα και για μικρότερο χρονικό διάστημα, όπως αυτή (η εγκληματική οργάνωση) περιγράφεται αναλυτικά στην ως άνω υπό στοιχείο "1" κατηγορία. Επιπροσθέτως δε όλα τα ως άνω μέλη της οργάνωσης ήταν υπόλογα σε αυτή [την εδώ 1η κατηγορούμενη], υποτάσσοντας τη βούλησή τους στην ίδια, αλλά και στον σκοπό της οργάνωσης, προκειμένου να υλοποιηθεί ο εγκληματικός αυτός σκοπός, που δεν ήταν άλλος από τη διάπραξη της κατωτέρω αναλυτικά περιγραφόμενης στην κάτωθι υπό στοιχείο "3" κατηγορία πράξης, ήτοι της εκτέλεσης της μεθόδου διαχείρισης των φιλοξενούμενων στη Μ.Φ.Η. με τον διακριτικό τίτλο "...", με σκοπό την πρόκληση βαριάς σωματικής βλάβης σε αυτούς δια της σημαντικής και για πολύ χρόνο παρεμπόδισης χρήσης του σώματος και της διάνοιάς τους, με τρόπο ικανό να προκαλέσει, ως αμέσως αιτιωδώς συναπτόμενο αποτέλεσμα, τον θάνατο τους, τον οποίον διέβλεπαν και αποδέχονταν ως ικανό να επέλθει, έχοντας ενδεχόμενο ως προς αυτόν δόλο, σε ήρεμη ψυχική κατάσταση, κατά συρροή, με πράξεις και παραλείψεις, τετελεσμένα και σε απόπειρα. Στην δε ως άνω πράξη της η 1η κατηγορούμενη προέβη με δόλο, αφού, ούσα η ιθύνων νους, ήτοι εκείνη που όριζε αντικειμενικά τον σκοπό και την ταυτότητα της οργάνωσης, επεδίωκε να ελέγχει και να καθορίζει την εκάστοτε μορφή δραστηριοποίησης των μελών της, έτσι ώστε αυτή να λειτουργεί σε βάθος χρόνου. 3] Στα ..., κατά το χρονικό διάστημα από την 5η.05.2009 έως την 5η.05.2021 και στους ειδικότερους κάτωθι αναφερόμενους χρόνους, άπαντες οι εδώ 1η, 2η, 3ος, 4ος, 5η και 6η κατηγορούμενοι, κατόπιν συναπόφασης και έχοντας κοινό δόλο, ευρισκόμενοι σε ψυχική ηρεμία που τους επέτρεπε τη σκέψη, τόσο κατά την απόφαση, όσο και κατά την εκτέλεση της πράξης, με πρόθεση, συνιστάμενη σε ενδεχόμενο δόλο, σκότωσαν άλλους. Ειδικότερα, στον ως άνω τόπο και στους κάτωθι αναλυτικά αναφερόμενους χρόνους, τόσο με πράξεις όσο και με παραλείψεις τους, σκότωσαν άλλους και, ήτοι, έχοντας: η μεν 1η κατηγορούμενη, την ιδιότητα της ετερόρρυθμης εταίρου της ετερόρρυθμης εταιρείας, που λειτουργεί ως Μονάδα Φροντίδας Ηλικιωμένων (Μ.Φ.Η.) με την επωνυμία "... Ε.Ε." και τον διακριτικό τίτλο "..." και η οποία εδρεύει στο Δ.Δ. ... Δ.Ε. ... Δήμου ..., η δε 2η κατηγορούμενη, την ιδιότητα της νόμιμης εκπροσώπου και φαινομενικά διαχειρίστριας, ως ομορρύθμου εταίρου, της ως άνω Μ.Φ.Η., καθώς, εν τοις πράγμασι 1η και 2η κατηγορούμενες ασκούσαν από κοινού την διαχείριση της εταιρείας, ο δε 3ος κατηγορούμενος, την ιδιότητα του συμβεβλημένου ... και υγειονομικού υπευθύνου της ίδιας ως άνω Μ.Φ.Η. έως την 5η.05.2021, ο δε 4ος κατηγορούμενος την ιδιότητα του συμβεβλημένου ... της ίδιας ως άνω Μ.Φ.Η, οι δε 5η και 6η κατηγορούμενες, αμφότερες την ιδιότητα της υπεύθυνης βάρδιας - νοσηλεύτριας της Μ.Φ.Η. και έχοντας συνάμα άπαντες μεν ιδιαίτερη νομική υποχρέωση να εξασφαλίζουν 1ον. τη συνεχή φροντίδα για την ατομική καθαριότητα των περιθαλπόμενων, καθώς και την καθαριότητα των χώρων της Μονάδας, 2ον. την προσφορά και διευκόλυνση απασχόλησης, ψυχαγωγία, ψυχολογική βοήθεια, ανάλογα με την ηλικία, κατάσταση και περίπτωση του περιθαλπόμενου, 3ον. τη φυσικοθεραπεία με την εφαρμογή απλών φυσιοθεραπευτικών ή κινησιοθεραπευτικών μεθόδων, 4ον. την έγκαιρη και κατάλληλη για κάθε περιθαλπόμενο ιατροφαρμακευτική βοήθεια και πρόσκαιρη νοσηλεία και 5ον. τον οφειλόμενο στην ανθρώπινη αξία σεβασμό και ενδιαφέρον, ανεξαρτήτως της σωματικής ή πνευματικής κατάστασης του περιθαλπόμενου, ενώ, οι μεν 1η και 2η κατηγορούμενες επιπλέον ιδιαίτερη νομική υποχρέωση να εξασφαλίζουν: 6ον. την υγιεινή διαμονή, προσαρμοσμένη μάλιστα στις ανάγκες κάθε κατηγορίας περιθαλπόμενων, καθώς και ασφαλή και άνετη διαβίωσή τους, 7ον. την υγιεινή και επαρκή διατροφή, ανάλογη με την κατάσταση της υγείας του κάθε περιθαλπόμενου, με ελάχιστο ημερήσιο όριο τις 1.600 θερμίδες τροφής και με την σωστή ποιοτική σύνθεση, 8ον. την τακτική ιατρική παρακολούθηση, 9ον. τη μέριμνα έγκαιρης εισαγωγής στο ενδεδειγμένο νοσηλευτήριο, 10ον. τη δυνατότητα αυτοεξυπηρέτησης και αυτοπροστασίας με τη λήψη των κατάλληλων μέτρων διευκόλυνσης των περιθαλπόμενων (χειρολαβές, χειρολισθήρες, απλά και ειδικά μπαστούνια, περιπατητήρες κ.λπ.), 11ον. τη μέριμνα για την περαιτέρω ειδική θεραπεία σε φυσικοθεραπευτήρια, αν κριθεί απαραίτητο, με σκοπό τη βελτίωση των δυνατοτήτων αυτοεξυπηρέτησης τους, εφόσον αυτή κρίνεται επιστημονικά εφικτή και 12ον. την απασχόληση καταρτισμένου και επαρκούς αριθμητικά νοσηλευτικού, αλλά και βοηθητικού προσωπικού, ενώ οι δε 3ος και 4ος κατηγορούμενοι, ως γιατροί, επιπλέον ιδιαίτερη νομική υποχρέωση: 6ον. να προβαίνουν σε τακτική ιατρική παρακολούθηση, έκαστος σύμφωνα με την ειδικότητά του, 7ον. να μεριμνούν για τη νοσηλεία των φιλοξενούμενων, που θα πρέπει μάλιστα να συνοδεύεται από έγκαιρη διάγνωση της ασθένειας καθώς και για την έγκαιρη εισαγωγή στο ενδεδειγμένο νοσηλευτήριο, εφόσον τούτο τυγχάνει απαραίτητο, 8ον. να χορηγούν τις ενδεδειγμένες φαρμακευτικές αγωγές και να ελέγχουν την τήρηση αυτών και εάν οι φιλοξενούμενοι ανταποκρίνονται σε αυτές και 9ον. να συστήνουν την υγιεινή και επαρκή διατροφή, ανάλογη με την κατάσταση της υγείας του κάθε περιθαλπόμενου και σε περίπτωση που αυτή δεν χορηγείται, να την καταγγέλλουν, ως παράλειψη επικίνδυνη για την υγεία και αντίθετη με τις ιατρικές τους οδηγίες, ιδιαίτερη νομική τους υποχρέωση που πηγάζει αφενός μεν, από το νόμο και, δη, από το αρ. 1 παρ. 1 περ. β της υπ' αρ. Π1 γ/οικ. 81551/25-6-2007 Απόφαση του Υφυπουργού Υγείας και Κοινωνικής Ασφάλισης (ΦΕΚ 1136/Β/6-7-2007) "Τροποποίηση και συμπλήρωση των υπ' αρ. ΓΊ4Β/οικ. 3176/6.6.1996 (ΦΕΚ 455/τ. Β'/1996) και Π4β/οικ. 4690/30.8.1996 (ΦΕΚ 833/τ. Β /1996) υπουργικών αποφάσεων "Προϋποθέσεις ίδρυσης και λειτουργίας Μονάδων Φροντίδας Ηλικιωμένων (Μ.Φ.Η.) από ιδιώτες κερδοσκοπικού χαρακτήρα, και Μ.Φ.Η. μη κερδοσκοπικού χαρακτήρα", αντίστοιχα", αφετέρου δε, από τα συναλλακτικά ήθη και την καλή πίστη, κατά την κρατούσα κοινωνική αντίληψη, από την οποία εκπορεύεται η γενική υποχρέωση πρόνοιας και προστασίας των εννόμων αγαθών, εντούτοις, στο πλαίσιο της συσταθείσας - κατά τα αναφερόμενα ανωτέρω στις υπό στοιχείο "1" και "2" κατηγορίες- εγκληματικής οργάνωσης προέβαιναν από κοινού, με διαδοχικές και συντονισμένες ενέργειές τους και παραλείψεις τους και σύμφωνα με τους ρόλους που έκαστος από αυτούς είχε - κατόπιν εντολών της 1ης κατηγορούμενης, ως διευθύντριας της εγκληματικής οργάνωσης- σε μία συγκεκριμένη "διαχείριση" των ηλικιωμένων, φιλοξενούμενων της ανωτέρω Μ.Φ.Η., η οποία οδηγούσε αιτιακά στη θανάτωση των ηλικιωμένων τροφίμων, και δη: 1ον. Παρέλειπαν να χορηγούν την κατάλληλη τροφή, ποιοτικά και ποσοτικά στους ηλικιωμένους φιλοξενούμενους της Μ.Φ.Η., δεδομένου του ότι, η χορήγηση τροφής σε καθημερινή βάση σε αυτούς ήταν ελάχιστη έως ανύπαρκτη, η δε ποιότητα ιδιαίτερα χαμηλή, ενώ η χορήγησή της γινόταν ταχύτατα σε ελάχιστο χρονικό διάστημα, ενόψει του ότι, η παροχή κρέατος ήταν ιδιαίτερα σπάνια με συχνότερη τη χορήγηση οσπρίων ή ζυμαρικών, οι μερίδες φαγητού ήταν πολύ μικρές και ειδικά η ποσότητα του αλεσμένου φαγητού, που χορηγούταν στους μη αυτοεξυπηρετούμενους φιλοξενουμένους ηλικιωμένους, ήταν ελάχιστη (π.χ. ένα φλυτζάνι του καφέ, δυο με τρείς κουταλιές κ.λ.π ), η χορήγηση φρούτων, γλυκισμάτων ή ψωμιού γινόταν σπάνια και σε ελάχιστη ποσότητα τεμαχίων του εκάστοτε αντικειμένου (π.χ. δυο φέτες πορτοκαλιού, μια φέτα ψωμί), η χορήγηση γαλακτοκομικών προϊόντων, όπως του γάλακτος, γινόταν με αραίωση αυτού με νερό, υπήρχε συστηματική χορήγηση υπολειμμάτων προηγούμενων γευμάτων στα νέα γεύματα καθώς και ακατάλληλων και επικίνδυνων για την υγεία των φιλοξενουμένων ηλικιωμένων τροφών, όπως π.χ. εντόσθια ζώων, τα οποία παρέχονταν δωρεάν στη Μ.Φ.Η. από επιχειρηματίες του είδους, η χορήγηση της τροφής στους μη αυτοεξυπηρετούμενους φιλοξενουμένους ηλικιωμένους γινόταν σε ελάχιστο χρονικό διάστημα από τους υπαλλήλους, με αποτέλεσμα να παρατηρούνται περιστατικά εισροφήσεων τροφής (πνιγμών) και θανάτων σε ηλικιωμένους ή χορήγησης ελάχιστης τροφής, λόγο ελλείψεως χρόνου (δυο με τρείς κουταλιές αλεσμένη τροφή) και προσωπικού. 2ον. Παρέλειπαν να παρέχουν την δέουσα ενυδάτωση στους φιλοξενούμενους στην ως άνω Μ.Φ.Η. ηλικιωμένους, αφού η χορήγηση υγρών σε αυτούς, και ειδικά στους μη αυτοεξυπηρετούμενους, ήταν ελλιπής έως ανύπαρκτη και επικίνδυνη για την υγεία τους, δεδομένης της χρήσης για μεγάλο χρονικό διάστημα των ίδιων πλαστικών μπουκαλιών, στα οποία ήταν εμφανής η ρυπαρότητα σε διάφορα σημεία τους. 3ον. Παρέλειπαν να χορηγούν την απαραίτητη ποσότητα αναλώσιμων υλικών, και παρέλειπαν συστηματικά να εξασφαλίζουν αφενός μεν την καθαρότητα, υγιεινή και τακτική απολύμανση των χώρων και των ευρισκόμενων στους χώρους αντικειμένων, καθώς και την απαραίτητη ποσότητα αναλώσιμων για να επιτευχθεί η καθαριότητα, αφετέρου δε την υγιεινή των φιλοξενούμενων ηλικιωμένων, αφού η μεν χορήγηση αναλώσιμων υλικών (πάνες ακράτειας, είδη υγιεινής όπως σαμπουάν, ξυραφάκια, πετσέτες, χτένες κ.λ.π.) προς τους ηλικιωμένους ήταν ελάχιστη έως ανύπαρκτη, η δε παροχή νερού χρήσης για την υγιεινή και καθαριότητα των φιλοξενουμένων ηλικιωμένων και δη ζεστού ήταν ελάχιστη, η καθαριότητα των αντικειμένων (ρούχων κ.λ.π.) των ηλικιωμένων φιλοξενουμένων, ενώ η καθαριότητα και απολύμανση των εγκαταστάσεων από το προσωπικό με χρήση ανάλογων αναλώσιμων (καθαριστικά, απολυμαντικά, αντισηπτικά κ.λ.π.) ήταν σπάνια - γι' αυτό δε το λόγο άλλωστε το προσωπικό της Μ.Φ.Η., με την είσοδο των ηλικιωμένων προς φιλοξενία, τους αφαιρούσε τον ρουχισμό τους και τους έντυνε με ευμεγέθεις ρόμπες και με τα επονομαζόμενα ως "κοινά" ρούχα της Μ.Φ.Η. (ευτελή ενδύματα ιδιοκτησίας της Μ.Φ.Η. διαφόρων μεγεθών, με τα οποία ενδύονταν οι ηλικιωμένοι), τα οποία ομοίως καθαριζόταν σπάνια, όπως ομοίως αραιά ήταν και η πραγματοποίηση της φροντίδας της υγιεινής και της καθαριότητας (μπάνιο, ξύρισμα, κούρεμα) των φιλοξενουμένων ηλικιωμένων (π.χ. μπάνιο μια φορά στις δυο εβδομάδες), χρησιμοποιώντας μάλιστα τα ίδια αναλώσιμα υλικά (ίδιες πετσέτες, ξυραφάκια, σαπούνια), δίχως να υφίστανται μάλιστα η προσήκουσα φροντίδα και αλλαγή πάνας στους μη αυτοεξυπηρετούμενους ηλικιωμένους φιλοξενούμενους, η οποία και ελάμβανε χώρα μόνο το ανώτερο τρείς φορές την ημέρα και, δη, στις αλλαγές της βάρδιας, ενώ συνήθης τακτική τους αποτελούσε η τοποθέτηση στους ηλικιωμένους προχείρως της ίδιας ακάθαρτης πάνας ακράτειας, ακόμη και στους διαδρόμους της Μ.Φ.Η., ή, σε χειρότερες περιπτώσεις ακόμα, η μη τοποθέτηση σε αυτούς πάνας ακράτειας, αλλά, αντιθέτως, η εναπόθεσή τους γυμνών πάνω σε υποσέντονα ή πετσέτες, τα οποία αλλαζόταν ανά αραιά χρονικά διαστήματα. 4ον. Προέβαιναν - με την εισαγωγή των ηλικιωμένων προς φιλοξενία, και ειδικά αυτών που έπασχαν από έκπτωση των νοητικών τους λειτουργιών ένεκα παθολογικών ή ψυχιατρικών αιτίων - στην τακτική της "μηχανικής καθήλωσης", ήτοι της πλήρους ακινητοποίησης των ηλικιωμένων καθ' όλο το εικοσιτετράωρο στις κλίνες τους ή σε αναπηρικά αμαξίδια, με χρήση ιμάντων περίδεσης και ζωνών ασφαλείας στα αμαξίδια, αφού οι ηλικιωμένοι φιλοξενούμενοι, στην πλειοψηφία τους, μετά την εισαγωγή τους στην Μ.Φ.Η. και μέσα σε σύντομο χρονικό διάστημα, ακινητοποιούταν πλήρως και μόνιμα στις κλίνες τους με χρήση ιμάντων περίδεσης, οι οποίοι τοποθετούνταν στα αντιβράχια των χεριών των ηλικιωμένων και στα πόδια τους, στο ύψος των αστραγάλων, ενώ, κατά τη διάρκεια της ημέρας, τοποθετούνταν σε αναπηρικά αμαξίδια ή καρέκλες, στις οποίες ακινητοποιούνταν ομοίως με ζώνες περίδεσης. 5ον. Προέβαιναν - μετά την εισαγωγή των ηλικιωμένων στη Μ.Φ.Η και στην πλειοψηφία αυτών - σε "χημική καθήλωση" των φιλοξενούμενων ηλικιωμένων, μέσω της χορήγησης σε αυτούς, άμεσα και σε σταθερή βάση, ισχυρών κατασταλτικών ψυχιατρικών φαρμακευτικών σκευασμάτων (ισχυρά ηρεμιστικά), προκειμένου να αδρανοποιούνται οι πνευματικές τους λειτουργίες και να κάμπτεται η κινητικότητά τους, γεγονός που είχε ως αποτέλεσμα οι ηλικιωμένοι φιλοξενούμενοι σταδιακά να χάνουν την επαφή τους με το περιβάλλον, να είναι μονίμως "ληθαργικοί" και καθηλωμένοι σε καρέκλες και αναπηρικά "αμαξίδια", μη μπορώντας να ελέγξουν το σώμα τους και την κίνησή τους, αλλά και αδυνατώντας να αντιδράσουν στη μόνιμη ακινητοποίησή τους και καθήλωσή τους σε ένα σημείο, αφού ήταν μόνιμα ευρισκόμενοι σε αυτήν την κατάσταση "καταστολής". 6ον. Προέβαιναν - προς επίτευξη της "καθήλωσης" των φιλοξενουμένων ηλικιωμένων και, ειδικά αυτών που έπασχαν από έκπτωση των νοητικών τους λειτουργιών - σε "τεχνική καθήλωση" των ηλικιωμένων, μέσω της τοποθέτησης ιατρικών συσκευών για την παροχέτευση τροφής (π.χ. ρινογαστρικός καθετήρας -λεβάιν) και για την ούρηση (π.χ. ουροκαθετήρες), οι οποίες όμως δεν ήταν ιατρικά απαραίτητες, καθόσον οι ηλικιωμένοι, τουλάχιστον κατά την είσοδό τους στη Μ.Φ.Η., μπορούσαν να σιτιστούν και να ουρήσουν αυτοβούλως και, συγκεκριμένα, προέβαιναν στην τοποθέτηση, άμεσα και σε σταθερή βάση, ουροκαθετήρων στους ηλικιωμένους, προκειμένου να αποφεύγεται η ανάγκη τους για κίνηση και η μετάβασή τους στην τουαλέτα, καθώς και ρινογαστρικών σωλήνων (levine), έτσι ώστε να καθίσταται εύκολη και ταχύτατη η χορήγηση από μέρους τους αλεσμένης τροφής, παρόλο που πρόκειται μάλιστα για ιατρική πράξη, η οποία έπρεπε να λαμβάνει χώρα από τον ιατρό της Μ.Φ.Η. και όχι από το λοιπό προσωπικό. 7ον. Παρέλειπαν συστηματικά να εξασφαλίζουν και να προσλαμβάνουν [οι εδώ μόνο 1η και 2η κατηγορούμενες] το κατάλληλο σε αριθμό προσωπικό και δη νοσηλευτών και φροντιστών των ηλικιωμένων σε σχέση με τον αριθμό των φιλοξενούμενων στη ΜΦΗ ηλικιωμένων, οι οποίοι κατά κανόνα ήταν υπεράριθμοι σε σχέση με το επιτρεπόμενο όριο της άδειας που είχε η ΜΦΗ, δεδομένου του ότι, για μεν μεγάλο χρονικό διάστημα και δη έως το έτος 2019, η άδεια ήταν μόλις για 16 άτομα, εκ των οποίων μάλιστα οι 3 μόνο μη αυτοεξυπηρετούμενοι, ενώ η ΜΦΗ φιλοξενούσε άνω των 40 ατόμων και δη από 40 έως 60 άτομα ηλικιωμένους, για δε το χρονικό διάστημα από το έτος 2019 έως την 05.05.2021, η άδεια ήταν για 46 άτομα, ενώ η ΜΦΗ πάλι ξεπερνούσε τον αριθμό αυτό, φιλοξενώντας πάγια άνω των 55 ατόμων, ενώ, για τους ως άνω φιλοξενούμενους [40 έως 60 άτομα] απασχολούσε προσωπικό 2 - 3 μόλις άτομα - νοσηλευτές στην πρωινή βάρδια, 2 μόλις άτομα στην απογευματινή βάρδια και 1 μόλις άτομο στην βραδινή βάρδια, ήτοι κατά πολύ λιγότερο σε σχέση με την προβλεπόμενη νομοθεσία. 8ον. Παρέλειπαν συστηματικά [οι εδώ 1η, 2η, 3ος και 4ος κατηγορούμενοι] τη διακομιδή των φιλοξενούμενων στη Μ.Φ.Η., που είχαν ανάγκη είτε άμεσης είτε τακτικής νοσηλείας σε νοσηλευτικό ίδρυμα, στο τελευταίο, μιας και εφάρμοζαν ως τακτική "διαχείρισης" των ηλικιωμένων φιλοξενουμένων την μη διακομιδή αυτών σε νοσηλευτικό ίδρυμα, καίτοι είχαν ανάγκη άμεσης διακομιδής σε αυτό, ενόψει του ότι, αφενός μεν, απέφευγαν συστηματικά να ενημερώνουν τους συγγενείς των ηλικιωμένων, που είχαν επιτακτική ανάγκη νοσηλείας σε νοσηλευτικό ίδρυμα, συνεχίζοντας να τους φιλοξενούν στη ΜΦΗ και παρέχοντάς τους μόνο τα απολύτως απαραίτητα από πλευράς ιατροφαρμακευτικής περίθαλψης, παρόλο που γνώριζαν ότι μπορεί να επέλθει ακόμη και ο θάνατός τους, γεγονός που αποδέχονταν, αφετέρου δε, φρόντιζαν, σε περίπτωση που τα οικεία συγγενικά πρόσωπα των ηλικιωμένων αντιλαμβανόταν την σοβαρότητα της κατάστασης της υγείας αυτών, με ιδιαίτερα μάλιστα πειστικό και φορτικό τρόπο, να τους καθησυχάζουν, αναφέροντάς τους ψευδώς ότι δεν συντρέχουν λόγοι για τη διακομιδή τους σε νοσηλευτικό ίδρυμα, με αποτέλεσμα να επιτυγχάνουν εν τέλει την εξαπάτηση των συγγενών και την παραμονή των ηλικιωμένων στη Μ.Φ.Η. καθώς και 9ον. Εκδήλωναν σταθερά απάνθρωπη και εξευτελιστική συμπεριφορά σε βάρος των ηλικιωμένων φιλοξενουμένων της Μ.Φ.Η., ασκώντας ακόμη και σωματική βία εις βάρος τους, τραβώντας τους βιαίως ή κρατώντας τους σφικτά τα χέρια ή τα πόδια τους ή χτυπώντας τους σε απόκρυφα σημεία τους σώματος τους, χλευάζοντάς τους και κοροϊδεύοντάς τους, δίχως μάλιστα οι εδώ 1η και 2η κατηγορούμενες, ως ιδιοκτήτριες της ΜΦΗ να λαμβάνουν κάποιο μέτρο για την εξάλειψη των ανωτέρω καταστάσεων, καίτοι είχαν ιδία αντίληψη γι' αυτές. Ούτε βέβαια οι 3ος και 4ος κατηγορούμενοι, ως ιατροί και υποχρεωμένοι εκ τους Κώδικα Ιατρικής Δεοντολογίας επιπλέον, να προβαίνουν σε κάποια ενέργεια, προκειμένου να προστατέψουν τους φιλοξενούμενους ηλικιωμένους. Κατά δε μάλιστα την ως άνω δράση τους, έκαστος είχε το δικό του ρόλο, υπό τις οδηγίες της 1ης κατηγορούμενης και δη η μεν 2η κατηγορούμενη φρόντιζε να εφαρμόζεται και να τηρείται κατά γράμμα από τα υπόλοιπα μέλη και το λοιπό προσωπικό η προαναφερθείσα τακτική "διαχείρισης" των φιλοξενουμένων ηλικιωμένων, έχοντας ως αποκλειστικό σκοπό, αφενός μεν την συγκάλυψη της παράνομης δραστηριότητας, αφετέρου δε τη μεγιστοποίηση του παράνομου οικονομικού οφέλους, επιδεικνύοντας καθολικά ιδιαίτερα σκληρό και απάνθρωπο πρόσωπο και δείχνοντας πρωτοφανή και πλήρη απαξίωση προς τα θεμελιώδη ανθρώπινα δικαιώματα των προς φιλοξενία ευάλωτων ατόμων της τρίτης και τέταρτης ηλικίας και, ειδικά, προς το υπέρτατο έννομο αγαθό της ζωής, ο δε 3ος κατηγορούμενος διαδραμάτιζε στην τέλεση των ανωτέρω πράξεων και παραλείψεων κεντρικό ρόλο, καθώς, ως ιατρός, προσερχόταν στις εγκαταστάσεις της Μ.Φ.Η., προκειμένου να ασκήσει τα καθήκοντά του, μόνο δυο φορές την εβδομάδα, συνήθως κατά τις ημέρες Τρίτη και Πέμπτη τις μεσημβρινές ώρες και για χρονικό διάστημα το οποίο κυμαίνονταν από μισή έως μία ώρα περίπου, δίδοντας περαιτέρω ιατρικές οδηγίες στο νοσηλευτικό προσωπικό δια τηλεφώνου, παρόλο που όφειλε να βρίσκεται καθημερινά και για περισσότερες ώρες εκεί, παρέχοντας ουσιαστική και ενδελεχή ιατρική φροντίδα και παρακολούθηση, ενώ, επιπλέον, σε περίπτωση θανάτου ηλικιωμένου φιλοξενουμένου, ουδόλως προσερχόταν στις εγκαταστάσεις της Μ.Φ.Η., προκειμένου, ως όφειλε, να εξετάσει το πτώμα και τον Ιατρικό Φάκελο του αποβιώσαντα ηλικιωμένου, προσδίδοντας τοιουτοτρόπως, κατόπιν συνεννόησης με τις εδώ 1η και 2η κατηγορούμενες, την απαραίτητη συγκάλυψη στην παράνομη δραστηριότητα της εγκληματικής οργάνωσης, μέσω της πιστοποίησης - απόδοσης, δια πιστοποιητικών που εξέδιδε ψευδώς, του θανάτου του εκάστοτε ηλικιωμένου "θύματος" στον ποιο κοινό μηχανισμό και όχι σε αιτία θανάτου (ανακοπή καρδιάς ή καρδιακή παύση), αντί των πραγματικών αιτίων (μη παροχή σωστής ιατροφαρμακευτικής περίθαλψης, μη διακομιδή σε κατάλληλο νοσηλευτικό ίδρυμα κ.λ.π.), ούτως ώστε, σε κάθε περίπτωση, να καθίσταται επιτυχής με αυτό τον τρόπο η αποφυγή περαιτέρω διερεύνησης των αιτιών του θανάτου από τις εισαγγελικές και προανακριτικές αρχές (παραγγελία για διενέργεια Ιατροδικαστικών εξετάσεων από αρμόδιους Ιατροδικαστές κ.λ.π.), να διασφαλίζεται με αυτό τον τρόπο απρόσκοπτα η συνέχιση της λειτουργίας της οργάνωσης και να μπορούν αυτά [τα εικονικά ιατρικά πιστοποιητικά θανάτου] να χρησιμοποιηθούν από τις ιδιοκτήτριες της ΜΦΗ [εδώ 1η και 2η κατηγορούμενες], προκειμένου να παρουσιαστεί ο θάνατος του εκάστοτε ηλικιωμένου φιλοξενουμένου στα οικεία συγγενικά του πρόσωπα ως φυσιολογικός και αναμενόμενος, λόγω και του προχωρημένου της ηλικίας του, αλλά και για να καταστεί εφικτή η έκδοση των απαραίτητων διοικητικών εγγράφων, όπως έκδοση ληξιαρχικής πράξης θανάτου και έκδοση άδειας ταφής στα κατά τόπους ληξιαρχεία, χωρίς να ενημερωθούν οι δικαστικές και αστυνομικές αρχές, ο δε 4ος κατηγορούμενος, αν και υποχρεούνταν να παρίσταται σε αυτή και να ασκεί τα καθήκοντά του μια φορά την εβδομάδα, αντιθέτως προσερχόταν στις εγκαταστάσεις της Μ.Φ.Η. σε πολύ αραιά χρονικά διαστήματα και ασχολούταν μόνο με την συνταγογράφηση φαρμάκων, χωρίς να εξετάζει καν τους ηλικιωμένους φιλοξενουμένους, ενώ μάλιστα προέβαινε στην συνταγογράφηση πληθώρας ισχυρών ψυχιατρικών φαρμακευτικών σκευασμάτων στους Α.Μ.Κ.Α. των ηλικιωμένων φιλοξενουμένων, τα οποία χρησιμοποιούταν στην συνέχεια με υπερδοσολογία για να καταστεί εφικτή η "χημική καθήλωση" των φιλοξενουμένων ηλικιωμένων, και ειδικά αυτών που έπασχαν από έκπτωση των νοητικών του λειτουργιών (ανοιακοί, ψυχικά ασθενείς, κ.λ.π.), οι δε 5η και 6η κατηγορούμενες φρόντιζαν να εφαρμόζεται και να τηρείται κατά γράμμα από τα υπόλοιπα μέλη και το λοιπό προσωπικό η προαναφερθείσα "μέθοδος διαχείρισης" των φιλοξενουμένων ηλικιωμένων, έχοντας ως αποκλειστικό σκοπό τη συγκάλυψη της παράνομης δραστηριότητας, και ήλεγχαν τα επισκεπτήρια των φιλοξενούμενων ηλικιωμένων, έτσι ώστε να μη δύνανται οι συγγενείς να έχουν άμεση πρόσβαση και αντίληψη για την υγεία και την κατάσταση των ηλικιωμένων, επιδεικνύοντας και αυτές καθολικά ιδιαίτερα σκληρό και απάνθρωπο πρόσωπο και δείχνοντας πρωτοφανή και πλήρη απαξίωση προς τα θεμελιώδη ανθρώπινα δικαιώματα των προς φιλοξενία ευάλωτων ατόμων της τρίτης και τέταρτης ηλικίας, προέβαιναν σε εξευτελιστικές πρακτικές σε βάρος των ηλικιωμένων φιλοξενουμένων, υποβάλλοντάς τους σε "βασανιστήρια", προκειμένου να επιτευχθούν οι σκοποί της οργάνωσης. Συνεπεία δε των ανωτέρω πράξεων και παραλείψεων των ανωτέρω, ί. γενικά ήταν 1] οι ηλικιωμένοι να υποσιτίζονται σε υπερθετικό βαθμό, συνεπεία του οποίου να χάνουν άμεσα μεγάλο μέρος του σωματικού τους βάρος και σταδιακά να αποστεώνονται, 2] να δημιουργούνται σε μόνιμη βάση κάκιστες συνθήκες υγιεινής, να υφίσταται διάχυτη και έντονη δυσοσμία από τις ακαθαρσίες και, συνεπεία τούτου, να δημιουργείται αποπνικτική ατμόσφαιρα, να υπάρχουν συχνά εξάρσεις μεταδιδόμενων λοιμωδών νοσημάτων, όπως δερματικών παθήσεων (π.χ. ψώρα), και συχνές λοιμώξεις από μικρόβια, όπως ουρολοιμώξεις κ.λ.π., τόσο στους φιλοξενουμένους ηλικιωμένους, όσο και στο προσωπικό, καθώς και να προκαλείται μόλυνση στους ηλικιωμένους από παθογόνους μικροοργανισμούς των δερματικών ελκών από πίεση (κατακλίσεις), από τα οποία ήδη υπέφεραν λόγο της ακινησίας τους οι ηλικιωμένοι, 3] να δημιουργούνται άμεσα στα σώματα των ηλικιωμένων ευμεγέθη έλκη από πίεση (κατακλίσεις), τα οποία, σε συνδυασμό με τη συνεχή ακινησία τους και την ύπαρξη, απουσία κατάλληλων συνθηκών υγιεινής, πληθώρας παθογόνων μικροοργανισμών, οδηγούσαν στην δημιουργία σηπτικών καταστάσεων στους ηλικιωμένους και ευλόγως στη ραγδαία επιδείνωση της ήδη επιβαρυμένης υγείας τους, 4] οι φιλοξενούμενοι ηλικιωμένοι να μην σιτίζονται επαρκώς, αλλά και να προσβάλλονται συχνότατα από λοιμώξεις (ουροποιητικού και αναπνευστικού συστήματος), γεγονός που οδηγούσε σταδιακά στην επιδείνωση της ήδη επιβαρυμένης υγείας τους, 5] οι ηλικιωμένοι εν τέλει να μην εξυπηρετούνται και φροντίζονται επαρκώς και προσηκόντως και 6] σε οργανωμένο νοσηλευτικό ίδρυμα και σταδιακά να αποβιώνουν εντός οι ηλικιωμένοι να μην λαμβάνουν την απαραίτητη για την επιβίωσή τους ιατρική φροντίδα της Μ.Φ.Η, παρόλο μάλιστα που άπαντες γνώριζαν πλήρως την κλινική εικόνα του συνόλου των ηλικιωμένων της Μ.Φ.Η. και μπορούσαν να προβλέψουν το γεγονός ότι η παγιωμένη συμπεριφορά τους, ήτοι η μη διακομιδή των ηλικιωμένων φιλοξενουμένων σε κατάλληλα νοσηλευτικά ιδρύματα, ενώ υφίστατο σχετική ανάγκη, θα οδηγούσε πιθανότατα στο αξιόποινο αποτέλεσμα της σταδιακής θανάτωσής τους, ενώ, ii. ειδικά ήταν να επέλθει, κατά περίπτωση, ο θάνατος των: 1ον. Τ. Μ. του Δ. και της Μ., γεννηθέντος το έτος ... στα ... ..., ο οποίος φιλοξενήθηκε στην Μ.Φ.Η. για βραχύχρονη φιλοξενία 20 περίπου ημερών και δη κατά το χρονικό διάστημα από ….2009 έως ….2009, ο οποίος υπέστη ασιτία, εξαιτίας της μη χορηγήσεως επαρκούς τροφής, σε τέτοιο βαθμό μάλιστα, που απώλεσε σχεδόν το 40% του σωματικού του βάρους, αφυδάτωση, λόγω έλλειψης ενυδάτωσής του, κατακλίσεις, ένεκα της πλήρους ακινησίας του - συνεπεία της καθήλωσής του με ιμάντες - η οποία προκάλεσε επιδείνωση της μυϊκής του αδυναμίας, ακόμη δε και μυϊκή του ατροφία, σωματικό περιορισμό με ιμάντες παρατεταμένα, που επέφερε αδιαμφισβήτητα επιδείνωση της ψυχικής του υγείας και προκάλεσε την ανησυχία του, συνεπεία των οποίων, σε συνδυασμό με τη μη αντιμετώπιση της λοίμωξής του, τη χορήγηση ουσίας που αντενδείκνυται στη λοίμωξη και τη μη έγκαιρη διακομιδή του στο ΓΝ ..., επήλθε η οποία αιτιακά ο θάνατος του, την ….2009, εντός του Γενικού Νοσοκομείου ..., ο οποίος θάνατος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. [Σημειωτέον ότι για τον εν λόγω θάνατο ευθύνονται άπαντες πλην του 4ου κατηγορούμενου]. 2ον. Π. Α. του Δ. και της Α., γεννηθείσας τη ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από την ….2014 έως την ….2017, ακουσίως, παρά τη θέλησή της και χωρίς να συντρέχει νόμιμος προς τούτο λόγος, ήτοι χωρίς τη συγκατάθεση συγγενικών της προσώπων ή την ύπαρξη νόμιμης εισαγγελικής ή δικαστικής εντολής και η οποία, πάσχουσα από άνοια (διαταραχή μνήμης και προσοχής, διαταραχή προσανατολισμού, και διαταραχή στη δομή της σκέψης και της αντίληψης), καταστάλθηκε άμεσα με χορήγηση ηρεμιστικών και άλλων ψυχιατρικών φαρμάκων, της τοποθετήθηκε συσκευή ουροκαθετήρα, καίτοι δεν έχρηζε τούτου, καθόσον εισήλθε εντός της ΜΦΗ περιπατητική και αυτοεξυπηρετούμενη, υπέστη ασιτία, συνεπεία της οποίας απώλεσε σημαντικό ποσοστό βάρους και έχασε πλήρως τη δομή της σκέψης και της αντίληψής της, αδυνατώντας παντελώς να αναγνωρίσει πρόσωπα και να προσανατολιστεί στον χώρο και στον χρόνο, ήταν μόνιμα κατακεκλεισμένη με την κατάσταση της υγείας της να επιδεινώνεται συνεχώς, γεγονότα τα οποία, σε συνδυασμό με τη μη χορήγηση σε αυτή οξυγόνου, με ανάλογη ιατρική συσκευή εντός της Μ.Φ.Η. (συμπυκνωτής οξυγόνου από …..2017), καίτοι από την ….2017 ήταν εμπύρετη, με αίσθημα κακουχίας και κόπωσης, και τη μη διακομιδή της από την Μ.Φ.Η. σε κατάλληλο νοσηλευτικό ίδρυμα για νοσηλεία, αλλά και τη μη εν γένει παροχή της με κατάλληλη ιατροφαρμακευτική περίθαλψη εντός αυτής, επέφεραν αιτιακά το θάνατο της εντός της Μ.Φ.Η. την …2017 3ον. Ρ. Ε. του Δ. και της Μ., γεννηθείσας τη …. στα ..., η οποία κατά το χρονικό διάστημα από τον Μήνα … του έτους 2014 έως τη ….2015 φιλοξενήθηκε στην Μ.Φ.Η., ούσα σε καλή πνευματική κατάσταση και η οποία, από την εισαγωγή της και κατά τη διάρκεια αυτής, κατέστη σε μόνιμη ακινησία, εξαιτίας της μηχανικής της καθήλωσης με τη χρήση ιμάντων, γεγονός που επιδείνωσε την ήδη υπάρχουσα μυϊκή της αδυναμία, τη ψυχική της κατάσταση και προκάλεσε έλκη κατάκλισης, τα οποία ουδέποτε αντιμετωπίστηκαν, ουδόλως σιτίστηκε και ενυδατώθηκε επαρκώς και προσηκόντως, υφίστατο πλημμελή φροντίδα, με αποτέλεσμα την κακή στοματική της υγιεινή, η οποία μάλιστα συνέβαλε στην λοίμωξη της στοματικής κοιλότητας που οδήγησε εν τέλει στη νοσηλεία της στο Γενικό Νοσοκομείο ..., ένεκα και αναπνευστικής της δυσχέρειας και η καταστολή της με χορήγηση ηρεμιστικών χαπιών, γεγονότα τα οποία σε συνδυασμό με την μη ορθή αντιμετώπιση της λοίμωξής της και τη μη έγκαιρη μεταφορά της στο ΓΝ ... οδήγησαν αιτιακά στο θάνατο της ανωτέρω εντός του ΓΝ ..., όπου παρέμεινε για νοσηλεία έως την ….2015, ημερομηνία κατά την οποία απεβίωσε, με αιτία θανάτου, όπως αυτή προκύπτει από το από ...2015 Ιατρικό Πιστοποιητικό θανάτου ... του Γ.Ν.Ν. ..., "Σηπτικό shock- πολυοργανική ανεπάρκεια - αναιμία - πτώση αρτηριακής πίεσης - πρόσφατο Α.Ε.Ε.". [Σημειώνεται ότι για τον εν λόγω θάνατο ευθύνονται άπαντες πλην του 4ου κατηγορουμένου], 4ον. Α. Μ. του Δ. και της Σ., γενηθείσας την …. στα ..., η οποία κατά το χρονικό διάστημα από ….2016 έως ….2016 φιλοξενήθηκε στη Μ.Φ.Η., ούσα αυτοεξυπηρετούμενη και περιπατητική, χωρίς κατακλίσεις, με καλή ακοή και όραση και με αντιμετωπίσιμα προβλήματα υγείας και η οποία υπέστη σταδιακή ακινητοποίηση και σωματικό περιορισμό στην κλίνη της, με χρήση ιμάντων, χημική καθήλωση μέσω της χορήγησης ηρεμιστικών χαπιών, και δη ..., σε δοσολογία μάλιστα συνεχώς αυξανόμενη, ανεπαρκή σίτιση και ενυδάτωση αυτής - άπαντα τα οποία μάλιστα συνδυαστικά είχαν ως αποτέλεσμα την απώλεια μεγάλου σωματικού βάρους της ασθενούς - γεγονότα τα οποία, σε συνδυασμό με τη μη ρύθμιση, μέσω φαρμακευτικής αγωγής, του σακχαρώδη διαβήτη της και την αναιτιολόγητη και παρά την αντίθετη γνώμη ιδιώτη ..., που προσέρχονταν στην εν λόγω ΜΦΗ και παρακολουθούσε τη συγκεκριμένη ηλικιωμένη, μόνιμη τοποθέτηση συσκευής ουροκαθετήρα, η οποία μάλιστα συνέβαλε στον αποικισμό της με πολυανθεκτικά μικρόβια και στην τελική εμφάνιση σήψης από ουρολοίμωξη, συνεπεία της οποίας προκλήθηκε πολυοργανική ανεπάρκεια [αποτέλεσμα] - η οποία δεν ήταν δυνατό να αντιμετωπιστεί από το ΓΝ ..., καθόσον δε διακομίσθηκε σε αυτό εγκαίρως, αλλά μόλις την ….2016 και τούτο κατόπιν εξέτασης της ηλικιωμένης από ιδιώτη ιατρό, ο οποίος διαπίστωσε ότι η ηλικιωμένη βρισκόταν σε σηπτικό σοκ, χωρίς καμία επαφή με το περιβάλλον, εμπύρετη και αφυδατωμένη, παρά τη ρητώς διατυπωμένη αντίθετη άποψη των υπευθύνων της ΜΦΗ [εδώ 1ης και 2ης κατηγορούμενες], αλλά και του ... της ΜΦΗ, εδώ 3ος κατηγορούμενος, που διαβεβαίωναν ότι η ανωτέρω ηλικιωμένη είναι καλά στην υγεία της - οδήγησαν αιτιακά στο θάνατο της την …2016 εντός της Β' Παθολογικής κλινικής του Γ.Ν.Ν. ..., ο οποίος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. 5ον. Α. Ι. του Β. και της Κ., γεννηθέντος την …. στην ..., ο οποίος, κατά το χρονικό διάστημα από ….2016 έως …..2016, φιλοξενήθηκε στην ως άνω Μ.Φ.Η., όντας αυτοεξυπηρετούμενος και χωρίς ιδιαίτερα σοβαρά προβλήματα υγείας και ο οποίος υπέστη την ως άνω αναλυτικά περιγραφόμενη "μέθοδο διαχείρισης", χωρίς να του παρέχεται η δέουσα φροντίδα, με αποτέλεσμα σταδιακά να αποκτήσει ευμεγέθη και μεγάλου βάθους (έως το οστό) έλκη κατάκλισης στο σημείο της πλάτης, χωρίς ποτέ να διακομισθεί από τη Μ.Φ.Η. σε κατάλληλο νοσηλευτικό ίδρυμα, καίτοι τούτο ήταν απαραίτητο, γεγονότα που οδήγησαν στο θάνατό του την ...2016, εντός της ΜΦΗ, χωρίς να αναγράφεται στο πιστοποιητικό θανάτου του η ακριβής αιτία, αλλά ανακοπή καρδιάς, που αποτελεί σύμπτωμα - αποτέλεσμα και όχι αιτία θανάτου. 6ον. Κ. Σ. του Ε. και της Μ., γεννηθείσας την ....... στον ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2016 έως την ....2016, ούσα κατά την εισαγωγή της μερικώς κινητική με καλή κλινική εικόνα και η οποία υπέστη την ανωτέρω αναλυτικά εκτεθείσα μέθοδο "διαχείρισης", γεγονός που είχε ως αποτέλεσμα την πλήρη κατάπτωσή της, που σε συνδυασμό με το γεγονός της μη διακομιδής της από την Μ.Φ.Η. σε κατάλληλο νοσηλευτικό ίδρυμα για νοσηλεία, αν και η θυγατέρα της αιτήθηκε προς τη διοίκηση της Μ.Φ.Η. τη διακομιδή της, και παρόλο που η ίδια είχε λοίμωξη του αναπνευστικού, οδήγησαν αιτιακά στον θάνατό της εντός της Μ.Φ.Η. την ....2016, με το πιστοποιητικό θανάτου, εκδοθέν από τον 3° κατηγορούμενο, να αναγράφει ως αιτία θανάτου "Παρατεινόμενος εμπύρετος Λοίμωξη Αναπνευστικού - Καρδιακή Ανεπάρκεια", ήτοι ουσιωδώς διαφορετική από αυτή που ψευδώς δηλώθηκε στην θυγατέρα της, ήτοι "καρκίνος", χωρίς ωστόσο να της επιδείξουν ποτέ αποτελέσματα των εξετάσεων που υποτιθέμενα πραγματοποιούνταν καθημερινά στην ηλικιωμένη, μόνο και μόνο για να παρατείνουν τη νοσηλεία της και να βγάλουν κέρδος από αυτή. 7ον. Μ. Κ. του Ι. και της Δ., γεννηθέντος τη ...... στα ..., ο οποίος, κατά το χρονικό διάστημα από τις αρχές του μηνός ... του έτους 2016 έως την ...2018, φιλοξενήθηκε στην ως άνω Μ.Φ.Η, για βραχύχρονη φιλοξενία, με σκοπό αποκλειστικά την αποκατάσταση με φυσικοθεραπείες προβλήματος που αντιμετώπιζε στην βάδιση, ένεκα τροχαίου ατυχήματος και επόμενου μικρού σε έκταση εγκεφαλικού επεισοδίου που υπέστη το καλοκαίρι του ίδιου έτους, δίχως οιουδήποτε άλλου προβλήματος υγείας, παρά μόνο λήψη φαρμακευτικής αγωγής για την καταπολέμηση της αρτηριακής πίεσης, για τις θρομβώσεις του αίματος, καθώς και για τη νόσο πάρκινσον, και ο οποίος καταστάλθηκε, μέσω της χορήγησης ηρεμιστικών χαπιών, εξαιτίας των οποίων κατέστη ληθαργικός και σταδιακά εξέπεσαν οι σωματικές και πνευματικές του λειτουργίες, ακινητοποιήθηκε μηχανικά και περιορίστηκε σωματικά, με τη χρήση ιμάντων, με αποτέλεσμα να μη μπορεί να κινήσει ούτε τα χέρια, ούτε τα πόδια του, ουδόλως σιτίστηκε επαρκώς, με αποτέλεσμα μάλιστα να απωλέσει ποσοστό μεγαλύτερου του 40% του σωματικού του βάρους, σε σημείο μάλιστα που αποστεώθηκε πλήρως, γεγονότα που σε συνδυασμό με τη μη πραγματοποίηση των απαιτούμενων σε αυτόν φυσιοθεραπειών, για την αποκατάσταση του προβλήματος βάδισής του, τις απαράδεκτες συνθήκες υγιεινής και τη μη μετάβασή του σε νοσηλευτικό ίδρυμα, καίτοι φέρεται, κατά τις τελευταίες μέρες της ζωής του, να έπασχε από κάποια λοίμωξη, η οποία ούτε καν αντιμετωπίστηκε, συνδυαστικά επέφεραν το θάνατο του, που επήλθε εντός της ΜΦΗ την ...2018, με τον 3° κατηγορούμενο να εκδίδει εικονικό πιστοποιητικό θανάτου, όπου ως αιτία θανάτου ανέγραφε "Ανακοπή Καρδιάς", πλην όμως αυτό τυγχάνει το αποτέλεσμα, το οποίο είναι διάφορο από την αιτία, την οποία προφανώς και απέκρυψαν, συνεπεία των επαναλαμβανόμενων παραλείψεών τους. 8ον. Μ. Ι. του Ν. και της Α., γεννηθείσας το έτος ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2017 έως τη ....2019, ένεκα ατυχήματος που είχε υποστεί και περιόριζε μόνο την κίνησή της, χωρίς άλλα κατά τα λοιπά προβλήματα υγείας και η οποία, ένεκα της ανωτέρω εκτεθείσας μεθόδου "διαχείρισης", σταδιακά αποστεώθηκε, αφού έφτασε να ζυγίζει περί τα είκοσι (20) κιλά μόνο και απέκτησε ευμεγέθη και μεγάλου βάθους έλκη κατάκλισης στο σημείο των οπίσθιων, ενώ ουδέποτε διεκομίσθη από την Μ.Φ.Η. σε κατάλληλο νοσηλευτικό ίδρυμα για νοσηλεία, με αποτέλεσμα εν τέλει τη ....2019 να αποβιώσει εντός της Μ.Φ.Η. 9ον. Σ. Α. του Ε. και της Ε., γεννηθέντος την ... στα ..., ο οποίος φιλοξενήθηκε στην Μ.Φ.Η. από τις αρχές του μηνός ... του έτους 2017 έως τη ....2018, όντας πλήρως κινητικός και αυτοεξυπηρετούμενος, δίχως ιδιαίτερα παθολογικά προβλήματα υγείας, πέραν των συνηθισμένων της ηλικίας του, πλην όμως βρισκόταν σε αρχικό στάδιο άνοιας, και ο οποίος υπέστη την ανωτέρω εκτεθείσα μέθοδο "διαχείρισης", αφού και αυτός σταδιακά έχασε την επαφή με το περιβάλλον και απώλεσε μεγάλο μέρος του σωματικού του βάρους, ενώ επιπλέον παρατηρήθηκε ακινητοποιημένος στην κλίνη του ή σε αναπηρικό αμαξίδιο, ακάθαρτος, ασίτιστος, και χτυπημένος στο πρόσωπο, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τούτο ήταν απαραίτητο, γεγονότα που αιτιακά οδήγησαν την ....2018 στον θάνατό του, εντός της ΜΦΗ. 10ον. Χ. Α. του Π. και της Ε., γεννηθέντος την ... στα ..., ο οποίος φιλοξενήθηκε στην Μ.Φ.Η. από τα τέλη του έτους 2017 έως την ….2018, ένεκα ατυχήματος που του προκάλεσε πρόβλημα στην σταθερότητα του βαδίσματος του, όντας όμως, κατά την εισαγωγή του, κινητικός και αυτοεξυπηρετούμενος, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του και της άνοιας από την οποία έπασχε, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και έφερε ίχνη από άσκηση έντονης σωματικής βίας στο πρόσωπό του (σκισμένα χείλη, και χτυπήματα), χωρίς μάλιστα ποτέ να διακομισθεί στο Νοσοκομείο για περίθαλψη, ενώ σταδιακά απώλεσε τις νοητικές του λειτουργίες και περιήλθε σε άσχημη κατάσταση, γεγονότα τα οποία αιτιακά οδήγησαν, την ...2018 στον θάνατό του εντός της Μ.Φ.Η. 11ον. Π. Σ. του Ε. και της Α., γεννηθείσας τη ....... στα ..., η οποία φιλοξενήθηκε στην Μ.Φ.Η. από την ...2018 έως την ....2018, πάσχουσα μόνο από άνοια, λαμβάνουσα γι' αυτή μόνο το ηρεμιστικό φαρμακευτικό σκεύασμα "...", χωρίς άλλα παθολογικά προβλήματα, ενώ επίσης ήταν εύσωμη, και η οποία, κατά την περίοδο της φιλοξενίας της, υπέστη και αυτή την ανωτέρω εκτεθείσα μέθοδο "διαχείρισης", αφού, μέσα σε σύντομο σχετικά χρονικό διάστημα, έχασε πλήρως την επαφή με το περιβάλλον και αποστεώθηκε σε υπερθετικό βαθμό, χωρίς ποτέ, καίτοι έπρεπε, να μεταφερθεί από τη Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ....2018 στον θάνατο της εντός της ΜΦΗ. 12ον. Π. Ι. του Κ. και της Β., γεννηθέντος την ...... στα ..., ο οποίος φιλοξενήθηκε στην Μ.Φ.Η. από την ...2018 έως τη ...2021, μη πάσχοντος από παθολογικά προβλήματα υγείας, πέραν του γεγονότος ότι είχε κολοστομία (παρά φύση έδρα), πάσχοντος όμως από ψυχική νόσο, για την οποία μάλιστα ελάμβανε ψυχιατρική φαρμακευτική αγωγή και έχρηζε ανάλογης φροντίδας, και ο οποίος ομοίως υπέστη την ανωτέρω εκτεθείσα μέθοδο "διαχείρισης", αφού σταδιακά απώλεσε ιδιαίτερα μεγάλο μέρος του σωματικού του βάρους, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τη χρειαζόταν, ενώ μάλιστα σταθερά δέχονταν απάνθρωπη, εξευτελιστική και βίαιη συμπεριφορά, γεγονότα που αιτιακά οδήγησαν, τη ...2021 στον θάνατό του. 13ον. Μ. Α. του Ε. και της Ά., γεννηθέντος την ... στην ... ..., ο οποίος φιλοξενήθηκε στην Μ.Φ.Η. από την ....2018 έως την ...2018, πάσχοντος, κατά το χρόνο της εισαγωγής του, μόνο από άνοια, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του, ενώ κατά τα λοιπά τύγχανε μερικώς κινητικός και αυτοεξυπηρετούμενος, και ο οποίος υπέστη την ανωτέρω εκτεθείσα μέθοδο "διαχείρισης", δεδομένων της εκπτώσεως πλήρως των νοητικών του λειτουργιών και της εμφάνισης ελκών κατακλίσεως, χωρίς ποτέ να διακομισθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ...2018, στον θάνατό του. 14ον. Σ. Κ. του Π. και της Χ., γεννηθέντος το έτος ... στην ... ..., ο οποίος φιλοξενήθηκε στην Μ.Φ.Η. κατά το χρονικό διάστημα από το έτος 2018 έως την ...2019, όντας, κατά την εισαγωγή του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", καθόσον σταδιακά ακινητοποιήθηκε πλήρως στην κλίνη του και αποστεώθηκε σε υπερθετικό βαθμό, δίχως ποτέ να δέχεται τη δέουσα φροντίδα και καθαριότητα, καθώς και επαρκή σίτιση και ενυδάτωση, με αποτέλεσμα τη συνεχή προσβολή του από ουρολοιμώξεις, γεγονότα που αιτιακά οδήγησαν, την ….2019, στον θάνατό του εντός της Μ.Φ.Η. 15ον. Κ. Κ. του Σ. και της Μ., γεννηθέντος την ... στα ..., ο οποίος φιλοξενήθηκε στην Μ.Φ.Η. από τις αρχές του έτους 2019 έως την ….2019, όντας, κατά τον χρόνο της εισαγωγής του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά την πρόοδο της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και από πολύ νωρίς άρχισε να χάνει την επαφή με το περιβάλλον και να καταπέφτει σωματικά και πνευματικά, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, ενώ επιπλέον υπέστη βίαιη συμπεριφορά από το προσωπικό της Μ.Φ.Η., γεγονότα που αιτιακά οδήγησαν, την ….2019, στον θάνατό του εντός της ΜΦΗ. 16ον. Χ. Α. του Χ. και της Ρ., γεννηθείσας την ... στα ..., η οποία φιλοξενήθηκε στην Μ.Φ.Η. από τον μήνα ... του έτους 2019 έως την ….2019, ούσα σε καλή κατάσταση σωματικά και πνευματικά, εκτός της ύπαρξης ενός κατάγματος στον γοφό της ένεκα ατυχήματος, το οποίο περιόριζε την κίνησή της και είχε ανάγκη από φυσικοθεραπείες, και η οποία, κατά την πρόοδο της φιλοξενίας της, υπέστη την ανωτέρω εκτεθείσα μέθοδο "διαχείρισης", μιας και σταδιακά περιήλθε σε άθλια κατάσταση από τη δημιουργία ελκών κατακλίσεως, τα οποία ουδέποτε φροντίστηκαν, και απώλεσε την επαφή της με το περιβάλλον (ληθαργική), χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ….2018 στον θάνατό της εντός της ΜΦΗ. 17ον. Σ. Α. του Κ. και της Α., γεννηθείσας την …. στην ... ..., η οποία φιλοξενήθηκε στην Μ.Φ.Η. από τον βραδινές ώρες της …2019 έως πρώτες πρωινές ώρες της ….2019, ούσα, κατά την εισαγωγή της, μερικώς αυτοεξυπηρετούμενη και χωρίς ιδιαίτερα σοβαρά προβλήματα υγείας, και η οποία ομοίως υπέστη την ανωτέρω εκτεθείσα μέθοδο "διαχείρισης", με αποτέλεσμα μέσα σε συντομότατο χρονικό διάστημα να εμφανίσει ιδιαίτερα χαμηλό αιματοκρίτη και να υποστεί καρδιακό επεισόδιο, για το οποίο της χορηγήθηκε μόνο οξυγόνο, δίχως να μεταφερθεί σε νοσηλευτικό ίδρυμα για νοσηλεία, καθόσον η διοίκηση της Μ.Φ.Η. δεν το έκρινε απαραίτητο, ενημερώνοντας μάλιστα ψευδώς την θυγατέρα της ηλικιωμένης ότι η τελευταία καλυτέρευσε, γεγονότα που αιτιακά οδήγησαν, την ….2019 στο θάνατο της εντός της ΜΦΗ. 18ον. Α. Ε. του Ε. και της Ό., γεννηθείσας τη ... στις ..., η οποία φιλοξενήθηκε στην Μ.Φ.Η. από την ....2019 έως τη ....2020, πάσχουσα από άνοια, χωρίς ιδιαίτερα σοβαρά προβλήματα υγείας και μερικώς αυτοεξυπηρετούμενη και η οποία ομοίως υπέστη την ανωτέρω εκτεθείσα μέθοδο "διαχείρισης", συνεπεία της οποίας σταδιακά αποστεώθηκε και εμφάνισε και έλκη κατακλίσεως, χωρίς ποτέ, καίτοι έπρεπε, να διακομιστεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ....2020 στον θάνατό της, εντός της ΜΦΗ. 19ον. Φ. Σ. του Ε. και της Χ., γεννηθέντος τη ... στα ..., ο οποίος φιλοξενήθηκε στην Μ.Φ.Η. κατά το χρονικό διάστημα από την ....2019 έως την ....2020, όντας σε καλή γενική κατάσταση με αναφερόμενο βάρος 90 κιλά, με καλές εργαστηριακές εξετάσεις, με κινητικά προβλήματα και προβλήματα λόγω άνοιας, χωρίς άλλα όμως ιδιαίτερα παθολογικά προβλήματα υγείας και ο οποίος υπέστη την ως άνω αναλυτικά εκτεθείσα μέθοδο "διαχείρισης", ήτοι σωματικό περιορισμό και σταδιακή πλήρη ακινητοποίησή του στην κλίνη του, μέσω της χρήσης ιμάντων - που σε συνδυασμό με την απουσία οιασδήποτε προσπάθειας καθημερινής ακινητοποίησής του, είχαν σαν αποτέλεσμα να του προκληθούν, αφενός μεν, έλκη κατακλίσεων, τα οποία ουδέποτε έτυχαν περιποίησης, αφετέρου δε, μυϊκή αδυναμία - ανεπαρκή φροντίδα της ψυχικής και σωματικής του υγείας, χημική καθήλωση, μέσω της χρήσης ηρεμιστικών χαπιών, ασιτία και αφυδάτωση, με αποτέλεσμα να απωλέσει πάνω από το 40% του σωματικού του βάρους, αφού από 90 κιλά έφθασε να ζυγίζει μόλις 53 κιλά, ενώ η όποια σίτισή του σε ύπτια θέση, ένεκα της ακινητοποίησής του, προκαλούσε εισροφήσεις, που συνέβαλαν στην κατάπτωση του, την υποθρεψία καθώς και στις συχνές αναπνευστικές λοιμώξεις, γεγονότα που, σε συνδυασμό με τη μη άμεση μεταφορά του στο Νοσοκομείο, καίτοι χρειάζονταν νοσηλεία, παρά μόνο πολύ μεταγενέστερα, ήτοι την ....2020 και τούτο, ύστερα από τις έντονες παραινέσεις των συγγενικών του προσώπων, οδήγησαν την …..2020 αιτιακά στον θάνατό του, εντός του Γ.Ν.Ν. ..., με αιτία θανάτου "Σηπτική καταπληξία - Βαριά Λοίμωξη Αναπνευστικού - Οξεία Αναπνευστική Ανεπάρκεια - Κρίσεις "Ε" υπό αγωγή". 20ον. Μ. - Π. Μ. του Ι. και της Β., γεννηθείσας την… στις ... ..., η οποία κατά το χρονικό διάστημα από ....2019 έως ....2020 φιλοξενήθηκε στη Μ.Φ.Η., ένεκα σοβαρής ψυχικής νόσου, και δη σχιζοφρένειας, χωρίς άλλα οργανικά προβλήματα, πλην του βάρους της, το οποίο ανέρχονταν στα 90 κιλά περίπου, το οποίο όμως της επέτρεπε να είναι πλήρως κινητική και αυτοεξυπηρετούμενη και η οποία, κατά τη διάρκεια της φιλοξενίας της, υπέστη ομοίως την ανωτέρω εκτεθείσα μέθοδο "διαχείρισης", μιας και ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδείνωσε την ήδη βεβαρημένη ψυχική υγεία της, ουδέποτε υπεβλήθη σε σχετικές εξετάσεις, προκειμένου να διερευνηθεί και εν τέλει να ανευρεθεί το αίτιο της κατάπτωσής της, γεγονός που ενέτεινε τη συναισθηματική και ψυχική της φόρτιση, με αποτέλεσμα την ακόμη μεγαλύτερη επιβάρυνση της υγείας της, καταστάλθηκε χημικά με τη χορήγηση ισχυρών κατασταλτικών φαρμάκων και της τοποθετήθηκε ουροκαθετήρας και ρινογαστρικός καθετήρας, απουσία όμως περιγραφόμενων συμβάντων που να δικαιολογούν τα ανωτέρω, ουδόλως υποβλήθηκε σε σχετικές εξετάσεις, προκειμένου να διαγνωσθεί η αιτία της πανκυτταροπενίας, γεγονός που της δημιούργησε σωματικές βλάβες, χωρίς να λάβει χώρα μάλιστα η διακομιδή της στο Νοσοκομείο, παρόλο που υπέφερε από σοβαρή αδιάγνωστη πανκυτταροπενία με ταυτόχρονη λοίμωξη αναπνευστικού, ουδόλως σιτίζονταν και ενυδατώνονταν επαρκώς, γεγονός που είχε ως αποτέλεσμα την σημαντική απώλεια βάρους της ασθενούς σε επίπεδο αποστέωσης και την πλήρη αφυδάτωσή της και της μεταγγίστηκε 2 φορές αίμα - δίχως να υπάρχει είτε γραπτή συναίνεση της θυγατέρας της ασθενούς, είτε γραπτή ενημέρωση της τελευταίας για τη διαδικασία και τους κινδύνους της μετάγγισης, χωρίς να υπάρχει έγγραφο διασύνδεσης της Αιμοδοσίας με την ΜΦΗ, ούτε έγκριση του Εθνικού Κέντρου Αιμοδοσιών για την πραγματοποίηση μεταγγίσεων στην Μ.Φ.Η., και χωρίς να υφίσταται μάλιστα αποχρών λόγος, μιας και η πανκυτταροπενία που ανευρίσκεται στις τελευταίες εργαστηριακές εξετάσεις αποτελούσε μια ανησυχητική κατάσταση για την υγεία της ασθενούς ήδη από την ....2020, η οποία, σε συνδυασμό με τη διαπιστωθείσα λοίμωξη του αναπνευστικού συστήματος, η οποία θα έπρεπε να αντιμετωπιστεί σαν ενδονοσοκομειακή λοίμωξη και, ως εκ τούτου, να χορηγηθεί ισχυρότερη θεραπευτική αγωγή και όχι μόνο ... (Metlay et. al., 2019) - γεγονότα που σε συνδυασμό με τη μη παραπομπή της στο Γ Ν ... ή σε άλλο κατάλληλο νοσηλευτικό ίδρυμα, ενόψει και της διαπιστωθείσας σε αυτή ολιγουρίας [μείωση κατά 1000 ml] οδήγησαν αιτιακά, την ....2020 στον θάνατο της ανωτέρω ασθενούς εντός της ΜΦΗ. 21ον. Ψ. Α. του Χ. και της Ε., γεννηθείσας την.... στη ..., η οποία φιλοξενήθηκε στην Μ.Φ.Η. κατά το χρονικό διάστημα από τη ….2019 έως την …2020, ούσα, κατά την εισαγωγή της, καίτοι έπασχε από άνοια και από αρτηριακή πίεση, πλήρως αυτοεξυπηρετούμενη, περιπατητική και έχοντας καλή επικοινωνία με το περιβάλλον και η οποία, κατά το διάστημα της φιλοξενίας από την ως άνω ΜΦΗ, υπέστη και αυτή την ανωτέρω εκτεθείσα μέθοδο "διαχείρισης", καθόσον ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που της προκάλεσε αφενός μεν μυϊκή ατροφία και έλκη κατάκλισης, αφετέρου δε επιδείνωση της ήδη βεβαρημένης ψυχικής υγείας της ουδόλως υποβλήθηκε σε εργαστηριακές εξετάσεις από τη….2020 έως τη ….2020 - γεγονός που, σε συνδυασμό με τη μη συστηματική καταγραφή των ζωτικών σημείων και της κλινικής κατάστασής της, την αλλαγή της φαρμακευτικής της αγωγής με ισχυρά κατασταλτικά φάρμακα και την τοποθέτηση ουροκαθετήρα και ρινογαστρικού καθετήρα, απουσία περιγραφόμενων συμβάντων που να δικαιολογούν τα ανωτέρω - οδήγησαν στην καθυστερημένη διάγνωση της επιδείνωσης της υγείας της, που περιλαμβάνει αναιμία στις εργαστηριακές εξετάσεις, γεγονότα που σε συνδυασμό με την απουσία οιαδήποτε προσπάθειας διάγνωσης της αιτίας της εμμένουσας αναιμίας - η οποία είναι εμφανής από τις εργαστηριακές εξετάσεις την ….2020 και σε όσες ακολούθησαν, γεγονός που της δημιούργησε σωματικές βλάβες και, συγκεκριμένα, επιμόλυνση της κατάκλισης της ασθενούς, που έφτασε σε βαθύτερους ιστούς οδηγώντας σε οστεομυελίτιδα - και τη μη διακομιδή της στο Νοσοκομείο - καίτοι υπέφερε από σοβαρή αδιάγνωστη αναιμία ήδη από τη ….2020 με επιδείνωση την ….2020, με την απόφαση να μην μεταγγιστεί, αν και στην από ....2020 γενική εξέταση αίματός της φαίνεται αιμοσφαιρίνη κάτω από τα όρια μετάγγισης, ταυτόχρονα με χαμηλά αιμοπετάλια, με τη μη διερεύνηση της έλλειψης σιδήρου, βιταμίνης Β12 ή φυλλικού οξέως και παρά ταύτα χορηγήσεως στην ηλικιωμένη μη ενδεδειγμένης θεραπείας με σίδηρο και με βιταμίνη Β12, με ενέσεις και με φυλλικό οξύ από του στόματος - καθώς και με το γεγονός ότι της χορηγήθηκε την ....2020 φάρμακο για την υπόταση (...….2021), ταυτόχρονα με διουρητικό (...), το οποίο προκαλεί μείωση της πίεσης και το οποίο μπορεί να προκαλέσει περαιτέρω επιδείνωση των τιμών του νατρίου, καίτοι η εν λόγω ηλικιωμένη εμφάνιζε και σημαντική υπονατριαιμία από τις ....2020 (Νa 121 mEq), για την οποία δεν έγινε κανένας διαγνωστικός ή θεραπευτικός χειρισμός προς τούτο, οδήγησαν αιτιακά την ….2020 στο θάνατό της εντός της Μ.Φ.Η. 22ον. Χ. Δ. του Ι. και της Χ., γεννηθείσας την .... στις ... ..., η οποία φιλοξενήθηκε στην Μ.Φ.Η. από την ….2020 έως την ….2020, πάσχουσα, κατά το χρόνο εισαγωγής της, από άνοια, δίχως άλλα προβλήματα υγείας και η οποία, κατά την πρόοδο της φιλοξενίας της, ομοίως υπέστη την ανωτέρω εκτεθείσα μέθοδο "διαχείρισης", μιας και ακινητοποιήθηκε, μέσω της παρατεταμένης μηχανικής καθήλωσης, με τη χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδεινώθηκε η ήδη βεβαρημένη ψυχική υγεία της, δεν υποβάλλονταν σε κλινική και εργαστηριακή εξέταση τακτικά, απεναντίας δε υποβλήθηκε αναιτιολόγητα σε αλλαγή της φαρμακευτικής της αγωγής, δεν φροντίζονταν επαρκώς ως προς την υγιεινή της, με αποτέλεσμα την εμφάνιση πληθώρας κατακλίσεων, γεγονότα που σε συνδυασμό με τη διακομιδή της στο Νοσοκομείο τουλάχιστον την ….2020, ενόψει και του ότι από τον εργαστηριακό έλεγχο διαπιστώθηκαν αναιμία, οξεία νεφρική βλάβη με αύξηση της κρεατινίνης και σοβαρή υπερνατριαιμία με τιμή νατρίου 159 mEq/L και παρά το γεγονός ότι ήδη προηγουμένως, ήτοι την ....2020 είχε πέσει από την κλίνη της με αποτέλεσμα να υποστεί κρανιοεγκεφαλικές κακώσεις, σε συνδυασμό και με την αναιμία που συνοδεύεται σχεδόν πάντα σε εσωτερική αιμορραγία, αιτιακά οδήγησαν την ….2020 στο θάνατο της ηλικιωμένης εντός της Μ.Φ.Η.. 23ον. Τ. Μ. του Μ. και της Κ., γεννηθέντος την .... στον ..., ο οποίος φιλοξενήθηκε στην Μ.Φ.Η. κατά το χρονικό διάστημα από τη ….2020 έως την …..2020, όντας μη αυτοεξυπηρετούμενος, ένεκα αγγειακού εγκεφαλικού επεισοδίου, που υπέστη τον ... του έτους 2019 και το οποίο του προκάλεσε ημιπληγία στο δεξιό μέρος του σώματος και πάσχων από κολπική μαρμαρυγή, αρτηριακή υπέρταση και καλοήθη υπερπλασία προστάτη, για τα οποία ελάμβανε φαρμακευτική αγωγή, με καλή, ωστόσο, ακοή, όραση και επικοινωνία καθώς και ψυχική και διανοητική κατάσταση, ενώ, παρότι κατακεκλιμένος, ουδόλως είχε κατακλίσεις και ο οποίος υπέστη και αυτός την ανωτέρω εκτεθείσα μέθοδο "διαχείρισης", αφού κακοποιούνταν σωματικά, ήταν μονίμως ακινητοποιημένος και δεμένος με ιμάντες είτε στην κλίνη του είτε σε αναπηρικό αμαξίδιο, δέχονταν εξευτελιστική και απάνθρωπη συμπεριφορά από το προσωπικό της ΜΦΗ, με αποτέλεσμα να σταματήσει να σιτίζεται και να απωλέσει σωματικό βάρος σε μεγάλο βαθμό, γεγονότα που σε συνδυασμό με το ότι δεν διακομίστηκε άμεσα στο Γ.Ν. ... την ….2020 - καίτοι είχε ανεβάσει πυρετό συνεπεία λοίμωξης του αναπνευστικού, η οποία προήλθε από εισρόφηση τροφής - με το πρόσχημα ότι θα λαμβάνει την ίδια φαρμακευτική αγωγή και στην Μ.Φ.Η, αλλά ούτε και την ….2020, παρότι συνέχιζε να παραμένει εμπύρετος - κάτι που ουδόλως γνωστοποίησαν στους οικείους του, απεναντίας δε, απαγόρευσαν κάθε επικοινωνία μαζί του, προφασιζόμενοι το πρωτοκόλλο ασφαλείας για την αντιμετώπιση της πανδημίας που προκάλεσε η νόσος "COVID 19"-, οδήγησαν αιτιακά, την …..2020, στον θάνατό του εντός της ΜΦΗ. 24ον. Π. Ε. του Ι. και της Μ., γεννηθέντος την ... στις ..., ο οποίος κατά το χρονικό διάστημα από την …...2020 έως την ….2020 φιλοξενήθηκε στην Μ.Φ.Η., όντας περιπατητικός με χρήση βοηθητικού πλαισίου-περιπατητήρα "Π" και αυτοεξυπηρετούμενος, όσον αφορά στη λήψη τροφής, έχοντας επαρκή επικοινωνία με το περιβάλλον, καίτοι έπασχε από άνοια αγγειακού τύπου, μετρίου έως σοβαρού βαθμού και ο οποίος, κατά τη διάρκεια της παραμονής του στη ΜΦΗ, υπέστη την ανωτέρω εκτεθείσα μέθοδο "διαχείρισης", δεδομένου του ότι δεν εξετάστηκε και δεν υποβλήθηκε σε εργαστηριακές εξετάσεις από τον ιατρό της μονάδας, εδώ 3° κατηγορούμενο, δεν αντιμετωπίστηκε η υποκαλιαιμία του, παρά τη διαπίστωσή της, ουδόλως σιτίστηκε και ενυδατώθηκε επαρκώς, του χορηγούνταν ..., καίτοι ο ηλικιωμένος εμφάνιζε υπνηλία, ουδόλως τηρήθηκαν τα απαραίτητα μέτρα πρόληψης λοίμωξης, απεναντίας δε, τον άφηναν στην ίδια θέση για περισσότερο των 24 ωρών, με αποτέλεσμα τη δημιουργία συνθηκών πρόσφορων για εισρόφηση ή υποστατική πνευμονία, γεγονότα που, σε συνδυασμό με τη διενέργεια ακτινολογικού ελέγχου και μη μεταφορά του στο ΓΝ ..., καίτοι έχρηζε νοσηλείας, αφού ήταν εμπύρετος και με πολύ χαμηλό οξυγόνο - μεταφορά που εν τέλει πραγματοποιήθηκε την ….2020, κατόπιν επιμονής της κόρης του - του προκάλεσαν βαριά λοίμωξη του αναπνευστικού, αφυδάτωση και οξεία νεφρική βλάβη, τα οποία οδήγησαν σε παρατεταμένη νοσηλεία του στο ΓΝ ..., και δη έως την …..2020, με αποτέλεσμα να προσβληφθεί από νοσοκομειακό μικρόβιο της ουροδόχου κύστης, το οποίο, σε συνδυασμό με τα έλκη που παρουσίαζε από τις κατακλίσεις, ενόψει της προαναφερόμενης μη αλλαγής της θέσης του αλλά και της μακροχρόνιας χορήγησης ισχυρών αντιβιοτικών, για την αντιμετώπιση των λοιμώξεων, οδήγησαν σε λοίμωξη από μύκητες και αυτή σε αλλεπάλληλες εισαγωγές στο Νοσοκομείο, με αποτέλεσμα εν τέλει αν αποβιώσει τη …..2020 εντός της οικίας του. 25ον. T. (ον.) G. του I. και της Μ., γεννηθείσας την .... στην ..., η οποία φιλοξενήθηκε στην Μ.Φ.Η. από ....2020 έως ....2021, ούσα πλήρως αυτοεξυπηρετούμενη, δίχως ιδιαίτερα σοβαρά προβλήματα υγείας, πλην της άνοιας από την οποία έπασχε, και η οποία υπέστη την ανωτέρω εκτεθείσα μέθοδο "διαχείρισης", καθόσον σταδιακά αποκόπηκε πλήρως η δια ζώσης επικοινωνία αυτής με τα οικεία συγγενικά της πρόσωπα με επίκληση του πρωτοκόλλου ασφαλείας για την προστασία της δημόσιας υγείας από τον κίνδυνο περαιτέρω διασποράς του κορωνοϊού COVID-19, επιτρέποντας αρχικά στο γαμπρό της και τον υιό του, μόνο ολιγόλεπτη επικοινωνία χωρίς σωματική επαφή σε ειδικά διαμορφωμένο χώρο, έτσι ώστε να μην μπορεί να δει την κατάστασή της, δεν σιτίζονταν επαρκώς, με αποτέλεσμα να αποστεωθεί πλήρως και να απωλέσει σταδιακά την επαφή της με το περιβάλλον και την κινητικότητα της, δεν της παρέχονταν η απαραίτητη φροντίδα, απεναντίας δε κακοποιούνταν, με αποτέλεσμα να της προκληθεί τραύμα (αιμάτωμα) στην περιοχή της κεφαλής κροταφικά καθώς και αποξηραμένη ποσότητα αίματος στα χέρια της, ενώ, καίτοι υφίστατο επείγουσα ανάγκη μεταφοράς της στο Γενικό Νοσοκομείο ... ή άλλο κατάλληλο νοσηλευτικό ίδρυμα για νοσηλεία, εντούτοις ουδέποτε διεκομίσθη, με αποτέλεσμα, ένεκα των ως άνω πράξεων και παραλείψεων των εδώ κατηγορούμενων συνδυαστικά να επέλθει ο θάνατός της την …..2021 εντός της Μ.Φ.Η. 26ον. Λ. Μ. του Α. και της Α., γεννηθείσας την ... στον..., η οποία φιλοξενήθηκε στη Μ.Φ.Η. από τη ….2020 έως την …..2020, για βραχύχρονη φιλοξενία 15 ημερών περίπου, προκειμένου να ξεπεράσει φοβία που της δημιουργήθηκε σχετικά με την βάδιση από προηγούμενη πτώση στην οικία της, πάσχουσα από γεροντική άνοια, χωρίς να έχει άλλα σοβαρά προβλήματα υγείας, αυτοεξυπηρετούμενη, δίχως να έχει προβλήματα σίτισης και μη συνεργασίας ή κατακλίσεις και η οποία ομοίως υπέστη την ως άνω εκτεθείσα μέθοδο διαχείρισης και, δη, καθηλώθηκε πλήρως χημικά και μηχανικά, γεγονός που, σε συνδυασμό με την απαγόρευση κάθε διά ζώσης επικοινωνίας της με τα συγγενικά της πρόσωπα, οδήγησαν άμεσα στην σωματική και πνευματική της κατάπτωση, ενώ επιπλέον δεν σιτίστηκε επαρκώς αλλά ούτε και φροντίστηκε, ενόψει της μη τήρησης των κανόνων υγιεινής για την ίδια, γεγονότα που σε συνδυασμό με το ότι ουδέποτε διεκομίσθη εγκαίρως στο Γ.Ν. ... ή άλλο κατάλληλο νοσηλευτικό ίδρυμα για νοσηλεία, καίτοι, κατά το τέλος της φιλοξενίας της στην Μ.Φ.Η., βρισκόταν σε ημικωματώδη κατάσταση, σε καταστολή, χωρίς να αντιδράει σε εξωτερικά ερεθίσματα, επιπλέον δε είχε καρδιακή αρρυθμία και ρενχάζοντες ήχους στο πνευμονικό πεδίο με εφίδρωση και υποξυγοναιμία, - παρά μόνο εν τέλει την ….2020 μεταφέρθηκε στο Γ.Ν. ... και τούτο κατόπιν επίμονης απαίτησης του υιού της- οδήγησαν αιτιακά στο θάνατο της την …..2020 εντός του Γ.Ν. .... 27ον. Γ. Α. του Ν. και της Σ., γεννηθείσας το έτος ... στον..., η οποία φιλοξενήθηκε στη Μ.Φ.Η. από την …..2020 έως τη …..2020, πάσχουσα από αναιμία και άνοια σε αρχικό στάδιο, ενώ επιπλέον αντιμετώπιζε κινητικά προβλήματα, με καλή ωστόσο ακοή, όραση, επικοινωνία καθώς και διανοητική και ψυχική κατάσταση, χωρίς κατακλίσεις, και πρόβλημα υποθρεψίας (δεν υπάρχει καταγραφή βάρους κατά την εισαγωγή) ή άρνησης τροφής και η οποία, από την αρχή της παραμονής της στην ως άνω ΜΦΗ, υπέστη την ανωτέρω εκτεθείσα μέθοδο "διαχείρισης", μιας και ουδόλως φροντίστηκε επαρκώς μέσω της υποβολής σε τακτική κλινική και εργαστηριακή εξέταση, υποβλήθηκε σε τροποποίηση της φαρμακευτικής της αγωγής δίχως να υπάρχει υπογραφή του θεράποντος και δίχως να προκύπτει σχετικός λόγος, ακινητοποιήθηκε στην κλίνη της με χρήση ιμάντων, χωρίς κανένα σύμπτωμα που να τη δικαιολογεί, με αποτέλεσμα να δημιουργηθούν έλκη κατακλίσεως στο σώμα της και, συγκεκριμένα, στον κόκκυγα και στις πτέρνες των ποδιών, της χορηγούνταν μειωμένη τροφή, με αποτέλεσμα να χάσει απότομα σωματικό βάρος, σε σημείο μάλιστα πλήρους αποστέωσης, της χορηγούνταν συγκεκριμένο φάρμακο που της κατέβαζε την αρτηριακή της πίεση, καίτοι την ….2020 υπήρξε οδηγία από τους θεράποντες ...ς εξωτερικού ιατρείου στο Γ. Ν. Ν. ..., όπου μεταφέρθηκε, να υπάρξει διακοπή αυτού, ενώ επίσης δεν της χορηγούνταν ειδική φαρμακευτική αγωγή που της είχε συνταγογραφηθεί για την αναιμία από την οποία έπασχε, καθόσον ο αιματοκρίτης της ήταν σε ιδιαίτερα χαμηλά επίπεδα, χωρίς μάλιστα να διεκομίσθη στο Γ.Ν. ... ή σε άλλο κατάλληλο νοσηλευτικό ίδρυμα για την νοσηλεία, γεγονότα που οδήγησαν αιτιακά τη …..2020 στον θάνατό της εντός της ΜΦΗ 28ον. Κ. Π. του Γ. και της Χ., γεννηθέντος την ….. στα ..., ο οποίος κατά το χρονικό διάστημα από την ….2020 έως την …...2021 φιλοξενήθηκε στην Μ.Φ.Η., πάσχων από προχωρημένη άνοια, χωρίς άλλα ιδιαίτερα παθολογικά προβλήματα, όντας περιπατητικός, με σωματικό βάρος περί τα 70 κιλά, και έχοντας πλήρη επικοινωνία με το περιβάλλον και ο οποίος ομοίως υπέστη, κατά την διάρκεια της παραμονής του στην Μ.Φ.Η., την ανωτέρω εκτεθείσα μέθοδο "διαχείρισης", αφού ακινητοποιήθηκε, μέσω της παρατεταμένης μηχανικής καθήλωσης, γεγονός που αφενός μεν του προκάλεσε επανειλημμένες λοιμώξεις του αναπνευστικού συστήματος, αφετέρου δε, οδήγησε την επιδείνωση της ήδη βεβαρημένης ψυχικής υγείας του, δεν υποβάλλονταν σε τακτική κλινική και εργαστηριακή εξέταση, υποβλήθηκε σε αλλαγή της φαρμακευτικής αγωγής του, δίχως λόγο και αιτία που να τη δικαιολογεί, του τοποθετήθηκε ουροκαθετήρας, μόλις 6 μέρες μετά την εισαγωγή του στην Μ.Φ.Η, δίχως να υφίσταται η οιαδήποτε καταγραφή συμβάντος που να δικαιολογεί τούτο, ενόψει και του ότι ο ίδιος τύγχανε περιπατητικός, χωρίς κινητικά προβλήματα., ουδέποτε εξετάστηκε από ψυχίατρο, πολλώ δε περισσότερο δεν υφίσταται διάγνωση ότι πάσχει από σχιζοφρένεια και παρά ταύτα του αλλάχθηκε η αγωγή, την ….2021 του συνταγογραφήθηκε αναπηρικό αμαξίδιο, χωρίς όμως να προκύπτει πότε επιδεινώθηκε η κατάστασή του, ώστε να χρειάζεται αμαξίδιο, ενώ δεν υπάρχει αναφορά κινητικών προβλημάτων σχετιζόμενων με το αναφερόμενο εγκεφαλικό επεισόδιο, ούτε και την μετέπειτα περίοδο νοσηλείας του στην Μ.Φ.Η., και τη …..2021, καίτοι ήταν εμπύρετος και υπέστη - κατά τη ΜΦΗ - επεισόδιο καρδιακής ανακοπής, εντούτοις δεν υποβλήθηκε σε καμία εξέταση, ούτε μέτρηση των ζωτικών του σημείων και δεν διακομίστηκε στο Γ.Ν. ..., παρά μόνο 5 μέρες μετέπειτα και, δη, την …...2021, με αποτέλεσμα τα ανωτέρω, ήτοι η μη διακομιδή του στο Νοσοκομείο μετά από αναφερόμενες επιληπτικές κρίσεις, αγγειακό εγκεφαλικό επεισόδιο, επανειλημμένες λοιμώξεις του αναπνευστικού και καρδιακή ανακοπή, σε συνδυασμό, αφενός μεν, με την καθυστερημένη παραπομπή του ασθενούς στο Γ.Ν. ..., πέντε (5) ημέρες μετά την αναφερόμενη καρδιακή ανακοπή αλλά, και το αναφερόμενο εμπύρετο που επί της ουσίας ήταν εμπύρετο, ένεκα επεισοδίου εισρόφησης σε ύπτια θέση λόγω ακινητοποίησης στο κρεβάτι του και μη λήψεως κατάλληλης φαρμακευτικής αγωγής, αφετέρου δε, με την έλλειψη επαρκούς σίτισης και ενυδάτωσης, σε σημείο ο εν λόγω ηλικιωμένος να αποστεωθεί και να αφυδατωθεί πλήρως, να οδηγήσουν αιτιακά την …..2021 στον θάνατό του εντός του ΓΝ ..., στο οποίο μεταφέρθηκε μόλις την …..2021 και κατόπιν επιμονής των οικείων του, 29ον. Κ. Ε. του Δ. και της Π., γεννηθείσας την …., που φιλοξενήθηκε στη Μ.Φ.Η κατά το χρονικό διάστημα από την …..2018 έως την …..2018, και η οποία προ της εισαγωγής της είχε υποβληθεί σε χειρουργική αντικατάσταση μιτροειδούς βαλβίδας και βρισκόταν σε αρχικό στάδιο άνοιας. Κατά τη διάρκεια της φιλοξενίας της στη Μ.Φ.Η., υπέστη και αυτή την ανωτέρω εκτεθείσα μέθοδο διαχείρισης, στο πλαίσιο της οποίας, παρότι είχε χτυπήσει το πόδι της λόγω πτώσης, δεν διεκομίσθη και δεν υποβλήθηκε σε ακτινογραφία, παρά τις αναληθείς προς τούτο διαβεβαιώσεις της 1ης κατηγορουμένης προς τον υιό της, και συνεπεία της οποίας (μεθόδου διαχείρισης) απώλεσε πλήρως την κινητικότητά της και την επαφή της με το περιβάλλον, καταστάσα ληθαργική, σε σημείο που δεν ανταποκρίνονταν στα ερεθίσματα και πιθανότατα βρίσκονταν σε κώμα, οπότε, την …..2018, όλως καθυστερημένα, κατόπιν ειδοποίησης του υιού της και σχετικού αιτήματος του ιδίου, μεταφέρθηκε εσπευσμένα στο Γ.Ν.Χ. όπου παρέμεινε έως τη …..2018, οπότε μεταφέρθηκε σε ιδιωτικό θεραπευτήριο (Κεντρική Κλινική ... ΑΕ) για μια ημέρα, διεκομισθείσα εκ νέου στο Γ.Ν.Χ. τη ….2018, όπου παρέμεινε έως την …..2018, αποβιώσασα εν τέλει την ….2018 εντός της οικίας της λόγω οξέως πνευμονικού οιδήματος, προσθετικής μιτροειδούς, βαρείας ανεπάρκειας αορτής και πνευμονικής υπέρτασης, συνεπεία, αμέσως αιτιωδώς, της προπεριγραφείσας μεθόδου διαχείρισης, που υπέστη εντός της Μ.Φ.Η., 30ον. Μ. Π. - Α. του Ε. και της Μ., που γεννήθηκε την .... και ο οποίος κατά την εισαγωγή του στη Μονάδα έπασχε από άνοια και εκινείτο με αναπηρικό αμαξίδιο, ένεκα κινητικών προβλημάτων που αντιμετώπιζε. Φιλοξενήθηκε στη Μ.Φ.Η. κατά το χρονικό διάστημα από ....2018 έως ....2018, οπότε, κατόπιν τυχαίας διαπίστωσης της κόρης του ότι είχε υψηλό πυρετό, εξήλθε αυτής για να μεταφερθεί στο Γ.Ν.Χ., όπου παρέμεινε για νοσηλεία έως την ….2018, μεταφερθείς κατόπιν στο Δημοτικό Γηροκομείο ..., όπου παρέμεινε έως τον μήνα ... του ίδιου έτους, οπότε απεβίωσε. Η αναγκαιότητα νοσηλείας του, η οποία ήταν αποτέλεσμα της μεθόδου διαχείρισής του, που τον κατέβαλε σωματικά και δημιούργησε της προϋποθέσεις νόσησής του, για την οποία (νοσηλεία) δεν μερίμνησαν οι υπεύθυνοι της Μονάδας, αποδεικνύεται από το γεγονός της παραμονής του στο Νοσοκομείο για χρονικό διάστημα είκοσι έξι (26) ημερών. Ο δε επελθών θάνατός του, σε ελάχιστο χρόνο μετά την έξοδό του από το Νοσοκομείο, αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας του λόγω της ευαλωτότητάς του εξαιτίας της μεθόδου διαχείρισής του εντός της Μονάδας και της κατάληξής του, αφού από κανένα στοιχείο δεν προκύπτει η επαναφορά της κατάστασής του στα δεδομένα της εισαγωγής του στη Μονάδα και η επίδραση νέου, πρωτογενούς παράγοντα οδήγησης στον θάνατό του, 31ον. Κ. Σ. του Θ. και της Σ., που γεννήθηκε την .... και η οποία φιλοξενήθηκε στη Μ.Φ.Η. κατά το χρονικό διάστημα από ....2019 έως ....2020. Κατά την εισαγωγή της στη Μονάδα ήταν πνευματικά υγιής, μερικώς κινητική και μη αυτοεξυπηρετούμενη. Κατά την διάρκεια όμως της φιλοξενίας της στη Μ.Φ.Η. υπέστη και αυτή την ανωτέρω εκτεθείσα μέθοδο διαχείρισης, αφού ακινητοποιήθηκε στην κλίνη της με την χρήση ιμάντων περίδεσης και μετά τον πρώτο κιόλας μήνα φιλοξενίας της απώλεσε πλήρως την κινητικότητά της και την επαφή της με το περιβάλλον, καταστάσα ληθαργική. Επιπλέον, εμφάνισε χαμηλό αιματοκρίτη, οπότε της χορηγήθηκε αίμα διά μεταγγίσεως εντός της Μ.Φ.Η., παρότι η τελευταία δεν ήταν συμβεβλημένη προς τούτο. Εξαιτίας της κατάστασης αυτής, αποφασίστηκε από την κόρη της η εξαγωγή της από τη Μονάδα και η εισαγωγή της στο Ίδρυμα Χρόνιων Παθήσεων ..., όπου διαπιστώθηκε από τους θεράποντες ...ς ότι έπασχε από μεταδιδόμενη δερματική πάθηση. Εν τέλει, απεβίωσε εντός του ανωτέρω Ιδρύματος την …..2020, σε ελάχιστο χρόνο μετά την εξαγωγή της από τη Μ.Φ.Η., γεγονός που αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας της λόγω της ευαλωτότητάς της εξαιτίας της μεθόδου διαχείρισής της εντός της Μονάδας και της κατάληξής της, αφού από κανένα στοιχείο δεν προκύπτει η επαναφορά της κατάστασής της στα δεδομένα της εισαγωγής της στη Μ.Φ.Η. και η επίδραση νέου, πρωτογενούς παράγοντα οδήγησης στον θάνατό της και 32ον. Κ. Κ. του Γ. και της Σ., που γεννήθηκε την ... και η οποία φιλοξενήθηκε στη Μ.Φ.Η. από την …..2016 έως τη ….2020, πάσχουσα κατά την εισαγωγή της από αρχικό στάδιο της νόσου "ALZHEIMER", πλην όμως αυτοεξυπηρετούμενη. Η συγκεκριμένη φιλοξενούμενη υπέστη πνιγμό εντός της Μονάδας εξαιτίας γρήγορης και άτακτης χορήγησης σε αυτήν του ημερήσιου γεύματος της, όχι από νοσηλεύτρια, αλλά από τη μαγείρισσα της Μ.Φ.Η., κατ' εντολή της διεύθυνσης, για ταχύτερη διεκπεραίωση της διαδικασίας, με αποτέλεσμα τον θάνατό της τη …..2020, οπότε ενημερώθηκε τηλεφωνικά ο υιός της ότι απεβίωσε αιφνιδίως από ανακοπή καρδιάς, ενώ βρισκόταν σε μεσημβρινή κατάκλιση. Η εντολή στην απολύτως αναρμόδια και ακατάλληλη μαγείρισσα της Μονάδας, Μ. Λ. (σε βάρος της οποίας ασκήθηκε ποινική δίωξη για θανατηφόρα έκθεση στο πλαίσιο της με ΑΒΜ Γ22/52 ποινικής ανακριτικής δικογραφίας, χωρίς να καταστεί δυνατή η συσχέτισή της με την προκείμενη δικογραφία) να χορηγήσει γεύμα στην πάσχουσα από "ALZHEIMER" φιλοξενούμενη, ελλείψει διαθέσιμης νοσηλεύτριας προς τούτο και για ταχεία διεκπεραίωση της όλης διαδικασίας χορήγησης τροφής στους φιλοξενουμένους, εντάσσεται ακριβώς στο πλαίσιο διαχείρισης των τελευταίων, που επέτασσε ελαχιστοποίηση του κόστους δια της μη πρόσληψης του αναγκαίου αριθμητικά κατάλληλου προσωπικού φροντίδας των ηλικιωμένων και αντιμετώπιση αυτών ως αναλώσιμων μέσων πλουτισμού, χωρίς το παραμικρό ενδιαφέρον για τις ενδεχόμενες επιπτώσεις της διαχείρισης αυτής στη ζωή τους. Η γνώση εκ μέρους της 1ης και της 2ης των κατηγορουμένων ότι η έλλειψη του αναγκαίου για τη λειτουργία της Μονάδας νοσηλευτικού προσωπικού, σε συνδυασμό με την ανάθεση σε ακατάλληλα πρόσωπα ευθυνών φροντίδας των ηλικιωμένων, με ενδεχόμενες μη αναστρέψιμες επιπτώσεις στη ζωή τους, εντασσόμενες στο πλαίσιο του τρόπου με τον οποίον είχαν αποφασίσει να διαχειρίζονται τους φιλοξενούμενους στη Μονάδα, που αμφότερες εν τοις πράγμασι διοικούσαν, αποτελεί την αιτία που οδήγησε στον θάνατο την Κ. Κ., την οποία δεν διέκοψε η μεμονωμένη πράξη της Μ. Λ., που, εντασσόμενη στη μέθοδο διαχείρισης των ηλικιωμένων, συνιστά έκφραση αυτής, ώστε, δεδομένης της γνώσης της 1ης και της 2ης των κατηγορουμένων ότι η, ελλείψει διαθέσιμου νοσηλευτικού προσωπικού, ανάθεση χορήγησης τροφής σε ασθενούσα από "ALZHEIMER" φιλοξενούμενη, σε ακατάλληλο και ανειδίκευτο πρόσωπο, ενδέχετο να επιφέρει ακόμα και τον θάνατο της φιλοξενούμενης, εξαιτίας πνιγμού λόγω του τρόπου χορήγησης της τροφής, καθιστά αυτές υπαίτιες του θανάτου της, τον οποίον προέβλεψαν ως πιθανό και αποδέχθηκαν. Εξαιτίας, ωστόσο, της στενής έκφανσης εν προκειμένω της μεθόδου διαχείρισης των φιλοξενουμένων εντός της Μ.Φ.Η., ανεξαρτήτως του ότι στην ευρεία μορφή της συμμετείχαν όλοι οι κατηγορούμενοι, στην υπό κρίση περίπτωση οι 3ος, 4ος, 5η και 6η κατηγορούμενοι δεν συνετέλεσαν, με πράξεις ή παραλείψεις τους, στον θάνατο της Κ. Κ., ώστε δεν πρέπει να απαγγελθεί κατηγορία σε βάρος τους". Στην κρίση του αυτή κατέληξε το Συμβούλιο Πλημμελειοδικών ... από το σύνολο του αποδεικτικού υλικού, που συγκεντρώθηκε κατά την διάρκεια της προδικασίας, αξιολογούμενου κατά την αρχή της ηθικής απόδειξης (άρθρο 177 νέου ΚΠΔ) , δεχόμενο, κατά την ανέλεγκτη κρίση του, ότι προέκυψαν τα ακόλουθα πραγματικά περιστατικά: "Η ετερόρρυθμος εταιρεία με την επωνυμία "... Ε.Ε." και τον διακριτικό τίτλο "...", που εδρεύει στο Δ.Δ. ... Δ.Ε. ... Δήμου ..., ιδρύθηκε τη ….2006 δυνάμει του από …..2006 "Ιδιωτικού Συμφωνητικού Σύστασης Ετερόρρυθμης Εμπορικής Εταιρείας" με καταστατικό σκοπό την ίδρυση και λειτουργία μονάδας φροντίδας ηλικιωμένων, καθώς και ασθενών πασχόντων από χρόνιες παθήσεις (ενδεικτικά: άνοιες, εγκεφαλικά περιστατικά, νόσος αλτσχάιμερ, πάρκινσον κ.λ.π). Η εν λόγω Μ.Φ.Η., η οποία ξεκίνησε να λειτουργεί το έτος 2009 χωρίς να διαθέτει την εκ του νόμου απαιτούμενη άδεια και εξακολούθησε τη λειτουργία της με πολεοδομικές και οικοδομικές παραβάσεις, καθώς και καθ' υπέρβαση του αριθμού των φιλοξενουμένων, για τον οποίο της χορηγήθηκε για κάποιο διάστημα άδεια λειτουργίας, αλλά και χωρίς να διαθέτει, καθ' όλο το διάστημα της εν τοις πράγμασι λειτουργίας της, επαρκές για τις ανάγκες της προσωπικό, και μάλιστα ειδικά καταρτισμένο, σύμφωνα με τις οικείες νομοθετικές προβλέψεις, διαφημιζόταν ως μονάδα "πρότυπο" στον τομέα διαχείρισης ηλικιωμένων ατόμων, και ιδίως πασχόντων από έκπτωση των νοητικών τους λειτουργιών (ανοιακών, ψυχασθενών κλπ.), παρουσιαζόταν δε στους συγγενείς των υποψήφιων φιλοξενούμενων, κυρίως από την 1η κατηγορουμένη, που είχε αναλάβει την επικοινωνία μαζί τους δια ζώσης και τηλεφωνικά, ως πλήρως ανταποκρινόμενη στις απαιτητικές ανάγκες φιλοξενίας τους και ως διασφαλίζουσα άριστες από κάθε άποψη συνθήκες διαβίωσης σε αυτούς. Ωστόσο, κατά τη διάρκεια της λειτουργίας της τελέστηκαν εντός των εγκαταστάσεών της εγκληματικές πράξεις και παραλείψεις σε βάρος πολλών των φιλοξενουμένων από αυτήν ηλικιωμένων προσώπων και, μάλιστα, κατά τρόπο διαρκή και επιχειρησιακά δομημένο από τους κατηγορούμενους, έκαστος των οποίων, βάσει της ιδιότητας και του κατωτέρω αναφερόμενου ρόλου του, εν γνώση και με θέληση αλληλοϋποστήριξης, συμμετείχε σε αυτές, με σκοπό τον πορισμό παράνομου οικονομικού οφέλους, που συνίστατο στην εισροή κεφαλαίων από τα τροφεία των φιλοξενουμένων, οι οποίοι αντιμετωπίζονταν ως αναλώσιμα μέσα πλουτισμού, λόγω της μεγάλης ζήτησης κλινών φιλοξενίας, με το ελάχιστο δυνατό κόστος, σε βάρος της ποσότητας και της ποιότητας των παρεχόμενων υπηρεσιών (από άποψη ανθρώπινου δυναμικού, σε αριθμό και σε επίπεδο κατάρτισης, υλικοτεχνικού εξοπλισμού και αναλώσιμων ειδών, συμπεριλαμβανομένης, πρωτίστως, της τροφής) και σε βάρος, κατ' αποτέλεσμα, της σωματικής και ψυχικής υγείας των φιλοξενουμένων, αλλά και της ζωής τους ακόμα, σε μη ευάριθμες περιπτώσεις. Το περίγραμμα του τρόπου λειτουργίας της Μονάδας διαγράφεται στο από ...2022 έγγραφο της ομάδας Πραγματογνωμόνων που διορίστηκε νόμιμα στο πλαίσιο της προκαταρκτικής εξέτασης, και καταδεικνύει φάσμα πλημμελούς έως εγκληματικής δράσης, επιρρωνύεται από τις ένορκες καταθέσεις πρώην υπαλλήλων και συγγενών φιλοξενουμένων και καταφάσκεται και από την κατ' οίκον έρευνα στις εγκαταστάσεις της Μονάδας, που διενεργήθηκε την ….2021, σε χρόνο, δηλαδή, που είχε ήδη διαρρεύσει η κινητοποίηση των αρχών σε σχέση με τη Μονάδα, οπότε, κατά την κοινή πείρα, η λειτουργία της πρέπει να είχε, τουλάχιστον κατ' επίφαση, βελτιωθεί. Ειδικότερα, από τον συνδυασμό των επιμέρους ως άνω στοιχείων του συνόλου του αποδεικτικού υλικού, προκύπτει ότι δεν καταγραφόταν η κλινική κατάσταση των φιλοξενουμένων της Μονάδας κατά τον χρόνο εισαγωγής τους σε αυτήν και δεν καταγράφονταν συστηματικά τα ζωτικά τους σημεία και η κλινική τους κατάσταση καθ' όλη της διάρκεια της παραμονής τους εκεί, ενώ οι υπάρχουσες καταγραφές συχνά δεν συμφωνούν με την αναμενόμενη εικόνα των ασθενών, βάσει των εργαστηριακών τους εξετάσεων. Δεν τηρείτο βιβλίο συμβάντων, δεν δικαιολογείτο η εκάστοτε αλλαγή φαρμακευτικής αγωγής, ούτε τίθεντο υπογραφές θεραπόντων ιατρών και νοσηλευτικού προσωπικού. Διαπιστώνεται συχνά ασυμφωνία μεταξύ χορηγηθείσας και συνταγογραφείσας φαρμακευτικής αγωγής, τόσο ως προς το είδος σκευάσματος, όσο και ως προς τους χρόνους. Τα ιατρικά αρχεία παραποιούντο (π.χ. η καταγραφή ζωτικών σημείων είναι σε πολλές περιπτώσεις με τον ίδιο γραφικό χαρακτήρα όλο το εικοσιτετράωρο). Σε κάποιες περιπτώσεις γινόταν μηχανική καθήλωση των φιλοξενουμένων χωρίς να καταγράφονται συμπτώματα (πχ επιθετική συμπεριφορά), που να δικαιολογούν αυτή την πρακτική, ούτε τηρείτο πρωτόκολλο άρσης της ακινητοποίησης (βλ. σχετικά και με αριθμ. …. από …..2021 Ιατροδικαστική Έκθεση της Ιατροδικαστικής Υπηρεσίας Κρήτης αναφορικά με ευρήματα καθήλωσης και κατά τον χρόνο της προαναφερθείσας κατ' οίκον έρευνας στους φιλοξενούμενους Κ. Α., Ζ. Κ., Ι. Π.). Οι φιλοξενούμενοι ακινητοποιούνταν ακόμα και σε περιπτώσεις που αυτό δεν κρινόταν απαραίτητο, με κριτήριο την ευχέρεια στην τυπική φροντίδα τους (π.χ. φύλαξη, σίτιση), αλλά με αυτόν τον τρόπο εμφάνιζαν απώλεια της μυϊκής τους μάζας και κατακλίσεις, όπως προκύπτει από την εκτέλεση συνταγών για επιθέματα κατακλίσεων ολικού πάχους και από τις καταθέσεις πρώην υπαλλήλων και συγγενών φιλοξενουμένων (και όπως επιβεβαιώνεται από τη με αριθμ. ... από ….2021 Ιατροδικαστική Έκθεση της Ιατροδικαστικής Υπηρεσίας Κρήτης αναφορικά με ευρήματα κατακλίσεων κατά τον χρόνο της προαναφερθείσας κατ' οίκον έρευνας στις φιλοξενούμενες Α. Β., Α. Φ., Χ. Β.). Υψηλό ποσοστό καθήλωσης επιτυγχάνονταν δια της χορήγησης κατασταλτικών φαρμάκων, που αδρανοποιούσαν πλήρως τους λήπτες αυτών ηλικιωμένους, όπως αναλυτικότερα αναφέρεται κατωτέρω. Πέρα από τις βλάβες από την καθήλωση, οι φιλοξενούμενοι εμφανίζονται πολλές φορές αφυδατωμένοι και φέροντες στοιχεία υποθρεψίας, συχνά δε πάσχοντες από λοιμώξεις σχετιζόμενες με τη σίτιση σε ύπτια θέση ή τη συστηματική σίτιση με ρινογαστρικό καθετήρα, που ήταν κοινή πρακτική ακόμα και σε ασθενείς με επαρκή κατάποση, για την ταχεία διεκπεραίωση της τροφοδοσίας τους με απασχόληση του ελάχιστου δυνατού νοσηλευτικού προσωπικού. Για τον ίδιο λόγο, άλλωστε, καθηλώνονταν συχνά και με ουροκαθετήρες, σε περιπτώσεις που η τοποθέτησή τους δεν ήταν απαραίτητη. Η ίδια η παροχή τροφής δεν ήταν ενδεδειγμένης ποσότητας, με αποτέλεσμα πολλοί φιλοξενούμενοι, έκαστος των οποίων θα έπρεπε να λαμβάνει ημερησίως γεύματα συνολικής θερμιδικής αξίας 1600 θερμίδων, να είναι υποσιτισμένοι και, συνεπεία του γεγονότος αυτού, να επιδεινώνεται η κατάσταση της υγείας τους. Χαρακτηριστικό είναι το γεγονός ότι από τα φορολογικά δεδομένα που αντλήθηκαν κατά την προκαταρκτική έρευνα (βλ. με αριθμό ... από …..2021 διαβιβαστικό έγγραφο της ΑΑΔΕ/ΔΗΛΕΔ) συνάγεται πως για τα φορολογικά έτη 2015 έως 2019, που οι δηλωθείσες δαπάνες της Μ.Φ.Η. για σίτιση ανήλθαν στο ποσό των 10.385,34 ευρώ, 8.669,66 ευρώ, 9.606,58 ευρώ, 11.653,27 ευρώ και 10.475,19 ευρώ, αντιστοίχως, και ο αριθμός φιλοξενουμένων ανερχόταν σε 40 έως το έτος 2016 και σε 55 με 60 έως το έτος 2019, η ημερήσια δαπάνη που καταβαλλόταν για τη σίτιση εκάστου φιλοξενούμενου ανερχόταν σε μόλις 0,55 ευρώ κατά μέσο όρο, ενώ για το φορολογικό έτος 2020, που οι δηλωθείσες δαπάνες της Μ.Φ.Η. για σίτιση ανήλθαν στο ποσό των 14.869,45 ευρώ και ο αριθμός φιλοξενούμενων ανερχόταν σε 50, η ημερήσια δαπάνη που καταβαλλόταν για τη σίτιση εκάστου φιλοξενούμενου ανερχόταν σε μόλις 0,81 ευρώ κατά μέσο όρο, συμπεριλαμβανομένων, μάλιστα, στα σχετικά παραστατικά στοιχεία και τροφίμων όλως ακατάλληλων για τους ηλικιωμένους φιλοξενούμενους, τα οποία δεν προορίζονταν, προφανώς, για αυτούς (σοκολατοειδή κλπ). Ας σημειωθεί, δε, ότι η αριθμητικά ως άνω αποτυπωθείσα κατάσταση επιβεβαιώνεται και φωτογραφικά από το υλικό που αποκτήθηκε κατά την κατ' οίκον έρευνα στις εγκαταστάσεις της Μ.Φ.Η., από το οποίο προκύπτει ότι εντός των αποθηκών και των ψυγείων της υφίσταντο ελάχιστα τρόφιμα (π.χ. στα ψυγεία υπάρχουν αυγά, ελάχιστα λαχανικά, γιαούρτι). Από σωρεία μαρτυριών συνάγεται ότι και τα αναλώσιμα υλικά υγιεινής και καθαριότητας παρέχοντο με υπερβολική φειδώ, με αποτέλεσμα τη μη τήρηση βασικών κανόνων προσωπικής υγιεινής και καθαριότητας των ατομικών και κοινόχρηστων χώρων και την εξ αυτού του λόγου έξαρση μεταδιδόμενων λοιμωδών νοσημάτων (κυρίως δερματολογικής φύσης) και λοιμώξεων, τόσο στους φιλοξενούμενους όσο και σε μέλη του προσωπικού (κυρίως ουρολογικής φύσης). Περαιτέρω, σημαντική παράλειψη αποτελεί η μη αξιολόγηση και διάγνωση σημαντικών κλινικών και εργαστηριακών ευρημάτων και η μη παραπομπή των ασθενών φιλοξενουμένων σε Νοσοκομείο, παρά τα οξέα προβλήματα υγείας που εμφανίζονταν (εμμένουσα αναιμία, λοιμώξεις συχνά υποτροπιάζουσες κτλ. - βλ. περιπτώσεις, Σ. Κ., Ι. Π., Μ. Α., Κ. Κ., Α. Σ., Α. Ψ., Μ. Τ., Ε. Π., T. G., Γ. Α.), ενώ η Μ.Φ.Η. δεν είχε τη δυνατότητα αντιμετώπισης των καταστάσεων αυτών (προέβαινε, για παράδειγμα, σε μεταγγίσεις αίματος χωρίς κατάλληλες υποδομές και προσωπικό και χωρίς πρωτόκολλο διασύνδεσης με νοσοκομειακή δομή, όπως απαιτείται). Σύμφωνα με τη διαπίστωση της προαναφερθείσας πραγματογνωμοσύνης, η μη παραπομπή ατόμων σε κατάλληλη νοσοκομειακή δομή, παρά τη διαπίστωση εξαιρετικά επικίνδυνων κλινικών και εργαστηριακών προβλημάτων, στέρησε από τους ασθενείς τη δυνατότητα πρόσβασης σε Νοσοκομεία για την αντιμετώπιση των προβλημάτων υγείας τους και σε πολλές περιπτώσεις συνέβαλε σημαντικά ώστε να οδηγηθούν σε πρόωρο θάνατο (βλ. παραπάνω αναφερόμενες περιπτώσεις Σ. Κ., Ι. Π., Μ. Α., Κ. Κ., Α. Σ., Α. Ψ., Μ. Τ., Ε. Π., T. G., Γ. Α.). Οι προπεριγραφείσες συνθήκες, τις οποίες πλαισιώνει επαναλαμβανόμενα μαρτυρούμενη απαξιωτική και εξευτελιστική αντιμετώπιση και συμπεριφορά σε βάρος των ηλικιωμένων, καταδεικνύουν σταθερό και επαναλαμβανόμενο τρόπο αντιμετώπισης και διαχείρισης των φιλοξενούμενων στη Μ.Φ.Η., ο οποίος είχε μεθοδευτεί και οργανωθεί με μόνο σκοπό τον πορισμό του μεγαλύτερου δυνατού κέρδους σε βάρος της ψυχικής και σωματικής υγείας των ηλικιωμένων, η οποία προσβάλλετο βαριά με σκοπό την για πολύ χρόνο σημαντική παρεμπόδιση χρήσης του σώματος και της διάνοιάς τους, με αποδεκτό το ενδεχομένο επέλευσης θανάτου τους εξαιτίας του, ο οποίος συνοψίζεται επιγραμματικά σε παράλειψη ενυδάτωσης και σίτισης, με ποσοτική επάρκεια και σε ενδεδειγμένη ποιότητα, σε παράλειψη εξασφάλισης προϋποθέσεων τήρησης βασικών κανόνων προσωπικής υγιεινής και καθαριότητας, σε μηχανική καθήλωση δια χρήσης ιμάντων περίδεσης και ζωνών ασφαλείας, σε χημική καθήλωση δια χορήγησης ισχυρών κατασταλτικών ψυχιατρικών φαρμακευτικών σκευασμάτων, σε τεχνική καθήλωση δια τοποθέτησης ρινογαστρικών καθετήρων και ουροκαθετήρων, σε παράλειψη τήρησης του μέγιστου προβλεπόμενου αριθμού φιλοξενούμενων, σε παράλειψη εξασφάλισης του ελάχιστου αναγκαίου νοσηλευτικού, και μάλιστα ειδικά καταρτισμένου, και λοιπού βοηθητικού προσωπικού, σε παράλειψη χορήγησης πραγματικής, ουσιαστικής και εξατομικευμένης βασικής ιατρικής φροντίδας και επίβλεψης, στο πλαίσιο έλλειψης της οποίας παραλείπετο συστηματικά η διακομιδή των φιλοξενουμένων σε κατάλληλο νοσηλευτικό ίδρυμα, όταν απαιτείτο. Η συνθήκη του σταθερά επαναλαμβόμενου τρόπου αντιμετώπισης και διαχείρισης των ηλικιωμένων φιλοξενουμένων συνιστά μελετημένη και αποφασισμένη μέθοδο διαχείρισης (modus operandi), σύλληψης και διεύθυνσης της 1ης κατηγορουμένης, την οποία συγκρότησε με τους 2η και 3ο κατηγορούμενους και στην οποία οργανώθηκαν επιχειρησιακά και εντάχθηκαν οι 4ος, 6η και 7η κατηγορούμενοι, έκαστος με την ιδιότητά του κατά τα αμέσως κατωτέρω αναφερόμενα, αλλά με κοινή γνώση και θέληση και κοινό σκοπό τον πορισμό παράνομου περιουσιακού οφέλους σε βάρος των ηλικιωμένων τροφίμων, με κοινή επιδίωξη την πρόκληση βαριάς σωματικής βλάβης σε βάρος τους, ικανής να προξενήσει την για πολύ χρόνο σημαντική παρεμπόδιση χρήσης του σώματος ή της διάνοιας τους ή, ακόμα, κίνδυνο για τη ζωή τους, με αμοιβαία αποδεκτό το ενδεχόμενο επέλευσης του θανάτου τους, ως αμέσως αιτιωδώς συναπτόμενου με αυτή τούτη τη μέθοδο. Όσον αφορά στο οικονομικό κίνητρο των κατηγορουμένων σημειώνεται ότι, με αριθμό φιλοξενουμένων από 40 έως 60 και μηνιαία τροφεία περί τα 1.000 ευρώ κατά μέσο όρο, για μεγάλο μέρος των οποίων δεν εκδίδοντο αποδείξεις είσπραξης, υπολογίζονται ακαθάριστα έσοδα τουλάχιστον 500.000 ευρώ ετησίως, τα οποία, αποψιλωμένου του κόστους δαπανών (στην κατά το δυνατόν ελαχιστοποίηση του οποίου στόχευε η προπεριγραφείσα μέθοδος διαχείρισης των φιλοξενουμένων) και φορολογικής επιβάρυνσης, προσέγγιζαν τα καθαρά ετήσια έσοδα. Ο ισχυρισμός, δε, ότι η κατάληξη των ηλικιωμένων δεν συνέφερε οικονομικά τη Μονάδα, αφού είχε ως συνέπεια την απώλεια των τροφείων τους, κρίνεται παρελκυστικός, καθόσον η ζήτηση κλινών ήταν από ενάρξεως λειτουργίας της διαρκής - εξ ου και η υπέρβαση του προβλεπόμενου αριθμού φιλοξενουμένων -, ώστε η επέλευση θανάτου τινών εξ αυτών επέφερε μηδενική ζημία, ενώ η κατατείνουσα στην ελαχιστοποίηση των δαπανών μέθοδος διαχείρισής τους, στο πλαίσιο της οποίας η επέλευση του θανάτου τους ήταν αποδεκτή, ήταν ιδιαιτέρως επικερδής. Ως προς την εν γνώση και με τη θέληση των κατηγορουμένων δημιουργία, με τις ανωτέρω πράξεις και παραλείψεις τους, συνθηκών ικανών να επιφέρουν τον θάνατο και την αποδοχή του ενδεχομένου πρόκλησης αυτού, ιδιαίτερα αποκαλυπτικά εμφανίζονται τα στατιστικά στοιχεία, σύμφωνα με τα οποία εντός της πενταετίας από ….2015 έως …..2019 απεβίωσαν εντός της Μ.Φ.Η. 213 φιλοξενούμενοι, με αιτία θανάτου, ειδικά κατά τα έτη 2018 - 2019 σχεδόν αποκλειστικά την καρδιακή ανακοπή. Για την ορθότερη ανάγνωση του αριθμού των 213 θανάτων σημαντική είναι η παράμετρος του επιτρεπτού αριθμού των φιλοξενουμένων, ο οποίος μέχρι τη …..2019 ανερχόταν σε 16 μόλις άτομα (αντί των τουλάχιστον 40 που φιλοξενούντο πραγματικά, υπό συνθήκες, όμως, υλικοτεχνικά και από άποψη αριθμού νοσηλευτών και λοιπών εργαζομένων, που αντιστοιχούσαν σε φιλοξενία 16 ατόμων). Κατά το χρονικό διάστημα από ….2020 έως ....2021 απεβίωσαν συνολικά 73 φιλοξενούμενοι της Μονάδας (64 εντός των εγκαταστάσεών της και 9 μετά τη διακομιδή τους από αυτήν στο Νοσοκομείο) με πιστοποιούμενη μόνη αιτία των εντός της Μ.Φ.Η. θανάτων την καρδιακή ανακοπή και σε ελάχιστο ποσοστό (15% επί των 64 θανάτων εντός της Μ.Φ.Η.) αναφερόμενη ως δεύτερη άλλη αιτία θανάτου. Κατά το χρονικό αυτό διάστημα ο επιτρεπτός αριθμός φιλοξενουμένων ανερχόταν σε 46, αλλά στην πραγματικότητα ανερχόταν σταθερά σε 55 έως 60 άτομα, με τις προαναφερθείσες συνέπειες. Βάσει των ανωτέρω στοιχείων, κατά το χρονικό διάστημα των ετών 2015 - 2021 το ετήσιο ποσοστό θνησιμότητας των φιλοξενουμένων στη Μ.Φ.Η. κυμαίνεται από 131% έως 381%, σε σχέση με τη δυναμικότητα φιλοξενίας αυτής, και από 50% έως 120% σε σχέση με τον εκτιμούμενο πραγματικό αριθμό φιλοξενουμένων, ενώ ειδικά για το έτος 2020 το ποσοστό θνησιμότητας ανέρχεται σε 145% σε σχέση με τη δυναμικότητα φιλοξενίας και σε 120% σε σχέση με τον εκτιμούμενο πραγματικό αριθμό φιλοξενουμένων. Για την εξαγωγή των παραπάνω ποσοστών, πλέον των (213 + 73) 286 φιλοξενούμενων, ο θάνατος των οποίων έλαβε χώρα εντός των εγκαταστάσεων της Μονάδας ή αμέσως μετά τη διακομιδή τους από αυτήν σε Νοσοκομείο, έχουν προστεθεί 7 επιπλέον θάνατοι, οι οποίοι επισυνέβησαν μεταξύ των ετών 2015 - 2021 και εκτιμήθηκε ότι συνδέονται με τη Μ.Φ.Η. Η προσθήκη, ωστόσο, αυτή δεν αλλοιώνει ουσιωδώς το αποτέλεσμα, ούτε αναιρεί το εξαιρετικά υψηλό ποσοστό θνησιμότητας εντός της Μονάδας, ειδικά αν ληφθεί υπόψιν συγκριτικά ότι στο Δημοτικό Γηροκομείο ..., η δυναμικότητα του οποίου ανέρχεται σε 110 άτομα, το χρονικό διάστημα από 01.01.2020 έως 23.04.2021 απεβίωσαν 29 φιλοξενούμενοι, εκ των οποίων οι 18 το έτος 2020, οπότε το ποσοστό θνησιμότητας εντός αυτού ανήλθε σε 16%. Περαιτέρω, αναφορικά με το ότι οι προπεριγραφείσες συνθήκες φιλοξενίας των ηλικιωμένων εντός της Μονάδας οφείλονται στη μελετημένη και αποφασισμένη μέθοδο διαχείρισης αυτών, σύλληψης της 1ης κατηγορουμένης, για την εκτέλεση της οποίας συγκρότησε με τους 2η και 3ο κατηγορουμένους επιχειρησιακά δομημένη οργάνωση με διαρκή εγκληματική δράση υπό τη διεύθυνσή της και στην οποία εντάχθηκαν οι λοιποί κατωτέρω αναφερόμενοι κατηγορούμενοι, έκαστος με την ιδιότητά του, με διακριτούς αλλά αλληλοϋποστηριζόμενους μεταξύ τους ρόλους, με κοινή επιδίωξη την για πολύ χρόνο σημαντική παρεμπόδιση χρησιμοποίησης του σώματος ή της διάνοιας των ηλικιωμένων φιλοξενουμένων, ώστε να απαιτείται η ελάχιστη δυνατή φροντίδα τους και να ελαχιστοποιείται έτσι το κόστος φιλοξενίας τους, με αμοιβαία αποδεκτό το ενδεχόμενο της επέλευσης του θανάτου τους, ως αμέσως αιτιωδώς συναπτόμενου με αυτή τούτη τη μέθοδο διαχείρισής τους, λεκτέα ειδικότερα τα εξής, όσον αφορά σε έναν έκαστο των κατηγορουμένων: Ομόρρυθμη εταίρος και νόμιμη εκπρόσωπος της Μ.Φ.Η. προς τις δημόσιες υπηρεσίες και τους ιδιωτικούς φορείς είναι η 2η κατηγορουμένη, που έχει γνώσεις λογιστικής και η οποία από ιδρύσεώς της έχει αναλάβει τη διοικητική της εποπτεία και την επιχειρηματική - οικονομική της διαχείριση, ούσα καθημερινά σε ιδιαίτερο γραφείο που διατηρούσε στις εγκαταστάσεις της, από όπου συνεπικουρούσε, συναποφάσιζε και συνδιηύθυνε τη Μονάδα με τη μητέρα της, 1η κατηγορουμένη, υπό την καθοδήγηση αυτής, εμφανιζόταν δε σε διαφημιστικές της καμπάνιες δίνοντας συνεντεύξεις σε τοπικά μέσα ενημέρωσης για την προώθηση του σκοπού της. Από τις μαρτυρικές καταθέσεις αναδεικνύεται η απόλυτη αδιαφορία της προς τους φιλοξενούμενους, με τους οποίους δεν είχε καμία επαφή σε κανένα επίπεδο, ούτε καν μέσω των συγγενών τους. Η ίδια απολογούμενη καταθέτει ότι ούτε στα δωμάτια δεν έμπαινε, πήγαινε αμέσως στο γραφείο της στις εννέα το πρωί και έφευγε στη μία το μεσημέρι. Ωστόσο, αυτή, ως εκπρόσωπος και διαχειρίστρια της Μονάδας, που λειτουργούσε χωρίς άδεια ή καθ' υπέρβαση αυτής, τηρούσε όλα τα διοικητικά και λογιστικά της αρχεία γνωρίζοντας (και συνεπιδιώκοντας) ότι ο αριθμός των φιλοξενουμένων ήταν υπερδιπλάσιος ή πολύ μεγαλύτερος της δυναμικότητας αυτής, ότι τα παραστατικά εξόδων σίτισης και λοιπών αναλώσιμων ήταν αντιστρόφως ανάλογα του αριθμού των τροφίμων, ότι το απασχολούμενο νοσηλευτικό προσωπικό δεν ήταν επαρκές αριθμητικά ούτε στο σύνολο του ειδικά καταρτισμένο, ως όφειλε να είναι, και ότι το ποσοστό θνησιμότητας εντός της Μονάδας ήταν πρωτοφανώς υψηλό. Άξια αναφοράς, για την κατάδειξη της συγκρότησης εκ μέρους της της οργάνωσης των κατηγορουμένων και της ένταξής της σε αυτήν υπό τη διεύθυνση της 1ης κατηγορουμένης, σε απόλυτη συνοχή και ταύτιση με αυτήν, είναι η εκ μέρους της απόδοση του υπεράριθμου των φιλοξενουμένων στη φιλευσπλαχνία της μητέρας της, η οποία λυπόταν δήθεν τους ηλικιωμένους και τους συγγενείς τους και δεχόταν την εισαγωγή τους στη Μονάδα, παρότι μόνη αρμόδια και υπεύθυνη κατά νόμο για τον έλεγχο των εισαγωγών βάσει της δυναμικότητάς της ήταν η ίδια, ενώ αναμφιβόλως μη πιστευτός κρίνεται ο ισχυρισμός της ότι δήθεν η προμήθεια τροφίμων γινόταν σε περιόδους προσφορών από τα καταστήματα, οπότε δεν εκδίδοντο τιμολόγια πώλησης. Σημειωτέον, τέλος, ότι προκύπτει πως η 2η κατηγορουμένη είχε διασύνδεση στις αρμόδιες υγειονομικές υπηρεσίες, ώστε να πληροφορείται επικείμενους ελέγχους της Μονάδας και να είναι προσηκόντως προετοιμασμένη για αυτούς, φροντίζοντας να παρουσιάζονται εικονικές και ωραιοποιημένες συνθήκες λειτουργίας της. Την εν τοις πράγμασι διαχείριση της Μ.Φ.Η. αναφορικά με την καθ' ημέρα λειτουργία της, το ανθρώπινο δυναμικό της και τους φιλοξενούμενους ηλικιωμένους της ασκούσε η 1η κατηγορουμένη, μητέρα της δεύτερης αυτών, η οποία διέθετε εμπειρικές γνώσεις φροντίδας ηλικιωμένων από προηγούμενη ανάλογη απασχόλησή της και η οποία είχε πολύωρη καθημερινή παρουσία στις εγκαταστάσεις της, δίδουσα εντολές στο προσωπικό αναφορικά με την εν γένει εποπτεία, αντιμετώπιση και διαχείριση των φιλοξενουμένων, αν και δεν διέθετε καμία επιστημονική κατάρτιση. Η 1η κατηγορουμένη τυγχάνει εμπνεύστρια, ιδρύτρια και αδιαμφισβήτητη συντονίστριά της, με τον παραπάνω αναφερόμενο τρόπο, λειτουργίας της Μ.Φ.Η., κατευθύνοντας τους υπόλοιπους κατηγορουμένους, από τους οποίους απολάμβανε απόλυτη αποδοχή. Όπως προκύπτει από το σύνολο των μαρτυρικών καταθέσεων, τόσο των πρώην υπαλλήλων της Μονάδας, στους οποίους κανένα οικονομικό όφελος δεν προσπορίζει η μαρτυρία τους, όσο και των συγγενών των ηλικιωμένων, φρόντιζε να εφαρμόζεται και να τηρείται κατά γράμμα η δικής της έμπνευσης και αρχιτεκτονικής "μέθοδος διαχείρισης" των φιλοξενουμένων, έχοντας ως αποκλειστικό σκοπό τη μεγιστοποίηση του οικονομικού οφέλους από την επιχειρηματική εκμετάλλευση της Μ.Φ.Η. δια των εγκληματικών πράξεων και παραλείψεων που τελούντο και συγκαλύπτοντο δια της μεθόδου αυτής σε βάρος της ανθρώπινης υπόστασης, της αξιοπρέπειας, της υγείας και, εν τέλει, της ζωής των φιλοξενουμένων. Προς αυτή δε την κατεύθυνση επεδείκνυε καθολικά ιδιαίτερα σκληρό πρόσωπο και πλήρη απαξίωση προς τα θεμελιώδη ανθρώπινα δικαιώματα των φιλοξενουμένων, συμπεριλαμβανομένου και του υπέρτατου εννόμου αγαθού της ζωής αυτών, αρνούμενη πολλές φορές να τους διακομίσει σε νοσηλευτικά ιδρύματα για κατάλληλη αντιμετώπιση των παθήσεών τους. αποδεχόμενη ακόμα και τον θάνατό τους, έτσι ώστε να μην διαπιστωθούν οι επιπτώσεις της διαχείρισής τους εντός της Μονάδας, τακτική την οποία γνώριζαν και στην εφαρμογή της οποίας, αναλόγως της ιδιότητας και της θέσης τους, συνέδραμαν οι λοιποί κατηγορούμενοι, υποτασσόμενοι πλήρως σε αυτήν. Χαρακτηριστικό, δε, είναι ότι κατά την απολογία της αναφέρεται σε κάθε περιστατικό φιλοξενούμενου διεκπεραιωτικά και ως παρατηρήτρια, ενώ εμμέσως ή αμέσως επιρρίπτει με κάθε ευκαιρία αντικειμενικές και ηθικές ευθύνες στους συγγενείς των ηλικιωμένων, για την απουσία ενδιαφέροντος εκ μέρους τους. Ο 3ος κατηγορούμενος είναι ειδικός γενικός ιατρός και απασχολείτο στην ως άνω ΜΦΗ με σύμβαση παροχής υπηρεσιών έργου, ως υγειονομικός υπεύθυνος, με υποχρέωση τουλάχιστον δίωρης καθημερινής απασχόλησης, από την έναρξη λειτουργίας της το έτος 2009, που συμπίπτει σχεδόν με την έναρξη της επαγγελματικής του δραστηριοποίησης στον Νομό .... Έκτοτε ο ρόλος του ήταν διαρκής, συμπαγής και διήρκησε έως την 5η.05.2021, οπότε, στο πλαίσιο της κινηθείσας ποινικής διαδικασίας, κατήγγειλε τη σύμβασή του. Εμφανιζόταν ως ειδικά καταρτισμένος στη διαχείριση ευάλωτων ηλικιωμένων ατόμων, παρότι δεν διαθέτει ανάλογη επιστημονική εξειδίκευση, προωθούσε δε επιχειρηματικά τη Μ.Φ.Η. με συνεντεύξεις σε τοπικά μέσα ενημέρωσης. Ωστόσο, όπως προκύπτει από το σύνολο του συγκεντρωθέντος προανακριτικού υλικού, μετέβαινε στις εγκαταστάσεις της Μ.Φ.Η. δύο φορές μόνο την εβδομάδα και για ελάχιστο χρονικό διάστημα (ενδεικτικά, 20' τη 18η.02.2021, 20' την 22α.02.2021, 17' την 25η.02.2021, 27" την 1η και την 4η.03.2021, 13' την 8η.03.2021 και 46' τη 18η.03.2021, χωρίς άλλες επισκέψεις το παραπάνω διάστημα, όπως προκύπτει από το υλικό καταγραφής που κατασχέθηκε κατά την κατ' οίκον έρευνα της Μονάδας) ασκώντας εντελώς επιφανειακά τα καθήκοντά του ως ιατρός. Είναι χαρακτηριστικό ότι η πλειοψηφία των συγγενών των φιλοξενουμένων δεν τον συνάντησε ποτέ, καθόσον είχε φροντίσει, σε συνεργασία με την 1η κατηγορουμένη, να μην ευρίσκεται στη Μονάδα κατά τις ώρες του επισκεπτηρίου, για να μην έχει επικοινωνία μαζί τους, καθώς επίσης και ότι οι μάρτυρες υπεράσπισής του αποτελούν είτε πρόσωπα, τα οποία τον γνωρίζουν ως ιδιώτη ιατρό, εκτός της δράσης του στη Μ.Φ.Η., είτε πρόσωπα από το συγγενικό ή κοινωνικό του περιβάλλον. Χαρακτηριστικό είναι, επίσης, ότι συνταγογραφούσε στους Α.Μ.Κ.Α. φιλοξενουμένων της Μονάδας μετά τον χρόνο θανάτου αυτών (βλ. περιπτώσεις Α., Σ.) ή νοσηλευομένων στο Γ.Ν.Χ. κατά τον χρόνο συνταγογράφησης (βλ. περίπτωση Κ.). Κάνοντας χρήση της επαγγελματικής του ιδιότητας ως ..., υπό την καθοδήγηση της 1ης κατηγορουμένης και σε άρρηκτη συνεργασία με αυτήν, προσέδιδε την απαραίτητη συγκάλυψη στην εγκληματική διαχείριση των ηλικιωμένων εκ μέρους της, πιστοποιώντας ψευδώς ως αιτία θανάτου αυτών την ανακοπή καρδιάς (χωρίς καν να μεταβαίνει προηγουμένως στις εγκαταστάσεις της Μονάδας για την επισκόπηση της σωρού, σύμφωνα με πληθώρα μαρτυριών/ ενώ απαντώνται και περιπτώσεις πιστοποίησης θανάτου σε χρόνο άλλο από τον πραγματικό χρόνο επέλευσης αυτού - Βλ. περιπτώσεις Κ. Κ., Μ. Μ., Π. Π.), παρότι η καρδιακή ανακοπή αποτελούσε το αποτέλεσμα των αιτιών που είχαν επιφέρει τον θάνατο, ως μηχανισμός παύσης της ζωής, αντί των πραγματικών αιτιών, που κατά περίπτωση συνίσταντο στην κατάπτωση από κακουχία, ακινησία ή και καθήλωση, αφυδάτωση, ασιτία, λοίμωξη που δεν αντιμετωπίστηκε ιατροφαρμακευτικά ή με διακομιδή σε κατάλληλο νοσηλευτικό ίδρυμα κ.λ.π., ούτως ώστε να αποφεύγεται η περαιτέρω διερεύνηση των αιτιών του θανάτου και η αποκάλυψη της μεθόδου διαχείρισης των ηλικιωμένων και να διασφαλίζεται απρόσκοπτα η συνέχιση της λειτουργίας της Μονάδας, η ζήτηση για την κάλυψη κλινών της οποίας ήταν πάντα υψηλή, λόγω των ευάριθμων αντίστοιχων μονάδων στην ευρύτερη περιοχή δραστηριοποίησής της. Χαρακτηριστικό της συνοχής της δράσης του με την 1η, κυρίως, κατηγορουμένη αποτελεί το γεγονός ότι στην περίπτωση του φιλοξενούμενου Ε. Π. κατέθεσε πως ο ίδιος παρίστατο την ημέρα εισαγωγής του τελευταίου στη Μ.Φ.Η. και παρακολουθούσε έκτοτε την κατάσταση της υγείας του, ενώ από όλες τις καταθέσεις των συνοδευόντων αυτόν συγγενών και της βοηθού νοσηλεύτριας κατά τον χρόνο εισαγωγής του, Κ. Σ., προκύπτει ότι δεν ήταν παρών ούτε κατά την εισαγωγή ούτε καθ' οιαδήποτε άλλη στιγμή κατά το βραχύ διάστημα της παραμονής του, ενώ, επίσης, κατά την κατ' οίκον έρευνα, που πραγματοποίησε η Υποδιεύθυνση Ασφαλείας ... την ….2021, κλήθηκε από την 1η κατηγορουμένη και μετέβη στις εγκαταστάσεις της Μ.Φ.Η. κατά τις πρώτες πρωινές ώρες, παραμένοντας εκεί για ικανό χρονικό διάστημα, κατά παρέκκλιση της πάγιας τακτικής του να πραγματοποιεί σύντομες επισκέψεις μεσημεριανές ώρες. Μετά την κίνηση της ποινικής διαδικασίας δια της διενέργειας προκαταρκτικής έρευνας, ωστόσο, σε μια προσπάθεια απέκδυσης ευθυνών, αφενός μεν ήρθε σε σύγκρουση με τις δύο πρώτες κατηγορούμενες και τον 4ο αυτών (στον οποίον επιρρίπτει έκτοτε ευθύνες αναφορικά με την από ιατρικής άποψης αντιμετώπιση και διαχείριση των φιλοξενουμένων ηλικιωμένων) για το "απωλεσθέν" βιβλίο ιατρών της Μονάδας, όπου θα έπρεπε να καταγράφονται οι ιατρικές διαπιστώσεις και εντολές για κάθε φιλοξενούμενο, αφετέρου παραιτήθηκε της θέσης του ως υγειονομικού υπεύθυνου της Μονάδας την ….2021, οπότε κρίνεται ότι έληξε και η διάρκεια της εγκληματικής οργάνωσης των κατηγορουμένων. Αντιθέτως, από κανένα στοιχείο δεν προέκυψε ότι ήδη από το τέλος του έτους 2020, όπως ισχυρίζεται, είχε ανακοινώσει προφορικά την πρόθεσή του να παραιτηθεί, μόλις ευρίσκετο αντικαταστάτης του, ο οποίος δήθεν δεν ανευρίσκετο εξαιτίας της χαμηλής αμοιβής που κατέβαλε η Μονάδα. Σημειωτέον στο παρόν σημείο ότι, σύμφωνα και με κατάθεση της 2ης κατηγορουμένης, οι μηνιαίες αποδοχές του 3ου κατηγορουμένου ανέρχοντο σε 700,00 ευρώ, για ημερήσια δίωρη απασχόληση. Το ποσό αυτό είναι εξαιρετικά χαμηλό ακόμα και για τις δύο εβδομαδιαίες επισκέψεις του στη Μονάδα, δεδομένου ότι αντιστοιχεί σε 87,50 ευρώ ανά επίσκεψη, κατά τη διάρκεια της οποίας έπρεπε να εξετάσει έως και 60 ηλικιωμένους και, επιπλέον, να είναι διαρκώς σε τηλεφωνική διαθεσιμότητα. Είναι προφανές ότι ο 3ος κατηγορούμενος, που διέθετε ιδιωτικό ιατρείο με προσωπικούς ασθενείς και συνεργαζόταν με δύο κλινικές εδρεύουσες στα ..., δεν είχε λόγο να διαθέτει τις ιατρικές του υπηρεσίες και τις σωματικές και πνευματικές του δυνάμεις για το ελάχιστο- σε σχέση με την ιδιότητά του, τις απαιτήσεις και τις ευθύνες της απασχόλησής του στη Μονάδα- χρηματικό ποσό των 700,00 ευρώ μηνιαίως. Καταδεικνύεται, συνεπώς, και εξ αυτού του λόγου, ότι η απασχόλησή του ως γενικού ... της Μονάδας έρεισμά της είχε την αποσκοπούσα στον πορισμό παράνομου, μη εμφανούς, οικονομικού οφέλους συμμετοχή του στην εγκληματική οργάνωση των κατηγορουμένων, η οποία, μάλιστα, ήταν καίριας σημασίας, λόγω ακριβώς της ιδιότητάς του. Ο 4ος κατηγορούμενος είναι ιατρός ψυχίατρος και απασχολείτο στην ως άνω Μ.Φ.Η. ως υπεύθυνος θεμάτων ψυχιατρικής υγείας τουλάχιστον από το έτος 2016, αν και η γνωριμία του με τις δύο πρώτες κατηγορούμενες ανάγεται χρονικά στην έναρξη λειτουργίας της Μονάδας. Και ο δικός του ρόλος ως μέλους της οργάνωσης των κατηγορουμένων ήταν ουσιώδης, λόγω της ιδιότητάς του, δεδομένου ότι παρουσιαζόταν ως καταρτισμένος επιστήμονας - ψυχίατρος με πολυετή εμπειρία στη διαχείριση ευάλωτων ηλικιωμένων ατόμων, εμφανιζόταν δε και αυτός σε διαφημιστικές καμπάνιες της Μονάδας δίνοντας συνεντεύξεις σε τοπικά μέσα ενημέρωσης. Όπως προκύπτει από το σύνολο του συγκεντρωθέντος προανακριτικού υλικού, μετέβαινε ανά αραιά χρονικά διαστήματα στις εγκαταστάσεις της Μ.Φ.Η., ήτοι περίπου μια φορά την εβδομάδα και για ελάχιστο χρονικό διάστημα, χωρίς να προβαίνει στην εξέταση των φιλοξενουμένων ηλικιωμένων, και ειδικά των ψυχιατρικών περιστατικών. Ενδεικτικό είναι ότι δεν εμφαίνεται να προσέρχεται στις εγκαταστάσεις της Μονάδας καθ' όλο το χρονικό διάστημα καταγραφής κινήσεων εντός αυτής, από …..2021 έως …..2021. Υπό την καθοδήγηση της 1ης κατηγορουμένης, της οποίας αποτελούσε πρόσωπο απολύτου εμπιστοσύνης, προέβαινε στη συνταγογράφηση πληθώρας ισχυρών ψυχιατρικών φαρμακευτικών σκευασμάτων στους Α.Μ.Κ.Α. των ηλικιωμένων φιλοξενουμένων, τα οποία χρησιμοποιούνταν στη συνέχεια με υπερδοσολογία για να επέλθει "χημική καθήλωση" αυτών και να καταστεί εφικτή η πραγμάτωση της "διαχείρισής" τους, κατά τον τρόπο που είχε αποφασιστεί και οργανωθεί. Όπως προκύπτει από το με αριθμό ΓΕ ΕΜΠ. ΟΙΚ. …. από …..2021 ενημερωτικό σημείωμα του Ε.Ο.Π.Υ.Υ./ΥΠ.Ε.Δ.Υ.Φ.Κ.Α. και τα αποσταλθέντα στην Υποδιεύθυνση Ασφαλείας ... ηλεκτρονικά στοιχεία, συνταγογραφούσε σταθερά στους Α.Μ.Κ.Α. των φιλοξενουμένων της Μονάδας ισχυρά ψυχοτρόπα φαρμακευτικά σκευάσματα με καταχωρημένη ως διάγνωση σοβαρότατες ψυχιατρικές παθήσεις (π.χ. σχιζοφρένια, αδιαφοροποίητη σχιζοφρένια κ.λ.π.), και σε περιπτώσεις ηλικιωμένων, οι οποίοι πριν την εισαγωγή τους δεν είχαν διαγνωστεί με ανάλογες ψυχιατρικές νόσους και δεν είχαν λάβει ανάλογη φαρμακευτική αγωγή (βλ. π.χ. περιπτώσεις Α. Σ.., Σ. Π., Μ. Λ.). Υφίστανται περιπτώσεις συνταγογραφήσεων και εκ μέρους του σε Α.Μ.Κ.Α. ήδη θανόντων φιλοξενουμένων της Μ.Φ.Η. (βλ. περιπτώσεις Μ. Λ., Α. Γ.) ή νοσηλευομένων στο Γ.Ν.Χ. κατά τον χρόνο συνταγογράφησης (βλ. περίπτωση Ε. Κ.). Υπογραμμίζεται, επίσης, ότι δια της απολογίας του παραδέχεται πως συνταγογραφούσε ψυχιατρικά φάρμακα χωρίς προηγούμενη εξέταση και έλεγχο της κατάστασης της υγείας των τροφίμων της Μονάδας, αλλά δια ηλεκτρονικής αλληλογραφίας, παρότι γνώριζε πως όφειλε να επισκέπτεται μια φορά την εβδομάδα τη Μονάδα και να εξετάζει τους τροφίμους ελέγχοντας το είδος και την ποσότητα φαρμάκων που χορηγείτο σε έκαστο αυτών, και παρότι γνώριζε, λόγω της ιδιότητάς του, αφενός μεν ότι η συνταγογράφηση για κάθε τρόφιμο έπρεπε να είναι εξατομικευμένη και ότι χωρίς εκ μέρους του επίβλεψη δεν μπορούσε να έχει έλεγχο περί του αναγκαίου ή μη των φαρμάκων που τους χορηγούντο, αφετέρου δε τις συνέπειες στην υγεία και στη ζωή εκάστου τροφίμου από την υπερχορήγηση ψυχιατρικών φαρμάκων. Αξιοσημείωτο είναι ότι και αυτός αντιστοίχως (όπως ο 3ος κατηγορούμενος σε βάρος του) επιρρίπτει ευθύνες ως προς τον ιατρικό χειρισμό της κατάστασης των φιλοξενουμένων της Μονάδας στον γενικό ιατρό, 3ο κατηγορούμενο, παρότι σε αμφότερες τις περιπτώσεις από κανένα στοιχείο δεν προκύπτουν παράπονα του ενός σε βάρος του άλλου σε προηγούμενο της κίνησης της ποινικής προδικασίας χρόνο, ενώ η απώλεια του βιβλίου ιατρών και η παραποίηση του βιβλίου λογοδοσίας, που ισχυρίζεται ότι έχουν λάβει χώρα προς βλάβη του μόνον, καταδεικνύουν προσπάθεια συγκάλυψης, που ευνοεί όλους τους κατηγορούμενους. Αναφορικά, τέλος, με τις φερόμενες μηνιαίες αποδοχές του από τη Μονάδα, ύψους 80,00 μόλις ευρώ συνολικά, ισχύουν μετ' επιτάσεως όσα προαναφέρθηκαν στην περίπτωση του 3ου κατηγορουμένου για το κίνητρο συμμετοχής του στην κρινόμενη εγκληματική οργάνωση. Η 6η και η 7η κατηγορούμενες αποτελούν μέλη του νοσηλευτικού προσωπικού της Μ.Φ.Η. από τα αρχικά στάδια λειτουργίας της. Είναι πρόσωπα της απολύτου εμπιστοσύνης της 1ης κατηγορουμένης, η οποία τις είχε ορίσει υπεύθυνες νοσηλεύτριες βάρδιας, παρότι η πρώτη εξ αυτών (6η κατηγορούμενη) απέκτησε πτυχίο βοηθού νοσηλευτή μόλις την ….2021, ήτοι μετά την έναρξη της προκαταρκτικής έρευνας. Στο πλαίσιο των καθηκόντων τους φρόντιζαν αμφότερες να εφαρμόζεται και να τηρείται κατά γράμμα από το λοιπό προσωπικό η "μέθοδος διαχείρισης" των φιλοξενουμένων ηλικιωμένων της Μονάδας, συνδράμοντας εν γνώσει τους και με τη θέλησή τους στη συγκάλυψη της εκ της άσκησης της μεθόδου αυτής εγκληματικής δράσης εντός της Μονάδας, και, κατ' αποτέλεσμα, στη μεγιστοποίηση του παράνομου οικονομικού οφέλους αυτής. Όπως προκύπτει, αμφότερες είχαν ταυτιστεί πλήρως με την 1η κατηγορουμένη, την οποία ήταν οι μόνες που αντικαθιστούσαν σε περιπτώσεις ανάγκης ή απουσίας της, έχοντας υιοθετήσει πλήρως την ιδιαίτερα σκληρή και απαξιωτική συμπεριφορά της προς τους ηλικιωμένους φιλοξενούμενους.........Εξ όλων των ανωτέρω συνάγεται ότι οι τρεις πρώτοι κατηγορούμενοι συγκρότησαν, ήδη κατά την εν τοις πράγμασι έναρξη λειτουργίας της Μ.Φ.Η. "..." το έτος 2009, με συναπόφασή τους, επιχειρησιακά δομημένη οργάνωση αόριστης διάρκειας με εσωτερική διάρθρωση και ιεραρχική δομή, στην οποία, εξαιρουμένου των 5ου εξ αυτών, εντάχθηκαν άπαντες οι λοιποί κατηγορούμενοι (6η και 7η) επιδιώκοντας, με πειθαρχία και ενεργό δράση έκαστος, υπό τη διεύθυνση της 1ης αυτών και με υποταγή της βούλησής τους στη βούληση της ολότητας, κοινό σκοπό, συνιστάμενο στην τέλεση κακουργημάτων σχετιζομένων με τη λειτουργία της Μ.Φ.Η. και τους σε αυτήν φιλοξενούμενους ηλικιωμένους, η σταθερή και επαναλαμβανόμενη μέθοδος διαχείρισης των οποίων στεφόταν κατά των εννόμων αγαθών της ψυχικής, της σωματικής τους υγείας και της ζωής τους και αποσκοπούσε, δια συγκεκριμένων πράξεων και παραλείψεων, στον πορισμό παράνομου περιουσιακού οφέλους. Στο πλαίσιο δράσης της εγκληματικής αυτής οργάνωσης επήλθε, εξαιτίας των υπαίτιων παράνομων πράξεων και παραλείψεων των κατηγορουμένων (εξαιρουμένου του 4ου αυτών στις ρητά κατωτέρω αναφερόμενες περιπτώσεις) ο θάνατος των: 1] Τ. Μ. του Δ. και της Μ., που γεννήθηκε το έτος ... στα ... ... και ο οποίος φιλοξενήθηκε στην ως άνω ΜΦΗ από ...2009 έως ...2009, απεβίωσε δε την ...2009 εντός του Γ.Ν.Χ. εξαιτίας υπογλυκαιμικού κώματος, κοιλιακής ταχυκαρδίας ή επιπλοκής με λοίμωξη, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους (πλην του 4ου), έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει. 2] Π. Α. του Δ. και της Α., που γεννήθηκε τη ... στα ... και φιλοξενήθηκε στην Μ.Φ.Η. κατά το χρονικό διάστημα από ....2014 έως ...2017, οπότε απεβίωσε εντός της Μ.Φ.Η., κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει 3] Ρ. Ε. του Δ. και της Μ., που γεννήθηκε τη ... στα ... και φιλοξενήθηκε στην Μ.Φ.Η. κατά το χρονικό διάστημα από τον Δεκέμβριο του έτους 2014 έως τη ….2015, απεβίωσε δε την …..2015 εντός του Γ.Ν.Χ. λόγω σηπτικού shock - πολυοργανικής ανεπάρκειας - αναιμίας - πτώσης αρτηριακής πίεσης - πρόσφατου Α.Ε.Ε., κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους (πλην του 4ου), έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει 4] Α. Μ. του Δ. και της Σ., που γεννήθηκε την ... στα ... και φιλοξενήθηκε στη Μ.Φ.Η. κατά το χρονικό διάστημα από ....2016 έως ....2016, απεβίωσε δε την …..2016 εντός του Γ.Ν.Χ. εξαιτίας υπογλυκαιμικού κώματος, κοιλιακής ταχυκαρδίας ή επιπλοκής με λοίμωξη, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο παραπέμπει 5] Α. Ι. του Β. και της Κ., που γεννήθηκε την .... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2016 έως ....2016, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται 6] Κ. Σ. του Ε. και της Μ., που γεννήθηκε τη ....... και η οποία φιλοξενήθηκε στη Μ.Φ.Η. κατά το χρονικό διάστημα από τον μήνα ... του έτους 2016 έως τη ....2016, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 7] Μ. Κ. του Ι. και της Δ., που γεννήθηκε τη ...... και ο οποίος φιλοξενήθηκε στη Μ.Φ.Η. κατά το χρονικό διάστημα από τις αρχές του μηνός ... του έτους 2016 έως την ….2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 8] Μ. Ι. του Ν. και της Α., που γεννήθηκε το έτος ... και η οποία φιλοξενήθηκε στη Μ.Φ.Η. κατά το χρονικό διάστημα από τον μήνα ... του έτους 2017 έως τη ....2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 9] Σ. Α. του Ε. και της Ε., που γεννήθηκε την ... και ο οποίος φιλοξενήθηκε στη Μ.Φ.Η. από τις αρχές του μηνός ... του έτους 2017 έως τη ....2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 10] Χ. Α. του Π. και της Ε., που γεννήθηκε την ... και ο οποίος φιλοξενήθηκε στη Μ.Φ.Η. από τα τέλη του έτους 2017 έως την ...2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 11] Π. Σ. του Ε. και της Α., που γεννήθηκε τη ....... και η οποία φιλοξενήθηκε στη Μ.Φ.Η. από την ...2018 έως την ....2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 12] Π. Ι. του Κ. και της Β., που γεννήθηκε την ...... και ο οποίος φιλοξενήθηκε στη Μ.Φ.Η. από την ...2018 έως τη ...2021, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 13] Μ. Α. του Ε. και της Ά., που γεννήθηκε την ... και ο οποίος φιλοξενήθηκε στη Μ.Φ.Η. από τη ....2018 έως την ...2018, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 14] Σ. Κ. του Π. και της Χ., που γεννήθηκε το έτος ... και ο οποίος φιλοξενήθηκε στην Μ.Φ.Η. κατά το χρονικό διάστημα από το έτος 2018 έως την ….2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 15] Κ. Κ. του Σ. και της Μ., που γεννήθηκε την ... και ο οποίος φιλοξενήθηκε στη Μ.Φ.Η. από τις αρχές του έτους 2019 έως την …2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 16] Χ. Α. του Χ. και της Ρ., που γεννήθηκε την ... και η οποία φιλοξενήθηκε στη Μ.Φ.Η. από τον μήνα ... του έτους 2019 έως την ….2019. οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 17] Σ. Α. του Κ. και της Α., που γεννήθηκε την ... και η οποία φιλοξενήθηκε στη Μ.Φ.Η. από τον βραδινές ώρες της …..2019 έως πρώτες πρωινές ώρες της ….2019, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 18] Α. Ε. του Ε. και της Ό., που γεννήθηκε τη ... και η οποία φιλοξενήθηκε στη Μ.Φ.Η. από την ....2019 έως τη ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 19] Φ. Σ. του Ε. και της Χ., που γεννήθηκε τη ... και ο οποίος φιλοξενήθηκε στη Μ.Φ.Η. κατά το χρονικό διάστημα από την …2019 έως την ....2020, απεβίωσε δε την ….2020 εντός του Γ.Ν.Χ. λόγω σηπτικής καταπληξίας - βαριάς λοίμωξης αναπνευστικού - οξείας αναπνευστικής ανεπάρκειας - κρίσεων "Ε" υπό αγωγή, κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 20] Μ. - Π. Μ. του Ι. και της Β., που γεννήθηκε την ... και η οποία φιλοξενήθηκε στη Μ.Φ.Η. κατά το χρονικό διάστημα από ....2019 έως ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 21] Ψ. Α. του Χ. και της Ε., που γεννήθηκε την .... και η οποία φιλοξενήθηκε στην Μ.Φ.Η. κατά το χρονικό διάστημα από την ….2019 έως την ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 22] Χ. Δ. του Ι. και της Χ., που γεννήθηκε την.... και η οποία φιλοξενήθηκε στη Μ.Φ.Η. από την …..2020 έως την ….2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 23] Τ. Μ. του Μ. και της Κ., που γεννήθηκε την .... και ο οποίος φιλοξενήθηκε στη Μ.Φ.Η. κατά το χρονικό διάστημα από την από ...2020 έως ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 24] Π. Ε. του Ι. και της Μ., που γεννήθηκε την ... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2020 έως ....2020, απεβίωσε δε τη ...2020 εντός της οικίας του, αφού νοσηλεύτηκε στο Γ.Ν.Χ., κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 25] Τ Ι. (ον.) G. του Ι. και της Μ., που γεννήθηκε την .... και η οποία φιλοξενήθηκε στη Μ.Φ.Η. κατά το χρονικό διάστημα από ....2020 έως ....2021, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 26] Λ. Μ. του Α. και της Α., που γεννήθηκε την ... και η οποία φιλοξενήθηκε στη Μ.Φ.Η. κατά το χρονικό διάστημα από ...2020 έως ....2020, απεβίωσε δε την …..2020 στο Γ.Ν.Χ., κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 27] Γ. Α. του Ν. και της Σ., που γεννήθηκε το έτος ... και η οποία φιλοξενήθηκε στη Μ.Φ.Η. κατά το χρονικό διάστημα από ....2020 έως ....2020, οπότε απεβίωσε εντός αυτής, κατάληξη αμέσως αιτιωδώς συναπτόμενη με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 28] Κ. Π. του Γ. και της Χ., που γεννήθηκε την ... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2020 έως ....2021, απεβίωσε δε την ….2021 εντός του ΓΝΧ ..., κατάληξη αμέσως αιτιωδώς συναπτόμενη με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, όπως στην εισαγγελική πρόταση αναλύεται και στις σκέψεις της οποίας το παρόν Συμβούλιο αναφέρεται, 29] Κ. Ε. του Δ. και της Π., που γεννήθηκε την ... και η οποία φιλοξενήθηκε στη Μ.Φ.Η κατά το χρονικό διάστημα από την …..2018 έως την ….2018. Προ της εισαγωγής της είχε υποβληθεί σε χειρουργική αντικατάσταση μιτροειδούς βαλβίδας και βρισκόταν σε αρχικό στάδιο άνοιας. Κατά τη διάρκεια της φιλοξενίας της στη Μ.Φ.Η., υπέστη και αυτή την ανωτέρω εκτεθείσα μέθοδο διαχείρισης, συνεπεία της οποίας απώλεσε πλήρως την κινητικότητά της και την επαφή της με το περιβάλλον, καταστάσα ληθαργική. Απόδειξη της αντιμετώπισής της εντός της μονάδας συνιστά το γεγονός ότι ο υιός της, Π. Κ., χωρίς καμία σχετική προηγούμενη ενημέρωσή του, διαπίστωσε τυχαία σε επίσκεψή του πως η φιλοξενούμενη μητέρα του είχε χτυπήσει το πόδι της λόγω πτώσης της κατά το αρχικό στάδιο φιλοξενίας της. Στα επανειλημμένα τηλεφωνικώς - λόγω της πρόσκαιρης διαμονής του εκτός ... - υποβληθέντα αιτήματά του για υποβολή της σε ακτινογραφία, ώστε να διαγνωστεί η κατάστασή της, ελάμβανε από την 1η κατηγορουμένη διαβεβαιώσεις, αρχικά μεν ότι θα μεριμνήσει σχετικά, κατόπιν δε ότι έλαβε χώρα η διακομιδή και η υποβολή της σε ακτινογραφία κάτω άκρου, πλην, όμως, σε τηλεφωνική επικοινωνία που είχε ο ίδιος με το Ακτινολογικό Τμήμα του Γ.Ν.Χ., τον ενημέρωσαν ότι δεν πραγματοποιήθηκε ποτέ ακτινογράφηση της μητέρας του, γεγονός που επιβεβαιώνεται και από τα εισφερθέντα στοιχεία από τον Ε.Ο.Π.Υ.Υ. Ο ίδιος υιός της, ειδοποιηθείς τηλεφωνικά την …..2018 ότι η μητέρα του δεν ανταποκρίνονταν στα ερεθίσματα και πιθανότατα βρίσκονταν σε κώμα, αιτήθηκε την άμεση διακομιδή της στο Νοσοκομείο, γεγονός που έλαβε χώρα το βράδυ της ίδιας ημέρας. Λόγω της καθυστερημένης, οριακής διακομιδής της, η ηλικιωμένη παρέμεινε στο Γ.Ν.Χ. έως τη ….2018, οπότε μεταφέρθηκε σε ιδιωτικό θεραπευτήριο (... ΑΕ) για μια ημέρα, διεκομισθείσα εκ νέου στο Γ.Ν.Χ. τη …..2018, όπου παρέμεινε έως την …..2018, αποβιώσασα εν τέλει την ….2018 εντός της οικίας της λόγω οξέως πνευμονικού οιδήματος, προσθετικής μιτροειδούς, βαρείας ανεπάρκειας αορτής και πνευμονικής υπέρτασης. Η αποδειχθείσα αδιαφορία προς τη σωματική της υγεία, που επισφραγίστηκε από ψευδείς διαβεβαιώσεις εκ μέρους της 1ης κατηγορουμένης, η κατάσταση κώματος στην οποία περιήλθε ως αποτέλεσμα της μεθόδου διαχείρισής της, δεδομένου ότι δεν σχετίζεται αιτιωδώς ούτε με την προσθετική μιτροειδούς ούτε με το αρχικό στάδιο άνοιας, στο οποίο βρισκόταν προ διμήνου, καθώς και η καθυστερημένη και μόνον κατόπιν απαίτησης του υιού της, διακομιδή της στο Νοσοκομείο, όπου νοσηλεύτηκε επί είκοσι δύο (22) ημέρες συνολικά χωρίς ουδέποτε να επανέλθει, αποτελούν τις συνιστώσες της κατάληξής της. Μεταξύ δε της ραγδαίας επιδείνωσης της υγείας της λόγω της ευαλωτότητάς της εξαιτίας της μεθόδου διαχείρισής της εντός της Μονάδας και του θανάτου της υφίσταται αδιάκοπος αιτιώδης σύνδεσμος, αφού από κανένα στοιχείο δεν προκύπτει η επαναφορά της μετά τη νοσηλεία της στα δεδομένα της εισαγωγής της στη Μονάδα και η επίδραση νέου, πρωτογενούς παράγοντα οδήγησης στον θάνατο της. Συνεπώς, η κατάληξή της συνάπτεται αμέσως αιτιωδώς με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, και δεν μεσολάβησε διακοπή του αιτιώδους συνδέσμου, όπως στην εισαγγελική πρόταση αναφέρεται, με αποτέλεσμα να μην ευθύνονται αυτοί για τον θάνατό της σε απόπειρα, αλλά με τρόπο τετελεσμένο, όπως και πρέπει να παραπεμφθούν, κατ' ορθότερο νομικό χαρακτηρισμό, 30] Μ. Π. - Α. του Ε. και της Μ., που γεννήθηκε την .... και ο οποίος φιλοξενήθηκε στη Μ.Φ.Η. κατά το χρονικό διάστημα από ....2018 έως ....2018, οπότε εξήλθε αυτής για να μεταφερθεί στο ΓΝΧ, όπου παρέμεινε για νοσηλεία έως την …..2018, μεταφερθείς κατόπιν στο Δημοτικό Γηροκομείο ..., όπου παρέμεινε έως τον μήνα ... του ίδιου έτους, οπότε απεβίωσε. Κατά την εισαγωγή του στη Μονάδα έπασχε από άνοια και εκινείτο με αναπηρικό αμαξίδιο ένεκα κινητικών προβλημάτων που αντιμετώπιζε. Τη.2018 η θυγατέρα του, Μ. Μ., σε επίσκεψή της στη Μονάδα διαπίστωσε η ίδια, χωρίς σχετική προηγούμενη ενημέρωσή της, ότι ο πατέρας της είχε υψηλό πυρετό, με αποτέλεσμα τη μεταφορά του στο Νοσοκομείο κατόπιν δικής της επιμονής και πρωτοβουλίας. Η αναγκαιότητα νοσηλείας του, η οποία ήταν αποτέλεσμα της μεθόδου διαχείρισής του, που τον κατέβαλε σωματικά και δημιούργησε τις προϋποθέσεις νόσησής του, για την οποία (νοσηλεία) δεν μερίμνησαν οι υπεύθυνοι της Μονάδας, αποδεικνύεται από το γεγονός της παραμονής του στο Νοσοκομείο για χρονικό διάστημα είκοσι έξι (26) ημερών. Ο δε επελθών θάνατός του, σε ελάχιστο χρόνο μετά την έξοδό του από το Νοσοκομείο, αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας του λόγω της ευαλωτότητάς του εξαιτίας της μεθόδου διαχείρισής του εντός της Μονάδας και της κατάληξής του, αφού από κανένα στοιχείο δεν προκύπτει η επαναφορά της κατάστασής του στα δεδομένα της εισαγωγής του στη Μονάδα και η επίδραση νέου, πρωτογενούς παράγοντα οδήγησης στον θάνατό του. Συνεπώς, η κατάληξή του συνάπτεται αμέσως αιτιωδώς με τη μέθοδο διαχείρισής του εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου του, και δεν μεσολάβησε διακοπή του αιτιώδους συνδέσμου, όπως στην εισαγγελική πρόταση αναφέρεται, με αποτέλεσμα να μην ευθύνονται αυτοί για τον θάνατό του σε απόπειρα, αλλά με τρόπο τετελεσμένο, όπως και πρέπει να παραπεμφθούν, κατ' ορθότερο νομικό χαρακτηρισμό, 31] ΚΑ. Σ. του Θ. και της Σ., που γεννήθηκε την .... και η οποία φιλοξενήθηκε στη Μ.Φ.Η. κατά το χρονικό διάστημα από ....2019 έως ....2020. Κατά την είσοδό της στη Μονάδα ήταν πνευματικά υγιής, μερικώς κινητική και μη αυτοεξυπηρετούμενη. Κατά την διάρκεια όμως της φιλοξενίας της στη Μ.Φ.Η. υπέστη και αυτή την ανωτέρω εκτεθείσα μέθοδο διαχείρισης, αφού ακινητοποιήθηκε στην κλίνη της με τη χρήση ιμάντων περίδεσης και μετά τον πρώτο κιόλας μήνα φιλοξενίας της απώλεσε πλήρως την κινητικότητά της και την επαφή της με το περιβάλλον, καταστάσα ληθαργική. Επιπλέον, εμφάνισε χαμηλό αιματοκρίτη, οπότε της χορηγήθηκε αίμα διά μεταγγίσεως εντός της Μ.Φ.Η., παρότι η τελευταία δεν ήταν συμβεβλημένη προς τούτο. Εξαιτίας της κατάστασης αυτής η θυγατέρα της, Μ. Κ., αποφάσισε την εξαγωγή της από τη Μονάδα και την εισαγωγή της στο Ίδρυμα Χρόνιων Παθήσεων ..., όπου, σύμφωνα με καταγγελία της, διαπιστώθηκε από τους θεράποντες ...ς ότι η μητέρα της έπασχε από μεταδιδόμενη δερματική πάθηση (ψώρα). Εν τέλει, η ηλικιωμένη απεβίωσε εντός του ανωτέρω Ιδρύματος την ...2020, σε ελάχιστο χρόνο μετά την εξαγωγή της από τη Μονάδα, γεγονός που αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας της λόγω της ευαλωτότητάς της εξαιτίας της μεθόδου διαχείρισής της εντός της Μονάδας και της κατάληξής της, αφού από κανένα στοιχείο δεν προκύπτει η επαναφορά της κατάστασής του στα δεδομένα της εισαγωγής της στη Μ.Φ.Η. και η επίδραση νέου, πρωτογενούς παράγοντα οδήγησης στον θάνατό της. Συνεπώς, η κατάληξή της συνάπτεται αμέσως αιτιωδώς με τη μέθοδο διαχείρισής της εντός της Μ.Φ.Η. από τους κατηγορουμένους, έκαστος των οποίων συμμετείχε σε αυτήν αναλόγως της ιδιότητας και του ρόλου του, αποδεχόμενος την επέλευση του εκ της διαχείρισης αυτής θανάτου της, και δεν μεσολάβησε διακοπή του αιτιώδους συνδέσμου, όπως στην εισαγγελική πρόταση αναφέρεται, με αποτέλεσμα να μην ευθύνονται αυτοί για τον θάνατό της σε απόπειρα, αλλά με τρόπο τετελεσμένο, όπως και πρέπει να παραπεμφθούν, κατ' ορθότερο νομικό χαρακτηρισμό και 32] Κ. Κ. του Γ. και της Σ., που γεννήθηκε την ... και η οποία φιλοξενήθηκε στη Μ.Φ.Η. από την ….2016 έως τη ….2020, πάσχουσα κατά την εισαγωγή της από αρχικό στάδιο της νόσου "ALZHEIMER", πλην όμως αυτοεξυπηρετούμενη. Σύμφωνα με την από ….2022 ένορκη βεβαίωση της πρώην υπαλλήλου της Μ.Φ.Η. Κ. Σ., η συγκεκριμένη φιλοξενούμενη υπέστη πνιγμό εντός της Μονάδας εξαιτίας γρήγορης και άτακτης χορήγησης σε αυτήν του ημερήσιου γεύματος της, όχι από νοσηλεύτρια, αλλά από τη μαγείρισσα της Μ.Φ.Η., κατ' εντολή της διεύθυνσης, για ταχύτερη διεκπεραίωση της διαδικασίας, με αποτέλεσμα τον θάνατο της τη ….2020. Την ίδια ημέρα ο υιός της, Γ. Κ., ενημερώθηκε τηλεφωνικά από τη Μ.Φ.Η. ότι η μητέρα του απεβίωσε αιφνιδίως από ανακοπή καρδιάς, ενώ βρισκόταν σε μεσημβρινή κατάκλιση. Σημειωτέον ότι, ενώ κατά τον χρόνο θανάτου της η φιλοξενούμενη ήταν 76 ετών και δεν αντιμετώπιζε κανένα πρόβλημα με την καρδιά της, και ενώ στην καρτέλα ζωτικών ενδείξεων η τελευταία καταχώρηση θερμομέτρησής της είναι την 08:45 της….2020 και στον Ιατρικό της Φάκελο αναγράφεται ως ημερομηνία θανάτου της η …..2020, το εκδοθέν από τον 3ο κατηγορούμενο πιστοποιητικό θανάτου της φέρει ως χρόνο θανάτου την 7η πρωινή ώρα της.2020 και αιτία θανάτου την ανακοπή καρδιάς. Για την υπό κρίση περίπτωση ασκήθηκε ποινική δίωξη στο πλαίσιο της με ΑΒΜ Γ22/52 ποινικής ανακριτικής δικογραφίας, κατόπιν της από εισαγγελικής παραγγελίας προς τον Ανακριτή Πλημμελειοδικών ... για διενέργεια κύριας ανάκρισης επί θανατηφόρας έκθεσης εις βάρος της μαγείρισσας της Μ.Φ.Η., Μ. Λ.. Η σχετική ανάκριση περατώθηκε χωρίς να καταστεί δυνατή η συσχέτιση της προκείμενης με την προαναφερθείσα δικογραφία. Ωστόσο, από το σύνολο του αποδεικτικού υλικού συνάγεται ότι η εντολή στην απολύτως αναρμόδια και ακατάλληλη μαγείρισσα της Μονάδας να χορηγήσει γεύμα στην πάσχουσα από "ALZHEIMER" φιλοξενούμενη, ελλείψει διαθέσιμης νοσηλεύτριας προς τούτο και για ταχεία διεκπεραίωση της όλης διαδικασίας χορήγησης τροφής στους φιλοξενουμένους, εντάσσεται ακριβώς στο πλαίσιο διαχείρισης των τελευταίων, που επέτασσε ελαχιστοποίηση του κόστους δια της μη πρόσληψης του αναγκαίου αριθμητικά κατάλληλου προσωπικού φροντίδας των ηλικιωμένων και αντιμετώπιση αυτών ως αναλώσιμων μέσων πλουτισμού χωρίς το παραμικρό ενδιαφέρον για τις ενδεχόμενες επιπτώσεις της διαχείρισης αυτής στη ζωή τους. Ανεξαρτήτως, λοιπόν, της ποινικής ευθύνης της χορηγήσασας την τροφή μαγείρισσας εξαιτίας του τρόπου που εκτέλεσε τη μη νόμιμη προς αυτήν σχετική εντολή, η γνώση εκ μέρους της 1ης και της 2ης των κατηγορουμένων ότι η έλλειψη του αναγκαίου για τη λειτουργία της Μονάδας νοσηλευτικού προσωπικού, σε συνδυασμό με την ανάθεση σε ακατάλληλα πρόσωπα ευθυνών φροντίδας των ηλικιωμένων με ενδεχόμενες μη αναστρέψιμες επιπτώσεις στη ζωή τους, εντασσόμενες στο πλαίσιο του τρόπου με τον οποίον είχαν αποφασίσει να διαχειρίζονται τους φιλοξενούμενους στη Μονάδα, που αμφότερες εν τοις πράγμασι διοικούσαν, αποτελεί την αιτία που οδήγησε στον θάνατο την Κ. Κ., την οποία δεν διέκοψε η μεμονωμένη πράξη της Μ. Λ., που, εντασσόμενη στη μέθοδο διαχείρισης των ηλικιωμένων, συνιστά έκφραση αυτής. Κατά συνέπεια, δεδομένης της γνώσης της πρώτης και της δεύτερης των κατηγορουμένων ότι η, ελλείψει διαθέσιμου νοσηλευτικού προσωπικού, ανάθεση χορήγησης τροφής σε ασθενούσα από "ALZHEIMER" φιλοξενούμενη, σε ακατάλληλο και ανειδίκευτο πρόσωπο, ενδέχετο να επιφέρει ακόμα και τον θάνατο της φιλοξενούμενης, εξαιτίας πνιγμού λόγω του τρόπου χορήγησης της τροφής, καθιστά αυτές υπαίτιες του θανάτου της, τον οποίον προέβλεψαν ως πιθανό και αποδέχθηκαν, ώστε, υφισταμένων ισχυρών ενδείξεων περί τούτου, πρέπει να παραπεμφθούν αμφότερες σε δίκη και για τον θάνατο της εδώ ερευνώμενης περίπτωσης. Εξαιτίας, ωστόσο, της στενής έκφανσης εν προκειμένω της μεθόδου διαχείρισης των φιλοξενουμένων εντός της Μ.Φ.Η., ανεξαρτήτως του ότι στην ευρεία μορφή της συμμετείχαν όλοι οι κατηγορούμενοι, στην υπό κρίση περίπτωση οι 3ος, 4ος, 6η και 7η κατηγορούμενοι δεν συνετέλεσαν, με πράξεις ή παραλείψεις τους, στον θάνατο της Κ. Κ., ώστε ως προς αυτούς δεν πρέπει να γίνει κατηγορία αναφορικά με αυτόν". Κατά τις γενόμενες δε στο σκεπτικό του βουλεύματος αναφορές στην εισαγγελική πρόταση, οι κατηγορούμενοι, που είχαν τις διαλαμβανόμενες στο προεκτεθέν διατακτικό του βουλεύματος νομικές υποχρεώσεις έναντι των φιλοξενούμενων τροφίμων, προέβαιναν στις περιγραφόμενες σ' αυτό πράξεις και παραλείψεις, που ήταν εξόχως βλαπτικές για την υγεία τους και έθεταν σε σοβαρή διακινδύνευση τη ζωή τους, με αποτέλεσμα να προκύπτουν οι εκεί αναφερόμενες γι' αυτούς δυσμενείς συνέπειες. Επιπλέον, γίνεται αναφορά και, στον περιγραφόμενο στο διατακτικό, ρόλο καθενός των κατηγορουμένων στην εγκληματική οργάνωση. Τέλος, στο σκεπτικό του βουλεύματος, για όσους τροφίμους, που απεβίωσαν στη Μ.Φ.Η, δεν υπήρξε διαφοροποίηση με την εισαγγελική πρόταση, γίνεται αναφορά στην πρόταση αυτή, ως προς τις λεπτομερείς περιστάσεις αντιμετώπισής τους, κατά τη διάρκεια της παραμονής τους στη ΜΦΗ. Ειδικότερα, αναφέρονται τα ακόλουθα: "...Εξαιτίας, λοιπόν, ακολούθως, των ανωτέρω πράξεων και παραλείψεων τους επήλθε κατά περίπτωση ο θάνατος των: 1] Τ. Μ. του Δ. και της Μ., γεννηθέντος το έτος ... στα ... ..., ο οποίος φιλοξενήθηκε, στην ως άνω ΜΦΗ, για βραχύχρονη φιλοξενία είκοσι [20] ημερών περίπου, πάσχων από την νόσο "Alzheimer", χωρίς να έχει άλλα σοβαρά προβλήματα υγείας, από την ….-2009 έως …-2009. Συγκεκριμένα δε, ο εν λόγω φιλοξενούμενος, κατά την εισαγωγή του στην ως άνω ΜΦΗ, ήταν .. ετών, περιπατητικός και αυτοεξυπηρετούμενος, ενώ έπασχε από Νόσο "Alzheimer", Αρτηριακή Υπέρταση και Υπερχοληστεριναιμία/Δυσλιπιδαιμία, ασθένειες για τις οποίες λάμβανε αγωγή. Από το νοσηλευτικό ιστορικό επίσης προκύπτει ότι έπασχε από κολπική μαρμαρυγή (6 - 7 έτη) και αρτηριακή υπέρταση, για την οποία όμως τοποθετούνταν χρονικά προ ενός έτους, οπότε και λάμβανε το φάρμακο coversyl, καθόσον πλέον ήταν υπό έλεγχο και χωρίς αγωγή. Επίσης, δεν αναφέρονταν προβλήματα κινητικότητάς του ούτε παρουσία κατακλίσεων, ενώ οι τιμές των ζωτικών του σημείων στο νοσηλευτικό ιστορικό [...] εμφανίζονταν εντός φυσιολογικών ορίων, με αποτέλεσμα η γενική κατάσταση της υγείας του, κατά την εισαγωγή του, να εμφανίζεται ως καλή. Ωστόσο, από τον ιατρικό του φάκελο προέκυψε ότι α] δεν υφίστατο καταγραφή κλινικής του εξέτασης κατά την εισαγωγή του στην ΜΦΗ και επομένως είναι άγνωστο αν εκτελέστηκε αυτή ως όφειλε, β] το νοσηλευτικό ιστορικό του δεν είναι πλήρες, καθώς λείπουν κρίσιμες πληροφορίες για τον ασθενή, όπως η ικανότητα βάδισης που είχε κατά την εισαγωγή του, το επίπεδο επικοινωνίας, η ακοή του, η όραση του, τυχόν δερματολογικά νοσήματα, τυχόν νευρολογικά νοσήματα, προβλήματα σχετικά με το σώμα και τα άκρα του, ήτοι δεν υπάρχει καμία καταγραφή αναφερόμενη στα προβλήματα υγείας του, πλην της υπέρτασης, με αποτέλεσμα να καθίσταται σαφές ότι αυτά, καίτοι υπαρκτά, δεν αντιμετωπίστηκαν, γ] ουδόλως υφίσταντο αξιόπιστες καταγραφές λογοδοσίας για τον ως άνω ασθενή αυτό και συνεπώς δεν υπάρχουν πληροφορίες για την υγιεινή, την σίτιση και την ενυδάτωσή του, με αποτέλεσμα να καθίσταται σαφές ότι δεν τηρήθηκαν με τον δέοντα και επαρκή τρόπο και δ] χορήγηση υψηλής δόσης διαζεπάμης για 6 ημέρες, λόγω διεγερτικότητας, με αποτέλεσμα ο ασθενής να βρίσκεται σε καταστολή, κατά το ενημερωτικό του εδώ 3ου κατηγορούμενου, ενώ συγχρόνως πάσχει από λοίμωξη αναπνευστικού και βρίσκεται χωρίς θεραπεία στην ΜΦΗ για 4 ημέρες. Κάτι τέτοιο όμως αντενδείκνυται διότι, αφενός μεν, δεν συνιστάται η χορήγηση βενζοδιαζεπινών σε ασθενείς άνω των 65 ετών (πχ. American Geriatrics Society 2015, College of Psychiatry of Ireland 2012), αφετέρου δε, η διαζεπάμη προκαλεί καταστολή του αναπνευστικού και ο ασθενής έπασχε ήδη από λοίμωξη του αναπνευστικού, ενώ σημειωτέον ότι ο κ. Τ. παρέμεινε στην ΜΦΗ χωρίς θεραπευτική αγωγή για την λοίμωξη του αναπνευστικού ενώ θα έπρεπε να έχει ήδη μεταφερθεί εσπευσμένα στο Νοσοκομείο. Επιπροσθέτως, προέκυψε φαρμακευτική και φυσική του καθήλωση με ιμάντες χωρίς όμως να αναγράφονται πουθενά συμπτώματα που να δικαιολογούν την καθήλωση (επιθετική συμπεριφορά που να προκαλεί κινδύνους για την ίδια ή τρίτους) ούτε τηρείται πρωτόκολλο άρσης της ακινητοποίησης, παρόλο που φέρεται αν υπήρχε σχετική ενημέρωση από τη σύζυγο του κ. Τ. προς την 11 κατηγορουμένη, ενώ πολλές πράξεις ιατρικές λάμβαναν χώρα όχι από τους ...ς της ΜΦΗ αλλά από μη εξουσιοδοτημένο προσωπικό. Δεδομένες επίσης τυγχάνουν οι κατακλίσεις που παρουσίασε κατά τη φιλοξενία του στην εν λόγω ΜΦΗ, χωρίς ωστόσο να υπάρχει κάποια σχετική καταγραφή για την παρουσία παρουσίας κατακλίσεων ή θεραπευτικής αντιμετώπισης αυτών στα αρχεία της ΜΦΗ. Ακόμη πιο συγκεκριμένα, αναφορικά με τον κ. Τ., προέκυψε ότι, από τις …/2009 έως τις …/2009, εμφάνιζε υψηλό πυρετό, ο οποίος αντιμετωπίζονταν με Α. και Ρ., ενώ ο κορεσμός οξυγόνου άρχισε να μειώνεται από 93% έως και 85%. Πρωινές μάλιστα ώρες της …/2009, ο ασθενής έφερε ορό και είχε υψηλό πυρετό 38.8 και SpO2=85% (καρτέλα ζωτικών 14:00), εντούτοις, ο εδώ 3ος κατηγορούμενος, ως γιατρός, προσερχόμενος στις 15:00, δίχως να εξετάσει τον ανωτέρω, μιας και δεν υφίσταται αρχείο κλινικής του εξέτασης έκρινε πως δεν έχριζε αντιβίωσης. Καίτοι λοιπόν ο κ. Τ. έπασχε, κατά πως φαίνεται, από λοίμωξη του αναπνευστικού, εντούτοις του χορηγήθηκε, ως προελέχθη, υψηλή δόση διαζεπάμης, για 6 ημέρες, η οποία αντενδείκνυται πλήρως, μιας και θα μπορούσε να επιφέρει άμεσα καταστολή του αναπνευστικού και θάνατο του. Τούτο το γνώριζε πλήρως ο 3ος κατηγορούμενος, καθότι ιατρός, ενώ και γι' αυτό είχε ενημερώσει σχετικά τις 1η και 2η κατηγορούμενες. Βέβαια η καθήλωσή του εν τέλει προτιμήθηκε, καθαρά για διευκόλυνσή τους, προκειμένου δηλαδή ο ασθενής να μην τους απασχολεί και ξοδεύει το χρόνο τους, αποδεχόμενοι ακόμη και το γεγονός του θανάτου του. Παρέμεινε για 4 μέρες χωρίς θεραπεία για τη λοίμωξη του αναπνευστικού, σε αυτή την ηλικία και έχοντας απωλέσει σχεδόν το 40% του βάρους του, αφού δεν υπήρξε επαρκής και σωστή σίτισή του, η οποία σημειωτέον, με τον τρόπο που λάμβανε χώρα, ήτοι υπό καθήλωση, συνέβαλε και αυτή στην πρόκληση της λοίμωξης που υπέστη, ενώ υπήρξε σαφέστατα καθυστερημένη, μόλις την …/2009, μεταφορά του στο Νοσοκομείο. Κατά δε την καθυστερημένη εισαγωγή του στο ΓΝ ... μάλιστα, πραγματοποιήθηκαν εργαστηριακές εξετάσεις με τιμές ουρίας (206 mg/dl) και κρεατινίνης (2.6 mg/dl), που συνάδουν υπέρ αφυδάτωσής του. Τα ανωτέρω λοιπόν, ήτοι η ασιτία, εξαιτίας της μη χορηγήσεως επαρκούς τροφής, σε τέτοιο βαθμό μάλιστα, που απώλεσε σχεδόν το 40% του σωματικού του βάρους, η αφυδάτωσή του, λόγω έλλειψης ενυδάτωσής του, οι κατακλίσεις, που παρουσίασε, ένεκα της πλήρους ακινησίας του - συνεπεία της καθήλωσής τους με ιμάντες - η οποία προκάλεσε επιδείνωση της μυϊκής του αδυναμίας, ακόμη δε και μυϊκή του ατροφία, ο ίδιος ο σωματικός περιορισμός του με ιμάντες παρατεταμένα, που επέφερε αδιαμφισβήτητα την επιδείνωση της ψυχικής του υγείας και προκάλεσε την ανησυχία του, σε συνδυασμό με τη μη αντιμετώπιση της λοίμωξής του, τη χορήγηση ουσίας που αντενδείκνυται στη λοίμωξη και τη μη έγκαιρη διακομιδή του στο ΓΝ ..., η οποία έλαβε χώρα μόνο και κατόπιν απαίτησης της συζύγου του, Αικατερίνης Τ., προκάλεσαν αιτιακά και επέφεραν τον θάνατο του ως άνω φιλοξενούμενου την …-2009 εντός του Γενικού Νοσοκομείου ..., ο οποίος θάνατος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. Σημειωτέον ότι για τον εν λόγω θάνατο ουδεμία ευθύνη φέρει ο 4ος κατηγορούμενος, μιας και έλαβε χώρα προ της συμμετοχής του στην ως άνω εγκληματική οργάνωση. 2] Π. Α. του Δ. και της Α., γεν. την ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από την ….-2014 έως την ….-2017, ακουσίως και χωρίς να συντρέχει νόμιμος προς τούτο λόγος, ήτοι χωρίς την συγκατάθεση συγγενικών της προσώπων ή την ύπαρξη νόμιμης εισαγγελικής ή δικαστικής εντολής. Επί της ουσίας μάλιστα "απήχθη", παρά τη θέλησή της και της στερήθηκε παρανόμως η ελευθερία της, με μοναδικό σκοπό, ένεκα του ότι τύχαινε άγαμη και άτεκνη, η οποία όμως είχε σεβαστή περιουσία, να την εκμεταλλευτούν οικονομικά και να μπορέσουν να της αποσπάσουν την περιουσία, γεγονός που εν τέλει κατάφεραν. Η συγκεκριμένη λοιπόν φιλοξενούμενη ηλικιωμένη, κατά την εισαγωγή της στην ως άνω ΜΦΗ, η οποία μάλιστα έπασχε από άνοια (διαταραχή μνήμης και προσοχής, διαταραχή προσανατολισμού, και διαταραχή στη δομή της σκέψης και της αντίληψης), καταστάλθηκε άμεσα με χορήγηση ηρεμιστικών και άλλων ψυχιατρικών φαρμάκων, της τοποθετήθηκε συσκευή ουροκαθετήρα, καίτοι δεν έχρηζε τούτο, καθόσον εισήλθε εντός της ΜΦΗ περιπατητική και αυτοεξυπηρετούμενη. Κατά τη φιλοξενία της επίσης στην εν λόγω ΜΦΗ, εξαιτίας ασιτίας, υπέστη μεγάλη απώλεια βάρους, με αποτέλεσμα σταδιακά να απολέσει την επαφή με το περιβάλλον, αφού έχασε πλήρως την δομή της σκέψης και της αντίληψης της, αδυνατώντας παντελώς να αναγνωρίσει πρόσωπα και να προσανατολιστεί στο χώρο και στο χρόνο, ήταν δε μόνιμα κατακεκλεισμένη με την κατάσταση της υγείας της να επιδεινώνεται συνεχώς. Παρά την επιδείνωση της υγείας της, για την οποία μάλιστα της χορηγήθηκε οξυγόνο με ανάλογη ιατρική συσκευή εντός της Μ.Φ.Η. (συμπυκνωτής οξυγόνου από ….-2017) και παρόλο που από την ….-2017 φαίνεται να ήταν εμπύρετη, με αίσθημα κακουχίας και κόπωσης, εντούτοις ουδέποτε διακομίσθηκε από την Μ.Φ.Η. σε κατάλληλο νοσηλευτικό ίδρυμα για νοσηλεία, ούτε της παρασχέθηκε η κατάλληλη ιατροφαρμακευτική περίθαλψη εντός αυτής, αν λάβει μάλιστα κανείς υπόψη του και το γεγονός ότι, κατά το έτος 2017 δεν φαίνεται συνταγογράφηση και εκτέλεση συνταγών στο Α.Μ.Κ.Α. της, με αποτέλεσμα εν τέλει να αποβιώσει εντός της Μ.Φ.Η. την ….-2017. 3] Ρ. Ε. του Δ. και της Μ., γεν. ... στα ..., η οποία κατά το χρονικό διάστημα από τον Μήνα … του έτους 2014 έως την ….-2015 φιλοξενήθηκε στην Μ.Φ.Η., καθόσον δεν μπορούσε πλέον να αυτοεξυπηρετηθεί μετά από ατύχημα που είχε εντός της οικίας της, εκ του οποίου εξαρθρώθηκε ο ώμος της, προκλήθηκε κάταγμα σε αυτόν και στο ισχίο της, ενώ κατά τα λοιπά ήταν σε καλή πνευματική κατάσταση και ελάμβανε φαρμακευτική αγωγή για την αντιμετώπιση της αρτηριακής υπέρτασης. Από δε τον ατομικό της αναμνηστικό φάκελο, προκύπτει ότι η ως άνω ηλικιωμένη έπασχε από αρτηριακή υπέρταση υπό αγωγή, αναιμία (αναφέρεται στο σημείωμα εξόδου του ΓΝΧ της …/2014), παλαιά ισχαιμικά έμφρακτα σε CΤ εγκεφάλου (αναφέρεται στο σημείωμα εξόδου του ΓΝΧ της ….2014), ήταν περιπατητική, ενώ είχε κατάκλιση στην πλάτη, κάταγμα αριστερού ώμου-κάταγμα ισχίου, καλή ακοή και μειωμένη όραση από τον ένα οφθαλμό (δεν αναφέρεται από ποιο). Η δε φαρμακευτική αγωγή που λάμβανε κατά την είσοδο της στη ΜΦΗ ήταν: ... ..., χωρίς όμως να υφίσταται σχετική καρτέλα στην εν λόγω ΜΦΗ που τα κατέγραφε, ενώ, τα ζωτικά σημεία τα εισαγωγής της ήταν τα εξής: σφίξεις: 75, SpO2: 97%, ΑΠ: 110/60, Θερμοκρασία: 37°0. Από το αρχείο βέβαια του ΥΠΕΔΙΦΚΑ φαίνεται ότι, κατά τη διάρκεια παραμονής της κ. Ρ. στην εν λόγω ΜΦΗ, της έχουν συνταγογραφηθεί και εκτελεστεί φάρμακα: την, αντιβιοτικά, φυλλικό οξύ, αντιόξινα, κορτικοστεροειδή, βρογχοδιασταλτικά, ενώ, στην καρτέλα ζωτικών υπάρχουν καταγραφές κάθε ημέρα με παρόμοιες μη ανησυχητικές τιμές. Εξαίρεση αποτελεί η τελευταία μέρα και δη η …./2015, κατά την οποία η συγκεκριμένη ηλικιωμένη παρουσίαζε χαμηλό κορεσμό SpO2: 75%, δεκατική πυρετική κίνηση Θερμοκρασία: 37,3 °C σφύξεις: 80 και ΑΠ: 100/60. Την …./2015, η κ. Ρ. μεταφέρθηκε με το ΕΚΑΒ στο Τμήμα Επειγόντων Περιστατικών του ΓΝ ..., εξαιτίας εμπύρετου με οίδημα στοματικής κοιλότητας, εμπύρετο και δύσπνοια (SpO2: 70%). Από δε την ΩΡΛ εξέταση διαπιστώθηκε κακή στοματική υγιεινή και επώδυνη τραχηλική διόγκωση υπογενείδιας και υπογνάθιας χώρας, εξαιτίας των οποίων τέθηκε σε ενδοφλέβια αντιβιοτική αγωγή, γεγονός που είχε ως συνέπεια να παρουσιάσει παροδική βελτίωση μέχρι την …/2015, πλην όμως εν συνεχεία επιδείνωση της κλινικής εικόνας η οποία αποδόθηκε σε αγγειακό εγκεφαλικό επεισόδιο. Μεταφέρθηκε στην Β Παθολογική κλινική με εικόνα σηπτικού συνδρόμου και κατέληξε την …./2015 σε εικόνα σηπτικής καταπληξίας. Σημειωτέον δε ότι, στο σχετικό απαντητικό έγγραφο από Νοσοκομείο (σελ. 21) υπάρχει ένα χειρόγραφο σημείωμα - χωρίς ημερομηνία και υπογραφή - που αναφέρει "το πρωί ξύπνησε με οίδημα στοματικής κοιλότητας και έριξε κορεσμό σε 75%, τέθηκε φλεβοκαθετήρας και μπήκε ... mg ί.ν. Αναφέρεται εμπύρετη με 37°0 χωρίς να έχει δοθεί φαρμακευτική αγωγή" Στο ίδιο έγγραφο αναφέρεται ότι η ασθενής λαμβάνει ... από την …/2015 και ... από την …/2015. Επιπροσθέτως, αναφορικά με την εν λόγω ηλικιωμένη, α] δεν υπήρχε καταγραφή της κλινικής της εξέτασης, κατά την εισαγωγή της, με αποτέλεσμα να κρίνεται σφόδρα πιθανό αυτή να μην έλαβε χώρα, β] δεν υφίσταντο αξιόπιστες καταγραφές λογοδοσίας, αναφορικά με πληροφορίες για την υγιεινή, την σίτιση και την ενυδάτωσή της, με αποτέλεσμα ομοίως να κρίνεται απίθανο να λάμβαναν χώρα αυτές προσηκόντως, γ] δεν υφίστατο καρτέλα φαρμακευτικής αγωγής με εξαίρεση τη λίστα φαρμάκων εισόδου, με αποτέλεσμα αφενός μεν να καθίστατο αμφίβολο εάν πράγματι η ηλικιωμένη λάμβανε τα φάρμακα που της συνταγογραφήθηκαν η ίδια, αφετέρου δε, να μην υπήρχε παρακολούθηση της φαρμακευτικής της αγωγής και εάν αυτή ανταποκρίνονταν σε αυτή, δ] στην μεν λίστα συνταγογραφημένων φαρμάκων του ΥΠΕΔΥΦΚΑ φαίνεται να έχουν συνταγογραφηθεί και εκτελεστεί αντιβιώσεις στις …./2014 (...) και στις …/2015 (...), ενώ από το ανυπόγραφο χειρόγραφο σημείωμα φαίνεται να λαμβάνει ... από την …/2015, γεγονός που καταδεικνύει το ότι η ηλικιωμένη δε λάμβανε η ίδια όλες τις αντιβιώσεις, παρά τη συνταγογράφηση στο δικό της ΑΜΚΑ, ε] παρά μάλιστα τη συνεχή αντιβιοτική αγωγή που φέρεται να λαμβάνει, η ίδια συγχρόνως φαίνεται να είναι απύρετη όλο αυτό το διάστημα και δεν καταγράφεται πουθενά κανένα σύμπτωμα λοίμωξης αναπνευστικού (αιτιολογία ΙCD 10 για τη συνταγογράφηση της παραπάνω αγωγής), στ] μεταφέρθηκε στο ΓΝ ... μόλις την …/2015, ήτοι την αυτή μέρα που ενημερώθηκε ο συγγενής της και όχι νωρίτερα, ζ] υπέστη αναίτια φυσική καθήλωση με ιμάντες στο αναπηρικό αμαξίδιο και φαρμακευτική καταστολή χωρίς να αναγράφονται πουθενά συμπτώματα που να δικαιολογούν την καθήλωση (επιθετική συμπεριφορά που να προκαλεί κινδύνους για την ίδια ή τρίτους), χωρίς μάλιστα να φαίνεται να της συνταγογραφήθηκε ποτέ καμία αγωγή για αντιμετώπιση διέγερσης, που τυχόν θα δικαιολογούσε την καθήλωση και δίχως να υφίσταται πρωτόκολλο άρσης της ακινητοποίησης και η] δεν υφίστατο καμία απολύτως καταγραφή για την αντιμετώπιση της κατάκλισης, γεγονός που οδηγεί εύλογα στο συμπέρασμα ότι αυτή ουδέποτε αντιμετωπίστηκε. Τα ανωτέρω λοιπόν, ήτοι η μόνιμη ακινησία της - συνεπεία του δεσίματος της με τη χρήση ιμάντων - από την εισαγωγή της στη ΜΦΗ, η οποία επιδείνωσε την ήδη υπάρχουσα μυϊκή αδυναμία, τη ψυχική της κατάσταση και προκάλεσε έλκη κατάκλισης, τα οποία ουδέποτε αντιμετωπίστηκαν, η έλλειψη επαρκούς ενυδάτωσης και σίτισής της, η κακή στοματική υγιεινή, απόρροια πλημμελούς φροντίδας, η οποία συνέβαλε στην λοίμωξη της στοματικής κοιλότητας που οδήγησε εν τέλει στη νοσηλεία της στο Γενικό Νοσοκομείο ..., ένεκα και αναπνευστικής της δυσχέρειας και η καταστολή της με χορήγηση ηρεμιστικών χαπιών, σε συνδυασμό με την μη ορθή αντιμετώπιση της λοίμωξής της και τη μη έγκαιρη μεταφορά της στο ΓΝ ..., την οποία σημειωτέον δεν επέτρεπαν μέχρι την τακτοποίηση των οικονομικών εκκρεμοτήτων της ΜΦΗ και εν τέλει επέτρεψαν μόλις την …./2015, οδήγησαν αιτιακά στο θάνατο της ανωτέρω εντός του ΓΝ ..., όπου παρέμεινε για νοσηλεία έως την ….2015, ημερομηνία κατά την οποία απεβίωσε, με αιτία θανάτου, όπως αυτή προκύπτει από το από ….-2015 Ιατρικό Πιστοποιητικό θανάτου ... του Γ.Ν.Ν. ..., "Σηπτικό shock- πολυοργανική ανεπάρκεια-αναιμία-πτώση αρτηριακής πίεσης-πρόσφατο Α.Ε.Ε.". Σημειώνεται και πάλι ότι και γι' αυτή την περίπτωση δεν ευθύνεται ο κατηγορούμενος, μιας και εντάχθηκε στην εν λόγω εγκληματική, ως προελέχθη, περί τις αρχές του 2016. 4] Α. Μ. του Δ. και της Σ., γεν. ... στα ..., η οποία κατά το χρονικό διάστημα από …-2016 έως ….-2016 φιλοξενήθηκε στην Μ.Φ.Η., όντας αυτοεξυπηρετούμενη. Ακόμη πιο συγκεκριμένα, κατά την εισαγωγή της στην ως άνω ΜΦΗ, ήταν .. ετών, περιπατητική, χωρίς κατακλίσεις, με καλή ακοή και όραση, με βρογχίτιδα και ουρολοίμωξη υπό αγωγή κατά την είσοδο της στην ΜΦΗ, μυκητιάσεις δέρματος, Σακχαρώδη Διαβήτη υπό αγωγή, ν. Alzheimer, γεγονός που αιτιολογεί το ότι ήταν αποπροσανατολισμένη στον τόπο και χρόνο, ενώ λάμβανε κιόλας αγωγή υπερχοληστερολαιμίας. Τα αυτά επιβεβαιώνονται άλλωστε και από το ιστορικό εισαγωγής της ΜΦΗ καθώς και από το νοσηλευτικό ιστορικό το οποίο υπογράφεται από την κόρη της ως άνω ηλικιωμένης και το οποίον επιπλέον αναφέρει σχιζοσυναισθηματική διαταραχή και χειρουργηθέν κάταγμα αριστερού ισχίου προ έτους. Ωστόσο, ουδόλως προκύπτει ιστορικό συνεχών λοιμώξεων στο ουροποιητικό και δεν στοιχειοθετείται η διάγνωση της Χρόνιας Αποφρακτικής Πνευμονοπάθειας (ΧΑΠ), μιας και δεν εκτελέστηκε καμία ειδική εξέταση για αυτό το θέμα. Δεν θα μπορούσε άλλωστε να τεθεί τέτοια διάγνωση, ενώ η ασθενής ήταν ήδη με οξεία βρογχίτιδα, αλλά δεν έγινε και τέτοια διαγνωστική προσπάθεια μετά το πέρας αυτής της λοίμωξης. Από δε τον ατομικό της φάκελο που διατηρούνταν στην ως άνω ΜΦΗ προέκυψε επιπλέον ότι: α] τα υπάρχοντα αρχεία λογοδοσίας για την εν λόγω ασθενή συνιστούν δακτυλογραφημένες σημειώσεις (σελ. 75-απαντητικό έγγραφο από εισαγγελία 1) με υπογραφή και σφραγίδα της Μ.Φ.Η. και όχι των εκάστοτε νοσηλευτών βάρδιας σε κάθε ημερομηνία, του οποίου η γνησιότητα δεν μπορεί να διαπιστωθεί, ενώ αυτά δεν συμπεριλάμβαναν πληροφορίες σχετικά με τη σίτιση, την ενυδάτωση, τις συνθήκες υγιεινής της κ. Α., β] η καρτέλα φαρμάκων της περιείχε ελλιπείς πληροφορίες σχετικά με την φαρμακευτική της αγωγή, γ] η εν λόγω ασθενής, από την εισαγωγή της έως και την έξοδό της από την ΜΦΗ, έπασχε από Σακχαρώδη Διαβήτη, ο οποίος παρέμεινε αδικαιολόγητα αρρύθμιστος, δ] η κ. Α. εισήλθε στην εν λόγω ΜΦΗ με δεκατική πυρετική κίνηση και αγωγή ... και ... (ημερομηνία εκτέλεσης …./2016), πιθανότατα για λοίμωξη αναπνευστικού, πλην όμως η εν λόγω αγωγή δεν της χορηγήθηκε από την ΜΦΗ χωρίς εμφανή λόγο ή ουσιαστική αιτιολόγηση, από τη στιγμή μάλιστα που, κατά την κλινική εξέτασή της, αναφέρονται "μη μουσικοί ήχοι αμφοτερόπλευρα" κυρίως δεξιά, γεγονός που υπονοεί πως υπάρχει ακόμη λοίμωξη αναπνευστικού, ε] η εν λόγω ασθενής εισήλθε με αγωγή ..., φάρμακο το οποίο ανήκει στις βενζοδιαζεπίνες, η χορήγηση των οποίων δεν συνιστάται σε ασθενείς άνω των 65 ετών (American Geriatrics Society 2015,College of Psychiatry of Ireland 2012 ), με αποτέλεσμα ο εδώ 4ος κατηγορούμενος να όφειλε να διακόψει τη χρήση του, πλην όμως, αντ' αυτού, φαίνεται να συνεχιζόταν η χορήγησή του και μάλιστα σε υψηλή δόση για κάποιο χρονικό διάστημα, στ] στην ασθενή χορηγήθηκαν σκευάσματα (….), σύμφωνα με την καρτέλα φαρμάκων, τα οποία δεν της είχαν συνταγογραφηθεί, ενώ, καίτοι την …/2016 της συνταγογραφήθηκαν σκευάσματα σιδήρου ... για αντιμετώπιση σιδηροπενικής αναιμίας, και ... , με αιτιολογία ICD10 Λοίμωξη ουροποιητικού, εντούτοις αμφότερα ουδόλως καταγράφονταν στα φύλλα νοσηλείας της, με αποτέλεσμα ουδόλως να προκύπτει η πραγματική τους χορήγηση, ζ] συνταγογράφηση σκευασμάτων στην εν λόγω ασθενή από τον εδώ 3ο κατηγορούμενο, μετά το θάνατό της και δη την ..2016, με ημερομηνία εκτέλεσης την …/2016, η] στην ασθενή, μέσα σε σύντομο χρονικό διάστημα από την εισαγωγή της στην εν λόγω ΜΦΗ και δη την …/16, τοποθετήθηκε ουροκαθετήρας (σελ.75-απαντητικό έγγραφο από εισαγγελία 1), χωρίς επαρκή ωστόσο αιτιολόγηση, καθώς η ασθενής θα μπορούσε να υποστηριχθεί από το βοηθητικό προσωπικό για τη μεταφορά της στην τουαλέτα αντί να ακινητοποιηθεί ή θα μπορούσε να χρησιμοποιηθεί πάνα ακράτειας με σωστή φροντίδα, θ] αναίτια φυσική καθήλωση της κ. Α. με ιμάντες στο αναπηρικό αμαξίδιο, χωρίς να αναγράφονται βέβαια πουθενά συμπτώματα που να δικαιολογούν την μηχανική καθήλωση (πχ επιθετική συμπεριφορά που να προκαλεί κινδύνους για την ίδια ή τρίτους) και δίχως να προκύπτει η τήρηση πρωτοκόλλου άρσης της ακινητοποίησης και ι] από την …./2016, η κ. Α. φέρεται να παρουσίαζε υποτροπιάζουσες ουρολοιμώξεις, για τις οποίες λαμβάνει αγωγή (κατάλληλη βάση αντιβιογραμμάτων), πλην όμως μη αποτελεσματική, καθώς η βακτηριουρία φαίνεται να επιμένει. Σε διάστημα 4 μηνών (Μάρτιος-Ιούνιος) παρατηρείται το συγκεκριμένο μοτίβο με αντιβιώσεις έναντι όλο και πιο ανθεκτικών στελεχών, ωστόσο δε, η ύπαρξη υποτροπιαζουσών λοιμώξεων ουροποιητικού ή η πολλαπλή θεραπεία ασυμπτωματικής βακτηριουρίας δεν μπορούν να διαχωριστούν από τα παρεχόμενα στοιχεία. Κατά τα διαστήματα στα οποία πραγματοποιούνταν θετικές καλλιέργειες ούρων τα ζωτικά σημεία της εν λόγω ασθενούς, όπως καταγράφονταν στο φύλλο καταγραφής, δεν εμφάνιζαν ιδιαίτερες διακυμάνσεις, γεγονός το οποίο συνάδει υπέρ της ασυμπτωματικής βακτηριουρίας, μιας καλοήθους κατάστασης η οποία όμως θεραπεύεται μόνο όταν εμφανιστούν συμπτώματα λοίμωξης. Παρά ταύτα μάλιστα της τοποθετήθηκε ουροκαθετήρας, γεγονός που αποκλείει, σχεδόν με απόλυτη βεβαιότητα, την πιθανότητα πλήρους αποστείρωσης παρά την μακροχρόνια χορήγηση αντιβιοτικής αγωγής, ένεκα ακριβώς των πολυανθεκτικών μικροβίων - τα οποία ανευρίσκονταν στις διαδοχικές καλλιέργειες - από τη συνεχή χρήση του ουροκαθετήρα. Η σταδιακή λοιπόν ακινητοποίηση και ο σωματικός περιορισμός της εν λόγω ασθενούς στην κλίνη της, με χρήση ιμάντων, η χημική της καθήλωση μέσω της χορήγησης ηρεμιστικών χαπιών και δη ... σε δοσολογία μάλιστα συνεχώς αυξανόμενη, η ανεπαρκής σίτιση και ενυδάτωση αυτής - άπαντα τα οποία μάλιστα συνδυαστικά είχαν ως αποτέλεσμα την απώλεια μεγάλου σωματικού βάρους της ασθενούς - καθώς και η μη ρύθμιση, μέσω φαρμακευτικής αγωγής, του σακχαρώδη διαβήτη και η αναιτιολόγητη και παρά την αντίθετη γνώμη ιδιώτη ..., που προσέρχονταν στην εν λόγω ΜΦΗ και παρακολουθούσε τη συγκεκριμένη ηλικιωμένη, μόνιμη τοποθέτηση συσκευής ουροκαθετήρα, η οποία μάλιστα συνέβαλε στον αποικισμό της με πολυανθεκτικά μικρόβια και στην τελική εμφάνιση σήψης από ουρολοίμωξη, συνεπεία της οποίας προκλήθηκε πολυοργανική ανεπάρκεια [αποτέλεσμα] - η οποία δεν ήταν δυνατό να αντιμετωπιστεί από το ΓΝ ..., καθόσον δε διακομίσθηκε σε αυτό εγκαίρως, αλλά μόλις την …-2016 και τούτο κατόπιν εξέτασης της ηλικιωμένης από ιδιώτη ιατρό, ο οποίος διαπίστωσε ότι η ηλικιωμένη βρισκόταν σε σηπτικό σοκ, χωρίς καμία επαφή με το περιβάλλον, εμπύρετη και αφυδατωμένη, παρά τη ρητώς διατυπωμένη αντίθετη άποψη των υπευθύνων της ΜΦΗ [εδώ 1ης και 2ης κατηγορούμενες], αλλά και του ... της ΜΦΗ, εδώ 3ου κατηγορούμενου που διαβεβαίωναν ότι η ανωτέρω ηλικιωμένη είναι καλά στην υγεία της - οδήγησαν αιτιακά στο θάνατο της την …./2016 εντός της Β' Παθολογικής κλινικής του Γ.Ν.Ν. ..., ο οποίος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. 5] Α. Ι. του Β. και της Κ., γεννηθέντος την ... στην ..., ο οποίος, κατά το χρονικό διάστημα από …-2016 έως την …-2016, φιλοξενήθηκε στην ως άνω Μ.Φ.Η.. Κατά δε την εισαγωγή του στην ως άνω ΜΦΗ, ήταν αυτοεξυπηρετούμενος και χωρίς ιδιαίτερα σοβαρά προβλήματα υγείας. Πάραυτα, ένεκα της ως άνω αναλυτικά αναφερόμενης "μεθόδου διαχείρισης", χωρίς να του παρέχεται η δέουσα φροντίδα, σταδιακά απέκτησε ευμεγέθη και μεγάλου βάθους (έως το οστό) έλκη κατάκλισης στο σημείο της πλάτης, χωρίς ποτέ να διακομισθεί από την Μ.Φ.Η. σε κατάλληλο νοσηλευτικό ίδρυμα, καίτοι τούτο ήταν απαραίτητο, με αποτέλεσμα να αποβιώσει την ….2016 από ανακοπή καρδιάς. 6] Κ. Σ. του Ε. και της Μ., γεννηθείσας την ... στον ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2016 έως την ….-2016, ούσα κατά την εισαγωγή της μερικώς κινητική με καλή κλινική εικόνα, πλην όμως, ένεκα της ανωτέρω αναλυτικά εκτεθείσας μέθοδο "διαχείρισης" που υπέστη, η υγεία της επιδεινώθηκε ραγδαία, ενώ αναφέρθηκε στην κόρη της ως άνω ηλικιωμένης ότι δήθεν διαγνώσθηκε με καρκίνο, ο οποίος μάλιστα αντιμετωπίζεται από το προσωπικό της Μ.Φ.Η., χωρίς ωστόσο να της επιδείξουν ποτέ αποτελέσματα των εξετάσεων που υποτιθέμενα πραγματοποιούνταν καθημερινά στην ηλικιωμένη και τούτο διότι ουδέποτε η ως άνω ηλικιωμένη διεγνώσθη από καρκίνο, επιπλέον δε ουδέποτε διακομίστηκε από την Μ.Φ.Η. σε κατάλληλο νοσηλευτικό ίδρυμα για νοσηλεία, αν και η θυγατέρα της αιτήθηκε προς την διοίκηση της Μ.Φ.Η. την διακομιδή της, με αποτέλεσμα να αποβιώσει εντός της Μ.Φ.Η. κατά την …-2016, με το πιστοποιητικό θανάτου, εκδοθέν από τον 3° κατηγορούμενο, Σ. Γ., να αναγράφει ως αιτία θανάτου "Παρατεινόμενος εμπύρετος Λοίμωξη Αναπνευστικού - Καρδιακή Ανεπάρκεια", ήτοι ουσιωδώς διαφορετική από αυτή που δηλώθηκε στην θυγατέρα της, ήτοι "καρκίνος". 7] Μ. Κ. του Ι. και της Δ., γεννηθέντος την ... στα ..., ο οποίος, κατά το χρονικό διάστημα από τις αρχές του μηνός ... του έτους 2016 έως την ….-2018, φιλοξενήθηκε στην ως άνω Μ.Φ.Η, για βραχύχρονη φιλοξενία, με σκοπό αποκλειστικά την αποκατάσταση με φυσικοθεραπείες προβλήματος που αντιμετώπιζε στην βάδιση, ένεκα τροχαίου ατυχήματος και επόμενου μικρού σε έκταση εγκεφαλικού επεισοδίου που υπέστη το καλοκαίρι του ίδιου έτους, δίχως οιουδήποτε άλλου προβλήματος υγείας, παρά μόνο λήψη φαρμακευτικής αγωγής για την καταπολέμηση της αρτηριακής πίεσης, για τις θρομβώσεις του αίματος καθώς και για την νόσο πάρκινσον. Συγκεκριμένα δε, επρόκειτο για άνδρα ηλικίας .. ετών, που, κατά την εισαγωγή του στη ΜΦΗ, ήταν επιπλέον υπέρβαρος, μη περιπατητικός και νευρολογικά προβλήματα, για τα οποία, προ της εισαγωγής του λάμβανε φαρμακευτική αγωγή, σύμφωνα δε και με την από …/2016 εξέτασή του από νευρολόγο του ΓΝ ... του συστάθηκε η λήψη ... , ενώ ουδόλως φέρεται να είχε κατακλίσεις ή επιθετική συμπεριφορά. Ωστόσο, κατά την είσοδό του και παραμονή του στην εν λόγω ΜΦΗ, α] δεν υπήρξε κλινική του εξέταση, μιας και δεν υφίσταται καν καταγραφή αυτής, β] δεν υπήρξε επαρκής σίτιση και ενυδάτωσή του καθώς και εξασφάλιση της υγιεινής του, μιας και ουδόλως υπάρχουν αξιόπιστες καταγραφές λογοδοσίας για τον ασθενή αυτό σχετικά με την υγιεινή, την σίτιση και την ενυδάτωσή του, με αποτέλεσμα μάλιστα, να σημειωθεί σημαντική απώλεια του βάρους του, σε σημείο αποσκελέτωσης, ενώ έφερε πληγές από ξύρισμα και λερωμένα ενδύματα, τα οποία αντίστοιχα ουδόλως φρόντισαν και μερίμνησαν να αλλάξουν, γ] δεν υφίστατο καρτέλα φαρμάκων όσον αφορά τον ίδιο, με αποτέλεσμα να μην προκύπτει η λήψη συγκεκριμένης φαρμακευτικής αγωγής ως προς τα νοσήματά του και την δοσολογία αυτών, δ] σε διάστημα δύο χρόνων του έγινε εργαστηριακός έλεγχος μόλις 2 φορές, ενώ φέρεται να λάμβανε φάρμακα, όπως προκύπτει από τις καταγραφές στο βιβλίο λογοδοσίας, τα οποία δεν του έχουν συνταγογραφηθεί [...], ε] ουδόλως πραγματοποίησε φυσιοθεραπείες ώστε να αποκατασταθεί το πρόβλημα της βάδισης, καίτοι εισήλθε στη ΜΦΗ γι' αυτό κυρίως το σκοπό, στ] ο ίδιος ο κ. Μ. νόσησε από ψώρα, όπως τούτο προκύπτει από τη συνταγογράφησή του, γεγονός που καταδεικνύει τις κακές συνθήκες καθαριότητας και φροντίδας, ζ] του χορηγήθηκε αντικαταθλιπτική αγωγή, δίχως ωστόσο να υπάρχει αιτιολόγηση, η] καθηλώθηκε με ιμάντες στο αναπηρικό αμαξίδιο χωρίς να αναγράφονται πουθενά συμπτώματα που να δικαιολογούν την μηχανική καθήλωση (επιθετική συμπεριφορά που να προκαλεί κινδύνους για την ίδια ή τρίτους) και θ] όταν απεβίωσε εντός της ΜΦΗ, το πιστοποιητικό θανάτου του δεν έχει συμπληρωθεί σωστά καθώς η ανακοπή, που αναγράφεται ως αιτία θανάτου, ΔΕΝ είναι αιτία θανάτου αλλά σύμπτωμα, ενώ η αιτία θανάτου δε φέρεται να είναι σαφής, με αποτέλεσμα, σε αυτή την περίπτωση, να μη έπρεπε να εκδοθεί πιστοποιητικό θανάτου χωρίς νεκροψία-νεκροτομή. Η πραγματοποίηση λοιπόν της ανωτέρω μεθόδου "διαχείρισης", ήτοι η καταστολή του, μέσω της χορήγησης ηρεμιστικών χαπιών, συνεπεία της οποίας κατέστη ληθαργικός και σταδιακά εξέπεσαν οι σωματικές και πνευματικές του λειτουργίες, η ακινητοποίησή του και ο σωματικός του περιορισμός, με την χρήση ιμάντων, εξαιτίας του οποίου δεν ήταν σε θέση να κινήσει ούτε τα χέρια, ούτε τα πόδια του, η μη πραγματοποίηση των απαιτούμενων φυσιοθεραπειών, οι απαράδεκτες συνθήκες υγιεινής, η έλλειψη σίτισής του, με αποτέλεσμα μάλιστα να απωλέσει ποσοστό μεγαλύτερου του 40% του σωματικού του βάρους, σε σημείωμα μάλιστα που αποστεώθηκε πλήρως, σε συνδυασμό με το γεγονός της μη μετάβασής του σε νοσηλευτικό ίδρυμα, καίτοι φέρεται, κατά τις τελευταίες μέρες της ζωής του, να έπασχε από κάποια λοίμωξη, η οποία ούτε καν αντιμετωπίστηκε, συνδυαστικά συντέλεσαν στο θάνατο του, που επήλθε εντός της ΜΦΗ την …-2018, με τον 3° κατηγορούμενο να εκδίδει ένα εικονικό πιστοποιητικό θανάτου, όπου ως αιτία θανάτου ανέγραφε "Ανακοπή Καρδιάς", πλην όμως αυτό τυγχάνει το αποτέλεσμα, το οποίο είναι διάφορο από την αιτία, την οποία προφανώς και απέκρυψαν, συνεπεία των επαναλαμβανόμενων παραλείψεών τους. 8] Μ. Ι. του Ν. και της Α., γεν. ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2017 έως την ..-2019, ένεκα ατυχήματος που είχε υποστεί και περιόριζε μόνο την κίνηση της, χωρίς άλλα κατά τα λοιπά προβλήματα υγείας, οπότε και, ένεκα της ανωτέρω εκτεθείσας μεθόδου "διαχείρισης", σταδιακά αποστεώθηκε, αφού έφτασε να ζυγίζει περί τα είκοσι (20) κιλά μόνο και απέκτησε ευμεγέθη και μεγάλου βάθους έλκη κατάκλισης στο σημείο των οπισθίων, ενώ ουδέποτε διεκομίσθη από την Μ.Φ.Η. σε κατάλληλο νοσηλευτικό ίδρυμα για νοσηλεία, με αποτέλεσμα εν τέλει την …-2019 να αποβιώσει εντός της Μ.Φ.Η. 9] Σ. Α. του Ε. και της Ε., γεν. ... στα ..., ο οποίος φιλοξενήθηκε στην Μ.Φ.Η. από τις αρχές του μηνός ... του έτους 2017 έως την …-2018, όντας πλήρως κινητικός και αυτοεξυπηρετούμενος, δίχως ιδιαίτερα παθολογικά προβλήματα υγείας, πέραν των συνηθισμένων της ηλικίας του, πλην όμως βρισκόταν σε αρχικό στάδιο άνοιας, και ο οποίος υπέστη την ανωτέρω εκτεθείσα μέθοδο "διαχείρισης", αφού και αυτός σταδιακά έχασε την επαφή με το περιβάλλον και απώλεσε μεγάλο μέρος του σωματικού του βάρους, ενώ επιπλέον παρατηρήθηκε ακινητοποιημένος στην κλίνη του ή σε αναπηρικό αμαξίδιο, ακάθαρτος, ασίτιστος, και χτυπημένος στο πρόσωπο, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τούτο ήταν απαραίτητο, γεγονότα που αιτιακά οδήγησαν την ….2018 στο θάνατο του, εντός της ΜΦΗ. 10] Χ. Α. του Π. και της Ε., γεν. ... στα..., ο οποίος φιλοξενήθηκε στην Μ.Φ.Η. από τα τέλη του έτους 2017 έως την ….-2018, ένεκα ατυχήματος που του προκάλεσε πρόβλημα στην σταθερότητα του βαδίσματός του, όντας όμως, κατά την εισαγωγή του, κινητικός και αυτοεξυπηρετούμενος, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του και της άνοιας από την οποία έπασχε, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και έφερε ίχνη από άσκηση έντονης σωματικής βίας στο πρόσωπό του (σκισμένα χείλη, και χτυπήματα), χωρίς μάλιστα ποτέ να διακομισθεί στο Νοσοκομείο για περίθαλψη, ενώ σταδιακά απώλεσε τις νοητικές του λειτουργίες και περιήλθε σε άσχημη κατάσταση, γεγονότα τα οποία αιτιακά οδήγησαν την …-2018 στο θάνατό του εντός της Μ.Φ.Η. 11] Π. Σ. του Ε. και της Α., γεν. την ... στα ..., η οποία φιλοξενήθηκε στην Μ.Φ.Η. από την …-2018 έως την …2018, πάσχουσα μόνο από άνοια, λαμβάνουσα γι' αυτή μόνο το ηρεμιστικό φαρμακευτικό σκεύασμα "...", χωρίς άλλα παθολογικά προβλήματα, ενώ επίσης ήταν εύσωμη, και η οποία, κατά την περίοδο της φιλοξενίας της, υπέστη και αυτή την ανωτέρω εκτεθείσα μέθοδο "διαχείρισης", αφού, μέσα σε σύντομο σχετικά χρονικό διάστημα, έχασε πλήρως την επαφή με το περιβάλλον και αποστεώθηκε σε υπερθετικό βαθμό, χωρίς ποτέ, καίτοι έπρεπε, να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την …-2018 στο θάνατο της εντός της ΜΦΗ. 12] Π. Ι. του Κ. και της Β., γεν. /... στα ..., ο οποίος φιλοξενήθηκε στην Μ.Φ.Η. από την …-2018 έως την ….-2021, μη πάσχοντος από παθολογικά προβλήματα υγείας, πέραν του γεγονότος ότι είχε κολοστομία (παρά φύση έδρα), πάσχοντος όμως από ψυχική νόσο, για την οποία μάλιστα ελάμβανε ψυχιατρική φαρμακευτική αγωγή και έχρηζε ανάλογης φροντίδας, και ο οποίος ομοίως υπέστη την ανωτέρω εκτεθείσα μέθοδο "διαχείρισης", αφού σταδιακά απώλεσε ιδιαίτερα μεγάλο μέρος του σωματικού του βάρους, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τη χρειαζόταν, ενώ μάλιστα σταθερά δέχονταν απάνθρωπη, εξευτελιστική και βίαιη συμπεριφορά, γεγονότα που αιτιακά οδήγησαν την ….-2021 στο θάνατό του. 13] Μ. Α. του Ε. και της Ά., γεν. ... στην ... ..., ο οποίος φιλοξενήθηκε στην Μ.Φ.Η. από την ….-2018 έως την ….-2018, πάσχοντος, κατά το χρόνο της εισαγωγής του, μόνο από άνοια, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του, ενώ κατά τα λοιπά τύγχανε μερικώς κινητικός και αυτοεξυπηρετούμενος, και ο οποίος υπέστη την ανωτέρω εκτεθείσα μέθοδο "διαχείρισης", δεδομένων της εκπτώσεως πλήρως των νοητικών του λειτουργιών και της εμφάνισης ελκών κατακλίσεως, χωρίς ποτέ να διακομισθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την …2018 στο θάνατο του. 14] Σ. Κ. του Π. και της Χ., γεν. ... στην ... ..., ο οποίος φιλοξενήθηκε στην Μ.Φ.Η. κατά το χρονικό διάστημα από το έτος 2018 έως …-2019, όντας, κατά την εισαγωγή του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", καθόσον σταδιακά ακινητοποιήθηκε πλήρως στην κλίνη του και αποστεώθηκε σε υπερθετικό βαθμό, δίχως ποτέ να δέχεται τη δέουσα φροντίδα και καθαριότητα καθώς και επαρκή σίτιση και ενυδάτωση, με αποτέλεσμα τη συνεχή προσβολή του από ουρολοιμώξεις, γεγονότα που αιτιακά οδήγησαν την ….-2019 στο θάνατό του εντός της Μ.Φ.Η. 15] Κ. Κ. του Σ. και της Μ., γεν. ... στα ..., ο οποίος φιλοξενήθηκε στην Μ.Φ.Η. από τις αρχές του έτους 2019 έως την …-2019, όταν, κατά το χρόνο της εισαγωγής του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά την πρόοδο της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και από πολύ νωρίς άρχισε να χάνει την επαφή με το περιβάλλον και να καταπέφτει σωματικά και πνευματικά, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, ενώ επιπλέον υπέστη βίαιη συμπεριφορά από το προσωπικό της Μ.Φ.Η., γεγονότα που αιτιακά οδήγησαν την ….2019 στο θάνατο του εντός της ΜΦΗ. 16] Χ. Α. του Χ. και της Ρ., γεν. ... στα ..., η οποία φιλοξενήθηκε στην Μ.Φ.Η. από τον μήνα ... του έτους 2019 έως την …-2019, ούσα σε καλή κατάσταση σωματικά και πνευματικά, εκτός της ύπαρξης ενός κατάγματος στο γοφό της, ένεκα ατυχήματος, το οποίο περιόριζε την κίνησή της και είχε ανάγκη από φυσικοθεραπείες, και η οποία, κατά την πρόοδο της φιλοξενίας της, υπέστη την ανωτέρω εκτεθείσα μέθοδο "διαχείρισης", μιας και σταδιακά περιήλθε σε άθλια κατάσταση από την δημιουργία ελκών κατακλίσεως, τα οποία ουδέποτε φροντίστηκαν και απώλεσε την επαφή της με το περιβάλλον (ληθαργική), χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την ….-2018 στο θάνατο της εντός της ΜΦΗ. 17] Σ. Α. του Κ. και της Α., γεν. ... στην ... ..., η οποία φιλοξενήθηκε στην Μ.Φ.Η. από τον βραδινές ώρες της ….-2019 έως πρώτες πρωινές ώρες της ….-2019, ούσα, κατά την εισαγωγή της, μερικώς αυτοεξυπηρετούμενη και χωρίς ιδιαίτερα σοβαρά προβλήματα υγείας, και η οποία ομοίως υπέστη την ανωτέρω εκτεθείσα μέθοδο "διαχείρισης", με αποτέλεσμα μέσα σε συντομότατο χρονικό διάστημα να εμφανίσει ιδιαίτερα χαμηλό αιματοκρίτη και να υποστεί καρδιακό επεισόδιο, για το οποίο της χορηγήθηκε μόνο οξυγόνο, δίχως να μεταφερθεί σε νοσηλευτικό ίδρυμα για νοσηλεία, καθόσον η διοίκηση της Μ.Φ.Η. δεν το έκρινε απαραίτητο, ενημερώνοντας μάλιστα ψευδώς την θυγατέρα της ηλικιωμένης ότι η τελευταία καλυτέρευσε, γεγονότα που αιτιακά οδήγησαν την ….-2019 στο θάνατο της εντός της ΜΦΗ. 18] Α. Ε. του Ε. και της Ό., γεν. ... στις ..., η οποία φιλοξενήθηκε στην Μ.Φ.Η. από την …-2019 έως την …-2020, πάσχουσα από άνοια, χωρίς ιδιαίτερα σοβαρά προβλήματα υγείας και μερικώς αυτοεξυπηρετούμενη και η οποία ομοίως υπέστη την ανωτέρω εκτεθείσα μέθοδο "διαχείρισης", συνεπεία της οποίας σταδιακά αποστεώθηκε και εμφάνισε και έλκη κατακλίσεως, χωρίς ποτέ, καίτοι έπρεπε, να διακομιστεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν την ….-2020 στο θάνατο της, εντός της ΜΦΗ. 19] Φ. Σ. του Ε. και της Χ., γεν. ... στα ..., ο οποίος φιλοξενήθηκε στην Μ.Φ.Η. κατά το χρονικό διάστημα από την …-2019 έως την ….-2020. Εισήλθε στη ΜΦΗ σε καλή γενική κατάσταση με αναφερόμενο βάρος 90 κιλά, με καλές εργαστηριακές εξετάσεις, αλλά μόνιμα κατακεκλιμένος με ουροκαθετήρα, χωρίς όμως κατακλίσεις. Έπασχε με ΧΑΠ και επιληψία υπό αγωγή καθώς και άνοια σε αρχικό στάδιο. Επρόκειτο λοιπόν για έναν ασθενή σε καλή γενική κατάσταση, ο οποίος αντιμετωπίζει κινητικά προβλήματα και προβλήματα λόγω άνοιας, χωρίς άλλα ιδιαίτερα παθολογικά προβλήματα υγείας, ενόψει και της ηλικίας του. Ωστόσο, κατά την εισαγωγή και παραμονή του στη ΜΦΗ, προέκυψαν τα εξής: α] δεν έλαβε χώρα κλινική του εξέταση, κατά την εισαγωγή του, ενόψει της παντελούς απουσίας καταγραφής αυτής, β] δεν υφίστατο συστηματική καταγραφή των ζωτικών του σημείων και της κλινικής του κατάστασης, καθ' όλη της διάρκεια της νοσηλείας του, παρόλο που εμφάνιζε συνεχώς υποτροπιάζουσες λοιμώξεις αναπνευστικού, βάση της φαρμακευτικής αγωγής, χωρίς ωστόσο να υπάρχει πουθενά καταγεγραμμένη η θερμοκρασία, σφίξεις, κορεσμός Ο2 και αρτηριακή πίεση, γ] ο ασθενής δεν σιτίστηκε επαρκώς, αλλά ούτε και ενυδατώθηκε και δεν φροντίστηκε, δεδομένης της απουσίας αξιόπιστων καταγραφών λογοδοσίας για τον ασθενή με πληροφορίες για την υγιεινή, την σίτιση και την ενυδάτωσή του, δ] δεν υπάρχει υπογραφή θεράποντος για την οποιαδήποτε αλλαγή/τροποποίηση στην φαρμακευτική της αγωγή, ε] καίτοι ο κ. Φ. εισήλθε κατακεκλιμένος, πλην όμως χωρίς κατακλίσεις, μέσα σε μικρό χρονικό διάστημα, εμφάνισε σοβαρές κατακλίσεις όπως τούτο επιρρωννύεται από τις επαναλαμβανόμενες εκτελέσεις συνταγογράφησης για επιθέματα ολικού πάχους (στην κατηγορία επιθέματα κατακλίσεων, έλκη, εγκαύματα) αλλά και τις καταγεγραμμένες κατακλίσεις στο ΓΝΧ λίγο πριν το θάνατό του, γεγονός που συνηγορεί υπέρ της παντελούς έλλειψης οιοδήποτε φροντίδας στον ηλικιωμένο, στ] επί της καρτέλας φαρμάκων του ασθενούς αναγράφονται φάρμακα [F., T., R., R., O., D.-B., B.], τα οποία ουδέποτε συνταγογραφήθηκαν, ενώ αυτά που συνταγογραφήθηκαν και προκύπτουν από τα αρχεία ΥΠΕΔΙΦΚΑ, χωρίς όμως να υπάρχουν στην καρτέλα φαρμάκων είναι άλλα ...], ζ] ο ασθενής έπασχε από υποτροπιάζουσες λοιμώξεις του αναπνευστικού, η οποία, ενόψει του ότι επρόκειτο για φιλοξενούμενο σε κλειστή δομή, έπρεπε να αντιμετωπιστεί σαν ενδονοσοκομειακή λοίμωξη και να χορηγούνταν ισχυρότερη θεραπευτική αγωγή (Metlay et al., 2019), ενώ, το χρονικό διάστημα της εμφάνισής τους, ήτοι αυτό των 2 συνεχόμενων μηνών σε συνδυασμό με την πλημμελή διαχείριση αυτών και την καθυστερημένη μεταφορά του στο ΓΝ ... - στο οποίο σημειωτέον οδηγήθηκε σε πολύ προχωρημένη κατάσταση - συνέβαλαν στην πλήρη επιδείνωση της υγείας του, η] ο ασθενής ήταν μόνιμα καθηλωμένος στο κρεβάτι και δεμένος με ιμάντες και στα τέσσερα άκρα χωρίς να αναγράφονται πουθενά συμπτώματα που να δικαιολογούν την μηχανική καθήλωση (επιθετική συμπεριφορά που να προκαλεί κινδύνους για την ίδια ή τρίτους) και θ] τα ούρα 24ώρου του εν λόγω ασθενούς παρουσίαζαν φυσιολογικές τιμές, πλην της προηγούμενης του θανάτου που καταγράφονται 1100 ml, ενώ επιπλέον παρατηρείται ανεξήγητη ομοιογένεια στις τιμές αλλά και σε πολλές περιπτώσεις παρατηρείται ο ίδιος γραφικός χαρακτήρας σε 3 διαφορετικές βάρδιες γεγονός που καταδεικνύει κατά την κρίση μας την αναξιοπιστία των καταγραφών. Η εκτεθείσα μέθοδο "διαχείρισης", ήτοι ο σωματικός περιορισμός και η σταδιακή πλήρης ακινητοποίηση του εν λόγω φιλοξενούμενου στην κλίνη του, μέσω της χρήσης ιμάντων, σε συνδυασμό με την απουσία οιασδήποτε προσπάθειας καθημερινής ακινητοποίησής του, με αποτέλεσμα να του προκληθούν έλκη κατακλίσεων, τα οποία ουδέποτε περιποιήθηκαν καθώς και μυϊκή αδυναμία, η ανεπαρκής φροντίδα της ψυχικής και σωματικής του υγείας, η χημική του καθήλωση, μέσω της χρήσης ηρεμιστικών χαπιών, η έλλειψη επαρκούς έως και ανύπαρκτης σίτισής του καθώς και ενυδάτωσής του, με αποτέλεσμα να απωλέσει πάνω από το 40% του σωματικού του βάρους, αφού από 90 κιλά έφθασε να ζυγίζει μόλις 53 κιλά, και η όποια σίτισή του σε ύπτια θέση, ένεκα της ακινητοποίησής του, συνεπεία της οποίας προκαλούνταν εισροφήσεις, που συνέβαλαν στην κατάπτωση του ηλικιωμένου, την υποθρεψία καθώς και στις συχνές αναπνευστικές λοιμώξεις, σε συνδυασμό με τη μη άμεση μεταφορά του στο Νοσοκομείο, καίτοι χρειάζονταν νοσηλεία, παρά μόνο πολύ μεταγενέστερα, ήτοι την ….-2020 και τούτο, ύστερα από τις έντονες παραινέσεις των συγγενικών του προσώπων, οδήγησαν την ….- 2020 αιτιακά στο θάνατο του, εντός του Γ.Ν.Ν. ..., με αιτία θανάτου "Σηπτική καταπληξία - Βαριά Λοίμωξη Αναπνευστικού - Οξεία Αναπνευστική Ανεπάρκεια - Κρίσεις "Ε" υπό αγωγή". 20] Μ. - Π. Μ. του Ι. και της Β., γεν. ... στις ... ..., η οποία κατά το χρονικό διάστημα από ….-2019 έως ….-2020 φιλοξενήθηκε στην Μ.Φ.Η, ένεκα σοβαρής ψυχικής νόσου και δη σχιζοφρένεια, χωρίς άλλα οργανικά προβλήματα, πλην του βάρους της το οποίο ανέρχονταν στα 90 κιλά περίπου, το οποίο όμως της επέτρεπε να είναι πλήρως κινητική και αυτοεξυπηρετούμενη. Εντούτοις, κατά την παραμονή της στην ΜΦΗ, υπέστη και αυτή την ανωτέρω εκτεθείσα μέθοδο "διαχείρισης", δεδομένου του ότι α) η ίδια η φιλοξενούμενη ακινητοποιήθηκε - μέσω της παρατεταμένης μηχανικής καθήλωσης, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδείνωσε την ήδη βεβαρημένη ψυχική υγεία της, β) ουδέποτε διερευνήθηκε το αίτιο της κατάπτωσης της ασθενούς, γεγονός που ενέτεινε τη συναισθηματική και ψυχική της φόρτιση, με αποτέλεσμα την ακόμη μεγαλύτερη επιβάρυνση της υγείας της, γ) ουδόλως υποβλήθηκε σε εργαστηριακές εξετάσεις από την εισαγωγή της μέχρι τις ….-2020, τούτο σε συνδυασμό με τη μη συστηματική καταγραφή των ζωτικών σημείων και της κλινικής κατάστασης της, την αλλαγή της φαρμακευτικής της αγωγής με ισχυρά κατασταλτικά φάρμακα και την τοποθέτηση ουροκαθετήρα και ρινογαστρικού καθετήρα, απουσία περιγραφόμενων συμβάντων που να δικαιολογούν τα ανωτέρω, καθόσον δεν διερευνήθηκε το αίτιο της κατάπτωσης της το οποίο μπορεί να ήταν ψυχιατρικής αιτιολογίας ή να είχε παθολογικά αίτια, οδήγησαν στην καθυστερημένη διάγνωση της επιδείνωσης της υγείας της που περιλαμβάνει πανκυτταροπενία στις εργαστηριακές εξετάσεις, δ) ουδόλως καταβλήθηκε οιαδήποτε προσπάθεια διάγνωσης της αιτίας της πανκυτταροπενίας, γεγονός που της δημιούργησε σωματικές βλάβες, χωρίς να λάβει χώρα μάλιστα η διακομιδή της στο Νοσοκομείο, παρόλο που υπέφερε από σοβαρή αδιάγνωστη πανκυτταροπενία με ταυτόχρονη λοίμωξη αναπνευστικού, ενόψει και του ότι οι αυξημένες τιμές CRΡ (70.9 mg/L), της ουρίας (115 mg/dl) και της κρεατινίνης (1,2 mg/dl) απαιτούσαν τούτο, ε) την …./2020, ήτοι κάποιες μέρες προ του θανάτου της, χορηγούνταν στην φιλοξενούμενη αγωγή για λοίμωξη του αναπνευστικού και αλλεργία χωρίς να υπάρχει στην καρτέλα σχετική διάγνωση και οδηγία με υπογραφή γ..., παρά μόνο ένα γενικό σημείωμα του εδώ 3ου κατηγορουμένου, ... της ΜΦΗ, που αναφέρει: "Καταβολή - δύσπνοια - ακροαστικά ευρήματα άμφω μετά από πιθανή εισρόφηση σε έδαφος άνοιας - σχιζοφρένειας", στ) η ηλικιωμένη δεν σιτίζονταν και δεν ενυδατώνονταν επαρκώς, γεγονός που είχε ως αποτέλεσμα την σημαντική απώλεια βάρους της ασθενούς σε επίπεδο αποστέωσης και την πλήρη αφυδάτωση της, ενώ ζ) στην ηλικιωμένη έγινε δύο φορές μετάγγιση αίματος, την ….2020 και την ….2020, εντός της ΜΦΗ, από ...ς μάλιστα του ΓΝ ..., δίχως να υπάρχει είτε γραπτή συναίνεση της θυγατέρας της ασθενούς είτε γραπτή ενημέρωση της τελευταίας για τη διαδικασία και τους κινδύνους της μετάγγισης, χωρίς να υπάρχει έγγραφο διασύνδεσης της Αιμοδοσίας με την ΜΦΗ ούτε έγκριση του Εθνικού Κέντρου Αιμοδοσιών για την πραγματοποίηση μεταγγίσεων στην Μ.Φ.Η. και χωρίς να υφίσταται μάλιστα αποχρών λόγος, μιας και η πανκυτταροπενία που ανευρίσκεται στις τελευταίες εργαστηριακές εξετάσεις αποτελούσε μια ανησυχητική κατάσταση για την υγεία της ασθενούς ήδη από την ….-2020, η οποία, σε συνδυασμό με τη διαπιστωθείσα λοίμωξη του αναπνευστικού συστήματος, η οποία θα έπρεπε να αντιμετωπιστεί σαν ενδονοσοκομειακή λοίμωξη και ως εκ τούτου να χορηγηθεί ισχυρότερη θεραπευτική και όχι μόνο ... (Metlay et al., 2019), αλλά και τη διαπιστωθείσα ολιγουρία [μείωση κατά 1000 ml], θα έπρεπε να οδηγήσει σε επείγουσα παραπομπή της ασθενούς στο Νοσοκομείο και όχι σε προσπάθεια να μεταγγιστεί στην Μ.Φ.Η, αφού η ίδια η μετάγγιση, πριν να γίνει ορθή διερεύνηση των αιτίων της αναιμίας, δυσχεραίνει την διαγνωστική διαδικασία, αλλοιώνοντας την κλινική εικόνα και μπορεί να οδηγήσει σε καθυστέρηση στη τελική διάγνωση. Οι ανωτέρω δε πράξεις και παραλείψεις ήταν αυτές που οδήγησαν αιτιακά την …./2020 στο θάνατο της ανωτέρω ασθενούς εντός της ΜΦΗ. 21] Ψ. Α. του Χ. και της Ε., γεν. ... στη ..., η οποία φιλοξενήθηκε στην Μ.Φ.Η. κατά το χρονικό διάστημα από την ….-2019 έως την ….-2020, ούσα, κατά την εισαγωγή της, καίτοι έπασχε από άνοια και από αρτηριακή πίεση, ήταν πλήρως αυτοεξυπηρετούμενη, περιπατητική και έχοντας καλή επικοινωνία με το περιβάλλον. Ωστόσο, κατά το διάστημα της φιλοξενίας από την ως άνω ΜΦΗ, υπέστη την ανωτέρω εκτεθείσα μέθοδο "διαχείρισης", μιας και α) η ίδια η φιλοξενούμενη ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που της προκάλεσε αφενός μεν μυϊκή ατροφία και έλκη κατάκλισης, αφετέρου δε επιδείνωση της ήδη βεβαρημένης ψυχικής υγείας της, β) ουδόλως υποβλήθηκε σε εργαστηριακές εξετάσεις από την ….2020 έως την …./2020, τούτο σε συνδυασμό με τη μη συστηματική καταγραφή των ζωτικών σημείων και της κλινικής κατάστασης της, την αλλαγή της φαρμακευτικής της αγωγής με ισχυρά κατασταλτικά φάρμακα και την τοποθέτηση ουροκαθετήρα και ρινογαστρικού καθετήρα, απουσία περιγραφόμενων συμβάντων που να δικαιολογούν τα ανωτέρω, οδήγησαν στην καθυστερημένη διάγνωση της επιδείνωσης της υγείας της που περιλαμβάνει αναιμία στις εργαστηριακές εξετάσεις, γ) ουδόλως καταβλήθηκε οιαδήποτε προσπάθεια διάγνωσης της αιτίας της εμμένουσας αναιμίας, η οποία είναι εμφανής από τις εργαστηριακές εξετάσεις την …./2020 και σε όσες ακολούθησαν, γεγονός που τη δημιούργησε σωματικές βλάβες και συγκεκριμένα επιμόλυνση της κατάκλισης της ασθενούς που έφτασε σε βαθύτερους ιστούς οδηγώντας σε οστεομυελίτιδα, που σε συνδυασμό, με τη μη διακομιδή της στο Νοσοκομείο, καίτοι υπέφερε από σοβαρή αδιάγνωστη αναιμία ήδη από τις …-2020 με επιδείνωση την ….-2020, με την απόφαση να μην μεταγγιστεί, καίτοι στην από …/2020 γενική εξέταση αίματος της φαίνεται αιμοσφαιρίνη κάτω από τα όρια μετάγγισης, ταυτόχρονα με χαμηλά αιμοπετάλια, με τη μη διερεύνηση της έλλειψης σιδήρου, βιταμίνης Β12 ή φυλλικού οξέως και πάραυτα χορηγήσεως στην ηλικιωμένη μη ενδεδειγμένης θεραπείας με σίδηρο και με βιταμίνη Β12, με ενέσεις και με φυλλικό οξύ από του στόματος, ενόψει της έλλειψης εξετάσεων, για τις τιμές αυτών των παραγόντων και του γεγονότος ότι η αναιμία της δεν είχε σαφή εικόνα έλλειψης κάποιου παράγοντα, αλλά με βάση το ιστορικό και τις εξετάσεις οφειλόταν σε αναιμία χρόνιας νόσου, καθώς και με το γεγονός ότι της χορηγήθηκε την …/2020 φάρμακο για την υπόταση …., ταυτόχρονα με διουρητικό …., το οποίο προκαλεί μείωση της πίεσης και το οποίο μπορεί να προκαλέσει περαιτέρω επιδείνωση των τιμών του νατρίου, καίτοι η εν λόγω ηλικιωμένη εμφάνιζε και σημαντική υπονατριαιμία από τις….-2020 (Na 121 mEq}, για την οποία δεν έγινε κανένας διαγνωστικός ή θεραπευτικός χειρισμός προς τούτο, οδήγησαν αιτιακά την ….-2020 στο θάνατό της εντός της Μ.Φ.Η. 22] Χ. Δ. του Ι. και της Χ., γεν. ... στις ... ..., η οποία φιλοξενήθηκε στην Μ.Φ.Η. από την ….- 2020 έως την …-2020, πάσχουσα, κατά το χρόνο εισαγωγής της, από άνοια, δίχως άλλα προβλήματα υγείας. Όμως και αυτή, κατά την πρόοδο της φιλοξενίας της, ομοίως υπέστη την ανωτέρω εκτεθείσα μέθοδο "διαχείρισης", μιας και α) η ίδια η φιλοξενούμενη ακινητοποιήθηκε, μέσω της παρατεταμένης μηχανικής καθήλωσης, με τη χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδεινώθηκε η ήδη βεβαρημένη ψυχική υγεία της, β) ουδόλως καταγράφηκε η κλινική της εικόνα κατά την εισαγωγή της στη ΜΦΗ, αλλά ούτε και λάμβανε χώρα συστηματική καταγραφή των ζωτικών της σημείων και της κλινικής της κατάστασης καθ' όλη της διάρκεια της νοσηλείας της, ενώ οι υπάρχουσες καταγραφές δεν συμφωνούν με την αναμενόμενη εικόνα της ηλικιωμένης με βάση τις εργαστηριακές της εξετάσεις, γ) δεν υπάρχει υπογραφή θεράποντος ... για την αλλαγή στην φαρμακευτική της αγωγή, αλλά ούτε και υπάρχουν συμβάντα που να δικαιολογούν την αλλαγή στη φαρμακευτική της αγωγή, ενώ υπάρχει ασυμφωνία μεταξύ χορηγηθείσας και συνταγογραφηθείσας φαρμακευτικής αγωγής τόσο ως προς το είδος σκευάσματος, όσο και ως προς τους χρόνους, δ) δεν υπάρχουν αναφορές για πολλαπλές λοιμώξεις, καίτοι της συνταγογραφούνται αντιβιώσεις, ενώ επιπλέον δεν υπάρχουν αναφορές για την υγιεινή της και την χρονική έναρξη των κατακλίσεων σε αυτήν, καίτοι αυτές υπάρχουν και ήδη προ την …./2020, με βάση την εκτέλεση συνταγής την ….-2020 για επιθέματα κατακλίσεων ολικού πάχους, και ε) ουδόλως παραπέμφθηκε στο Νοσοκομείο τουλάχιστον την ….-2020, καίτοι από τον εργαστηριακό έλεγχο διαπιστώθηκαν αναιμία, οξεία νεφρική βλάβη με αύξηση της κρεατινίνης και σοβαρή υπερνατριαιμία με τιμή νατρίου 159 mEq/L και παρά το γεγονός ότι ήδη προηγουμένως, ήτοι την ….-2020 είχε πέσει από την κλίνη της με αποτέλεσμα να υποστεί κρανιοεγκεφαλικές κακώσεις, που σε συνδυασμό με την αναιμία οδηγούν σχεδόν πάντα σε εσωτερική αιμορραγία, πράξεις και παραλείψεις που αιτιακά οδήγησαν την ….-2020 στο θάνατο της ηλικιωμένης εντός της Μ.Φ.Η. 23] Τ. Μ. του Μ. και της Κ., γεν. ... στον ..., ο οποίος φιλοξενήθηκε στην Μ.Φ.Η. κατά το χρονικό διάστημα από την από την ….-2020 έως ….-2020, όντας μη αυτοεξυπηρετούμενος, ένεκα αγγειακού εγκεφαλικού επεισοδίου, που υπέστη τον ... του έτους 2019 και το οποίο του προκάλεσε ημιπληγία στο δεξιό μέρος του σώματος και πάσχων από κολπική μαρμαρυγή, αρτηριακή υπέρταση και καλοήθη υπερπλασία προστάτη, για τα οποία ελάμβανε φαρμακευτική αγωγή. Πρόκειται δε για φιλοξενούμενο ηλικίας 90 ετών, που επιπλέον, σύμφωνα με τα έγγραφα ΥΠΕΔΥΦΚΑ, έπασχε και από υπερχοληστερολαιμία και συναισθηματικές διαταραχές. Βάσει μάλιστα του νοσηλευτικού του ιστορικού, είχε καλή ακοή, όραση και επικοινωνία, καλή ψυχική και διανοητική κατάσταση, ενώ, παρότι κατακεκλιμένος, ουδόλως είχε κατακλίσεις. Κατά δε την παραμονή του στην ως άνω ΜΦΗ, αναφορικά για τον κ. Τ., προέκυψε ότι α] δεν εξετάστηκε κλινικά, κατά την εισαγωγή του στη ΜΦΗ, ενόψει της παντελούς ελλείψεως οιασδήποτε σχετικής καταγραφής, β] δεν του παρέχονταν η δέουσα φροντίδα και η εξασφάλιση της υγιεινής του, ενώ επιπλέον ουδόλως του παρέχονταν επαρκή σίτιση και ενυδάτωση, δεδομένης της απουσίας αξιόπιστων καταγραφών λογοδοσίας, σχετικά με υπάρχουν για την υγιεινή, την σίτιση και την ενυδάτωσή του, γ] του τροποποιήθηκε η φαρμακευτική του αγωγή, δίχως αιτιολόγηση και υπογραφή του εδώ 3ου κατηγορούμενου, ενώ του διακόπηκε η φαρμακευτική αντικαταθλιπτική αγωγή που λάμβανε, δίχως αιτιολογία από τον αρμόδιο ψυχίατρο της ΜΦΗ, εδώ 4° κατηγορούμενο, δ] καθηλώθηκε παρατεταμένα και συνεχόμενα με τη χρήση ιμάντων στην κλίνη και στο αναπηρικό αμαξίδιο χωρίς να αναγράφονται πουθενά συμπτώματα που να δικαιολογούν την μηχανική καθήλωση (επιθετική συμπεριφορά που να προκαλεί κινδύνους για την ίδια ή τρίτους), ε] της χορηγήθηκαν φάρμακα, την …./2020, για πυρετό και οξεία λοίμωξη του αναπνευστικού (..., ...), τα οποία όμως συνταγογραφούνται την επομένη …/2020 και εκτελούνται την …/2020, ενώ η οικογένεια της φιλοξενούμενης ενημερώθηκε για πυρετική κίνηση μόλις την …./2020 (γίνεται μνεία για πνευμονία λόγω εισρόφησης), ημέρα κατά την οποία ωστόσο δεν καταγράφεται θερμοκρασία της ηλικιωμένης άνω των 36,5 και δίχως να καταγράφεται καμία απολύτως πυρετική κίνηση από την …./2020 στην καρτέλα ζωτικών της σημείων, στ] καίτοι την …./2020 καταγράφεται δεκατική πυρετική κίνηση στην καρτέλα ζωτικών με μέγιστη θερμοκρασία 37,8 και της χορηγείται ... inj. (1 gr IV/IM) για οξεία λοίμωξη αναπνευστικού (βάση ICD 10), ένεκα εισρόφησης κατά τη σίτιση, εντούτοις ουδόλως ζητήθηκαν και ουδόλως υποβλήθηκε η ασθενής σε εργαστηριακές εξετάσεις, ζ] καίτοι την …./2020 υπάρχει καταγραφή θερμοκρασίας αρχικά 37,9, η οποία εν συνεχεία διορθώνεται σε 36,2, τη δε …./2020 καταγραφή ότι η θερμοκρασία της ηλικιωμένης κυμάνθηκε από 36 έως 36,5, εντούτοις υπάρχει παραπεμπτικό για το ΓΝΧ με αναφερόμενη θερμοκρασία 37,9, χωρίς όμως να υπάρχει σαφής αναγραφόμενος λόγος, ενώ επισημαίνεται ότι οι καταγραφές δεν φέρουν υπογραφές και σε πολλές περιπτώσεις αυτών φέρεται ο ίδιος γραφικός χαρακτήρας και η] το πιστοποιητικό θανάτου του, συνταχθέν από τον 3° κατηγορούμενο, τυγχάνει εικονικό, μιας και η καρδιακή ανακοπή ΔΕΝ είναι αιτία θανάτου αλλά σύμπτωμα (Μ. 2001), ενόψει και του ότι ο 3ος κατηγορούμενος, ως ιατρός, γνώριζε ότι η εν λόγω ηλικιωμένη πρόσφατα έπασχε από πνευμονία από εισρόφηση για την οποία έχουν ενημερωθεί οι συγγενείς και ενώ υπήρχαν υποκείμενα νοσήματα όπως η κολπική μαρμαρυγή. Ο ανωτέρω λοιπόν ασθενής υπέστη και αυτός την ανωτέρω εκτεθείσα μέθοδο "διαχείρισης", αφού κακοποιούνταν σωματικά, ήταν μονίμως ακινητοποιημένος και δεμένος με ιμάντες είτε στην κλίνη του είτε σε αναπηρικό αμαξίδιο, δέχονταν εξευτελιστική και απάνθρωπη συμπεριφορά από το προσωπικό της ΜΦΗ, με αποτέλεσμα να σταματήσει να σιτίζεται και να απολέσει σωματικό βάρος σε μεγάλο βαθμό, γεγονότα που σε συνδυασμό με το ότι, δεν διακομίστηκε άμεσα στο Γ.Ν. ... την …./2020 - καίτοι είχε ανεβάσει πυρετό συνεπεία λοίμωξης του αναπνευστικού, η οποία προήλθε από εισρόφηση τροφής - με το πρόσχημα ότι θα λαμβάνει την ίδια φαρμακευτική αγωγή και στην Μ.Φ.Η, αλλά ούτε και την ….-2020, καίτοι συνέχιζε να παραμένει εμπύρετος - κάτι που ουδόλως γνωστοποίησαν στους οικείους του, απεναντίας δε, απαγόρευσαν κάθε επικοινωνία μαζί του, προφασιζόμενοι το πρωτόκολλο ασφαλείας για την αντιμετώπιση της πανδημίας που προκάλεσε η νόσος "COVID-19" - οδήγησαν αιτιακά την …./2020 στο θάνατό του εντός της ΜΦΗ. 24] Π. Ε. του Ι. και της Μ., γεν. ... στις..., ο οποίος κατά το χρονικό διάστημα από την ….-2020 έως …-2020 φιλοξενήθηκε στην Μ.Φ.Η., όντας περιπατητικός με χρήση βοηθητικού πλαισίου-περιπατητήρα "Π" και αυτοεξυπηρετούμενος, όσον αφορά τη λήψη τροφής, έχοντας επαρκή επικοινωνία με το περιβάλλον, καίτοι έπασχε από άνοια αγγειακού τύπου, μετρίου έως σοβαρού βαθμού. Ωστόσο, και ο εν λόγω φιλοξενούμενος υπέστη, κατά τη διάρκεια της παραμονής του στη ΜΦΗ, την ανωτέρω εκτεθείσα μέθοδο "διαχείρισης", δεδομένου του ότι, α) κατά την εισαγωγή του στη Μ.Φ.Η., δεν εξετάστηκε και δεν υποβλήθηκε σε εργαστηριακές εξετάσεις από τον ιατρό της μονάδας, εδώ 3° κατηγορούμενο, χωρίς ενημερωτικό έγγραφο θεράποντος ..., β) δεν αντιμετωπίστηκε η υποκαλιαιμία του, παρά τη διαπίστωσή της, γ) ουδόλως υφίσταντο συστηματική καταγραφή των ζωτικών του σημείων, αλλά ούτε και η δέουσα παρακολούθηση και ενυδάτωσή του, γ) συνέχισαν να του χορηγούν ..., καίτοι ο ηλικιωμένος εμφάνιζε υπνηλία, ενώ, ουδόλως τηρήθηκαν τα απαραίτητα πρόληψης λοίμωξης, απεναντίας δε δημιούργησαν συνθήκες για εισρόφηση, ή υποστατική πνευμονία, αφού άφηναν στην ίδια θέση τον ασθενή για περισσότερο των 24 ωρών, παραλείποντας τη διενέργεια ακτινολογικού ελέγχου και μη πραγματοποιώντας μεταφορά του ασθενούς στο ΓΝ ..., καίτοι έχρηζε νοσηλείας, αφού ήταν εμπύρετος και με πολύ χαμηλό οξυγόνο, μεταφορά που εν τέλει πραγματοποιήθηκε την ….2020, κατόπιν επιμονής της κόρης του, πράξεις δε και παραλείψεις που του προκάλεσαν βαριά λοίμωξη του αναπνευστικού, αφυδάτωση και οξεία νεφρική βλάβη, τα οποία οδήγησαν σε παρατεταμένη νοσηλεία του στο ΓΝ ... και δη έως την …./2020, με αποτέλεσμα να προσβληφθεί από νοσοκομειακό μικρόβιο της ουροδόχου κύστης το οποίο σε συνδυασμό με τα έλκη που παρουσίαζε από τις κατακλίσεις, ενόψει της προαναφερόμενης μη αλλαγής της θέσης του [ήταν σε ίδια θέση για περισσότερες από 24 ώρες] και τη μακροχρόνια χορήγηση ισχυρών αντιβιοτικών, για την αντιμετώπιση των λοιμώξεων, οδήγησαν σε λοίμωξη από μύκητες και αυτή σε αλλεπάλληλες εισαγωγές στο Νοσοκομείο, με αποτέλεσμα εν τέλει να αποβιώσει την …./2020 εντός της οικίας του. Ως εκ τούτου, η χορήγηση, προ της εισαγωγής του, ήτοι στις .2020 (δηλαδή τρείς ημέρες προ της εισαγωγής) "..." (...) και τούτο μια φορά και όχι συστηματικά, ουδόλως συνέβαλε στην επιδείνωση της υγείας του, μιας και η ..., ως συμβατικό αντιψυχωσικό φάρμακο, έχει μεγάλο φάσμα δράσης, μεταξύ άλλων σε οξείες και χρόνιες ψυχωσικές συνδρομές, διαταραγμένη επιθετική ή βίαιη συμπεριφορά, ψυχοκινητική διέγερση κ.λ.π., ενώ ο τελικός χρόνος ημίσειας ζωής της ... είναι κατά μέσο όρο -21- ώρες (εύρος 13 έως 36 ώρες) μετά την ενδομυϊκή χορήγησή της. 25]. Τ. (ον.) G. του Ι. και της Μ., γεν. ... στην ..., η οποία φιλοξενήθηκε στην Μ.Φ.Η. από ….- 2020 έως την …..-2021, ούσα πλήρως αυτοεξυπηρετούμενη, δίχως ιδιαίτερα σοβαρά προβλήματα υγείας, πλην της άνοιας από την οποία έπασχε, και η οποία υπέστη την ανωτέρω εκτεθείσα μέθοδο "διαχείρισης", καθόσον α) σταδιακά απεκόπη πλήρως η δια ζώσης επικοινωνία αυτής με τα οικεία συγγενικά της πρόσωπα με επίκληση του πρωτοκόλλου ασφαλείας για την προστασία της δημόσιας υγείας από τον κίνδυνο περαιτέρω διασποράς του κορωνοϊού COVID-19, επιτρέποντας αρχικά στον ανωτέρω γαμπρό της και τον υιό του, μόνο ολιγόλεπτη επικοινωνία χωρίς σωματική επαφή σε ειδικά διαμορφωμένο χώρο, έτσι ώστε να μην μπορεί να δει την κατάστασή της, β) δεν σιτίζονταν επαρκώς, με αποτέλεσμα να αποστεωθεί πλήρως και να απολέσει σταδιακά την επαφή της με το περιβάλλον και την κινητικότητα της, γ) δεν της παρέχονταν η απαραίτητη φροντίδα, απεναντίας δε κακοποιούνταν με αποτέλεσμα να της προκληθεί τραύμα (αιμάτωμα) στην περιοχή της κεφαλής κροταφικά καθώς και αποξηραμένη ποσότητα αίματος στα χέρια της, ενώ, δ) καίτοι υφίστατο επείγουσα μεταφορά της στο Γενικό Νοσοκομείο ... ή άλλο κατάλληλο νοσηλευτικό ίδρυμα για νοσηλεία, εντούτοις ουδέποτε διεκομίσθη, με αποτέλεσμα, ένεκα των ως άνω πράξεων και παραλείψεων των εδώ κατηγορούμενων συνδυαστικά να επέλθει ο θάνατός της την …-2021 εντός της Μ.Φ.Η. 26] Λ. Μ. του Α. και της Α., γεν. ... στον..., η οποία φιλοξενήθηκε στην Μ.Φ.Η. από την ….-2020 έως την …-2020, για βραχύχρονη φιλοξενία 15 ημερών περίπου, προκειμένου να ξεπεράσει φοβία που της δημιουργήθηκε σχετικά με την βάδιση από προηγούμενη πτώση στην οικία της, πάσχουσα από γεροντική άνοια, χωρίς να έχει άλλα σοβαρά προβλήματα υγείας. Ειδικότερα δε, επρόκειτο για γυναίκα, κατά την εισαγωγή της, ηλικιωμένη, ετών 93, που έπασχε από κολπική μαρμαρυγή, καρδιακή ανεπάρκεια (υπό αγωγή), άνοια (υπό αγωγή), θυρεοειδοπάθεια, δίχως αγωγή και γλαύκωμα (υπό αγωγή), ήταν δε σε καλή κατάσταση και αυτοεξυπηρετούμενη, δίχως να έχει προβλήματα σίτισης και μη συνεργασία ή κατακλίσεις. Ωστόσο και αυτή, από την αρχή της εισαγωγής της, υπέστη την ανωτέρω εκτεθείσα μέθοδο "διαχείρισης". Συγκεκριμένα δε, α] ουδόλως εξετάστηκε κλινικά κατά την είσοδό της στην ΜΦΗ, ενόψει της απουσίας οποιασδήποτε σχετικής καταγραφής, β] ουδόλως αντιμετωπίστηκαν οι κατακλίσεις που εμφάνισε εντός της ΜΦΗ, ελλείψει οποιασδήποτε ενέργειας των υπευθύνων να τηρηθούν οι κανόνες υγιεινής και να την φροντίσουν, καθόσον απουσιάζουν σχετικές αναφορές, γ] τροποποιήθηκε η φαρμακευτική της αγωγή, δίχως να υφίσταται σχετική υπογραφή του ..., εδώ 3ου κατηγορούμενου, δ] ένεκα του λόγου εισαγωγή της, ήτοι την αντιμετώπιση του κινητικού της προβλήματος, οι κατηγορούμενοι όφειλαν να φροντίσουν, ο καθένας εκ του πόστου του, για την καθημερινή κινητοποίηση της ασθενούς ώστε να μπορέσει να περπατήσει, γεγονός όμως που ουδόλως έπραξαν και αντ' αυτού προστέθηκαν, επιπλέον του ..., 3 ψυχιατρικά φάρμακα στην ασθενή (..., ... και ... επί έντονης ανησυχίας), χωρίς να υπάρχει αιτιολόγηση ή να περιγράφεται κάποιο σύμπτωμα που να δικαιολογεί την φαρμακευτική αυτή αγωγή, με αποτέλεσμα, ένεκα του συνδυασμού των ως άνω φαρμάκων, ιδιαίτερα του ..., σε δόση 5 mg το πρωί, της προκλήθηκε ισχυρή καταστολή, ε] καθηλώθηκε μηχανικά με τη χρήση ιμάντων, όπως και χημικά, δίχως να καταγράφεται οιοδήποτε σύμπτωμα που να τα δικαιολογεί, στ] η μη κινητοποίηση και εν δυνάμει φαρμακευτική καταστολή της είχε προφανώς σαν αποτέλεσμα τα έλκη κατάκλισης, ενώ δέον να επισημανθεί ότι τις πρώτες 6 από τις 21 ημέρες νοσηλείας της δεν σιτίστηκε επαρκώς ή και καθόλου, όπως επίσης και δεν σιτίστηκε τις τελευταίες 5 ημέρες νοσηλείας και ζ] υφίσταται καταγραφή δήθεν των ζωτικών σημείων της εν λόγω ηλικιωμένης, την …/2020, πλην όμως τη συγκεκριμένη ημερομηνία η ίδια είχε εξέλθει από τη ΜΦΗ, γεγονός που ενισχύει την αξιοπιστία των καταγραφών. Η εφαρμογή λοιπόν και της ως άνω εκτεθείσας μεθόδου διαχείρισης και στην εν λόγω ηλικιωμένη, ήτοι η πλήρη χημική και μηχανική της καθήλωση, που σε συνδυασμό με την απαγόρευση κάθε διά ζώσης επικοινωνίας με τα συγγενικά της πρόσωπα, οδήγησαν άμεσα στην σωματική και πνευματική της κατάπτωση, η μη σίτισή της και η μη τήρηση των κανόνων υγιεινής για την ίδια, σε συνδυασμό με το γεγονός ότι ουδέποτε διεκομίσθη στο Γ.Ν. ... ή άλλο κατάλληλο νοσηλευτικό ίδρυμα για νοσηλεία, καίτοι, κατά το τέλος της φιλοξενίας της στην Μ.Φ.Η., βρισκόταν σε ημικωματώδη κατάσταση, σε καταστολή, χωρίς να αντιδράει σε εξωτερικά ερεθίσματα, επιπλέον δε είχε καρδιακή αρρυθμία και ρενχάζοντες ήχους στο πνευμονικό πεδίο με εφίδρωση και υποξυγοναιμία, και μόνο εν τέλει την ….2020 μεταφέρθηκε στο Γ.Ν. ... και τούτο κατόπιν επίμονης απαίτησης του υιού της, εξήλθε δε από αυτό και μεταφέρθηκε στην οικία της έως την ….-2020, ημερομηνία κατά την οποία διακομίστηκε εκ νέου στο Γ.Ν.Ν. ..., οπότε και την επόμενη ημέρα, ήτοι την ….-2020, απεβίωσε. 27] Γ. Α. του Ν. και της Σ., γεν. το έτος ... στον..., η οποία φιλοξενήθηκε στην Μ.Φ.Η. από την …-2020 έως την ….-2020, πάσχουσα από αναιμία και άνοια σε αρχικό στάδιο, ενώ επιπλέον αντιμετώπιζε κινητικά προβλήματα. Ακόμη πιο συγκεκριμένα, επρόκειτο για γυναίκα, ηλικίας, κατά την εισαγωγή της στη ΜΦΗ, .. ετών με κινητικό πρόβλημα λόγω πτώσης πριν την εισαγωγή στην ΜΦΗ, χαμηλό αιματοκρίτη υπό αγωγή, αρτηριακή πίεση υπό αγωγή, θυρεοειδοπάθεια υπό αγωγή, μυελοδυσπλαστικό σύνδρομο υπό αγωγή, κατάθλιψη υπό αγωγή και συμπτώματα αρχής άνοιας, με καλή ακοή, όραση, η επικοινωνία καθώς και διανοητική και ψυχική κατάσταση, χωρίς κατακλίσεις, και πρόβλημα υποθρεψίας (δεν υπάρχει καταγραφή βάρους κατά την εισαγωγή) ή άρνησης τροφής. Ως εκ τούτου, η εν λόγω ηλικιωμένη υπέφερε από χρόνια προβλήματα υγείας, τα οποία αντιμετώπιζε με φαρμακευτική αγωγή, ήταν καλής θρέψης και συνεργάσιμη κατά την είσοδο της στη ΜΦΗ στην οποία εισήλθε για να αντιμετωπίσει το προσωρινό κινητικό της πρόβλημα λόγω της πρόσφατης πτώσης. Η ίδια, από την αρχή της παραμονής της στην ως άνω ΜΦΗ, υπέστη την ανωτέρω εκτεθείσα μέθοδο "διαχείρισης", μιας και α) δεν εξετάστηκε κλινικά κατά την εισαγωγή της, αφού δεν υπάρχουν σχετικές καταγραφές, β) δεν γινόταν συστηματική καταγραφή των ζωτικών σημείων και της κλινικής κατάστασης της, καθ' όλη της διάρκεια της νοσηλείας της, ενώ οι όποιες καταγραφές στην καρτέλα ζωτικών της σημείων ξεκινούν στις …-2020, όπου καθημερινά γίνεται θερμομέτρηση χωρίς όμως πάντα να καταγράφονται τα υπόλοιπα ζωτικά σημεία, όπως για παράδειγμα ο κορεσμός οξυγόνου, τις περισσότερες φορές, και η αρτηριακή πίεση και τα δε ζωτικά σημεία έως και την ημέρα του θανάτου εμφανίζουν καθ' όλη τη διάρκεια παραμονής στη ΜΦΗ τις ίδιες / πανομοιότυπες τιμές, με την ημέρα θανάτου της, ήτοι την ….-2020, να μην υπάρχει καμία καταγραφή, ενώ την προηγούμενη μέρα καταγράφεται αύξηση στην αρτηριακή της πίεση (130/60 και 150/60), γ) οποιαδήποτε τροποποίηση της φαρμακευτικής της αγωγής έλαβε χώρα, δίχως να υπάρχει υπογραφή του θεράποντος, εδώ 3ου ή 4ου κατηγορουμένων, δ) ακινητοποιήθηκε στην κλίνη της με χρήση ιμάντων, χωρίς κανένα σύμπτωμα που να τη δικαιολογεί, με αποτέλεσμα να δημιουργηθούν έλκη κατακλίσεως στο σώμα της και συγκεκριμένα στον κόκκυγα και στις πτέρνες των ποδιών, γεγονός που επιρρωννύεται από τις επαναλαμβανόμενες συνταγογραφήσεις για επιθέματα ολικού πάχους, ε) της χορηγούνταν μειωμένη τροφή, με αποτέλεσμα να χάσει απότομα σωματικό βάρος σε σημείο μάλιστα πλήρους αποστέωσης, στ) συνεχίστηκε να της χορηγείται συγκεκριμένο φάρμακο που της κατέβαζε την αρτηριακή της πίεση, καίτοι την …./2020 υπήρξε οδηγία από τους θεράποντες ...ς εξωτερικού ιατρείου στο Γ.Ν.Ν. ..., όπου μεταφέρθηκε να υπάρξει διακοπή αυτού, ενώ επίσης ζ) δεν της χορηγούνταν ειδική φαρμακευτική αγωγή που της είχε συνταγογραφηθεί για την αναιμία από την οποία έπασχε, καθόσον ο αιματοκρίτης της ήταν σε ιδιαίτερα χαμηλά επίπεδα, χωρίς μάλιστα να διεκομίσθη στο Γ.Ν. ... ή σε άλλο κατάλληλο νοσηλευτικό ίδρυμα για την νοσηλεία, γεγονότα που οδήγησαν αιτιακά την …-2020 στο θάνατό της εντός της ΜΦΗ. Να σημειωθεί δε μάλιστα ότι, ενισχυτικό της των ανωτέρω τυγχάνει το γεγονός ότι, μόλις την …./2020 έγινε τακτικός έλεγχος εργαστηριακών εξετάσεων και η αιματολόγος του νοσοκομείου κ. Ά. Κ. επισημαίνει ότι η εν λόγω ηλικιωμένη βρέθηκε με σοβαρή υπο-αλβουμιναιμία (εξ υποθρεψίας), υποκαλιαιμία, και αναιμία και ζητά επείγουσα μεταφορά στο ΓΝΧ για μεταγγίσεις ερυθρών και χορήγηση Καλίου (βλ. γνωμάτευση με ημ. …/21), με αποτέλεσμα, ενόψει και της απουσίας οποιασδήποτε καταγραφής περί άρνησης/αδυναμίας λήψης τροφής από τα αρχεία της ΜΦΗ που να δικαιολογεί μια τόσο σοβαρή υποθρεψία μόλις ένα μήνα μετά την εισαγωγή της ΓΑ στην Μ.Φ.Η., να προκύπτει ότι η υποθρεψία όχι μόνο δεν αντιμετωπίστηκε από την ΜΦΗ αλλά επιδεινώθηκε σύμφωνα με τις εξετάσεις την …-20 στο ΓΝΧ. 28] Κ. Π. του Γ. και της Χ., γεννηθέντος την …. στα ..., ο οποίος κατά το χρονικό διάστημα από την ….-2020 έως την ….-2021 φιλοξενήθηκε στην Μ.Φ.Η., πάσχων από προχωρημένη άνοια, χωρίς άλλα ιδιαίτερα παθολογικά προβλήματα, όντας περιπατητικός, με σωματικό βάρος περί τα 70 κιλά, και έχοντας πλήρη επικοινωνία με το περιβάλλον. Ακόμη πιο συγκεκριμένα, ο κ. Κ., κατά την εισαγωγή του στη ΜΦΗ, ήταν ένας ηλικιωμένος άνδρας .. ετών, με ιστορικό άνοιας, ο οποίος μάλιστα, πριν την εισαγωγή του στη Μ.Φ.Η., διέμενε μόνος του σε ιδιωτική κατοικία, λαμβάνοντας βοήθεια σε συστηματική βάση είτε από τον γιό είτε από την αδελφή του. Η δε κατάσταση της υγείας του ήταν άριστη, ως τούτο προκύπτει από τις εξετάσεις (Γενική Αίματος, Βιοχημικές εξετάσεις, Έλεγχος Βιταμινών, Ορμονολογικές εξετάσεις, Ανοσολογικές εξετάσεις, Γενική εξέταση ούρων, εξέταση καρκινικών δεικτών και PCR SARS-COV-2) με ημερομηνίες ..., ενώ η φαρμακευτική του αγωγή, βάσει των συνταγογραφημένων σκευασμάτων από ΥΠΕΔΥΦΚΑ, περιοριζόταν σε φάρμακα για Νόσο Alzheimer (...) αντικαταθλιπτικά - αγχολυτικά φάρμακα (..., ...), τα οποία έχουν εκτελεστεί τα περισσότερα το 2019. Κατά την εισαγωγή του στη ΜΦΗ, ο θανών είχε σωματικό βάρος περί τα 70 κιλά, ήταν περιπατητικός, είχε καλή επικοινωνία με το περιβάλλον και σιτιζόταν κανονικά. Εντούτοις, κατά την διάρκεια της παραμονής του στην Μ.Φ.Η., υπέστη την ανωτέρω εκτεθείσα μέθοδο "διαχείρισης, αφού α) ο ίδιος ο φιλοξενούμενος ακινητοποιήθηκε - μέσω της παρατεταμένης μηχανικής καθήλωσης, γεγονός που αφενός μεν του προκάλεσε επανειλημμένες λοιμώξεις του αναπνευστικού συστήματος, αφετέρου δε, οδήγησε την επιδείνωση της ήδη επιδεινώθηκε βεβαρημένης ψυχικής υγείας του, β) δεν καταγράφηκε η κλινική του εξέταση του θανόντος κατά την εισαγωγή του στην ΜΦΗ και δεν λάμβανε χώρα συστηματική καταγραφή των ζωτικών σημείων και της κλινικής κατάστασης του ηλικιωμένου, καθ' όλη της διάρκεια της νοσηλείας του, γ) προέβησαν σε αλλαγή της φαρμακευτικής αγωγής του ηλικιωμένου, καίτοι δεν υφίσταντο περιγραφή συμβάντων στα αρχεία της Μ.Φ.Η. (λοίμωξη αναπνευστικού, επιληπτικές κρίσεις, αγγειακό εγκεφαλικό επεισόδιο, αρτηριακή υπέρταση), καταγραφή εξέτασης και διάγνωσης που να δικαιολογούν αλλαγές, δ) παραγγέλθηκε για τον ηλικιωμένο ουροκαθετήρας, μόλις 6 μέρες μετά την εισαγωγή του στην Μ.Φ.Η, δίχως να υφίσταται η οιαδήποτε καταγραφή συμβάντος που να δικαιολογεί την παραγγελία αυτή, ενόψει και του ότι ο ίδιος τύγχανε περιπατητικός, χωρίς κινητικά προβλήματα, ε) ουδέποτε εξετάστηκε από ψυχίατρο, πολλώ δε περισσότερο δεν υφίσταται διάγνωση ότι πάσχει από σχιζοφρένεια και πάραυτα του αλλάχθηκε η αγωγή, στ) την …-21, κατόπιν επίσκεψης σε ιδιώτη ορθοπεδικό ιατρό (Φ. Γ.) του συνταγογραφήθηκε αναπηρικό αμαξίδιο, χωρίς όμως να προκύπτει πότε επιδεινώθηκε η κατάστασή του ώστε να χρειάζεται αμαξίδιο, ενώ δεν υπάρχει αναφορά κινητικών προβλημάτων σχετιζόμενων με το αναφερόμενο εγκεφαλικό επεισόδιο ούτε και την μετέπειτα περίοδο νοσηλείας του στην Μ.Φ.Η, ζ) καίτοι ο ηλικιωμένος φαίνεται να αντιμετωπίζει επαναλαμβανόμενες λοιμώξεις του αναπνευστικού για τις οποίες λαμβάνει ..., η συνταγή αυτή καταχωρήθηκε την ….-2020 και εκτελέστηκε 3 ημέρες αργότερα, η) την …-2021, καίτοι ήταν εμπύρετος και υπέστη - κατά την ΜΦΗ - επεισόδιο καρδιακής ανακοπής, εντούτοις δεν υποβλήθηκε σε καμία εξέταση ούτε μέτρηση των ζωτικών του σημείων και δε διακομίστηκε στο Γ.Ν. ..., παρά μόνο 5 μέρες μετέπειτα και δη την ….-2021, με αποτέλεσμα τα ανωτέρω, ήτοι η μη διακομιδή του στο Νοσοκομείο μετά από αναφερόμενες επιληπτικές κρίσεις, αγγειακό εγκεφαλικό επεισόδιο, επανειλημμένες λοιμώξεις του αναπνευστικού και καρδιακή ανακοπή, σε συνδυασμό αφενός μεν με την καθυστερημένη παραπομπή του ασθενούς στο Γ.Ν. ... πέντε (5) ημέρες μετά την αναφερόμενη καρδιακή ανακοπή αλλά και το αναφερόμενο εμπύρετο που επί της ουσίας ήταν εμπύρετο, ένεκα επεισοδίου εισρόφησης σε ύπτια θέση λόγω ακινητοποίησης στο κρεβάτι του και μη λήψεως κατάλληλης φαρμακευτικής αγωγής, αφετέρου δε, με την έλλειψη επαρκούς σίτισης και ενυδάτωσης, σε σημείο ο εν λόγω ηλικιωμένος να αποστεωθεί και να αφυδατωθεί πλήρως, να οδηγήσουν αιτιακά την ….2021 στο θάνατο του εντός του ΓΝ ..., στο οποίο μεταφέρθηκε μόλις την …./2021 και κατόπιν επιμονής των οικείων του". Κατά του υπ' αριθμ. 200/2023 βουλεύματος του Συμβουλίου Πλημμελειοδικών ... ασκήθηκαν, μεταξύ άλλων, η υπ' αριθμ. εκθ. 57/24-5- 2023 έφεση της Δ. Α., η υπ' αριθμ. εκθ. 65/26-5-2023 έφεση της Χ. Λ. και η υπ' αριθμ. εκθ. 66/26-5-2023 έφεση της Γ. Λ., επί των οποίων εκδόθηκε το υπ' αριθμ. 128/2023 βούλευμα του Συμβουλίου Εφετών Κρήτης. Με το βούλευμα αυτό το Συμβούλιο Εφετών Κρήτης, δέχθηκε τυπικά και στην ουσία τους τις ως άνω εφέσεις, εξαφάνισε το υπ' αριθμ. 200/2023 βούλευμα του Συμβουλίου Πλημμελειοδικών ..., α) κατά το κεφάλαιο τούτου που αφορά τους ως άνω εκκαλούντες, αλλά και τους λοιπούς κατηγορουμένους (σύμφωνα με το άρθρο 469 ΚΠΔ), ήτοι τους 1) Γ. Λ., 2) Χ. Λ., 3) Γ. Σ., 4) Α. Μ., 5) Δ. Α. και 6) Ε. Ρ.-Φ., για τις πράξεις ί] της διεύθυνσης εγκληματικής οργάνωσης (όσον αφορά στη Γ. Λ.), ii] της συγκρότησης εγκληματικής οργάνωσης (όσον αφορά στις Γ. Λ. και Χ. Λ. και στον Γ. Σ.) και iii] της ένταξης και της συμμετοχής σε εγκληματική οργάνωση (όσον αφορά όλους τους κατηγορουμένους) και β) ως προς το Δικαστήριο ενώπιον του οποίου παραπέμπονται οι κατηγορούμενοι. Αποφάνθηκε δε να μην γίνει κατηγορία σε βάρος των ως άνω κατηγορουμένων για τις παραπάνω πράξεις και παρέπεμψε τους κατηγορουμένους να δικαστούν στο ακροατήριο του Μικτού Ορκωτού Δικαστηρίου της περιφέρειας του Εφετείου Κρήτης, το οποίο θα προσδιορίσει ο Εισαγγελέας Εφετών Κρήτης, για την αξιόποινη πράξη της ανθρωποκτονίας από πρόθεση, και δη με ενδεχόμενο δόλο, σε ήρεμη ψυχική κατάσταση, τελεσθείσας με πράξεις και με παραλείψεις, κατά συρροή και κατά συναυτουργία (άρθρ. 45, 94 παρ. 1 και 299 παρ. 1 του ΠΚ). Ειδικότερα, το Συμβούλιο Εφετών Κρήτης έκρινε ότι: ".... αντιθέτως, με το να κρίνει το προσβαλλόμενο βούλευμα ότι η συμπεριφορά των κατηγορουμένων, πάντα με βάση τα ανωτέρω πραγματικά περιστατικά, τα οποία, κατά την ανέλεγκτη κρίση του, δέχθηκε ότι προέκυψαν από την διενεργηθείσα ανάκριση και την προκαταρκτική εξέταση που προηγήθηκε, θεμελιώνει την τέλεση των εγκλημάτων α] της διεύθυνσης εγκληματικής οργάνωσης (όσον αφορά την εκκαλούσα κατηγορούμενη Γ. Λ.), β] της συγκρότησης εγκληματικής οργάνωσης (όσον αφορά τις εκκαλούσες κατηγορούμενες Γ. Λ. και Χ. Λ. και τον εκκαλούντα κατηγορούμενο Γ. Σ.) και γ) της ένταξης και της συμμετοχής σε εγκληματική οργάνωση (όσον αφορά άπαντες τους ως άνω κατηγορούμενους, εκκαλούντες και μη), και με το να παραπέμψει τους κατηγορουμένους για να δικαστούν ως υπαίτιοι και για τις εν λόγω αξιόποινες πράξεις, το πρωτοβάθμιο Συμβούλιο εσφαλμένως (εκ πλαγίου) εφάρμοσε τον νόμο, και δη τις διατάξεις των άρθρων 187 §§ 1 και 2 του ΠΚ, υπάγοντας την στηριζόμενη στα ως άνω περιστατικά συμπεριφορά των κατηγορουμένων στις εν λόγω διατάξεις, χωρίς να αναφέρονται στο βούλευμα κατά τρόπο σαφή, πλήρη και ορισμένο και χωρίς αντιφάσεις ή λογικά κενά, τα περιστατικά που το Συμβούλιο δέχθηκε ως προκύψαντα, τα οποία στηρίζουν την (ορθή) υπαγωγή στις παραπάνω ουσιαστικές ποινικές διατάξεις, με αποτέλεσμα το βούλευμα να στερείται νομίμου βάσεως ως προς την παραπομπή των κατηγορουμένων για τις συγκεκριμένες αξιόποινες πράξεις και να μην είναι εφικτός από το Εφετείο ο έλεγχος περί της ορθής ή μη εφαρμογής των εν λόγω διατάξεων. Ειδικότερα, στο προσβαλλόμενο βούλευμα (και στην ενσωματωμένη σε αυτό εισαγγελική πρόταση, στην οποία το βούλευμα αναφέρεται) δεν περιγράφονται με σαφήνεια και δεν καθίσταται δυνατόν να διαπιστωθεί ποια πραγματικά περιστατικά αποδείχθηκαν και έγιναν δεκτά από το πρωτοβάθμιο Συμβούλιο, από τα οποία να συνάγεται ότι οι κατηγορούμενοι, και δη οι Γ. Λ., Χ. Λ. και Γ. Σ., στους οποίους αποδίδεται ότι συγκρότησαν την εγκληματική οργάνωση, είχαν ως σκοπό της συνεργασίας τους την πρόκληση αορίστου αριθμού κακουργημάτων, και δη την πρόκληση βαριά σκοπούμενων σωματικών βλαβών στους τροφίμους της ως άνω Μ.Φ.Η. Πιο συγκεκριμένα, στο προσβαλλόμενο βούλευμα γίνεται δεκτό ότι (ο σταθερός και επαναλαμβανόμενος τρόπος αντιμετώπισης και διαχείρισης των φιλοξενούμενων στη Μ.Φ.Η.) "είχε μεθοδευτεί και οργανωθεί με μόνο σκοπό τον πορισμό του μεγαλύτερου δυνατού κέρδους σε βάρος της ψυχικής και σωματικής υγείας των ηλικιωμένων, η οποία προσβάλλετο βαριά με σκοπό την για πολύ χρόνο σημαντική παρεμπόδιση χρήσης του σώματος και της διάνοιάς τους, με αποδεκτό το ενδεχόμενο επέλευσης θανάτου τους εξαιτίας του" και ότι κοινή επιδίωξη των κατηγορουμένων, στα πλαίσια λειτουργίας της (εγκληματικής) ομάδας που είχαν συγκροτήσει, ήταν η "πρόκληση βαριάς σωματικής βλάβης σε βάρος τους" (εν. των τροφίμων της Μ.Φ.Η.) "ικανής να προξενήσει την για πολύ χρόνο σημαντική παρεμπόδιση χρήσης του σώματος ή της διάνοιάς τους ή, ακόμα, κίνδυνο για τη ζωή τους" (βλ. σελ. 200 και 201 του βουλεύματος), και η "για πολύ χρόνο σημαντική παρεμπόδιση χρησιμοποίησης του σώματος ή της διάνοιας των ηλικιωμένων φιλοξενουμένων, ώστε να απαιτείται η ελάχιστη δυνατή φροντίδα τους και να ελαχιστοποιείται έτσι το κόστος φιλοξενίας τους, με αμοιβαία αποδεκτό το ενδεχόμενο της επέλευσης του θανάτου τους, ως αμέσως αιτιωδώς συνεπόμενου με αυτή τούτη τη μέθοδο διαχείρισής τους" (βλ. σελ. 203 του βουλεύματος). Από τα παραπάνω, και γενικότερα από τα πραγματικά περιστατικά που έγιναν δεκτά με το προσβαλλόμενο βούλευμα, συνάγεται ότι ο σκοπός των κατηγορουμένων ήταν ο πορισμός του μεγαλύτερου δυνατού κέρδους από την λειτουργία της Μ.Φ.Η., τούτο δε σκόπευαν να το επιτύχουν με εξοικονόμηση χρόνου και κόστους ως προς την φροντίδα των τροφίμων ηλικιωμένων, ώστε να μπορούν να φιλοξενούν ταυτόχρονα όσους το δυνατόν περισσότερους, και πάντως πολλούς περισσότερους από αυτούς που επέτρεπε η χορηγηθείσα άδεια λειτουργίας της Μ.Φ.Η. Είναι δε σαφές, πάντα με βάση τα ως άνω περιστατικά, ότι οι ενέργειές τους αυτές είχαν ως συνέπεια την επιδείνωση της κατάστασης της υγείας πολλών φιλοξενουμένων στην Μ.Φ.Η. και τελικά τον (πρόωρο) θάνατο 32 εξ αυτών Όμως, όπως γίνεται δεκτό και με το προσβαλλόμενο βούλευμα, η επέλευση των ως άνω θανάτων δεν επιδιώχθηκε κατά περίπτωση από τους κατηγορουμένους ούτε ήταν επιδιώξιμη όταν ξεκίνησαν την λειτουργία της Μ.Φ.Η. και κατά την λειτουργία της με την παραπάνω "μέθοδο διαχειρίσεως", αλλά ήταν ευχερώς προβλεπτό ενδεχόμενο, το οποίο αποδέχονταν οι κατηγορούμενοι. Ειδικότερα, δεν προέκυψαν πραγματικά περιστατικά που να καταδεικνύουν ότι οι κατηγορούμενοι είχαν ως αρχικό σκοπό ή επεδίωξαν σε κάποια περίπτωση να επιφέρουν τον (πρόωρο) θάνατο κάποιου εκ των τροφίμων της Μ Φ.Η. Ενώ όμως στο προσβαλλόμενο βούλευμα γίνονται οι παραπάνω παραδοχές ως προς την επέλευση του θανάτου των ως άνω 32 προσώπων, αποδίδοντας στους κατηγορουμένους ενδεχόμενο δόλο και όχι σκοπό (επιδίωξη) θανατώσεως, δεν αναφέρονται σε αυτό κατά τρόπο σαφή, πλήρη και ορισμένο περιστατικά, που το πρωτοβάθμιο Συμβούλιο δέχθηκε ως προκύψαντα κατά την κρίση του, και επομένως δεν καθίσταται δυνατόν να διαπιστωθεί ποια πραγματικά περιστατικά έγιναν δεκτά, από τα οποία να προκύπτει ότι η όποια βλάβη (ακόμη και βαριά) της ψυχικής και σωματικής υγείας που υπέστησαν οι εν λόγω ηλικιωμένοι επιδιώχθηκε από τους κατηγορουμένους, πολλώ δε μάλλον ότι αποτελούσε εξαρχής (από την έναρξη της λειτουργίας της Μ.Φ.Η.) αντικείμενο επιδίωξής τους. Η δε ασάφεια επιτείνεται και από το γεγονός ότι στο διατακτικό του προσβαλλομένου βουλεύματος, στο κεφάλαιο που αφορά την παραπομπή των κατηγορουμένων για τις πράξεις της συγκρότησης εγκληματικής οργάνωσης και της ένταξης και της συμμετοχής σε εγκληματική οργάνωση (υπό στοιχείο "1" κατηγορία), αναφέρεται ότι οι κατηγορούμενοι - κατά περίπτωση - συγκρότησαν, εντάχθηκαν και συμμετείχαν στην εν λόγω οργάνωση "με σκοπό την διάπραξη κακουργημάτων που προβλέπονται στον Ποινικό Κώδικα", ότι κατά την δράση και διάρκεια της εν λόγω οργανώσεως "διέπραξαν, από κοινού, το κακούργημα της ανθρωποκτονίας από πρόθεση, και δη με ενδεχόμενο δόλο ... κατά συρροή ... όπως η πράξη αυτή περιγράφεται αναλυτικά στην κάτωθι αναφερόμενη υπό στοιχείο 3 κατηγορία" και ότι στην ως άνω πράξη τους προέβησαν με δόλο, "δεδομένου ότι είχαν προαποφασίσει... ότι η δράση της οργάνωσης θα εκδηλωθεί σε βάθος χρόνου με την τέλεση περισσότερων κακουργημάτων, δίχως να έχουν καταστρωθεί εκ των προτέρων λεπτομέρειες των εγκλημάτων αυτών, γεγονός που αποδέχονταν", δηλαδή δεν προσδιορίζονται τί είδους κακουργήματα (χωρίς λεπτομέρειες) επεδίωκαν να τελέσουν οι εν λόγω κατηγορούμενοι κατά την συγκρότηση, την ένταξη και την συμμετοχή τους στην εν λόγω οργάνωση, ενώ αναφέρεται η κατά συρροή τέλεση του κακουργήματος της ανθρωποκτονίας από πρόθεση, πλην όμως με ενδεχόμενο δόλο, ενώ τόσο στο σκεπτικό του εν λόγω βουλεύματος (και δη στις σελ. 200, 201 και 203 αυτού, όπως προαναφέρθηκε), όσο και στο κεφάλαιο του διατακτικού που αφορά την παραπομπή της εκκαλούσας κατηγορουμένης Γ. Λ. για την πράξη της διευθύνσεως της εν λόγω εγκληματικής οργανώσεως, αναφέρεται ότι η επιδίωξη της εν λόγω οργανώσεως ήταν η τέλεση βαριών σωματικών βλαβών σε βάρος των ηλικιωμένων τροφίμων της ως άνω Μ.Φ.Η. Εν όψει των ανωτέρω, είναι βάσιμοι στην ουσία τους α) οι με στοιχεία "Β" όμοιοι λόγοι εκάστης των εφέσεων των Γ. Λ. και Χ. Λ., που αιτιώνται το πρωτόδικο βούλευμα για εκ πλαγίου εσφαλμένη εφαρμογή του νόμου και β) ο υπό στοιχείο "Β" αρ. 3 λόγος της εφέσεως της Δ. Α. (με το ίδιο περιεχόμενο). Περαιτέρω , εφόσον εν προκειμένω διαπιστώθηκε εκ πλαγίου" εσφαλμένη εφαρμογή ουσιαστικής ποινικής διατάξεως από το πρωτοβάθμιο Συμβούλιο, και σύμφωνα με όσα εκτέθηκαν στην προπαρατεθείσα μείζονα σκέψη του παρόντος το δευτεροβάθμιο Συμβούλιο, στα πλαίσια της δικαιοδοτικής του εξουσίας (άρθρα 482, 481 και 318 του ΚΠΔ), έχει την δυνατότητα να ερευνήσει και να υπεισέλθει στην ουσία της υποθέσεως, επί του συγκεκριμένου κεφαλαίου της κατηγορίας (περί τελέσεως των ως άνω αξιόποινων πράξεων, επί των οποίων διαπιστώθηκε η κατά τα άνω εσφαλμένη εφαρμογή του νόμου). Από το σύνολο δε του αποδεικτικού υλικού που συγκεντρώθηκε κατά τη διάρκεια της προδικασίας (προκαταρκτικής εξετάσεως και της κυρίας ανακρίσεως), αξιολογούμενου κατά την αρχή της ηθικής απόδειξης (άρθρο 177 νέου ΚΠΔ) και, συγκεκριμένα, από τις ένορκες καταθέσεις των μαρτύρων που εξετάσθηκαν, από όλα τα έγγραφα που έχουν επισυναφθεί στη δικογραφία, σε συνδυασμό με τις ανακριτικές απολογίες των κατηγορουμένων, αρχικές και τυχόν συμπληρωματικές, καθώς και τα υπομνήματα που αυτοί κατέθεσαν, συνάγεται ότι η πρόκληση των ανωτέρω σωματικών βλαβών ήταν και αυτή (όπως και ο θάνατος των ως άνω 32 ηλικιωμένων) συνέπεια της ως άνω συμπεριφοράς των κατηγορουμένων, στο πλαίσιο της ως άνω επιδιώξεώς τους να μειώσουν τον χρόνο και το κόστος ως προς την φροντίδα των τροφίμων ηλικιωμένων και να επιτύχουν μεγαλύτερο κέρδος, την οποία προφανώς προέβλεπαν ως ενδεχόμενη να συμβεί ή ακόμη και διέβλεπαν ως αναγκαία συνέπεια, σαφώς δε την αποδέχονταν, χωρίς όμως να την επιδιώκουν καθεαυτή. Επομένως, δεν θεμελιώνεται η πράξη της συγκρότησης οργάνωσης (τριών ή περισσότερων) προσώπων, που επιδιώκει την τέλεση περισσότερων κακουργημάτων, όπως και η ένταξη σε αυτήν, αφού δεν προέκυψε το στοιχείο της επιδίωξης τελέσεως κακουργημάτων Ως εκ τούτου, πρέπει να μην γίνει κατηγορία κατά των ως άνω τριών εκκαλουσών για τις πράξεις α] της διεύθυνσης εγκληματικής οργάνωσης (όσον αφορά την Γ. Λ.), β] της συγκρότησης εγκληματικής οργάνωσης (όσον αφορά τις Γ. Λ. και Χ. Λ.) και γ) της ένταξης και της συμμετοχής σε εγκληματική οργάνωση (όσον αφορά και τις τρεις ως άνω εκκαλούσες). Περαιτέρω, κατ' εφαρμογή του άρθρου 469 του ΚΠΔ, που τυγχάνει εφαρμογής και επί βουλευμάτων και που ορίζει ότι αν στο έγκλημα συμμετείχαν περισσότεροι ή αν η ποινική ευθύνη ενός κατηγορουμένου εξαρτάται σύμφωνα με τον νόμο από την ευθύνη του άλλου, το ένδικο μέσο που ασκεί κάποιος από τους κατηγορουμένους, καθώς και οι λόγοι τους οποίους προτείνει, αν δεν αναφέρονται αποκλειστικά στο πρόσωπο του, ωφελούν και τους υπόλοιπους κατηγορουμένους, πρέπει να μην γίνει κατηγορία ούτε κατά α) του Γ. Σ. για την πράξη της συγκροτήσεως εγκληματικής οργανώσεως και β) του Γ. Σ., του Α. Μ. και της Ε. Ρ.- Φ. για τις πράξεις της ένταξης και της συμμετοχής σε εγκληματική οργάνωση". Με τις παραδοχές αυτές, το Συμβούλιο Εφετών Κρήτης προέβη σε εσφαλμένη ερμηνεία και εφαρμογή ουσιαστικής ποινικής διάταξης. Συγκεκριμένα, όπως προεκτέθηκε, για τη στοιχειοθέτηση του εγκλήματος του άρθρου 187 παρ. 1 ΠΚ, απαιτείται ο υπερχειλής δόλος του δράστη, συνιστάμενος στον σκοπό (επιδίωξη) αυτού για τη διάπραξη περισσότερων του ενός κακουργημάτων, προς τέλεση των οποίων αρκεί οποιαδήποτε μορφή δόλου, που, κατά τον νόμο, απαιτείται για τη στοιχειοθέτηση των σχετικών παράνομων πράξεων ως κακουργημάτων, ο δόλος δε αυτός μπορεί να είναι και διαζευκτικός. Στην προκειμένη περίπτωση, τα κακουργήματα, την τέλεση των οποίων επιδίωκε η οργάνωση, συνακόλουθα δε επιδίωκαν και τα μέλη της, προσδιορίζονται σαφώς στο προεκτεθέν σκεπτικό του πρωτόδικου βουλεύματος, όπου, ειδικότερα, αναφέρεται ότι: "Οι προπεριγραφείσες συνθήκες, τις οποίες πλαισιώνει επαναλαμβανόμενα μαρτυρούμενη απαξιωτική και εξευτελιστική αντιμετώπιση και συμπεριφορά σε βάρος των ηλικιωμένων, καταδεικνύουν σταθερό και επαναλαμβανόμενο τρόπο αντιμετώπισης και διαχείρισης των φιλοξενούμενων στη Μ.Φ.Η., ο οποίος είχε μεθοδευτεί και οργανωθεί με μόνο σκοπό τον πορισμό του μεγαλύτερου δυνατού κέρδους σε βάρος της ψυχικής και σωματικής υγείας των ηλικιωμένων, η οποία προσβάλλετο βαριά με σκοπό την για πολύ χρόνο σημαντική παρεμπόδιση χρήσης του σώματος και της διάνοιάς τους, με αποδεκτό το ενδεχομένο επέλευσης θανάτου τους εξαιτίας του". Επίσης, αναφέρεται ότι: "Η συνθήκη του σταθερά επαναλαμβανόμενου τρόπου αντιμετώπισης και διαχείρισης των ηλικιωμένων φιλοξενουμένων συνιστά μελετημένη και αποφασισμένη μέθοδο διαχείρισης (modus operandi), σύλληψης και διεύθυνσης της 1ης κατηγορουμένης, την οποία συγκρότησε με τους 2η και 3ο κατηγορούμενους και στην οποία οργανώθηκαν επιχειρησιακά και εντάχθηκαν οι 4ος, 6η και 7η κατηγορούμενοι, έκαστος με την ιδιότητά του κατά τα αμέσως κατωτέρω αναφερόμενα, αλλά με κοινή γνώση και θέληση και κοινό σκοπό τον πορισμό παράνομου περιουσιακού οφέλους σε βάρος των ηλικιωμένων τροφίμων, με κοινή επιδίωξη την πρόκληση βαριάς σωματικής βλάβης σε βάρος τους, ικανής να προξενήσει την για πολύ χρόνο σημαντική παρεμπόδιση χρήσης του σώματος ή της διάνοιάς τους ή, ακόμα, κίνδυνο για τη ζωή τους, με αμοιβαία αποδεκτό το ενδεχόμενο επέλευσης του θανάτου τους, ως αμέσως αιτιωδώς συναπτόμενου με αυτή τούτη τη μέθοδο". Όπως δε εκτίθεται στη συνέχεια, η ως άνω μέθοδος διαχείρισης συνίστατο σε 1) παράλειψη χορήγησης της κατάλληλης τροφής, ποιοτικά και ποσοτικά στους ηλικιωμένους φιλοξενούμενους της Μ.Φ.Η., 2) παράλειψη παροχής της αναγκαίας ενυδάτωσης στους φιλοξενούμενους στην ως άνω Μ.Φ.Η. ηλικιωμένους, 3) παράλειψη χορήγησης των απαραίτητων ποσοτήτων αναλώσιμων υλικών για την προσωπική υγιεινή των φιλοξενούμενων και παράλειψη διασφάλισης της καθαριότητας και υγιεινής των χώρων όπου αυτοί διαβιούσαν, 4) συστηματική "μηχανική καθήλωση", ήτοι πλήρη ακινητοποίηση των ηλικιωμένων, καθ' όλο το εικοσιτετράωρο στις κλίνες τους ή σε αναπηρικά αμαξίδια, με χρήση ιμάντων, ιδίως αυτών που έπασχαν από έκπτωση των νοητικών τους λειτουργιών, 5) συστηματική "χημική καθήλωση" των ηλικιωμένων, με τη χορήγηση σε αυτούς, ισχυρών ηρεμιστικών φαρμάκων, προκειμένου να αδρανοποιούνται οι πνευματικές τους λειτουργίες και να κάμπτεται η κινητικότητά τους, 6) συστηματική "τεχνική καθήλωση" των ηλικιωμένων, ιδίως όσων έπασχαν από έκπτωση των νοητικών τους λειτουργιών, μέσω της τοποθέτησης ιατρικών συσκευών για την παροχέτευση τροφής και για την ούρηση, οι οποίες όμως δεν ήταν ιατρικά απαραίτητες, 7) συστηματική παράλειψη απασχόλησης του αναγκαίου προσωπικό και συγκεκριμένα νοσηλευτών και φροντιστών των ηλικιωμένων, 8) συστηματική παράλειψη της διακομιδής των φιλοξενούμενων στη Μ.Φ.Η., που είχαν ανάγκη είτε άμεσης είτε τακτικής νοσηλείας σε νοσηλευτικό ίδρυμα, καθώς επίσης αποφυγή ενημέρωσης και εφησυχασμό των συγγενών τους για την πραγματική κατάσταση της υγείας τους, 9) εκδήλωση σταθερά απάνθρωπης και εξευτελιστικής συμπεριφοράς σε βάρος των ηλικιωμένων φιλοξενουμένων της Μ.Φ.Η, με άσκηση ακόμη και σωματικής βίας σε βάρος τους. Αντιστοίχως δε, στο υπό στοιχείο 2 σκέλος του διατακτικού του πρωτόδικου βουλεύματος αναφέρεται ότι ο σκοπός της οργάνωσης, υλοποιούμενος διά της ως άνω εφαρμοζόμενης μεθόδου διαχείρισης των φιλοξενούμενων στη Μ.Φ.Η., ήταν η ".....πρόκληση βαριάς σωματικής βλάβης σε αυτούς, δια της σημαντικής και για πολύ χρόνο παρεμπόδισης χρήσης του σώματος και της διάνοιάς τους, με τρόπο ικανό να προκαλέσει, ως αμέσως αιτιωδώς συναπτόμενο αποτέλεσμα, τον θάνατό τους, τον οποίον διέβλεπαν και αποδέχονταν ως ικανό να επέλθει, έχοντας ενδεχόμενο ως προς αυτόν δόλο, σε ήρεμη ψυχική κατάσταση, κατά συρροή, με πράξεις και παραλείψεις, τετελεσμένα και σε απόπειρα". Προκύπτει, δηλαδή, σαφέστατα ότι το πρωτόδικο βούλευμα, χωρίς οποιαδήποτε αντίφαση ή ασάφεια, έκρινε ότι προέκυψαν επαρκείς ενδείξεις σε βάρος των κατηγορουμένων, για την τέλεση εκ μέρους τους του εγκλήματος του άρθρου 187 παρ. 1 και 2 ΠΚ, δεχόμενο ότι ο δόλος τους, προς διάπραξη κακουργημάτων, ήταν διαζευκτικός, ήτοι δόλος είτε προς τέλεση σκοπούμενων βαριών σωματικών βλαβών, είτε ανθρωποκτονιών με ενδεχόμενο δόλο, εξαιτίας των ως άνω σωματικών βλαβών. Προσδιορίζεται δε αναλυτικά ο τρόπος (η μεθοδολογία) πρόκλησης των σκοπούμενων βαριών σωματικών βλαβών σε βάρος των κατηγορουμένων εκ μέρους των κατηγορουμένων. Εξάλλου, εφόσον ο δόλος τέλεσης των σχεδιαζόμενων κακουργημάτων μπορεί να είναι οποιασδήποτε μορφής, νομίμως έγινε δεκτό ότι υπήρχε (διαζευκτικός) δόλος των κατηγορουμένων προς τέλεση ανθρωποκτονιών με ενδεχόμενο δόλο και δεν ήταν αναγκαίο, προς στοιχειοθέτηση του εγκλήματος, να είχε γίνει δεκτός άμεσος δόλος α' βαθμού για την τέλεση των ανθρωποκτονιών εκ μέρους των κατηγορουμένων.Περαιτέρω, ουδεμία αντίφαση υπάρχει από το γεγονός ότι στο βούλευμα αναφέρεται ότι ο κοινός σκοπός των κατηγορουμένων ήταν ο πορισμός παράνομου περιουσιακού οφέλους σε βάρος των ηλικιωμένων φιλοξενούμενων, στοιχείο που κατ' ουσίαν καταδεικνύει το κίνητρο των κατηγορουμένων (που ήταν οικονομικό), για την τέλεση κακουργημάτων. Τέλος, ορθώς αποδόθηκαν στους κατηγορουμένους (πέραν των κατηγοριών για την εγκληματική οργάνωση), κατηγορίες μόνο για τις προκληθείσες ανθρωποκτονίες και όχι για τις προηγηθείσες βαριές σκοπούμενες σωματικές βλάβες, εφόσον οι τελευταίες αυτές αξιόποινες πράξεις απορροφώνται από τα εγκλήματα της ανθρωποκτονίας. Συνακόλουθα, είναι βάσιμος ο λόγος της αίτησης αναίρεσης, από το άρθρο 484 παρ. 1 στοιχ. β' του ΚΠΔ, για εσφαλμένη ερμηνεία και εφαρμογή των ουσιαστικών ποινικών διατάξεων των άρθρων 187 παρ.1 και 2 και 27 του ΠΚ εκ μέρους του Συμβουλίου Εφετών Κρήτης. Περαιτέρω, εφόσον το Συμβούλιο Εφετών Κρήτης δέχθηκε ότι οι σχετικοί λόγοι έφεσης των αναιρεσιβλήτων Γ. Λ., Χ. Λ. και Δ. Α. ήταν βάσιμοι και, στη συνέχεια, προχώρησε στην κατ' ουσίαν έρευνα της υπόθεσης, αφού δε εξαφάνισε το υπ' αριθμ. 200/2023 βούλευμα του Συμβουλίου Πλημμελειοδικών ... ως προς το αναφερόμενο στην εγκληματική οργάνωση σκέλος του και ως προς το αρμόδιο δικαστήριο για την εκδίκαση της υπόθεσης, αποφάνθηκε να μη γίνει κατηγορία κατά των κατηγορουμένων για τις αξιόποινες πράξεις του άρθρου 187 παρ. 1 και 2 ΠΚ και παρέπεμψε την υπόθεση προς εκδίκαση, για τις απομείνασες κατηγορίες, στο Μικτό Ορκωτό Δικαστήριο της περιφέρειας του Εφετείου Κρήτης, προέβη σε υπέρβαση της εξουσίας του (άρθρ. 484 παρ. 1 στοιχ. στ' ΚΠΔ), που συνιστά λόγο αναίρεσης εξεταζόμενο αυτεπαγγέλτως (άρθρ. 484 παρ. 2 ΚΠΔ). Συνεπώς, πρέπει να γίνει δεκτή η αίτηση αναίρεσης και να αναιρεθεί το προσβαλλόμενο βούλευμα, κατά το σκέλος του με το οποίο δέχθηκε στην ουσία τους τις ως άνω εφέσεις. Εφόσον δε το βούλευμα αναιρείται για εσφαλμένη ερμηνεία και εφαρμογή του νόμου και δεν συντρέχει περίπτωση παραπομπής, διότι δεν απαιτείται να γίνει εκτίμηση πραγματικών περιστατικών (άρθρα 485 παρ. 1 και 518 παρ. 1 ΚΠΔ), πρέπει να απορριφθούν οι ως άνω εφέσεις κατά του υπ' αριθμ. 200/2023 βουλεύματος του Συμβουλίου Πλημμελειοδικών ..., να εφαρμοσθούν από το παρόν Δικαστήριο οι διατάξεις των άρθρων 187 παρ. 1 και 2 του ΠΚ, ώστε να παραπεμφθούν οι κατηγορούμενοι για να δικαστούν, πέραν των εγκλημάτων της ανθρωποκτονίας από πρόθεση και για τα εγκλήματα της εγκληματικής οργάνωσης στο αρμόδιο Δικαστήριο, που είναι το Τριμελές Εφετείο Κακουργημάτων Κρήτης (άρθρ. 111 παρ. 4, 122 παρ. 1 ΚΠΔ), κατά τα διαλαμβανόμενα ειδικότερα στο διατακτικό. ΓΙΑ ΤΟΥΣ ΛΟΓΟΥΣ ΑΥΤΟΥΣ Αναιρεί το υπ' αριθμ. 128/2023 βούλευμα του Συμβουλίου Εφετών Κρήτης, κατά το σκέλος του με το οποίο δέχθηκε ως βάσιμες α) την υπ' αριθμ. εκθ. 57/24-5-2023 έφεση της Δ. Α., β) την υπ' αριθμ. εκθ. 65/26-5-2023 έφεση της Χ. Λ. και γ) την υπ' αριθμ. εκθ. 66/26-5-2023 έφεση της Γ. Λ. κατά του υπ' αριθμ. 200/2023 βουλεύματος του Συμβουλίου Πλημμελειοδικών ..., καθώς επίσης και ως προς το αρμόδιο δικαστήριο, στο οποίο παραπέμφθηκε η υπόθεση προς εκδίκαση. Απορρίπτει τις ως άνω υπ' αριθμ. εκθ. 57/24-5-2023, υπ' αριθμ. εκθ. 65/26-5-2023 και υπ' αριθμ. εκθ. 66/26-5-2023 εφέσεις. Παραπέμπει στο ακροατήριο του αρμόδιου Τριμελούς Εφετείου Κακουργημάτων Κρήτης τους κατηγορουμένους: 1) Λ. Γ. του Σ. και της Γ., που γεννήθηκε στα ... την …, κάτοικο ... και ήδη προσωρινώς κρατούμενη στο Κατάστημα Κράτησης ..., 2) Λ. Χ. του Α. και της Γ., που γεννήθηκε στα ... την …, κάτοικο ... και ήδη προσωρινώς κρατούμενη στο Κατάστημα Κράτησης ... κάτοικο ..., 3) Σ. Γ. του Κ. και της Κ., που γεννήθηκε στα ... την …., κάτοικο …. Δήμου ... και ήδη προσωρινώς κρατούμενο στο στο Κατάστημα Κράτησης ..., 4) Μ. Α. του Ι. και της Α., που γεννήθηκε στα Π.Ε ... την …, κάτοικο …. Δήμου …. Π.Ε ... και ήδη προσωρινώς κρατούμενο στο Κατάστημα Κράτησης ..., 5) Α. Δ. του Ε. και της M., που γεννήθηκε στα ... Π.Ε. ... την , κάτοικο Μ. Δήμου ... και 6) Ρ. - Φ. Ε. του Ι. και της Α., που γεννήθηκε στα ... την …, κάτοικο ….Δήμου ... Π.Ε. ..., για να δικαστούν ως υπαίτιοι του ότι: Στα ..., κατά το χρονικό διάστημα από ….-2009 έως ….-2021 και στους ειδικότερους κάτωθι αναφερόμενους χρόνους, ενεργώντας με πρόθεση, με περισσότερες πράξεις τους, τέλεσαν περισσότερα-συρρέοντα μεταξύ τους εγκλήματα, που προβλέπονται στον νόμο και τιμωρούνται με στερητικές της ελευθερίας ποινές και συγκεκριμένα: 1)Στα ..., ενεργώντας με πρόθεση, κατόπιν συναπόφασης και με κοινό δόλο, την 05.05.2009, οι μεν 1η, 2η και 3ος κατηγορούμενοι συγκρότησαν επιχειρησιακά δομημένη και με διαρκή εγκληματική δράση ομάδα από περισσότερα των τριών πρόσωπα (οργάνωση), στην οποία εντάχθηκαν και συμμετείχαν την αυτή ημέρα [05.05.2009] τόσο οι ίδιοι, όσο και οι 5η και 6η κατηγορούμενες, ως μέλη αυτής, ενώ ο 4ος κατηγορούμενος εντάχθηκε και συμμετείχε σε αυτήν, ως μέλος, από τις αρχές του έτους 2016, με τη συμμετοχή απάντων να εκτείνεται έως την 05.05.2021, με σκοπό την διάπραξη κακουργημάτων που προβλέπονται στον Ποινικό Κώδικα. Ειδικότερα, στον ως άνω τόπο, την 05.05.2009, κατόπιν συναπόφασης και με κοινό δόλο, οι 1η, 2η και 3ος κατηγορούμενοι δημιούργησαν, με την καθοδηγητική και κατευθυντήρια συμβολή τους, επιχειρησιακά δομημένη ομάδα με διαρκή εγκληματική δράση, χαρακτηριζόμενη από εσωτερική διάρθρωση και ιεραρχική δομή, με διαμοιρασμένους ρόλους. Εν συνεχεία, την αυτή ημέρα, ήτοι την 05.05.2009, οι μεν 1η, 2η και 3ος κατηγορούμενοι, όπως και οι 5η και 6η κατηγορούμενες, εντάχθηκαν σε αυτή, ως μέλη, ενώ ο 4ος κατηγορούμενος εντάχθηκε σε αυτή, ως μέλος, περί τις αρχές του έτους 2016. Άπαντες οι κατηγορούμενοι συμμετείχαν ως μέλη στην εν λόγω οργάνωση, η οποία απαρτιζόταν εν τέλει συνολικά από έξι (6) άτομα [έως και το 2015 απαρτιζόταν από πέντε (5) και εν συνεχεία από τις αρχές του έτους 2016 και μετέπειτα, από έξι (6) άτομα, αφού εισήλθε σε αυτή και ο 4ος κατηγορούμενος], ήτοι άπαντες τους κατηγορούμενους, έως την 05.05.2021, και κατά τη δράση και διάρκεια της οποίας διέπραξαν, από κοινού, το κακούργημα της ανθρωποκτονίας από πρόθεση και, δη, με ενδεχόμενο δόλο, ευρισκόμενοι σε ήρεμη ψυχική κατάσταση, κατά συρροή, τελούμενης με πράξεις και παραλείψεις, τετελεσμένης, όπως οι σχετικές πράξεις περιγράφονται αναλυτικά στην κάτωθι αναφερόμενη υπό στοιχείο "3" κατηγορία. Στην δε ως άνω πράξη τους προέβησαν με δόλο, δεδομένου ότι είχαν προαποφασίσει, τόσο κατά την ίδρυση της οργάνωσης, οι 1η, 2η και 3ος, όσο και κατά την ένταξή τους και συμμετοχή τους σε αυτήν, άπαντες οι κατηγορούμενοι, ότι η δράση της οργάνωσης θα εκδηλωθεί σε βάθος χρόνου με την τέλεση περισσότερων κακουργημάτων, κατά τα αναφερόμενα στην υπό στοιχείο "2" κατηγορία, δίχως να έχουν καταστρωθεί εκ των προτέρων λεπτομέρειες των εγκλημάτων αυτών. 2)Στα ..., κατά το χρονικό διάστημα από την 05.05.2009 έως την 05.05.2021, η 1η κατηγορούμενη, ενεργώντας με πρόθεση, διηύθυνε εγκληματική οργάνωση, ήτοι επιχειρησιακά δομημένη και με διαρκή εγκληματική δράση ομάδα, συγκροτηθείσα από περισσότερα των τριών προσώπων (οργάνωση), η οποία απαρτιζόταν έως και το 2015 από πέντε (5) άτομα, ενώ από τις αρχές του έτους 2016 και μετέπειτα από έξι (6) άτομα. Ειδικότερα, στον ως άνω τόπο και χρονικό διάστημα, η 1η κατηγορούμενη κατηύθυνε με εντολές και οδηγίες και καθόριζε τις ειδικότερες ενέργειες και τους στόχους, τις κινήσεις και τις εργασίες όλων των μελών της εγκληματικής οργάνωσης, την οποία είχε η ίδια συγκροτήσει εκ των προτέρων από κοινού με τους 2η και 3° κατηγορούμενους, Λ. Χ. του Α. και Σ. Γ. του Κ. και στην οποία εν τέλει εντάχθηκε και συμμετείχε και η ίδια, ως μέλος, από κοινού, τόσο με τους προαναφερόμενους 2η και 3° κατηγορούμενους, όσο και με τις 5η και 6η κατηγορούμενες, Α. Δ. του Ε. και Ρ. ή Φ. Ε. του Ι., ενώ ο 4ος κατηγορούμενος, Μ. Α. του Ι., εντάχθηκε και συμμετείχε σε αυτή λίγο μετέπειτα και για μικρότερο χρονικό διάστημα, όπως αυτή (η εγκληματική οργάνωση) περιγράφεται αναλυτικά στην ως άνω υπό στοιχείο "1" κατηγορία. Επιπροσθέτως δε, όλα τα ως άνω μέλη της οργάνωσης ήταν υπόλογα σε αυτήν [την 1η κατηγορούμενη], υποτάσσοντας τη βούλησή τους στην ίδια, αλλά και στον σκοπό της οργάνωσης, προκειμένου να υλοποιηθεί η εγκληματική τους μεθόδευση, που περιγράφεται στην κάτωθι υπό στοιχείο "3" κατηγορία, ήτοι η μέθοδος διαχείρισης των φιλοξενούμενων στη Μ.Φ.Η. με τον διακριτικό τίτλο "...", με επιδίωξη την πρόκληση βαριών σκοπούμενων σωματικών βλαβών σε αυτούς, δια της σημαντικής και για πολύ χρόνο παρεμπόδισης χρήσης του σώματος και της διάνοιάς τους, με τρόπο ικανό να προκαλέσει, ως αμέσως αιτιωδώς συναπτόμενο αποτέλεσμα, τον θάνατο τους, τον οποίον διέβλεπαν και αποδέχονταν ως ικανό να επέλθει, έχοντας ενδεχόμενο ως προς αυτόν δόλο, σε ήρεμη ψυχική κατάσταση, κατά συρροή, με πράξεις και παραλείψεις. Στην δε ως άνω πράξη της η 1η κατηγορούμενη προέβη με δόλο, αφού, ούσα ο ιθύνων νους, ήτοι εκείνη που όριζε αντικειμενικά τον σκοπό και την ταυτότητα της οργάνωσης, επεδίωκε να ελέγχει και να καθορίζει την εκάστοτε μορφή δραστηριοποίησης των μελών της, έτσι ώστε αυτή να λειτουργεί σε βάθος χρόνου. 3) Στα ..., κατά το χρονικό διάστημα από την 05.05.2009 έως την 05.05.2021 και στους ειδικότερους κάτωθι αναφερόμενους χρόνους, άπαντες οι 1η, 2η, 3ος, 4ος, 5η και 6η κατηγορούμενοι, κατόπιν συναπόφασης και έχοντας κοινό δόλο, ευρισκόμενοι σε ψυχική ηρεμία που τους επέτρεπε τη σκέψη, τόσο κατά την απόφαση, όσο και κατά την εκτέλεση της πράξης, με πρόθεση, συνιστάμενη σε ενδεχόμενο δόλο, σκότωσαν άλλους. Ειδικότερα, στον ως άνω τόπο και στους κάτωθι αναλυτικά αναφερόμενους χρόνους, τόσο με πράξεις όσο και με παραλείψεις τους, σκότωσαν άλλους και δη, έχοντας: η 1η κατηγορούμενη, την ιδιότητα της ετερόρρυθμης εταίρου της ετερόρρυθμης εταιρείας, που λειτουργεί ως Μονάδα Φροντίδας Ηλικιωμένων (Μ.Φ.Η.) με την επωνυμία "... Ε.Ε." και τον διακριτικό τίτλο "..." και η οποία εδρεύει στο Δ.Δ. ... Δ.Ε. ... Δήμου ..., η 2η κατηγορούμενη την ιδιότητα της νόμιμης εκπροσώπου και φαινομενικά διαχειρίστριας, ως ομορρύθμου εταίρου, της ως άνω Μ.Φ.Η., καθώς, εν τοις πράγμασι 1η και 2η κατηγορούμενες ασκούσαν από κοινού την διαχείριση της εταιρείας, ο 3ος κατηγορούμενος την ιδιότητα του συμβεβλημένου ... και υγειονομικού υπευθύνου της ίδιας ως άνω Μ.Φ.Η. έως την 5η.05.2021, ο δε 4ος κατηγορούμενος την ιδιότητα του συμβεβλημένου ... της ίδιας ως άνω Μ.Φ.Η και οι 5η και 6η κατηγορούμενες, αμφότερες την ιδιότητα της υπεύθυνης βάρδιας - νοσηλεύτριας της Μ.Φ.Η. και έχοντας συνάμα άπαντες μεν ιδιαίτερη νομική υποχρέωση να εξασφαλίζουν 1) τη συνεχή φροντίδα για την ατομική καθαριότητα των περιθαλπόμενων, καθώς και την καθαριότητα των χώρων της Μονάδας, 2) την προσφορά και διευκόλυνση απασχόλησης, ψυχαγωγία, ψυχολογική βοήθεια, ανάλογα με την ηλικία, κατάσταση και περίπτωση του περιθαλπόμενου, 3) τη φυσικοθεραπεία με την εφαρμογή απλών φυσιοθεραπευτικών ή κινησιοθεραπευτικών μεθόδων, 4) την έγκαιρη και κατάλληλη για κάθε περιθαλπόμενο ιατροφαρμακευτική βοήθεια και πρόσκαιρη νοσηλεία και 5) τον οφειλόμενο στην ανθρώπινη αξία σεβασμό και ενδιαφέρον, ανεξαρτήτως της σωματικής ή πνευματικής κατάστασης του περιθαλπόμενου, ενώ, παράλληλα, οι μεν 1η και 2η κατηγορούμενες επιπλέον ιδιαίτερη νομική υποχρέωση να εξασφαλίζουν την υγιεινή διαμονή, προσαρμοσμένη μάλιστα στις ανάγκες κάθε κατηγορίας περιθαλπόμενων, καθώς και ασφαλή και άνετη διαβίωσή τους, την υγιεινή και επαρκή διατροφή, ανάλογη με την κατάσταση της υγείας του κάθε περιθαλπόμενου, με ελάχιστο ημερήσιο όριο τις 1.600 θερμίδες τροφής και με την σωστή ποιοτική σύνθεση, την τακτική ιατρική παρακολούθηση, τη μέριμνα έγκαιρης εισαγωγής στο ενδεδειγμένο νοσηλευτήριο, τη δυνατότητα αυτοεξυπηρέτησης και αυτοπροστασίας με τη λήψη των κατάλληλων μέτρων διευκόλυνσης των περιθαλπόμενων (χειρολαβές, χειρολισθήρες, απλά και ειδικά μπαστούνια, περιπατητήρες κ.λπ.), τη μέριμνα για την περαιτέρω ειδική θεραπεία σε φυσικοθεραπευτήρια, αν κριθεί απαραίτητο, με σκοπό τη βελτίωση των δυνατοτήτων αυτοεξυπηρέτησης τους, εφόσον αυτή κρίνεται επιστημονικά εφικτή και την απασχόληση καταρτισμένου και επαρκούς αριθμητικά νοσηλευτικού, αλλά και βοηθητικού προσωπικού, οι δε 3ος και 4ος κατηγορούμενοι, ως γιατροί, επιπλέον ιδιαίτερη νομική υποχρέωση να προβαίνουν σε τακτική ιατρική παρακολούθηση, έκαστος σύμφωνα με την ειδικότητά του, να μεριμνούν για τη νοσηλεία των φιλοξενούμενων, που θα πρέπει μάλιστα να συνοδεύεται από έγκαιρη διάγνωση της ασθένειας καθώς και για την έγκαιρη εισαγωγή στο ενδεδειγμένο νοσηλευτήριο, εφόσον τούτο τυγχάνει απαραίτητο, να χορηγούν τις ενδεδειγμένες φαρμακευτικές αγωγές και να ελέγχουν την τήρηση αυτών και εάν οι φιλοξενούμενοι ανταποκρίνονται σε αυτές και να συστήνουν την υγιεινή και επαρκή διατροφή, ανάλογη με την κατάσταση της υγείας του κάθε περιθαλπόμενου και σε περίπτωση που αυτή δεν χορηγείται, να την καταγγέλλουν, ως παράλειψη επικίνδυνη για την υγεία και αντίθετη με τις ιατρικές τους οδηγίες, ιδιαίτερη νομική τους υποχρέωση που πηγάζει αφενός μεν, από το νόμο και, δη, από το αρ. 1 παρ. 1 περ. β της υπ' αρ. Π1 γ/οικ. 81551/25-6-2007 Απόφαση του Υφυπουργού Υγείας και Κοινωνικής Ασφάλισης (ΦΕΚ 1136/Β/6-7-2007) "Τροποποίηση και συμπλήρωση των υπ' αρ. ΓΊ4Β/οικ. 3176/6.6.1996 (ΦΕΚ 455/τ. Β'/1996) και Π4β/οικ. 4690/30.8.1996 (ΦΕΚ 833/τ. Β /1996) υπουργικών αποφάσεων "Προϋποθέσεις ίδρυσης και λειτουργίας Μονάδων Φροντίδας Ηλικιωμένων (Μ.Φ.Η.) από ιδιώτες κερδοσκοπικού χαρακτήρα, και Μ.Φ.Η. μη κερδοσκοπικού χαρακτήρα", αντίστοιχα", αφετέρου δε, από τα συναλλακτικά ήθη και την καλή πίστη, κατά την κρατούσα κοινωνική αντίληψη, από την οποία εκπορεύεται η γενική υποχρέωση πρόνοιας και προστασίας των εννόμων αγαθών, εντούτοις, στο πλαίσιο της συσταθείσας - κατά τα αναφερόμενα ανωτέρω στις υπό στοιχείο "1" και "2" κατηγορίες- εγκληματικής οργάνωσης προέβαιναν από κοινού, με διαδοχικές και συντονισμένες ενέργειές τους και παραλείψεις τους και σύμφωνα με τους ρόλους που έκαστος από αυτούς είχε - κατόπιν εντολών της 1ης κατηγορούμενης, ως διευθύντριας της εγκληματικής οργάνωσης- σε μία συγκεκριμένη "διαχείριση" των ηλικιωμένων, φιλοξενούμενων της ανωτέρω Μ.Φ.Η., η οποία οδηγούσε αιτιακά στη θανάτωση των ηλικιωμένων τροφίμων. Συγκεκριμένα: 1) Παρέλειπαν να χορηγούν την κατάλληλη τροφή, ποιοτικά και ποσοτικά στους ηλικιωμένους φιλοξενούμενους της Μ.Φ.Η., δεδομένου του ότι, η χορήγηση τροφής σε καθημερινή βάση σε αυτούς ήταν ελάχιστη έως ανύπαρκτη, η δε ποιότητα ιδιαίτερα χαμηλή, ενώ η χορήγησή της γινόταν ταχύτατα σε ελάχιστο χρονικό διάστημα, ενόψει του ότι, η παροχή κρέατος ήταν ιδιαίτερα σπάνια με συχνότερη τη χορήγηση οσπρίων ή ζυμαρικών, οι μερίδες φαγητού ήταν πολύ μικρές και ειδικά η ποσότητα του αλεσμένου φαγητού, που χορηγούταν στους μη αυτοεξυπηρετούμενους φιλοξενουμένους ηλικιωμένους, ήταν ελάχιστη (π.χ. ένα φλυτζάνι του καφέ, δυο με τρείς κουταλιές κ.λ.π ), η χορήγηση φρούτων, γλυκισμάτων ή ψωμιού γινόταν σπάνια και σε ελάχιστη ποσότητα τεμαχίων του εκάστοτε αντικειμένου (π.χ. δυο φέτες πορτοκαλιού, μια φέτα ψωμί), η χορήγηση γαλακτοκομικών προϊόντων, όπως του γάλακτος, γινόταν με αραίωση αυτού με νερό, υπήρχε συστηματική χορήγηση υπολειμμάτων προηγούμενων γευμάτων στα νέα γεύματα καθώς και ακατάλληλων και επικίνδυνων για την υγεία των φιλοξενουμένων ηλικιωμένων τροφών, όπως π.χ. εντόσθια ζώων, τα οποία παρέχονταν δωρεάν στη Μ.Φ.Η. από επιχειρηματίες του είδους, η χορήγηση της τροφής στους μη αυτοεξυπηρετούμενους φιλοξενουμένους ηλικιωμένους γινόταν σε ελάχιστο χρονικό διάστημα από τους υπαλλήλους, με αποτέλεσμα να παρατηρούνται περιστατικά εισροφήσεων τροφής (πνιγμών) και θανάτων σε ηλικιωμένους ή χορήγησης ελάχιστης τροφής, λόγο ελλείψεως χρόνου (δυο με τρείς κουταλιές αλεσμένη τροφή) και προσωπικού. 2) Παρέλειπαν να παρέχουν την δέουσα ενυδάτωση στους φιλοξενούμενους στην ως άνω Μ.Φ.Η. ηλικιωμένους, αφού η χορήγηση υγρών σε αυτούς, και ειδικά στους μη αυτοεξυπηρετούμενους, ήταν ελλιπής έως ανύπαρκτη και επικίνδυνη για την υγεία τους, δεδομένης της χρήσης για μεγάλο χρονικό διάστημα των ίδιων πλαστικών μπουκαλιών, στα οποία ήταν εμφανής η ρυπαρότητα σε διάφορα σημεία τους. 3) Παρέλειπαν να χορηγούν την απαραίτητη ποσότητα αναλώσιμων υλικών, και παρέλειπαν συστηματικά να εξασφαλίζουν αφενός μεν την καθαρότητα, υγιεινή και τακτική απολύμανση των χώρων και των ευρισκόμενων στους χώρους αντικειμένων, καθώς και την απαραίτητη ποσότητα αναλώσιμων για να επιτευχθεί η καθαριότητα, αφετέρου δε την υγιεινή των φιλοξενούμενων ηλικιωμένων, αφού η μεν χορήγηση αναλώσιμων υλικών (πάνες ακράτειας, είδη υγιεινής όπως σαμπουάν, ξυραφάκια, πετσέτες, χτένες κ.λ.π.) προς τους ηλικιωμένους ήταν ελάχιστη έως ανύπαρκτη, η δε παροχή νερού χρήσης για την υγιεινή και καθαριότητα των φιλοξενουμένων ηλικιωμένων και δη ζεστού ήταν ελάχιστη, η καθαριότητα των αντικειμένων (ρούχων κ.λ.π.) των ηλικιωμένων φιλοξενουμένων, ενώ η καθαριότητα και απολύμανση των εγκαταστάσεων από το προσωπικό με χρήση ανάλογων αναλώσιμων (καθαριστικά, απολυμαντικά, αντισηπτικά κ.λ.π.) ήταν σπάνια - γι' αυτό δε το λόγο άλλωστε το προσωπικό της Μ.Φ.Η., με την είσοδο των ηλικιωμένων προς φιλοξενία, τους αφαιρούσε τον ρουχισμό τους και τους έντυνε με ευμεγέθεις ρόμπες και με τα επονομαζόμενα ως "κοινά" ρούχα της Μ.Φ.Η. (ευτελή ενδύματα ιδιοκτησίας της Μ.Φ.Η. διαφόρων μεγεθών, με τα οποία ενδύονταν οι ηλικιωμένοι), τα οποία ομοίως καθαριζόταν σπάνια, όπως ομοίως αραιά ήταν και η πραγματοποίηση της φροντίδας της υγιεινής και της καθαριότητας (μπάνιο, ξύρισμα, κούρεμα) των φιλοξενουμένων ηλικιωμένων (π.χ. μπάνιο μια φορά στις δυο εβδομάδες), χρησιμοποιώντας μάλιστα τα ίδια αναλώσιμα υλικά (ίδιες πετσέτες, ξυραφάκια, σαπούνια), δίχως να υφίστανται μάλιστα η προσήκουσα φροντίδα και αλλαγή πάνας στους μη αυτοεξυπηρετούμενους ηλικιωμένους φιλοξενούμενους, η οποία και ελάμβανε χώρα μόνο το ανώτερο τρείς φορές την ημέρα και, δη, στις αλλαγές της βάρδιας, ενώ συνήθης τακτική τους αποτελούσε η τοποθέτηση στους ηλικιωμένους προχείρως της ίδιας ακάθαρτης πάνας ακράτειας, ακόμη και στους διαδρόμους της Μ.Φ.Η., ή, σε χειρότερες περιπτώσεις ακόμα, η μη τοποθέτηση σε αυτούς πάνας ακράτειας, αλλά, αντιθέτως, η εναπόθεσή τους γυμνών πάνω σε υποσέντονα ή πετσέτες, τα οποία αλλαζόταν ανά αραιά χρονικά διαστήματα. 4) Προέβαιναν - με την εισαγωγή των ηλικιωμένων προς φιλοξενία, και ειδικά αυτών που έπασχαν από έκπτωση των νοητικών τους λειτουργιών ένεκα παθολογικών ή ψυχιατρικών αιτίων - στην τακτική της "μηχανικής καθήλωσης", ήτοι της πλήρους ακινητοποίησης των ηλικιωμένων καθ' όλο το εικοσιτετράωρο στις κλίνες τους ή σε αναπηρικά αμαξίδια, με χρήση ιμάντων περίδεσης και ζωνών ασφαλείας στα αμαξίδια, αφού οι ηλικιωμένοι φιλοξενούμενοι, στην πλειοψηφία τους, μετά την εισαγωγή τους στην Μ.Φ.Η. και μέσα σε σύντομο χρονικό διάστημα, ακινητοποιούταν πλήρως και μόνιμα στις κλίνες τους με χρήση ιμάντων περίδεσης, οι οποίοι τοποθετούνταν στα αντιβράχια των χεριών των ηλικιωμένων και στα πόδια τους, στο ύψος των αστραγάλων, ενώ, κατά τη διάρκεια της ημέρας, τοποθετούνταν σε αναπηρικά αμαξίδια ή καρέκλες, στις οποίες ακινητοποιούνταν ομοίως με ζώνες περίδεσης. 5) Προέβαιναν - μετά την εισαγωγή των ηλικιωμένων στη Μ.Φ.Η και στην πλειοψηφία αυτών - σε "χημική καθήλωση" των φιλοξενούμενων ηλικιωμένων, μέσω της χορήγησης σε αυτούς, άμεσα και σε σταθερή βάση, ισχυρών κατασταλτικών ψυχιατρικών φαρμακευτικών σκευασμάτων (ισχυρά ηρεμιστικά), προκειμένου να αδρανοποιούνται οι πνευματικές τους λειτουργίες και να κάμπτεται η κινητικότητά τους, γεγονός που είχε ως αποτέλεσμα οι ηλικιωμένοι φιλοξενούμενοι σταδιακά να χάνουν την επαφή τους με το περιβάλλον, να είναι μονίμως "ληθαργικοί" και καθηλωμένοι σε καρέκλες και αναπηρικά "αμαξίδια", μη μπορώντας να ελέγξουν το σώμα τους και την κίνησή τους, αλλά και αδυνατώντας να αντιδράσουν στη μόνιμη ακινητοποίησή τους και καθήλωσή τους σε ένα σημείο, αφού ήταν μόνιμα ευρισκόμενοι σε αυτήν την κατάσταση "καταστολής". 6) Προέβαιναν - προς επίτευξη της "καθήλωσης" των φιλοξενουμένων ηλικιωμένων και, ειδικά αυτών που έπασχαν από έκπτωση των νοητικών τους λειτουργιών - σε "τεχνική καθήλωση" των ηλικιωμένων, μέσω της τοποθέτησης ιατρικών συσκευών για την παροχέτευση τροφής (π.χ. ρινογαστρικός καθετήρας -λεβάιν) και για την ούρηση (π.χ. ουροκαθετήρες), οι οποίες όμως δεν ήταν ιατρικά απαραίτητες, καθόσον οι ηλικιωμένοι, τουλάχιστον κατά την είσοδό τους στη Μ.Φ.Η., μπορούσαν να σιτιστούν και να ουρήσουν αυτοβούλως και, συγκεκριμένα, προέβαιναν στην τοποθέτηση, άμεσα και σε σταθερή βάση, ουροκαθετήρων στους ηλικιωμένους, προκειμένου να αποφεύγεται η ανάγκη τους για κίνηση και η μετάβασή τους στην τουαλέτα, καθώς και ρινογαστρικών σωλήνων (levine), έτσι ώστε να καθίσταται εύκολη και ταχύτατη η χορήγηση από μέρους τους αλεσμένης τροφής, παρόλο που πρόκειται μάλιστα για ιατρική πράξη, η οποία έπρεπε να λαμβάνει χώρα από τον ιατρό της Μ.Φ.Η. και όχι από το λοιπό προσωπικό. 7) Παρέλειπαν συστηματικά να εξασφαλίζουν και να προσλαμβάνουν [ μόνο η 1η και η 2η κατηγορούμενες] το κατάλληλο σε αριθμό προσωπικό και δη νοσηλευτών και φροντιστών των ηλικιωμένων σε σχέση με τον αριθμό των φιλοξενούμενων στη ΜΦΗ ηλικιωμένων, οι οποίοι κατά κανόνα ήταν υπεράριθμοι σε σχέση με το επιτρεπόμενο όριο της άδειας που είχε η ΜΦΗ, δεδομένου του ότι, για μεν μεγάλο χρονικό διάστημα και δη έως το έτος 2019, η άδεια ήταν μόλις για 16 άτομα, εκ των οποίων μάλιστα οι 3 μόνο μη αυτοεξυπηρετούμενοι, ενώ η ΜΦΗ φιλοξενούσε άνω των 40 ατόμων και δη από 40 έως 60 άτομα ηλικιωμένους, για δε το χρονικό διάστημα από το έτος 2019 έως την 05.05.2021, η άδεια ήταν για 46 άτομα, ενώ η ΜΦΗ πάλι ξεπερνούσε τον αριθμό αυτό, φιλοξενώντας πάγια άνω των 55 ατόμων, ενώ, για τους ως άνω φιλοξενούμενους [40 έως 60 άτομα] απασχολούσε προσωπικό 2 - 3 μόλις άτομα - νοσηλευτές στην πρωινή βάρδια, 2 μόλις άτομα στην απογευματινή βάρδια και 1 μόλις άτομο στην βραδινή βάρδια, ήτοι κατά πολύ λιγότερο σε σχέση με την προβλεπόμενη νομοθεσία. 8) Παρέλειπαν συστηματικά [οι 1η, 2η, 3ος και 4ος κατηγορούμενοι] τη διακομιδή των φιλοξενούμενων στη Μ.Φ.Η., που είχαν ανάγκη είτε άμεσης είτε τακτικής νοσηλείας σε νοσηλευτικό ίδρυμα, στο τελευταίο, μιας και εφάρμοζαν ως τακτική "διαχείρισης" των ηλικιωμένων φιλοξενουμένων την μη διακομιδή αυτών σε νοσηλευτικό ίδρυμα, καίτοι είχαν ανάγκη άμεσης διακομιδής σε αυτό, ενόψει του ότι, αφενός μεν, απέφευγαν συστηματικά να ενημερώνουν τους συγγενείς των ηλικιωμένων, που είχαν επιτακτική ανάγκη νοσηλείας σε νοσηλευτικό ίδρυμα, συνεχίζοντας να τους φιλοξενούν στη ΜΦΗ και παρέχοντάς τους μόνο τα απολύτως απαραίτητα από πλευράς ιατροφαρμακευτικής περίθαλψης, παρόλο που γνώριζαν ότι μπορεί να επέλθει ακόμη και ο θάνατός τους, γεγονός που αποδέχονταν, αφετέρου δε, φρόντιζαν, σε περίπτωση που τα οικεία συγγενικά πρόσωπα των ηλικιωμένων αντιλαμβανόταν την σοβαρότητα της κατάστασης της υγείας αυτών, με ιδιαίτερα μάλιστα πειστικό και φορτικό τρόπο, να τους καθησυχάζουν, αναφέροντάς τους ψευδώς ότι δεν συντρέχουν λόγοι για τη διακομιδή τους σε νοσηλευτικό ίδρυμα, με αποτέλεσμα να επιτυγχάνουν εν τέλει την εξαπάτηση των συγγενών και την παραμονή των ηλικιωμένων στη Μ.Φ.Η. 9) Εκδήλωναν σταθερά απάνθρωπη και εξευτελιστική συμπεριφορά σε βάρος των ηλικιωμένων φιλοξενουμένων της Μ.Φ.Η., ασκώντας ακόμη και σωματική βία εις βάρος τους, τραβώντας τους βιαίως ή κρατώντας τους σφικτά τα χέρια ή τα πόδια τους ή χτυπώντας τους σε απόκρυφα σημεία τους σώματος τους, χλευάζοντάς τους και κοροϊδεύοντάς τους, δίχως μάλιστα οι εδώ 1η και 2η κατηγορούμενες, ως ιδιοκτήτριες της ΜΦΗ να λαμβάνουν κάποιο μέτρο για την εξάλειψη των ανωτέρω καταστάσεων, καίτοι είχαν ιδία αντίληψη γι' αυτές. Ούτε βέβαια οι 3ος και 4ος κατηγορούμενοι, ως ιατροί και υποχρεωμένοι εκ τους Κώδικα Ιατρικής Δεοντολογίας επιπλέον, να προβαίνουν σε κάποια ενέργεια, προκειμένου να προστατέψουν τους φιλοξενούμενους ηλικιωμένους. Κατά δε μάλιστα την ως άνω δράση τους, έκαστος είχε το δικό του ρόλο, υπό τις οδηγίες της 1ης κατηγορούμενης και δη η μεν 2η κατηγορούμενη φρόντιζε να εφαρμόζεται και να τηρείται κατά γράμμα από τα υπόλοιπα μέλη και το λοιπό προσωπικό η προαναφερθείσα τακτική "διαχείρισης" των φιλοξενουμένων ηλικιωμένων, έχοντας ως αποκλειστικό σκοπό, αφενός μεν την συγκάλυψη της παράνομης δραστηριότητας, αφετέρου δε τη μεγιστοποίηση του παράνομου οικονομικού οφέλους, επιδεικνύοντας καθολικά ιδιαίτερα σκληρό και απάνθρωπο πρόσωπο και δείχνοντας πρωτοφανή και πλήρη απαξίωση προς τα θεμελιώδη ανθρώπινα δικαιώματα των προς φιλοξενία ευάλωτων ατόμων της τρίτης και τέταρτης ηλικίας και, ειδικά, προς το υπέρτατο έννομο αγαθό της ζωής, ο δε 3ος κατηγορούμενος διαδραμάτιζε στην τέλεση των ανωτέρω πράξεων και παραλείψεων κεντρικό ρόλο, καθώς, ως ιατρός, προσερχόταν στις εγκαταστάσεις της Μ.Φ.Η., προκειμένου να ασκήσει τα καθήκοντά του, μόνο δυο φορές την εβδομάδα, συνήθως κατά τις ημέρες Τρίτη και Πέμπτη τις μεσημβρινές ώρες και για χρονικό διάστημα το οποίο κυμαίνονταν από μισή έως μία ώρα περίπου, δίδοντας περαιτέρω ιατρικές οδηγίες στο νοσηλευτικό προσωπικό δια τηλεφώνου, παρόλο που όφειλε να βρίσκεται καθημερινά και για περισσότερες ώρες εκεί, παρέχοντας ουσιαστική και ενδελεχή ιατρική φροντίδα και παρακολούθηση, ενώ, επιπλέον, σε περίπτωση θανάτου ηλικιωμένου φιλοξενουμένου, ουδόλως προσερχόταν στις εγκαταστάσεις της Μ.Φ.Η., προκειμένου, ως όφειλε, να εξετάσει το πτώμα και τον Ιατρικό Φάκελο του αποβιώσαντα ηλικιωμένου, προσδίδοντας τοιουτοτρόπως, κατόπιν συνεννόησης με τις 1η και 2η κατηγορούμενες, την απαραίτητη συγκάλυψη στην παράνομη δραστηριότητα της εγκληματικής οργάνωσης, μέσω της πιστοποίησης - απόδοσης, δια πιστοποιητικών που εξέδιδε ψευδώς, του θανάτου του εκάστοτε ηλικιωμένου "θύματος" στον ποιο κοινό μηχανισμό και όχι σε αιτία θανάτου (ανακοπή καρδιάς ή καρδιακή παύση), αντί των πραγματικών αιτίων (μη παροχή σωστής ιατροφαρμακευτικής περίθαλψης, μη διακομιδή σε κατάλληλο νοσηλευτικό ίδρυμα κ.λ.π.), ούτως ώστε, σε κάθε περίπτωση, να καθίσταται επιτυχής με αυτό τον τρόπο η αποφυγή περαιτέρω διερεύνησης των αιτιών του θανάτου από τις εισαγγελικές και προανακριτικές αρχές (παραγγελία για διενέργεια Ιατροδικαστικών εξετάσεων από αρμόδιους Ιατροδικαστές κ.λ.π.), να διασφαλίζεται με αυτό τον τρόπο απρόσκοπτα η συνέχιση της λειτουργίας της οργάνωσης και να μπορούν αυτά [τα εικονικά ιατρικά πιστοποιητικά θανάτου] να χρησιμοποιηθούν από τις ιδιοκτήτριες της ΜΦΗ [1η και 2η κατηγορούμενες], προκειμένου να παρουσιαστεί ο θάνατος του εκάστοτε ηλικιωμένου φιλοξενουμένου στα οικεία συγγενικά του πρόσωπα ως φυσιολογικός και αναμενόμενος, λόγω και του προχωρημένου της ηλικίας του, αλλά και για να καταστεί εφικτή η έκδοση των απαραίτητων διοικητικών εγγράφων, όπως έκδοση ληξιαρχικής πράξης θανάτου και έκδοση άδειας ταφής στα κατά τόπους ληξιαρχεία, χωρίς να ενημερωθούν οι δικαστικές και αστυνομικές αρχές, ο δε 4ος κατηγορούμενος, αν και υποχρεούνταν να παρίσταται σε αυτή και να ασκεί τα καθήκοντά του μια φορά την εβδομάδα, αντιθέτως προσερχόταν στις εγκαταστάσεις της Μ.Φ.Η. σε πολύ αραιά χρονικά διαστήματα και ασχολούταν μόνο με την συνταγογράφηση φαρμάκων, χωρίς να εξετάζει καν τους ηλικιωμένους φιλοξενουμένους, ενώ μάλιστα προέβαινε στην συνταγογράφηση πληθώρας ισχυρών ψυχιατρικών φαρμακευτικών σκευασμάτων στους Α.Μ.Κ.Α. των ηλικιωμένων φιλοξενουμένων, τα οποία χρησιμοποιούταν στην συνέχεια με υπερδοσολογία για να καταστεί εφικτή η "χημική καθήλωση" των φιλοξενουμένων ηλικιωμένων, και ειδικά αυτών που έπασχαν από έκπτωση των νοητικών του λειτουργιών (ανοιακοί, ψυχικά ασθενείς, κ.λ.π.), οι δε 5η και 6η κατηγορούμενες φρόντιζαν να εφαρμόζεται και να τηρείται κατά γράμμα από τα υπόλοιπα μέλη και το λοιπό προσωπικό η προαναφερθείσα "μέθοδος διαχείρισης" των φιλοξενουμένων ηλικιωμένων, έχοντας ως αποκλειστικό σκοπό τη συγκάλυψη της παράνομης δραστηριότητας, και ήλεγχαν τα επισκεπτήρια των φιλοξενούμενων ηλικιωμένων, έτσι ώστε να μη δύνανται οι συγγενείς να έχουν άμεση πρόσβαση και αντίληψη για την υγεία και την κατάσταση των ηλικιωμένων, επιδεικνύοντας και αυτές καθολικά ιδιαίτερα σκληρό και απάνθρωπο πρόσωπο και δείχνοντας πρωτοφανή και πλήρη απαξίωση προς τα θεμελιώδη ανθρώπινα δικαιώματα των προς φιλοξενία ευάλωτων ατόμων της τρίτης και τέταρτης ηλικίας, προέβαιναν σε εξευτελιστικές πρακτικές σε βάρος των ηλικιωμένων φιλοξενουμένων, υποβάλλοντάς τους σε "βασανιστήρια", προκειμένου να επιτευχθούν οι σκοποί της οργάνωσης. Συνέπειες δε των ανωτέρω πράξεων και παραλείψεων των ανωτέρω ήταν 1] οι ηλικιωμένοι να υποσιτίζονται σε υπερθετικό βαθμό, συνεπεία του οποίου να χάνουν άμεσα μεγάλο μέρος του σωματικού τους βάρος και σταδιακά να αποστεώνονται, 2] να δημιουργούνται σε μόνιμη βάση κάκιστες συνθήκες υγιεινής, να υφίσταται διάχυτη και έντονη δυσοσμία από τις ακαθαρσίες και, συνεπεία τούτου, να δημιουργείται αποπνικτική ατμόσφαιρα, να υπάρχουν συχνά εξάρσεις μεταδιδόμενων λοιμωδών νοσημάτων, όπως δερματικών παθήσεων (π.χ. ψώρα), και συχνές λοιμώξεις από μικρόβια, όπως ουρολοιμώξεις κ.λ.π., τόσο στους φιλοξενουμένους ηλικιωμένους, όσο και στο προσωπικό, καθώς και να προκαλείται μόλυνση στους ηλικιωμένους από παθογόνους μικροοργανισμούς των δερματικών ελκών από πίεση (κατακλίσεις), από τα οποία ήδη υπέφεραν λόγο της ακινησίας τους οι ηλικιωμένοι, 3] να δημιουργούνται άμεσα στα σώματα των ηλικιωμένων ευμεγέθη έλκη από πίεση (κατακλίσεις), τα οποία, σε συνδυασμό με τη συνεχή ακινησία τους και την ύπαρξη, απουσία κατάλληλων συνθηκών υγιεινής, πληθώρας παθογόνων μικροοργανισμών, οδηγούσαν στην δημιουργία σηπτικών καταστάσεων στους ηλικιωμένους και ευλόγως στη ραγδαία επιδείνωση της ήδη επιβαρυμένης υγείας τους, 4] οι φιλοξενούμενοι ηλικιωμένοι να μην σιτίζονται επαρκώς, αλλά και να προσβάλλονται συχνότατα από λοιμώξεις (ουροποιητικού και αναπνευστικού συστήματος), γεγονός που οδηγούσε σταδιακά στην επιδείνωση της ήδη επιβαρυμένης υγείας τους, 5] οι ηλικιωμένοι εν τέλει να μην εξυπηρετούνται και φροντίζονται επαρκώς και προσηκόντως και 6] οι ηλικιωμένοι να μην λαμβάνουν την απαραίτητη για την επιβίωσή τους ιατρική φροντίδα σε οργανωμένο νοσηλευτικό ίδρυμα και σταδιακά να αποβιώνουν εντός της Μ.Φ.Η., παρόλο μάλιστα που άπαντες γνώριζαν πλήρως την κλινική εικόνα του συνόλου των ηλικιωμένων της Μ.Φ.Η. και μπορούσαν να προβλέψουν το γεγονός ότι η παγιωμένη συμπεριφορά τους, ήτοι η μη διακομιδή των ηλικιωμένων φιλοξενουμένων σε κατάλληλα νοσηλευτικά ιδρύματα, ενώ υφίστατο σχετική ανάγκη, θα οδηγούσε πιθανότατα στο αξιόποινο αποτέλεσμα της σταδιακής θανάτωσής τους. Ειδική δε συνέπεια των ανωτέρω πράξεων και παραλείψεων των ανωτέρω ήταν να επέλθει, κατά περίπτωση, ο θάνατος των: 1) Τ. Μ. του Δ. και της Μ., γεννηθέντος το έτος ... στα ... ..., ο οποίος φιλοξενήθηκε στην Μ.Φ.Η. για βραχύχρονη φιλοξενία 20 περίπου ημερών και δη κατά το χρονικό διάστημα από ...2009 έως ...2009, ο οποίος υπέστη ασιτία, εξαιτίας της μη χορηγήσεως επαρκούς τροφής, σε τέτοιο βαθμό μάλιστα, που απώλεσε σχεδόν το 40% του σωματικού του βάρους, αφυδάτωση, λόγω έλλειψης ενυδάτωσής του, κατακλίσεις, ένεκα της πλήρους ακινησίας του - συνεπεία της καθήλωσής του με ιμάντες - η οποία προκάλεσε επιδείνωση της μυϊκής του αδυναμίας, ακόμη δε και μυϊκή του ατροφία, σωματικό περιορισμό με ιμάντες παρατεταμένα, που επέφερε αδιαμφισβήτητα επιδείνωση της ψυχικής του υγείας και προκάλεσε την ανησυχία του, συνεπεία των οποίων, σε συνδυασμό με τη μη αντιμετώπιση της λοίμωξής του, τη χορήγηση ουσίας που αντενδείκνυται στη λοίμωξη και τη μη έγκαιρη διακομιδή του στο ΓΝ ..., επήλθε η οποία αιτιακά ο θάνατος του, την ...2009, εντός του Γενικού Νοσοκομείου ..., ο οποίος θάνατος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη, [σημειωτέον ότι για τον εν λόγω θάνατο ευθύνονται άπαντες πλην του 4ου κατηγορούμενου]. 2) Π. Α. του Δ. και της Α., γεννηθείσας τη ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από την ....2014 έως την ...2017, ακουσίως, παρά τη θέλησή της και χωρίς να συντρέχει νόμιμος προς τούτο λόγος, ήτοι χωρίς τη συγκατάθεση συγγενικών της προσώπων ή την ύπαρξη νόμιμης εισαγγελικής ή δικαστικής εντολής και η οποία, πάσχουσα από άνοια (διαταραχή μνήμης και προσοχής, διαταραχή προσανατολισμού, και διαταραχή στη δομή της σκέψης και της αντίληψης), καταστάλθηκε άμεσα με χορήγηση ηρεμιστικών και άλλων ψυχιατρικών φαρμάκων, της τοποθετήθηκε συσκευή ουροκαθετήρα, καίτοι δεν έχρηζε τούτου, καθόσον εισήλθε εντός της ΜΦΗ περιπατητική και αυτοεξυπηρετούμενη, υπέστη ασιτία, συνεπεία της οποίας απώλεσε σημαντικό ποσοστό βάρους και έχασε πλήρως τη δομή της σκέψης και της αντίληψής της, αδυνατώντας παντελώς να αναγνωρίσει πρόσωπα και να προσανατολιστεί στον χώρο και στον χρόνο, ήταν μόνιμα κατακεκλεισμένη με την κατάσταση της υγείας της να επιδεινώνεται συνεχώς, γεγονότα τα οποία, σε συνδυασμό με τη μη χορήγηση σε αυτή οξυγόνου, με ανάλογη ιατρική συσκευή εντός της Μ.Φ.Η. (συμπυκνωτής οξυγόνου από ….2017), καίτοι από την ...2017 ήταν εμπύρετη, με αίσθημα κακουχίας και κόπωσης, και τη μη διακομιδή της από την Μ.Φ.Η. σε κατάλληλο νοσηλευτικό ίδρυμα για νοσηλεία, αλλά και τη μη εν γένει παροχή της με κατάλληλη ιατροφαρμακευτική περίθαλψη εντός αυτής, επέφεραν αιτιακά το θάνατο της εντός της Μ.Φ.Η. την ...2017 3) Ρ. Ε. του Δ. και της Μ., γεννηθείσας τη ... στα ..., η οποία κατά το χρονικό διάστημα από τον Μήνα ο του έτους 2014 έως τη ....2015 φιλοξενήθηκε στην Μ.Φ.Η., ούσα σε καλή πνευματική κατάσταση και η οποία, από την εισαγωγή της και κατά τη διάρκεια αυτής, κατέστη σε μόνιμη ακινησία, εξαιτίας της μηχανικής της καθήλωσης με τη χρήση ιμάντων, γεγονός που επιδείνωσε την ήδη υπάρχουσα μυϊκή της αδυναμία, τη ψυχική της κατάσταση και προκάλεσε έλκη κατάκλισης, τα οποία ουδέποτε αντιμετωπίστηκαν, ουδόλως σιτίστηκε και ενυδατώθηκε επαρκώς και προσηκόντως, υφίστατο πλημμελή φροντίδα, με αποτέλεσμα την κακή στοματική της υγιεινή, η οποία μάλιστα συνέβαλε στην λοίμωξη της στοματικής κοιλότητας που οδήγησε εν τέλει στη νοσηλεία της στο Γενικό Νοσοκομείο ..., ένεκα και αναπνευστικής της δυσχέρειας και η καταστολή της με χορήγηση ηρεμιστικών χαπιών, γεγονότα τα οποία σε συνδυασμό με την μη ορθή αντιμετώπιση της λοίμωξής της και τη μη έγκαιρη μεταφορά της στο ΓΝ ... οδήγησαν αιτιακά στο θάνατο της ανωτέρω εντός του ΓΝ ..., όπου παρέμεινε για νοσηλεία έως την ....2015, ημερομηνία κατά την οποία απεβίωσε, με αιτία θανάτου, όπως αυτή προκύπτει από το από ....2015 Ιατρικό Πιστοποιητικό θανάτου ... του Γ.Ν.Ν. ..., "Σηπτικό shock- πολυοργανική ανεπάρκεια - αναιμία - πτώση αρτηριακής πίεσης - πρόσφατο Α.Ε.Ε.". [Σημειώνεται ότι για τον εν λόγω θάνατο ευθύνονται άπαντες πλην του 4ου κατηγορουμένου], 4) Α. Μ. του Δ. και της Σ., γενηθείσας την ... στα ..., η οποία κατά το χρονικό διάστημα από ....2016 έως ....2016 φιλοξενήθηκε στη Μ.Φ.Η., ούσα αυτοεξυπηρετούμενη και περιπατητική, χωρίς κατακλίσεις, με καλή ακοή και όραση και με αντιμετωπίσιμα προβλήματα υγείας και η οποία υπέστη σταδιακή ακινητοποίηση και σωματικό περιορισμό στην κλίνη της, με χρήση ιμάντων, χημική καθήλωση μέσω της χορήγησης ηρεμιστικών χαπιών, και δη ..., σε δοσολογία μάλιστα συνεχώς αυξανόμενη, ανεπαρκή σίτιση και ενυδάτωση αυτής - άπαντα τα οποία μάλιστα συνδυαστικά είχαν ως αποτέλεσμα την απώλεια μεγάλου σωματικού βάρους της ασθενούς - γεγονότα τα οποία, σε συνδυασμό με τη μη ρύθμιση, μέσω φαρμακευτικής αγωγής, του σακχαρώδη διαβήτη της και την αναιτιολόγητη και παρά την αντίθετη γνώμη ιδιώτη ..., που προσέρχονταν στην εν λόγω ΜΦΗ και παρακολουθούσε τη συγκεκριμένη ηλικιωμένη, μόνιμη τοποθέτηση συσκευής ουροκαθετήρα, η οποία μάλιστα συνέβαλε στον αποικισμό της με πολυανθεκτικά μικρόβια και στην τελική εμφάνιση σήψης από ουρολοίμωξη, συνεπεία της οποίας προκλήθηκε πολυοργανική ανεπάρκεια [αποτέλεσμα] - η οποία δεν ήταν δυνατό να αντιμετωπιστεί από το ΓΝ ..., καθόσον δε διακομίσθηκε σε αυτό εγκαίρως, αλλά μόλις την ....2016 και τούτο κατόπιν εξέτασης της ηλικιωμένης από ιδιώτη ιατρό, ο οποίος διαπίστωσε ότι η ηλικιωμένη βρισκόταν σε σηπτικό σοκ, χωρίς καμία επαφή με το περιβάλλον, εμπύρετη και αφυδατωμένη, παρά τη ρητώς διατυπωμένη αντίθετη άποψη των υπευθύνων της ΜΦΗ [1ης και 2ης των κατηγορουμένων], αλλά και του ... της ΜΦΗ, (3ου κατηγορούμενου), που διαβεβαίωναν ότι η ανωτέρω ηλικιωμένη είναι καλά στην υγεία της - οδήγησαν αιτιακά στον θάνατό της την ...2016 εντός της Β' Παθολογικής κλινικής του Γ.Ν.Ν. ..., ο οποίος οφείλεται σε υπογλυκαιμικό κώμα, κοιλιακή ταχυκαρδία ή επιπλοκή με λοίμωξη. 5) Α. Ι. του Β. και της Κ., γεννηθέντος την ... στην ..., ο οποίος, κατά το χρονικό διάστημα από ....2016 έως ....2016, φιλοξενήθηκε στην ως άνω Μ.Φ.Η., όντας αυτοεξυπηρετούμενος και χωρίς ιδιαίτερα σοβαρά προβλήματα υγείας και ο οποίος υπέστη την ως άνω αναλυτικά περιγραφόμενη "μέθοδο διαχείρισης", χωρίς να του παρέχεται η δέουσα φροντίδα, με αποτέλεσμα σταδιακά να αποκτήσει ευμεγέθη και μεγάλου βάθους (έως το οστό) έλκη κατάκλισης στο σημείο της πλάτης, χωρίς ποτέ να διακομισθεί από τη Μ.Φ.Η. σε κατάλληλο νοσηλευτικό ίδρυμα, καίτοι τούτο ήταν απαραίτητο, γεγονότα που οδήγησαν στο θάνατό του την ....2016, εντός της ΜΦΗ, χωρίς να αναγράφεται στο πιστοποιητικό θανάτου του η ακριβής αιτία, αλλά ανακοπή καρδιάς, που αποτελεί σύμπτωμα - αποτέλεσμα και όχι αιτία θανάτου. 6) Κ. Σ. του Ε. και της Μ., γεννηθείσας την ....... στον ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2016 έως την ....2016, ούσα κατά την εισαγωγή της μερικώς κινητική με καλή κλινική εικόνα και η οποία υπέστη την ανωτέρω αναλυτικά εκτεθείσα μέθοδο "διαχείρισης", γεγονός που είχε ως αποτέλεσμα την πλήρη κατάπτωσή της, που σε συνδυασμό με το γεγονός της μη διακομιδής της από την Μ.Φ.Η. σε κατάλληλο νοσηλευτικό ίδρυμα για νοσηλεία, αν και η θυγατέρα της αιτήθηκε προς τη διοίκηση της Μ.Φ.Η. τη διακομιδή της, και παρόλο που η ίδια είχε λοίμωξη του αναπνευστικού, οδήγησαν αιτιακά στον θάνατό της εντός της Μ.Φ.Η. την ....2016, με το πιστοποιητικό θανάτου, εκδοθέν από τον 3° κατηγορούμενο, να αναγράφει ως αιτία θανάτου "Παρατεινόμενος εμπύρετος Λοίμωξη Αναπνευστικού - Καρδιακή Ανεπάρκεια", ήτοι ουσιωδώς διαφορετική από αυτή που ψευδώς δηλώθηκε στην θυγατέρα της, ήτοι "καρκίνος", χωρίς ωστόσο να της επιδείξουν ποτέ αποτελέσματα των εξετάσεων που υποτιθέμενα πραγματοποιούνταν καθημερινά στην ηλικιωμένη, μόνο και μόνο για να παρατείνουν τη νοσηλεία της και να βγάλουν κέρδος από αυτή. 7) Μ. Κ. του Ι. και της Δ., γεννηθέντος τη ....... στα ..., ο οποίος, κατά το χρονικό διάστημα από τις αρχές του μηνός ... του έτους 2016 έως την ....2018, φιλοξενήθηκε στην ως άνω Μ.Φ.Η, για βραχύχρονη φιλοξενία, με σκοπό αποκλειστικά την αποκατάσταση με φυσικοθεραπείες προβλήματος που αντιμετώπιζε στην βάδιση, ένεκα τροχαίου ατυχήματος και επόμενου μικρού σε έκταση εγκεφαλικού επεισοδίου που υπέστη το καλοκαίρι του ίδιου έτους, δίχως οιουδήποτε άλλου προβλήματος υγείας, παρά μόνο λήψη φαρμακευτικής αγωγής για την καταπολέμηση της αρτηριακής πίεσης, για τις θρομβώσεις του αίματος, καθώς και για τη νόσο πάρκινσον, και ο οποίος καταστάλθηκε, μέσω της χορήγησης ηρεμιστικών χαπιών, εξαιτίας των οποίων κατέστη ληθαργικός και σταδιακά εξέπεσαν οι σωματικές και πνευματικές του λειτουργίες, ακινητοποιήθηκε μηχανικά και περιορίστηκε σωματικά, με τη χρήση ιμάντων, με αποτέλεσμα να μη μπορεί να κινήσει ούτε τα χέρια, ούτε τα πόδια του, ουδόλως σιτίστηκε επαρκώς, με αποτέλεσμα μάλιστα να απωλέσει ποσοστό μεγαλύτερου του 40% του σωματικού του βάρους, σε σημείο μάλιστα που αποστεώθηκε πλήρως, γεγονότα που σε συνδυασμό με τη μη πραγματοποίηση των απαιτούμενων σε αυτόν φυσιοθεραπειών, για την αποκατάσταση του προβλήματος βάδισής του, τις απαράδεκτες συνθήκες υγιεινής και τη μη μετάβασή του σε νοσηλευτικό ίδρυμα, καίτοι φέρεται, κατά τις τελευταίες μέρες της ζωής του, να έπασχε από κάποια λοίμωξη, η οποία ούτε καν αντιμετωπίστηκε, συνδυαστικά επέφεραν το θάνατο του, που επήλθε εντός της ΜΦΗ την ....2018, με τον 3° κατηγορούμενο να εκδίδει εικονικό πιστοποιητικό θανάτου, όπου ως αιτία θανάτου ανέγραφε "Ανακοπή Καρδιάς", πλην όμως αυτό τυγχάνει το αποτέλεσμα, το οποίο είναι διάφορο από την αιτία, την οποία προφανώς και απέκρυψαν, συνεπεία των επαναλαμβανόμενων παραλείψεών τους. 8) Μ. Ι. του Ν. και της Α., γεννηθείσας το έτος ... στα ..., η οποία φιλοξενήθηκε στην Μ.Φ.Η. κατά το χρονικό διάστημα από τον μήνα ... του έτους 2017 έως τη ...2019, ένεκα ατυχήματος που είχε υποστεί και περιόριζε μόνο την κίνησή της, χωρίς άλλα κατά τα λοιπά προβλήματα υγείας και η οποία, ένεκα της ανωτέρω εκτεθείσας μεθόδου "διαχείρισης", σταδιακά αποστεώθηκε, αφού έφτασε να ζυγίζει περί τα είκοσι (20) κιλά μόνο και απέκτησε ευμεγέθη και μεγάλου βάθους έλκη κατάκλισης στο σημείο των οπίσθιων, ενώ ουδέποτε διεκομίσθη από την Μ.Φ.Η. σε κατάλληλο νοσηλευτικό ίδρυμα για νοσηλεία, με αποτέλεσμα εν τέλει τη ...2019 να αποβιώσει εντός της Μ.Φ.Η. 9) Σ. Α. του Ε. και της Ε., γεννηθέντος την ... στα ..., ο οποίος φιλοξενήθηκε στην Μ.Φ.Η. από τις αρχές του μηνός ... του έτους 2017 έως τη ...2018, όντας πλήρως κινητικός και αυτοεξυπηρετούμενος, δίχως ιδιαίτερα παθολογικά προβλήματα υγείας, πέραν των συνηθισμένων της ηλικίας του, πλην όμως βρισκόταν σε αρχικό στάδιο άνοιας, και ο οποίος υπέστη την ανωτέρω εκτεθείσα μέθοδο "διαχείρισης", αφού και αυτός σταδιακά έχασε την επαφή με το περιβάλλον και απώλεσε μεγάλο μέρος του σωματικού του βάρους, ενώ επιπλέον παρατηρήθηκε ακινητοποιημένος στην κλίνη του ή σε αναπηρικό αμαξίδιο, ακάθαρτος, ασίτιστος, και χτυπημένος στο πρόσωπο, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τούτο ήταν απαραίτητο, γεγονότα που αιτιακά οδήγησαν την ....2018 στον θάνατό του, εντός της ΜΦΗ. 10) Χ. Α. του Π. και της Ε., γεννηθέντος την ... στα..., ο οποίος φιλοξενήθηκε στην Μ.Φ.Η. από τα τέλη του έτους 2017 έως την ...2018, ένεκα ατυχήματος που του προκάλεσε πρόβλημα στην σταθερότητα του βαδίσματος του, όντας όμως, κατά την εισαγωγή του, κινητικός και αυτοεξυπηρετούμενος, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του και της άνοιας από την οποία έπασχε, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και έφερε ίχνη από άσκηση έντονης σωματικής βίας στο πρόσωπό του (σκισμένα χείλη, και χτυπήματα), χωρίς μάλιστα ποτέ να διακομισθεί στο Νοσοκομείο για περίθαλψη, ενώ σταδιακά απώλεσε τις νοητικές του λειτουργίες και περιήλθε σε άσχημη κατάσταση, γεγονότα τα οποία αιτιακά οδήγησαν, την ...2018 στον θάνατό του εντός της Μ.Φ.Η. 11) Π. Σ. του Ε. και της Α., γεννηθείσας τη ....... στα ..., η οποία φιλοξενήθηκε στην Μ.Φ.Η. από την ...2018 έως την ....2018, πάσχουσα μόνο από άνοια, λαμβάνουσα γι' αυτή μόνο το ηρεμιστικό φαρμακευτικό σκεύασμα "...", χωρίς άλλα παθολογικά προβλήματα, ενώ επίσης ήταν εύσωμη, και η οποία, κατά την περίοδο της φιλοξενίας της, υπέστη και αυτή την ανωτέρω εκτεθείσα μέθοδο "διαχείρισης", αφού, μέσα σε σύντομο σχετικά χρονικό διάστημα, έχασε πλήρως την επαφή με το περιβάλλον και αποστεώθηκε σε υπερθετικό βαθμό, χωρίς ποτέ, καίτοι έπρεπε, να μεταφερθεί από τη Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ....2018 στον θάνατο της εντός της ΜΦΗ. 12) Π. Ι. του Κ. και της Β., γεννηθέντος την ....... στα ..., ο οποίος φιλοξενήθηκε στην Μ.Φ.Η. από την ....2018 έως τη ....2021, μη πάσχοντος από παθολογικά προβλήματα υγείας, πέραν του γεγονότος ότι είχε κολοστομία (παρά φύση έδρα), πάσχοντος όμως από ψυχική νόσο, για την οποία μάλιστα ελάμβανε ψυχιατρική φαρμακευτική αγωγή και έχρηζε ανάλογης φροντίδας, και ο οποίος ομοίως υπέστη την ανωτέρω εκτεθείσα μέθοδο "διαχείρισης", αφού σταδιακά απώλεσε ιδιαίτερα μεγάλο μέρος του σωματικού του βάρους, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, καίτοι τη χρειαζόταν, ενώ μάλιστα σταθερά δέχονταν απάνθρωπη, εξευτελιστική και βίαιη συμπεριφορά, γεγονότα που αιτιακά οδήγησαν, τη ....2021 στον θάνατό του. 13) Μ. Α. του Ε. και της Ά., γεννηθέντος την ... στην ... ..., ο οποίος φιλοξενήθηκε στην Μ.Φ.Η. από την ....2018 έως την ...2018, πάσχοντος, κατά το χρόνο της εισαγωγής του, μόνο από άνοια, χωρίς ιδιαίτερα παθολογικά προβλήματα πέραν των φυσιολογικών του προχωρημένου της ηλικίας του, ενώ κατά τα λοιπά τύγχανε μερικώς κινητικός και αυτοεξυπηρετούμενος, και ο οποίος υπέστη την ανωτέρω εκτεθείσα μέθοδο "διαχείρισης", δεδομένων της εκπτώσεως πλήρως των νοητικών του λειτουργιών και της εμφάνισης ελκών κατακλίσεως, χωρίς ποτέ να διακομισθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ...2018, στον θάνατό του. 14) Σ. Κ. του Π. και της Χ., γεννηθέντος το έτος ... στην ... ..., ο οποίος φιλοξενήθηκε στην Μ.Φ.Η. κατά το χρονικό διάστημα από το έτος 2018 έως την ....2019, όντας, κατά την εισαγωγή του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά τη διάρκεια της φιλοξενίας του, υπέστη την ανωτέρω εκτεθείσα μέθοδο "διαχείρισης", καθόσον σταδιακά ακινητοποιήθηκε πλήρως στην κλίνη του και αποστεώθηκε σε υπερθετικό βαθμό, δίχως ποτέ να δέχεται τη δέουσα φροντίδα και καθαριότητα, καθώς και επαρκή σίτιση και ενυδάτωση, με αποτέλεσμα τη συνεχή προσβολή του από ουρολοιμώξεις, γεγονότα που αιτιακά οδήγησαν, την ....2019, στον θάνατό του εντός της Μ.Φ.Η. 15) Κ. Κ. του Σ. και της Μ., γεννηθέντος την ... στα ..., ο οποίος φιλοξενήθηκε στην Μ.Φ.Η. από τις αρχές του έτους 2019 έως την ....2019, όντας, κατά τον χρόνο της εισαγωγής του, αυτοεξυπηρετούμενος και χωρίς ιδιαίτερα σοβαρά προβλήματα υγείας, και ο οποίος, κατά την πρόοδο της φιλοξενίας του, υπέστη την ανωτέρω εκτεθείσα μέθοδο "διαχείρισης", μιας και από πολύ νωρίς άρχισε να χάνει την επαφή με το περιβάλλον και να καταπέφτει σωματικά και πνευματικά, χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, ενώ επιπλέον υπέστη βίαιη συμπεριφορά από το προσωπικό της Μ.Φ.Η., γεγονότα που αιτιακά οδήγησαν, την ....2019, στον θάνατό του εντός της ΜΦΗ. 16) Χ. Α. του Χ. και της Ρ., γεννηθείσας την ... στα ..., η οποία φιλοξενήθηκε στην Μ.Φ.Η. από τον μήνα ... του έτους 2019 έως την ....2019, ούσα σε καλή κατάσταση σωματικά και πνευματικά, εκτός της ύπαρξης ενός κατάγματος στον γοφό της ένεκα ατυχήματος, το οποίο περιόριζε την κίνησή της και είχε ανάγκη από φυσικοθεραπείες, και η οποία, κατά την πρόοδο της φιλοξενίας της, υπέστη την ανωτέρω εκτεθείσα μέθοδο "διαχείρισης", μιας και σταδιακά περιήλθε σε άθλια κατάσταση από τη δημιουργία ελκών κατακλίσεως, τα οποία ουδέποτε φροντίστηκαν, και απώλεσε την επαφή της με το περιβάλλον (ληθαργική), χωρίς ποτέ να μεταφερθεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ....2018 στον θάνατό της εντός της ΜΦΗ. 17) Σ. Α. του Κ. και της Α., γεννηθείσας την ... στην ... ..., η οποία φιλοξενήθηκε στην Μ.Φ.Η. από τον βραδινές ώρες της ....2019 έως πρώτες πρωινές ώρες της ....2019, ούσα, κατά την εισαγωγή της, μερικώς αυτοεξυπηρετούμενη και χωρίς ιδιαίτερα σοβαρά προβλήματα υγείας, και η οποία ομοίως υπέστη την ανωτέρω εκτεθείσα μέθοδο "διαχείρισης", με αποτέλεσμα μέσα σε συντομότατο χρονικό διάστημα να εμφανίσει ιδιαίτερα χαμηλό αιματοκρίτη και να υποστεί καρδιακό επεισόδιο, για το οποίο της χορηγήθηκε μόνο οξυγόνο, δίχως να μεταφερθεί σε νοσηλευτικό ίδρυμα για νοσηλεία, καθόσον η διοίκηση της Μ.Φ.Η. δεν το έκρινε απαραίτητο, ενημερώνοντας μάλιστα ψευδώς την θυγατέρα της ηλικιωμένης ότι η τελευταία καλυτέρευσε, γεγονότα που αιτιακά οδήγησαν, την ....2019 στο θάνατό της εντός της ΜΦΗ. 18) Α. Ε. του Ε. και της Ό., γεννηθείσας τη ... στις ..., η οποία φιλοξενήθηκε στην Μ.Φ.Η. από την ....2019 έως τη ...2020, πάσχουσα από άνοια, χωρίς ιδιαίτερα σοβαρά προβλήματα υγείας και μερικώς αυτοεξυπηρετούμενη και η οποία ομοίως υπέστη την ανωτέρω εκτεθείσα μέθοδο "διαχείρισης", συνεπεία της οποίας σταδιακά αποστεώθηκε και εμφάνισε και έλκη κατακλίσεως, χωρίς ποτέ, καίτοι έπρεπε, να διακομιστεί από την Μ.Φ.Η. σε κατάλληλο νοσηλευτικό ίδρυμα για νοσηλεία, γεγονότα που αιτιακά οδήγησαν, την ...2020 στον θάνατό της, εντός της ΜΦΗ. 19) Φ. Σ. του Ε. και της Χ., γεννηθέντος τη ... στα ..., ο οποίος φιλοξενήθηκε στην Μ.Φ.Η. κατά το χρονικό διάστημα από την ....2019 έως την ....2020, όντας σε καλή γενική κατάσταση με αναφερόμενο βάρος 90 κιλά, με καλές εργαστηριακές εξετάσεις, με κινητικά προβλήματα και προβλήματα λόγω άνοιας, χωρίς άλλα όμως ιδιαίτερα παθολογικά προβλήματα υγείας και ο οποίος υπέστη την ως άνω αναλυτικά εκτεθείσα μέθοδο "διαχείρισης", ήτοι σωματικό περιορισμό και σταδιακή πλήρη ακινητοποίησή του στην κλίνη του, μέσω της χρήσης ιμάντων - που σε συνδυασμό με την απουσία οιασδήποτε προσπάθειας καθημερινής ακινητοποίησής του, είχαν σαν αποτέλεσμα να του προκληθούν, αφενός μεν, έλκη κατακλίσεων, τα οποία ουδέποτε έτυχαν περιποίησης, αφετέρου δε, μυϊκή αδυναμία - ανεπαρκή φροντίδα της ψυχικής και σωματικής του υγείας, χημική καθήλωση, μέσω της χρήσης ηρεμιστικών χαπιών, ασιτία και αφυδάτωση, με αποτέλεσμα να απωλέσει πάνω από το 40% του σωματικού του βάρους, αφού από 90 κιλά έφθασε να ζυγίζει μόλις 53 κιλά, ενώ η όποια σίτισή του σε ύπτια θέση, ένεκα της ακινητοποίησής του, προκαλούσε εισροφήσεις, που συνέβαλαν στην κατάπτωση του, την υποθρεψία καθώς και στις συχνές αναπνευστικές λοιμώξεις, γεγονότα που, σε συνδυασμό με τη μη άμεση μεταφορά του στο Νοσοκομείο, καίτοι χρειάζονταν νοσηλεία, παρά μόνο πολύ μεταγενέστερα, ήτοι την ....2020 και τούτο, ύστερα από τις έντονες παραινέσεις των συγγενικών του προσώπων, οδήγησαν την ...2020 αιτιακά στον θάνατό του, εντός του Γ.Ν.Ν. ..., με αιτία θανάτου "Σηπτική καταπληξία - Βαριά Λοίμωξη Αναπνευστικού - Οξεία Αναπνευστική Ανεπάρκεια - Κρίσεις "Ε" υπό αγωγή". 20) Μ. - Π. Μ. του Ι. και της Β., γεννηθείσας την ... στις ... ..., η οποία κατά το χρονικό διάστημα από ....2019 έως ....2020 φιλοξενήθηκε στη Μ.Φ.Η., ένεκα σοβαρής ψυχικής νόσου, και δη σχιζοφρένειας, χωρίς άλλα οργανικά προβλήματα, πλην του βάρους της, το οποίο ανερχόταν στα 90 κιλά περίπου, το οποίο όμως της επέτρεπε να είναι πλήρως κινητική και αυτοεξυπηρετούμενη και η οποία, κατά τη διάρκεια της φιλοξενίας της, υπέστη ομοίως την ανωτέρω εκτεθείσα μέθοδο "διαχείρισης", μιας και ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδείνωσε την ήδη βεβαρημένη ψυχική υγεία της, ουδέποτε υπεβλήθη σε σχετικές εξετάσεις, προκειμένου να διερευνηθεί και εν τέλει να ανευρεθεί το αίτιο της κατάπτωσής της, γεγονός που ενέτεινε τη συναισθηματική και ψυχική της φόρτιση, με αποτέλεσμα την ακόμη μεγαλύτερη επιβάρυνση της υγείας της, καταστάλθηκε χημικά με τη χορήγηση ισχυρών κατασταλτικών φαρμάκων και της τοποθετήθηκε ουροκαθετήρας και ρινογαστρικός καθετήρας, απουσία όμως περιγραφόμενων συμβάντων που να δικαιολογούν τα ανωτέρω, ουδόλως υποβλήθηκε σε σχετικές εξετάσεις, προκειμένου να διαγνωσθεί η αιτία της πανκυτταροπενίας, γεγονός που της δημιούργησε σωματικές βλάβες, χωρίς να λάβει χώρα μάλιστα η διακομιδή της στο Νοσοκομείο, παρόλο που υπέφερε από σοβαρή αδιάγνωστη πανκυτταροπενία με ταυτόχρονη λοίμωξη αναπνευστικού, ουδόλως σιτίζονταν και ενυδατώνονταν επαρκώς, γεγονός που είχε ως αποτέλεσμα την σημαντική απώλεια βάρους της ασθενούς σε επίπεδο αποστέωσης και την πλήρη αφυδάτωσή της και της μεταγγίστηκε 2 φορές αίμα - δίχως να υπάρχει είτε γραπτή συναίνεση της θυγατέρας της ασθενούς, είτε γραπτή ενημέρωση της τελευταίας για τη διαδικασία και τους κινδύνους της μετάγγισης, χωρίς να υπάρχει έγγραφο διασύνδεσης της Αιμοδοσίας με την ΜΦΗ, ούτε έγκριση του Εθνικού Κέντρου Αιμοδοσιών για την πραγματοποίηση μεταγγίσεων στην Μ.Φ.Η., και χωρίς να υφίσταται μάλιστα αποχρών λόγος, μιας και η πανκυτταροπενία που ανευρίσκεται στις τελευταίες εργαστηριακές εξετάσεις αποτελούσε μια ανησυχητική κατάσταση για την υγεία της ασθενούς ήδη από την ....2020, η οποία, σε συνδυασμό με τη διαπιστωθείσα λοίμωξη του αναπνευστικού συστήματος, η οποία θα έπρεπε να αντιμετωπιστεί σαν ενδονοσοκομειακή λοίμωξη και, ως εκ τούτου, να χορηγηθεί ισχυρότερη θεραπευτική αγωγή και όχι μόνο ... (Metlay et. al., 2019) - γεγονότα που σε συνδυασμό με τη μη παραπομπή της στο Γ Ν ... ή σε άλλο κατάλληλο νοσηλευτικό ίδρυμα, ενόψει και της διαπιστωθείσας σε αυτή ολιγουρίας [μείωση κατά 1000 ml] οδήγησαν αιτιακά, την ....2020 στον θάνατο της ανωτέρω ασθενούς εντός της ΜΦΗ. 21) Ψ. Α. του Χ. και της Ε., γεννηθείσας την ....... στη ..., η οποία φιλοξενήθηκε στην Μ.Φ.Η. κατά το χρονικό διάστημα από τη ....2019 έως την ....2020, ούσα, κατά την εισαγωγή της, καίτοι έπασχε από άνοια και από αρτηριακή πίεση, πλήρως αυτοεξυπηρετούμενη, περιπατητική και έχοντας καλή επικοινωνία με το περιβάλλον και η οποία, κατά το διάστημα της φιλοξενίας από την ως άνω ΜΦΗ, υπέστη και αυτή την ανωτέρω εκτεθείσα μέθοδο "διαχείρισης", καθόσον ακινητοποιήθηκε, μέσω της παρατεταμένης μηχανικής καθήλωσης, με χρήση ιμάντων, γεγονός που της προκάλεσε αφενός μεν μυϊκή ατροφία και έλκη κατάκλισης, αφετέρου δε επιδείνωση της ήδη βεβαρημένης ψυχικής υγείας της ουδόλως υποβλήθηκε σε εργαστηριακές εξετάσεις από τη ....2020 έως τη ....2020 - γεγονός που, σε συνδυασμό με τη μη συστηματική καταγραφή των ζωτικών σημείων και της κλινικής κατάστασής της, την αλλαγή της φαρμακευτικής της αγωγής με ισχυρά κατασταλτικά φάρμακα και την τοποθέτηση ουροκαθετήρα και ρινογαστρικού καθετήρα, απουσία περιγραφόμενων συμβάντων που να δικαιολογούν τα ανωτέρω - οδήγησαν στην καθυστερημένη διάγνωση της επιδείνωσης της υγείας της, που περιλαμβάνει αναιμία στις εργαστηριακές εξετάσεις, γεγονότα που σε συνδυασμό με την απουσία οιαδήποτε προσπάθειας διάγνωσης της αιτίας της εμμένουσας αναιμίας - η οποία είναι εμφανής από τις εργαστηριακές εξετάσεις την ....2020 και σε όσες ακολούθησαν, γεγονός που της δημιούργησε σωματικές βλάβες και, συγκεκριμένα, επιμόλυνση της κατάκλισης της ασθενούς, που έφτασε σε βαθύτερους ιστούς οδηγώντας σε οστεομυελίτιδα - και τη μη διακομιδή της στο Νοσοκομείο - καίτοι υπέφερε από σοβαρή αδιάγνωστη αναιμία ήδη από τη ...2020 με επιδείνωση την ....2020, με την απόφαση να μην μεταγγιστεί, αν και στην από ....2020 γενική εξέταση αίματός της φαίνεται αιμοσφαιρίνη κάτω από τα όρια μετάγγισης, ταυτόχρονα με χαμηλά αιμοπετάλια, με τη μη διερεύνηση της έλλειψης σιδήρου, βιταμίνης Β12 ή φυλλικού οξέως και παρά ταύτα χορηγήσεως στην ηλικιωμένη μη ενδεδειγμένης θεραπείας με σίδηρο και με βιταμίνη Β12, με ενέσεις και με φυλλικό οξύ από του στόματος - καθώς και με το γεγονός ότι της χορηγήθηκε την ....2020 φάρμακο για την υπόταση (...), ταυτόχρονα με διουρητικό (...), το οποίο προκαλεί μείωση της πίεσης και το οποίο μπορεί να προκαλέσει περαιτέρω επιδείνωση των τιμών του νατρίου, καίτοι η εν λόγω ηλικιωμένη εμφάνιζε και σημαντική υπονατριαιμία από τις ....2020 (..), για την οποία δεν έγινε κανένας διαγνωστικός ή θεραπευτικός χειρισμός προς τούτο, οδήγησαν αιτιακά την ....2020 στο θάνατό της εντός της Μ.Φ.Η. 22) Χ. Δ. του Ι. και της Χ., γεννηθείσας την ... στις ... ..., η οποία φιλοξενήθηκε στην Μ.Φ.Η. από την ....2020 έως την ....2020, πάσχουσα, κατά το χρόνο εισαγωγής της, από άνοια, δίχως άλλα προβλήματα υγείας και η οποία, κατά την πρόοδο της φιλοξενίας της, ομοίως υπέστη την ανωτέρω εκτεθείσα μέθοδο "διαχείρισης", μιας και ακινητοποιήθηκε, μέσω της παρατεταμένης μηχανικής καθήλωσης, με τη χρήση ιμάντων, γεγονός που αφενός μεν της προκάλεσε μυϊκή ατροφία και έλκη κατάκλισης, αφετέρου δε επιδεινώθηκε η ήδη βεβαρημένη ψυχική υγεία της, δεν υποβάλλονταν σε κλινική και εργαστηριακή εξέταση τακτικά, απεναντίας δε υποβλήθηκε αναιτιολόγητα σε αλλαγή της φαρμακευτικής της αγωγής, δεν φροντίζονταν επαρκώς ως προς την υγιεινή της, με αποτέλεσμα την εμφάνιση πληθώρας κατακλίσεων, γεγονότα που σε συνδυασμό με τη διακομιδή της στο Νοσοκομείο τουλάχιστον την ...2020, ενόψει και του ότι από τον εργαστηριακό έλεγχο διαπιστώθηκαν αναιμία, οξεία νεφρική βλάβη με αύξηση της κρεατινίνης και σοβαρή υπερνατριαιμία με τιμή νατρίου 159 mEq/L και παρά το γεγονός ότι ήδη προηγουμένως, ήτοι την ...2020 είχε πέσει από την κλίνη της με αποτέλεσμα να υποστεί κρανιοεγκεφαλικές κακώσεις, σε συνδυασμό και με την αναιμία που συνοδεύεται σχεδόν πάντα σε εσωτερική αιμορραγία, αιτιακά οδήγησαν την ....2020 στο θάνατο της ηλικιωμένης εντός της Μ.Φ.Η.. 23) Τ. Μ. του Μ. και της Κ., γεννηθέντος την.... στον ..., ο οποίος φιλοξενήθηκε στην Μ.Φ.Η. κατά το χρονικό διάστημα από τη ...2020 έως την ....2020, όντας μη αυτοεξυπηρετούμενος, ένεκα αγγειακού εγκεφαλικού επεισοδίου, που υπέστη τον ... του έτους 2019 και το οποίο του προκάλεσε ημιπληγία στο δεξιό μέρος του σώματος και πάσχων από κολπική μαρμαρυγή, αρτηριακή υπέρταση και καλοήθη υπερπλασία προστάτη, για τα οποία ελάμβανε φαρμακευτική αγωγή, με καλή, ωστόσο, ακοή, όραση και επικοινωνία καθώς και ψυχική και διανοητική κατάσταση, ενώ, παρότι κατακεκλιμένος, ουδόλως είχε κατακλίσεις και ο οποίος υπέστη και αυτός την ανωτέρω εκτεθείσα μέθοδο "διαχείρισης", αφού κακοποιούνταν σωματικά, ήταν μονίμως ακινητοποιημένος και δεμένος με ιμάντες είτε στην κλίνη του είτε σε αναπηρικό αμαξίδιο, δέχονταν εξευτελιστική και απάνθρωπη συμπεριφορά από το προσωπικό της ΜΦΗ, με αποτέλεσμα να σταματήσει να σιτίζεται και να απωλέσει σωματικό βάρος σε μεγάλο βαθμό, γεγονότα που σε συνδυασμό με το ότι δεν διακομίστηκε άμεσα στο Γ.Ν. ... την ....2020 - καίτοι είχε ανεβάσει πυρετό συνεπεία λοίμωξης του αναπνευστικού, η οποία προήλθε από εισρόφηση τροφής - με το πρόσχημα ότι θα λαμβάνει την ίδια φαρμακευτική αγωγή και στην Μ.Φ.Η, αλλά ούτε και την ....2020, παρότι συνέχιζε να παραμένει εμπύρετος - κάτι που ουδόλως γνωστοποίησαν στους οικείους του, απεναντίας δε, απαγόρευσαν κάθε επικοινωνία μαζί του, προφασιζόμενοι το πρωτοκόλλο ασφαλείας για την αντιμετώπιση της πανδημίας που προκάλεσε η νόσος "COVID 19"-, οδήγησαν αιτιακά, την ....2020, στον θάνατό του εντός της ΜΦΗ. 24) Π. Ε. του Ι. και της Μ., γεννηθέντος την ... στις..., ο οποίος κατά το χρονικό διάστημα από την ....2020 έως την ....2020 φιλοξενήθηκε στην Μ.Φ.Η., όντας περιπατητικός με χρήση βοηθητικού πλαισίου-περιπατητήρα "Π" και αυτοεξυπηρετούμενος, όσον αφορά στη λήψη τροφής, έχοντας επαρκή επικοινωνία με το περιβάλλον, καίτοι έπασχε από άνοια αγγειακού τύπου, μετρίου έως σοβαρού βαθμού και ο οποίος, κατά τη διάρκεια της παραμονής του στη ΜΦΗ, υπέστη την ανωτέρω εκτεθείσα μέθοδο "διαχείρισης", δεδομένου του ότι δεν εξετάστηκε και δεν υποβλήθηκε σε εργαστηριακές εξετάσεις από τον ιατρό της μονάδας, 3° κατηγορούμενο, δεν αντιμετωπίστηκε η υποκαλιαιμία του, παρά τη διαπίστωσή της, ουδόλως σιτίστηκε και ενυδατώθηκε επαρκώς, του χορηγούνταν ..., καίτοι ο ηλικιωμένος εμφάνιζε υπνηλία, ουδόλως τηρήθηκαν τα απαραίτητα μέτρα πρόληψης λοίμωξης, απεναντίας δε, τον άφηναν στην ίδια θέση για περισσότερο των 24 ωρών, με αποτέλεσμα τη δημιουργία συνθηκών πρόσφορων για εισρόφηση ή υποστατική πνευμονία, γεγονότα που, σε συνδυασμό με τη διενέργεια ακτινολογικού ελέγχου και μη μεταφορά του στο ΓΝ ..., καίτοι έχρηζε νοσηλείας, αφού ήταν εμπύρετος και με πολύ χαμηλό οξυγόνο - μεταφορά που εν τέλει πραγματοποιήθηκε την ....2020, κατόπιν επιμονής της κόρης του - του προκάλεσαν βαριά λοίμωξη του αναπνευστικού, αφυδάτωση και οξεία νεφρική βλάβη, τα οποία οδήγησαν σε παρατεταμένη νοσηλεία του στο ΓΝ ..., και δη έως την ....2020, με αποτέλεσμα να προσβληφθεί από νοσοκομειακό μικρόβιο της ουροδόχου κύστης, το οποίο, σε συνδυασμό με τα έλκη που παρουσίαζε από τις κατακλίσεις, ενόψει της προαναφερόμενης μη αλλαγής της θέσης του αλλά και της μακροχρόνιας χορήγησης ισχυρών αντιβιοτικών, για την αντιμετώπιση των λοιμώξεων, οδήγησαν σε λοίμωξη από μύκητες και αυτή σε αλλεπάλληλες εισαγωγές στο Νοσοκομείο, με αποτέλεσμα εν τέλει αν αποβιώσει τη ....2020 εντός της οικίας του. 25) T. (ον.) G. του I. και της Μ., γεννηθείσας την ... στην ..., η οποία φιλοξενήθηκε στην Μ.Φ.Η. από ....2020 έως ....2021, ούσα πλήρως αυτοεξυπηρετούμενη, δίχως ιδιαίτερα σοβαρά προβλήματα υγείας, πλην της άνοιας από την οποία έπασχε, και η οποία υπέστη την ανωτέρω εκτεθείσα μέθοδο "διαχείρισης", καθόσον σταδιακά αποκόπηκε πλήρως η δια ζώσης επικοινωνία αυτής με τα οικεία συγγενικά της πρόσωπα με επίκληση του πρωτοκόλλου ασφαλείας για την προστασία της δημόσιας υγείας από τον κίνδυνο περαιτέρω διασποράς του κορωνοϊού COVID-19, επιτρέποντας αρχικά στο γαμπρό της και τον υιό του, μόνο ολιγόλεπτη επικοινωνία χωρίς σωματική επαφή σε ειδικά διαμορφωμένο χώρο, έτσι ώστε να μην μπορεί να δει την κατάστασή της, δεν σιτίζονταν επαρκώς, με αποτέλεσμα να αποστεωθεί πλήρως και να απωλέσει σταδιακά την επαφή της με το περιβάλλον και την κινητικότητα της, δεν της παρέχονταν η απαραίτητη φροντίδα, απεναντίας δε κακοποιούνταν, με αποτέλεσμα να της προκληθεί τραύμα (αιμάτωμα) στην περιοχή της κεφαλής κροταφικά καθώς και αποξηραμένη ποσότητα αίματος στα χέρια της, ενώ, καίτοι υφίστατο επείγουσα ανάγκη μεταφοράς της στο Γενικό Νοσοκομείο ... ή άλλο κατάλληλο νοσηλευτικό ίδρυμα για νοσηλεία, εντούτοις ουδέποτε διεκομίσθη, με αποτέλεσμα, ένεκα των ως άνω πράξεων και παραλείψεων των εδώ κατηγορούμενων συνδυαστικά να επέλθει ο θάνατός της την ....2021 εντός της Μ.Φ.Η. 26) Λ. Μ. του Α. και της Α., γεννηθείσας την ... στον..., η οποία φιλοξενήθηκε στη Μ.Φ.Η. από τη ...2020 έως την ....2020, για βραχύχρονη φιλοξενία 15 ημερών περίπου, προκειμένου να ξεπεράσει φοβία που της δημιουργήθηκε σχετικά με την βάδιση από προηγούμενη πτώση στην οικία της, πάσχουσα από γεροντική άνοια, χωρίς να έχει άλλα σοβαρά προβλήματα υγείας, αυτοεξυπηρετούμενη, δίχως να έχει προβλήματα σίτισης και μη συνεργασίας ή κατακλίσεις και η οποία ομοίως υπέστη την ως άνω εκτεθείσα μέθοδο διαχείρισης και, δη, καθηλώθηκε πλήρως χημικά και μηχανικά, γεγονός που, σε συνδυασμό με την απαγόρευση κάθε διά ζώσης επικοινωνίας της με τα συγγενικά της πρόσωπα, οδήγησαν άμεσα στην σωματική και πνευματική της κατάπτωση, ενώ επιπλέον δεν σιτίστηκε επαρκώς αλλά ούτε και φροντίστηκε, ενόψει της μη τήρησης των κανόνων υγιεινής για την ίδια, γεγονότα που σε συνδυασμό με το ότι ουδέποτε διεκομίσθη εγκαίρως στο Γ.Ν. ... ή άλλο κατάλληλο νοσηλευτικό ίδρυμα για νοσηλεία, καίτοι, κατά το τέλος της φιλοξενίας της στην Μ.Φ.Η., βρισκόταν σε ημικωματώδη κατάσταση, σε καταστολή, χωρίς να αντιδράει σε εξωτερικά ερεθίσματα, επιπλέον δε είχε καρδιακή αρρυθμία και ρενχάζοντες ήχους στο πνευμονικό πεδίο με εφίδρωση και υποξυγοναιμία, - παρά μόνο εν τέλει την ....2020 μεταφέρθηκε στο Γ.Ν. ... και τούτο κατόπιν επίμονης απαίτησης του υιού της- οδήγησαν αιτιακά στο θάνατό της την ....2020 εντός του Γ.Ν. .... 27) Γ. Α. του Ν. και της Σ., γεννηθείσας το έτος ... στον..., η οποία φιλοξενήθηκε στη Μ.Φ.Η. από την ....2020 έως τη ....2020, πάσχουσα από αναιμία και άνοια σε αρχικό στάδιο, ενώ επιπλέον αντιμετώπιζε κινητικά προβλήματα, με καλή ωστόσο ακοή, όραση, επικοινωνία καθώς και διανοητική και ψυχική κατάσταση, χωρίς κατακλίσεις, και πρόβλημα υποθρεψίας (δεν υπάρχει καταγραφή βάρους κατά την εισαγωγή) ή άρνησης τροφής και η οποία, από την αρχή της παραμονής της στην ως άνω ΜΦΗ, υπέστη την ανωτέρω εκτεθείσα μέθοδο "διαχείρισης", μιας και ουδόλως φροντίστηκε επαρκώς μέσω της υποβολής σε τακτική κλινική και εργαστηριακή εξέταση, υποβλήθηκε σε τροποποίηση της φαρμακευτικής της αγωγής δίχως να υπάρχει υπογραφή του θεράποντος και δίχως να προκύπτει σχετικός λόγος, ακινητοποιήθηκε στην κλίνη της με χρήση ιμάντων, χωρίς κανένα σύμπτωμα που να τη δικαιολογεί, με αποτέλεσμα να δημιουργηθούν έλκη κατακλίσεως στο σώμα της και, συγκεκριμένα, στον κόκκυγα και στις πτέρνες των ποδιών, της χορηγούνταν μειωμένη τροφή, με αποτέλεσμα να χάσει απότομα σωματικό βάρος, σε σημείο μάλιστα πλήρους αποστέωσης, της χορηγούνταν συγκεκριμένο φάρμακο που της κατέβαζε την αρτηριακή της πίεση, καίτοι την ....2020 υπήρξε οδηγία από τους θεράποντες ...ς εξωτερικού ιατρείου στο Γ. Ν. Ν. ..., όπου μεταφέρθηκε, να υπάρξει διακοπή αυτού, ενώ επίσης δεν της χορηγούνταν ειδική φαρμακευτική αγωγή που της είχε συνταγογραφηθεί για την αναιμία από την οποία έπασχε, καθόσον ο αιματοκρίτης της ήταν σε ιδιαίτερα χαμηλά επίπεδα, χωρίς μάλιστα να διεκομίσθη στο Γ.Ν. ... ή σε άλλο κατάλληλο νοσηλευτικό ίδρυμα για την νοσηλεία, γεγονότα που οδήγησαν αιτιακά τη ....2020 στον θάνατό της εντός της ΜΦΗ 28) Κ. Π. του Γ. και της Χ., γεννηθέντος την ... στα ..., ο οποίος κατά το χρονικό διάστημα από την ....2020 έως την ....2021 φιλοξενήθηκε στην Μ.Φ.Η., πάσχων από προχωρημένη άνοια, χωρίς άλλα ιδιαίτερα παθολογικά προβλήματα, όντας περιπατητικός, με σωματικό βάρος περί τα 70 κιλά, και έχοντας πλήρη επικοινωνία με το περιβάλλον και ο οποίος ομοίως υπέστη, κατά την διάρκεια της παραμονής του στην Μ.Φ.Η., την ανωτέρω εκτεθείσα μέθοδο "διαχείρισης", αφού ακινητοποιήθηκε, μέσω της παρατεταμένης μηχανικής καθήλωσης, γεγονός που αφενός μεν του προκάλεσε επανειλημμένες λοιμώξεις του αναπνευστικού συστήματος, αφετέρου δε, οδήγησε την επιδείνωση της ήδη βεβαρημένης ψυχικής υγείας του, δεν υποβάλλονταν σε τακτική κλινική και εργαστηριακή εξέταση, υποβλήθηκε σε αλλαγή της φαρμακευτικής αγωγής του, δίχως λόγο και αιτία που να τη δικαιολογεί, του τοποθετήθηκε ουροκαθετήρας, μόλις 6 μέρες μετά την εισαγωγή του στην Μ.Φ.Η, δίχως να υφίσταται η οιαδήποτε καταγραφή συμβάντος που να δικαιολογεί τούτο, ενόψει και του ότι ο ίδιος τύγχανε περιπατητικός, χωρίς κινητικά προβλήματα., ουδέποτε εξετάστηκε από ψυχίατρο, πολλώ δε περισσότερο δεν υφίσταται διάγνωση ότι πάσχει από σχιζοφρένεια και παρά ταύτα του αλλάχθηκε η αγωγή, την ....2021 του συνταγογραφήθηκε αναπηρικό αμαξίδιο, χωρίς όμως να προκύπτει πότε επιδεινώθηκε η κατάστασή του, ώστε να χρειάζεται αμαξίδιο, ενώ δεν υπάρχει αναφορά κινητικών προβλημάτων σχετιζόμενων με το αναφερόμενο εγκεφαλικό επεισόδιο, ούτε και την μετέπειτα περίοδο νοσηλείας του στην Μ.Φ.Η., και τη ....2021, καίτοι ήταν εμπύρετος και υπέστη - κατά τη ΜΦΗ - επεισόδιο καρδιακής ανακοπής, εντούτοις δεν υποβλήθηκε σε καμία εξέταση, ούτε μέτρηση των ζωτικών του σημείων και δεν διακομίστηκε στο Γ.Ν. ..., παρά μόνο 5 μέρες μετέπειτα και, δη, την ....2021, με αποτέλεσμα τα ανωτέρω, ήτοι η μη διακομιδή του στο Νοσοκομείο μετά από αναφερόμενες επιληπτικές κρίσεις, αγγειακό εγκεφαλικό επεισόδιο, επανειλημμένες λοιμώξεις του αναπνευστικού και καρδιακή ανακοπή, σε συνδυασμό, αφενός μεν, με την καθυστερημένη παραπομπή του ασθενούς στο Γ.Ν. ..., πέντε (5) ημέρες μετά την αναφερόμενη καρδιακή ανακοπή αλλά, και το αναφερόμενο εμπύρετο που επί της ουσίας ήταν εμπύρετο, ένεκα επεισοδίου εισρόφησης σε ύπτια θέση λόγω ακινητοποίησης στο κρεβάτι του και μη λήψεως κατάλληλης φαρμακευτικής αγωγής, αφετέρου δε, με την έλλειψη επαρκούς σίτισης και ενυδάτωσης, σε σημείο ο εν λόγω ηλικιωμένος να αποστεωθεί και να αφυδατωθεί πλήρως, να οδηγήσουν αιτιακά την ....2021 στον θάνατό του εντός του ΓΝ ..., στο οποίο μεταφέρθηκε μόλις την ....2021 και κατόπιν επιμονής των οικείων του, 29) Κ. Ε. του Δ. και της Π., γεννηθείσας την ..., που φιλοξενήθηκε στη Μ.Φ.Η κατά το χρονικό διάστημα από την ....2018 έως την ....2018, και η οποία προ της εισαγωγής της είχε υποβληθεί σε χειρουργική αντικατάσταση μιτροειδούς βαλβίδας και βρισκόταν σε αρχικό στάδιο άνοιας. Κατά τη διάρκεια της φιλοξενίας της στη Μ.Φ.Η., υπέστη και αυτή την ανωτέρω εκτεθείσα μέθοδο διαχείρισης, στο πλαίσιο της οποίας, παρότι είχε χτυπήσει το πόδι της λόγω πτώσης, δεν διεκομίσθη και δεν υποβλήθηκε σε ακτινογραφία, παρά τις αναληθείς προς τούτο διαβεβαιώσεις της 1ης κατηγορουμένης προς τον υιό της, και συνεπεία της οποίας (μεθόδου διαχείρισης) απώλεσε πλήρως την κινητικότητά της και την επαφή της με το περιβάλλον, καταστάσα ληθαργική, σε σημείο που δεν ανταποκρίνονταν στα ερεθίσματα και πιθανότατα βρίσκονταν σε κώμα, οπότε, την ....2018, όλως καθυστερημένα, κατόπιν ειδοποίησης του υιού της και σχετικού αιτήματος του ιδίου, μεταφέρθηκε εσπευσμένα στο Γ.Ν.Χ. όπου παρέμεινε έως τη ....2018, οπότε μεταφέρθηκε σε ιδιωτικό θεραπευτήριο (Κεντρική Κλινική ... ΑΕ) για μια ημέρα, διακομισθείσα εκ νέου στο Γ.Ν.Χ. τη ...2018, όπου παρέμεινε έως την ...2018, αποβιώσασα εν τέλει την ....2018 εντός της οικίας της λόγω οξέως πνευμονικού οιδήματος, προσθετικής μιτροειδούς, βαρείας ανεπάρκειας αορτής και πνευμονικής υπέρτασης, συνεπεία, αμέσως αιτιωδώς, της προπεριγραφείσας μεθόδου διαχείρισης, που υπέστη εντός της Μ.Φ.Η., 30) Μ. Π. - Α. του Ε. και της Μ., που γεννήθηκε την.... και ο οποίος κατά την εισαγωγή του στη Μονάδα έπασχε από άνοια και εκινείτο με αναπηρικό αμαξίδιο, ένεκα κινητικών προβλημάτων που αντιμετώπιζε. Φιλοξενήθηκε στη Μ.Φ.Η. κατά το χρονικό διάστημα από ....2018 έως ....2018, οπότε, κατόπιν τυχαίας διαπίστωσης της κόρης του ότι είχε υψηλό πυρετό, εξήλθε αυτής για να μεταφερθεί στο Γ.Ν.Χ., όπου παρέμεινε για νοσηλεία έως την ....2018, μεταφερθείς κατόπιν στο Δημοτικό Γηροκομείο ..., όπου παρέμεινε έως τον μήνα ... του ίδιου έτους, οπότε απεβίωσε. Η αναγκαιότητα νοσηλείας του, η οποία ήταν αποτέλεσμα της μεθόδου διαχείρισής του, που τον κατέβαλε σωματικά και δημιούργησε τις προϋποθέσεις νόσησής του, για την οποία (νοσηλεία) δεν μερίμνησαν οι υπεύθυνοι της Μονάδας, αποδεικνύεται από το γεγονός της παραμονής του στο Νοσοκομείο για χρονικό διάστημα είκοσι έξι (26) ημερών. Ο δε επελθών θάνατός του, σε ελάχιστο χρόνο μετά την έξοδό του από το Νοσοκομείο, αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας του λόγω της ευαλωτότητάς του εξαιτίας της μεθόδου διαχείρισής του εντός της Μονάδας και της κατάληξής του, αφού από κανένα στοιχείο δεν προκύπτει η επαναφορά της κατάστασής του στα δεδομένα της εισαγωγής του στη Μονάδα και η επίδραση νέου, πρωτογενούς παράγοντα οδήγησης στον θάνατό του, 31) Κ. Σ. του Θ. και της Σ., που γεννήθηκε την .... και η οποία φιλοξενήθηκε στη Μ.Φ.Η. κατά το χρονικό διάστημα από ....2019 έως ....2020. Κατά την εισαγωγή της στη Μονάδα ήταν πνευματικά υγιής, μερικώς κινητική και μη αυτοεξυπηρετούμενη. Κατά την διάρκεια όμως της φιλοξενίας της στη Μ.Φ.Η. υπέστη και αυτή την ανωτέρω εκτεθείσα μέθοδο διαχείρισης, αφού ακινητοποιήθηκε στην κλίνη της με την χρήση ιμάντων περίδεσης και μετά τον πρώτο κιόλας μήνα φιλοξενίας της απώλεσε πλήρως την κινητικότητά της και την επαφή της με το περιβάλλον, καταστάσα ληθαργική. Επιπλέον, εμφάνισε χαμηλό αιματοκρίτη, οπότε της χορηγήθηκε αίμα διά μεταγγίσεως εντός της Μ.Φ.Η., παρότι η τελευταία δεν ήταν συμβεβλημένη προς τούτο. Εξαιτίας της κατάστασης αυτής, αποφασίστηκε από την κόρη της η εξαγωγή της από τη Μονάδα και η εισαγωγή της στο Ίδρυμα Χρόνιων Παθήσεων ..., όπου διαπιστώθηκε από τους θεράποντες ...ς ότι έπασχε από μεταδιδόμενη δερματική πάθηση. Εν τέλει, απεβίωσε εντός του ανωτέρω Ιδρύματος την ....2020, σε ελάχιστο χρόνο μετά την εξαγωγή της από τη Μ.Φ.Η., γεγονός που αποδεικνύει τη μη διακοπή του αιτιώδους συνδέσμου μεταξύ της επιδείνωσης της υγείας της λόγω της ευαλωτότητάς της εξαιτίας της μεθόδου διαχείρισής της εντός της Μονάδας και της κατάληξής της, αφού από κανένα στοιχείο δεν προκύπτει η επαναφορά της κατάστασής της στα δεδομένα της εισαγωγής της στη Μ.Φ.Η. και η επίδραση νέου, πρωτογενούς παράγοντα οδήγησης στον θάνατό της και 32) Κ. Κ. του Γ. και της Σ., που γεννήθηκε την ... και η οποία φιλοξενήθηκε στη Μ.Φ.Η. από την ...2016 έως τη ...2020, πάσχουσα κατά την εισαγωγή της από αρχικό στάδιο της νόσου "ALZHEIMER", πλην όμως αυτοεξυπηρετούμενη. Η συγκεκριμένη φιλοξενούμενη υπέστη πνιγμό εντός της Μονάδας εξαιτίας γρήγορης και άτακτης χορήγησης σε αυτήν του ημερήσιου γεύματος της, όχι από νοσηλεύτρια, αλλά από τη μαγείρισσα της Μ.Φ.Η., κατ' εντολή της διεύθυνσης, για ταχύτερη διεκπεραίωση της διαδικασίας, με αποτέλεσμα τον θάνατό της τη ...2020, οπότε ενημερώθηκε τηλεφωνικά ο υιός της ότι απεβίωσε αιφνιδίως από ανακοπή καρδιάς, ενώ βρισκόταν σε μεσημβρινή κατάκλιση. Η εντολή στην απολύτως αναρμόδια και ακατάλληλη μαγείρισσα της Μονάδας, Μ. Λ. να χορηγήσει γεύμα στην πάσχουσα από "ALZHEIMER" φιλοξενούμενη, ελλείψει διαθέσιμης νοσηλεύτριας προς τούτο και για ταχεία διεκπεραίωση της όλης διαδικασίας χορήγησης τροφής στους φιλοξενουμένους, εντάσσεται ακριβώς στο πλαίσιο διαχείρισης των τελευταίων, που επέτασσε ελαχιστοποίηση του κόστους δια της μη πρόσληψης του αναγκαίου αριθμητικά κατάλληλου προσωπικού φροντίδας των ηλικιωμένων και αντιμετώπιση αυτών ως αναλώσιμων μέσων πλουτισμού, χωρίς το παραμικρό ενδιαφέρον για τις ενδεχόμενες επιπτώσεις της διαχείρισης αυτής στη ζωή τους. Η γνώση εκ μέρους της 1ης και της 2ης των κατηγορουμένων ότι η έλλειψη του αναγκαίου για τη λειτουργία της Μονάδας νοσηλευτικού προσωπικού, σε συνδυασμό με την ανάθεση σε ακατάλληλα πρόσωπα ευθυνών φροντίδας των ηλικιωμένων, με ενδεχόμενες μη αναστρέψιμες επιπτώσεις στη ζωή τους, εντασσόμενες στο πλαίσιο του τρόπου με τον οποίον είχαν αποφασίσει να διαχειρίζονται τους φιλοξενούμενους στη Μονάδα, που αμφότερες εν τοις πράγμασι διοικούσαν, αποτελεί την αιτία που οδήγησε στον θάνατο την Κ. Κ., την οποία δεν διέκοψε η μεμονωμένη πράξη της Μ. Λ., που, εντασσόμενη στη μέθοδο διαχείρισης των ηλικιωμένων, συνιστά έκφραση αυτής, ώστε, δεδομένης της γνώσης της 1ης και της 2ης των κατηγορουμένων ότι η, ελλείψει διαθέσιμου νοσηλευτικού προσωπικού, ανάθεση χορήγησης τροφής σε ασθενούσα από "ALZHEIMER" φιλοξενούμενη, σε ακατάλληλο και ανειδίκευτο πρόσωπο, ενδέχετο να επιφέρει ακόμα και τον θάνατο της φιλοξενούμενης, εξαιτίας πνιγμού λόγω του τρόπου χορήγησης της τροφής, καθιστά αυτές υπαίτιες του θανάτου της, τον οποίον προέβλεψαν ως πιθανό και αποδέχθηκαν (σημειωτέον ότι για τον εν λόγω θάνατο ευθύνονται μόνο οι 1η και 2η κατηγορούμενες). Οι ανωτέρω πράξεις προβλέπονται και τιμωρούνται από τις διατάξεις των άρθρων 1, 12, 14, 15, 16, 17, 18, 19, 26 εδ. α, 27 παρ. 1, 45, 50, 51, 52, 57, 79, 80, 94 παρ. 1, 187 παρ. 1 και 2, 299 παρ. 1 ΠΚ, σε συνδυασμό με τις διατάξεις των άρθρων 1 περ. β και 12 της υπ' αριθ. Π1 γ/2007 Υπουργικής Απόφασης (ΦΕΚ 1136/Β/6-7-2007) "Τροποποίηση απόφασης περί Μονάδων Φροντίδας Ηλικιωμένων κερδοσκοπικών ή μη κερδοσκοπικών" των διατάξεων της ΕΣΔΑ "Δικαιώματα των Ηλικιωμένων της Ευρωπαϊκής Σύμβασης Δικαιωμάτων του Ανθρώπου" και της υπ' αριθ. Γ2Γ/2020 Υπουργικής Απόφασης (ΦΕΚ 349/Β/7-2-2020 "Προϋποθέσεις διασύνδεσης της χορήγησης άδειας συντήρησης αίματος σε ιδιωτικές κλινικές". Κρίθηκε και αποφασίστηκε στην Αθήνα στις 5 Δεκεμβρίου 2023. Και, Εκδόθηκε στην Αθήνα στις 9 Ιανουαρίου 2024.-

LEGAL REFERENCES
Articles Referenced: άρθρου 485, άρθρου 187, άρθρο 484, άρθρο 485 εδ. β', άρθρα 473 παρ. 1 εδ. δ', άρθρου 27 παρ.1, άρθρου 299 παρ. 1, άρθρο 63 του ν. 4855/12, άρθρου 310 παρ.1, άρθρου 308, άρθρο 310 παρ.1 εδ. α', άρθρο 66 του ν. 4855/2021, άρθρο 27 παρ.1 εδ. α', άρθρου 187 παρ. 1, άρθρου 187 παρ.1, άρθρο 299, άρθρο 187 παρ.1 του ΠΚ, άρθρο 484 παρ. 1 στοιχ. β' του ΚΠΔ, άρθρων 1, άρθρων 1 περ. β, άρθρο 177, άρθρο 469, άρθρων 187, άρθρα 482, άρθρου 469 του ΚΠΔ, άρθρων 187 παρ.1, άρθρα 485 παρ. 1, άρθρων 187 παρ. 1, άρθρο 485, άρθρα 473, άρθρου 27, άρθρου 299, άρθρο 63, άρθρου 310, άρθρο 310, άρθρο 66, άρθρο 27, άρθρο 187, άρθρα 482, 481 και 318 του ΚΠΔ, άρθρου 469, άρθρα 485
Article Codes: ΠΚ|ΚΠΔ
Law References: ν.4855/2021|ν.4855/12
Total Articles Cited: 40

DATES MENTIONED: 14-8-2023|2-10-2023|14-08-2023|13-07-2023|13-7-2023|1-7-2019|12-11-2021|30-6-2019|05-05-2009|25-6-2007|6-7-2007|6-6-1996|30-8-1996|05-05-2021|01-01-2020|23-04-2021|26-5-2023|24-5-2023|7-2-2020|14-11-2023|05-12-2023|09-01-2024

SOURCE: https://areiospagos.gr/nomologia/apofaseis_DISPLAY.asp?cd=0QJJ07ZUDC1P4JGKBSEW6SVE89OGSP&apof=33_2024&info=ΠΟΙΝΙΚΕΣ -  ΣΤ